Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 6 SHKURT 2014


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:00)

Rendi i ditës:

1. Miratimi i procesverbalit të seancës plenare të datës 30.01.2014.  

2. Projektligji «Për ratifikimin e marrëveshjes, ndërmjet Republikës së 

Shqipërisë dhe Republikës së Kosovës për  statusin e anëtarëve të Forcave të Armatosura të Republikës së Shqipërisë dhe të Forcës së Sigurisë së Republikës së  Kosovës, gjatë qëndrimit të tyre të përkohshëm në territorin e shteteve përkatëse». 

-  Pyetje 

- Shprehet komisioni përgjegjës për  Sigurinë Kombëtare.  

(Paraqitje e raportit nga kryetari i komisionit) 

- Shprehet për dhënie mendimi, Komisioni për Çështjet Ligjore, Administratën Publike dhe të Drejtat e Njeriut.  (Paraqitje e raportit nga kryetari i komisionit) 

- Shprehet për dhënie mendimi Komisioni për Politikën e Jashtme. 

(Paraqitje e raportit nga kryetari i komisionit) 

-  Relatori 

- Diskutime 

- Relatori 

(Shprehen grupet parlamentare): 

- Grupi parlamentar i PR –së 

- Grupi parlamentar i PDIU-së 

- Grupi parlamentar i LSI -së 

- Grupi parlamentar i PD -së 

- Grupi parlamentar i PS -së 

- Koha e votimit: 

  Votim në parim 

  Shqyrtim dhe votim nen për nen 

  Votim në tërësi 

3. Projektligj “Për disa ndryshime ne ligjin nr. 97/2013 “Për mediat audiovizive në Republikën e Shqipërisë”. (vazhdon shqyrtimi i projektligjit në komisione)  

-  Pyetje 

- Shprehet komisioni përgjegjës, për Edukimin dhe Mjetet e Informimit Publik.  

(Paraqitje e raportit nga kryetari i komisionit) 

- Shprehet komisioni për dhënie mendimi, komisioni për Çështjet Ligjore, Administratën Publike dhe të Drejtat e Njeriut.  (Paraqitje e raportit nga kryetari i komisionit) 

-  Relatori  

-  Diskutime 

-  Relatori  

(Shprehen grupet parlamentare): 

- Grupi parlamentar i PR –së 

- Grupi parlamentar i PDIU-së 

- Grupi parlamentar i LSI -së 

- Grupi parlamentar i PD -së 

- Grupi parlamentar i PS -së 

- Koha e votimit: 

  Votim në parim 

  Shqyrtim dhe votim nen për nen 

  Votim në tërësi 

4. Projektligji “Për një shtesë në ligjin nr. 8580, datë 17.02.2000 “Për Partitë Politike” të ndryshuar”. (vazhdon shqyrtimi i projektligjit në komisione) 

-  Pyetje 

-  Shprehet komisioni përgjegjës, komisioni për Çështjet Ligjore, Administratën Publike dhe të Drejtat e Njeriut.  (Paraqitje e raportit nga kryetari i komisionit) 

-  Relatori  

- Diskutime 

- Relatori  

 (Shprehen grupet parlamentare): 

- Grupi parlamentar i PR –së 

- Grupi parlamentar i PDIU-së 

- Grupi parlamentar i LSI -së 

- Grupi parlamentar i PD -së 

- Grupi parlamentar i PS -së 

- Koha e votimit: 

  Votim në parim 

  Shqyrtim dhe votim nen/nen 

  Votim në tërësi 

5. Projektvendim “Për shqyrtimin me procedurë të përshpejtuar të projektligjit “Për ratifikimin e marrëveshjes së huas dhe projektit ndërmjet Republikës së Shqipërisë, të përfaqësuar nga Ministria e Financave dhe Operatori i Sistemit të Transmetimit, sh.a., si agjencia e zbatimit të projektit, dhe  KfW  Frankfurt am Main, për financimin e projektit “Linja e transmetimit 400 kw  Shqipëri-Kosovë(Tiranë-Prishtinë)” (shumicë e thjeshtë) 

- Diskutime 

- Koha e votimit: 

6. Projektvendim “Për emërimin e Kryetarit të Bordit të Komisionerëve të Entit Rregullator të Energjisë (ERE) (shumicë e thjeshtë) 

-  Shprehet komisioni përgjegjës, komisioni për Veprimtaritë Prodhuese, Tregtinë dhe Mjedisin (Paraqitje e raportit nga kryetari i komisionit) 

-  Relatori  

- Diskutime 

(Shprehen grupet parlamentare): 

- Grupi parlamentar i PR –së 

- Grupi parlamentar i PDIU-së 

- Grupi parlamentar i LSI -së 

- Grupi parlamentar i PD -së 

- Grupi parlamentar i PS -së 

- Koha e votimit: 

7. Projektvendim “Për ngritjen e komisionit hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”  

-  Shprehen nismëtarët 

- Diskutime 

(Shprehen grupet parlamentare): 

- Grupi parlamentar i PR –së 

- Grupi parlamentar i PDIU-së 

- Grupi parlamentar i LSI -së 

- Grupi parlamentar i PD -së 

- Grupi parlamentar i PS -së 

 - Koha e votimit: 

8.   Diskutime për çështje jashtë rendit të ditës

  - Koha e diskutimeve deri 60 minuta. 

Ilir Meta – Mirëdita! Hapim seancën plenare.

Sot është ndarë nga jeta artistja e madhe e popullit tonë, Vaçe Zela, ikona e këngës shqiptare, ky talent dhe zë i jashtëzakonshëm, ky njeri i mrekullueshëm, që ka lumturuar dhe zbukuruar jetën e gjeneratave në kohët më të vështira. 

Mbas pothuaj 20 vjetësh mungesë në skenë, por gjithmonë e pranishme në kujtesën tonë, Vaçja e madhe, Nderi i Kombit, është ende kulmi i papërsëritshëm i këngës shqiptare. Ajo është shkëlqimi i zërit të shpirtit dhe pa dyshim mbretëresha e kurorëzuar e muzikës së lehtë dhe popullore shqiptare. Ajo ishte njeriu që i dha emrin e saj një epoke, ishte fëmija i shkëlqyer dhe i papërsëritshëm i këngës dhe i muzikës shqiptare. Prandaj, të nderuar kolegë deputetë, për të nderuar këtë figurë të jashtëzakonshme të këngës, muzikës dhe kulturës sonë, ju ftoj të mbajmë një minutë heshtje.

(Deputetët mbajnë një minutë heshtje.)

I përjetshëm qoftë kujtimi i saj! 

(Kryetari i Kuvendit lexon rendin e ditës.)

Projektligji “Për mediat audiovizive në Republikën e Shqipërisë” ende nuk është shqyrtuar në komision, ndaj kemi rënë dakord që të shtyhet për shqyrtim në datën e caktuar, në kalendarin e ardhshëm trejavor. Edhe shqyrtimi i projektligjit “Për partitë politike” nuk ka përfunduar, ndaj shtyhet për shqyrtim në datën e caktuar, në kalendarin e ardhshëm trejavor. Para se të fillojmë me shqyrtimin e çështjeve të rendit të ditës, dua t’ju njoftoj se para fillimit të seancës plenare u mblodh Këshilli për Rregulloren, Mandatet dhe Imunitetin, për të verifikuar mandatin e deputetes Klodjana Pashkaj, shpallur e zgjedhur me vendim të KQZ-së, datë 03.02.2014. 

Së dyti, ju njoftoj se Konferenca e Kryetarëve në datën 03.02.2014 u mblodh për të diskutuar kalendarin e ardhshëm tre-javor të punimeve të Kuvendit. Kalendari  u miratua me konsensus. Në mbështetje të nenit 27, pika 3 të  Rregullores, bëhet i zbatueshëm pasi njoftohet Kuvendi. 

Ju njoftoj, gjithashtu, se në Konferencën e Kryetarëve u diskutua edhe kërkesa e Grupit Parlamentar të PD-së për ngritjen e një komisioni hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit. Ju njoftoj se në Konferencën e Kryetarëve nuk u arrit mirëkuptimi për ngritjen e komisionit. Për këtë arsye, në mbështetje të ligjit nr 8891, datë 02.05.2002 “Për organizimin dhe funksionimin e komisioneve hetimore të Kuvendit”, neni 7, pika 2, çështja i adresohet seancës plenare, e cila vendos me shumicën e anëtarëve të pranishëm. Për këtë arsye kjo është programuar sot në rendin e ditës. 

Së treti, ju njoftoj se në Kuvend është depozituar për shqyrtim dhe miratim projektligji “Për ratifikimin e marrëveshjes ndryshuese të marrëveshjes së huas ndërmjet Republikës së Shqipërisë, përfaqësuar nga Ministria e Financave dhe Operatorit të Sistemit të Transmetimit sh.a., si agjencia e zbatimit të projektit dhe KfW-së, për financimin e projektit linja 400 kilovolt Shqipëri-Kosovë”, nismë e Këshillit të Ministrave. Ky projektligj është kërkuar me procedurë të përshpejtuar shqyrtimi. Në bazë të nenit 28 të Rregullores, kërkesa për të ndjekur një procedurë të tillë shqyrtimi përmbush kërkesat e parashikuara në këtë rregullore. Për këtë arsye është programuar në rendin e ditës.

Së katërti, ju njoftoj se në mbështetje të nenit 46 të Rregullores, kanë regjistruar emrat për diskutim deputetët: Luan Rama, për projektligjin e parë: për të dytin: Erion Braçe, Besnik Baraj, Artan Gaçi, Ervin Koçi, Eduard Shalsi, Sherefedin Shehu, Florion Mima, Kozma Dashi, Liljana Elmazi, Besnik Dushaj, Igli  Cara, Bedri Hoxha; për projektligjin e tretë: Fatmir Xhafaj, Piro Lutaj, Armando Subashi, Arben Çuko, Silva Caka, Vasilika Hysi, Pjerin Ndreu, Ermonela Felaj, Xhemal Qefalia, Ulsi Manja, Blendi Klosi, Taulant Balla, Erion Braçe, Arben Ristani, Keltis Kruaja, Oerd Bylykbashi, Genc Ruli, Flamur Noka, Ridvan Bode, Arben Imami, Alban Zeneli, Ardjan Turku, Gjergji Papa, Jozefina Topalli, Gert Bogdani, Sali Berisha, Majlinda Bregu, Voltana Ademi, Albana Vokshi, Helidon Bushati, Genc Pollo, Eduard Halimi, Luçiano Boçi, Mesila Doda, Aldo Bumçi dhe Edi Paloka, në emër të grupit. 

Për diskutime jashtë rendit të ditës: Jorida Tabaku dhe Myqerem Tafaj. 

Përpara se të fillojmë me rendin e ditës, në emër të Këshillit për Rregulloren, Mandatet dhe Imunitetin, po njoftoj raportin për verifikimin e mandatit të deputetes, zonjës Klodiana Pashkaj. Në vijim të seancës së kaluar, si pasojë e dorëheqjes nga mandati të deputetes Merita Kuçi, shpallur me vendimin numër 6, datë 28.01.2014 nga KQZ-ja, Kuvendi i Shqipërisë, në mbështetje të nenit 164, pika 1 të ligjit 10019 “Kodi Zgjedhor i Republikës së Shqipërisë”, të ndryshuar”, ka njoftuar KQZ-në për krijimin e vakancës në Kuvendin e Shqipërisë. KQZ-ja në mbështetje të nenit 164, pika 2, të ligjit nr. 10019 “Kodi Zgjedhor i Republikës së Shqipërisë”, të ndryshuar”, ka vendosur t’i japë mandatin e deputetit të Kuvendit të Shqipërisë zonjës Klodiana Pashkaj. Këshilli në mbledhjen e tij konstatoi se deputetja Klodiana Pashkaj, me anë të shkresës me nr. protokolli 357, datë 04.02.2014, ka dhënë dorëheqjen nga mandati i deputetit, sipas përcaktimit të nenit 71, pika 2, germa “b” të Kushtetutës. Duke qenë se përcaktohet përsëri vakancë e krijuar, si rezultat i dorëheqjes së deputetes Klodiana Pashkaj, Kuvendi në mbështetje të nenit 164, pika 1, të ligjit 10019, 29.12.2008 “Kodi Zgjedhor” ka detyrimin ligjor të njoftojë KQZ-në për krijimin e vakancës.

Fillojmë me miratimin e procesverbalit të seancës plenare të datës 30.01.2014.

Ka vërejtje? Nuk ka. 

Miratohet.

Kalojmë në pikën e dytë rendit të ditës. Le të shprehen relatorët e komisioneve!

Në emër të Komisionit të Sigurisë Kombëtare?

(Relatori i komisionit shprehet dakord.)

Në emër të Komisionit të Çështjeve Ligjore?

(Relatori i komisionit shprehet dakord.)

Në emër të Komisionit të Politikës së Jashtme?

(Relatori i komisionit shprehet dakord.)

Zoti Luan Rama, urdhëroni!

Luan Rama – Faleminderit, zoti Kryetar!

Fjalën time do ta integroj në qëndrimin në emër të grupit parlamentar të LSI-së. 

Ilir Meta – Mund ta mbani fjalën në emër të grupit, sepse nuk ka kërkuar asnjë koleg tjetër deputet të diskutojë për këtë çështje.
Luan Rama – Faleminderit, zoti Kryetar!

Paraprakisht dua të bëj një objeksion, për të mos thënë një vërejtje, pasi raportet e paraqitura në komisionet e Kuvendit, edhe raporti i paraqitur në emër të komisionit të Sigurisë Kombëtare, edhe ai i Komisionit të Ligjeve janë e njëjta gjë. Ose njëri komision e ka kopjuar relacionin nga tjetri, ose do të ketë ndonjë lajthitje në punën e sektorëve ndihmës, pasi edhe një gabim që ka teksti i njërit relacion, gjendet edhe në tekstin tjetër dhe konkretisht, kur përshkruhet se çfarë përmban marrëveshja, thuhet: “Autoritetet kombëtare të shtetit dërgues”. Togfjalëshi “autoritet kombëtar” nuk qëndron, sepse i ligjshëm është termi “autoritet shtetëror”. 

E bëj këtë vërejtje, pasi gjykoj se edhe në qëndrimet apo relacionet përkatëse, është mungesë serioziteti formalizmi, apo marrja e njërit relacion me copy paste nga komisioni tjetër dhe paraqitja në Kuvend për të bërë të qartë kështu se cili është qëndrimi i secilit komision. Ndërkaq, në aspektin formal juridik, apo të procedurës së Kuvendit, të miratimit të projektligjeve në Kuvend, edhe projektligji për ratifikimin e marrëveshjes ndërmjet republikës së Shqipërisë dhe asaj të Kosovës për statusin e anëtarëve të Forcave të Armatosura të Republikës së Shqipërisë dhe të Forcës së Sigurisë së Republikës së Kosovës gjatë qëndrimit të përkohshëm në territorin e shteteve përkatëse, është i njëjtë me marrëveshjet e këtij lloji. 

Në emër të grupit parlamentar të LSI-së dua të veçoj se në aspektin përmbajtjesor projektligji ka një vlerë të veçantë, por të kemi parasysh faktin që kjo marrëveshje nënshkruhet midis FA të RSH-së, që janë edhe pjesë përbërëse e Forcave të Armatosura të NATO-s, dhe Forcës së Sigurisë së Republikës së Kosovës, si pasardhëse e UÇK-së, komandanti i parë i së cilës ka qenë heroi kombëtar Adem Jashari. Ky projektligj është një argument më shumë për të kuptuar realitetin e ri politik të krijuar mes dy shteteve shqiptare në Ballkan, por edhe më gjerë, në të gjithë rajonin, nga njëra anë dhe nga ana tjetër është një mundësi më shumë për të zgjeruar bashkëpunimin dhe ndërveprimin midis strukturave të FA-së të Republikës së Shqipërisë dhe Forcave të Sigurisë së Republikës së Kosovës, duke krijuar kështu edhe bazën ligjore për të kontribuar reciprokisht të dyja këto forca në pasurimin dhe në shkëmbimin e përvojave të tyre, por në mënyrë të veçantë që edhe Forcat e Sigurisë së Kosovës të vazhdojnë procesin e tyre të reformimit dhe të përafrimit me standardet e NATO-s. 

Nga kjo pikëpamje doja të bëja këtë parashtresë përballë dhe përpara Kuvendit, për të theksuar edhe një herë se ky proces bashkëpunimi dhe bashkëveprimi midis FA-së të Republikës së Shqipërisë dhe Forcave të Sigurisë së Republikës së Kosovës është një hap i rëndësishëm dhe një mundësi më shumë për përafrimin dhe standardizimin e bashkëveprimit në përputhje me standardet e NATO-s, midis të dy vendeve tona. 

Në emër të LSI-së ne shprehemi dakord për miratimin e projektligjit për marrëveshjen në fjalë.

Faleminderit!

Ilir Meta – Në emër të Grupit Parlamentar të PD-së?

(Përfaqësues i grupit shprehet dakord.)

Në emër të Grupit Parlamentar të PS-së?

(Përfaqësues i grupit shprehet dakord.)

Kalojmë te pika e tretë e rendit të ditës: projektvendimi “Për shqyrtimin dhe miratimin me procedurë të përshpejtuar të huas dhe projektit nëpërmjet Republikës së Shqipërisë, të përfaqësuar nga Ministria e Financave dhe Operatorit të  Sistemit  të Transmetimit si agjenci e zbatimit të projektit dhe KfV, për financimin e projektit: “Linja e transmetimit 400 kw Shqipëri –Kosovë””.  

 Kush dëshiron të flasë në emër të grupeve parlamentare? 

Partia Republikane? 

Dakord.

Partia Drejtësi, Integrim dhe Unitet? 

 Dakord. 

Lëvizja Socialiste për Integrim? 

Jemi  dakord? Faleminderit! 

Partia Demokratike?

Jemi  dakord.

Partia Socialiste? 

Jemi dakord. 

Atëherë, edhe kjo çështje kalon në pritje për votim.

Për një vendim për emërimin e kryetarit dhe të një anëtari të Bordit të Komisionerëve të Entit Rregullator të Energjisë. 

Fjalën e ka zoti Sherefedin Shehu, përgatitet zoti Erion Braçe.

Sherefedin Shehu – I nderuar zoti Kryetar, të nderuar kolegë deputetë, 

Në këtë akt, vazhdon përkeqësimi i menaxhimit të sistemit të energjisë elektrike nëpërmjet dobësimit të funksionimit të Entit Rregullator, por njëkohësisht edhe nëpërmjet dobësimit të të gjithë sistemit të menaxhimit.  Kjo i dedikohet, natyrisht për keq, vetëm qeverisë, me emërimet klienteliste, me shkarkimet vend e pa vend, me heqjen e të aftëve nga shërbimi i sistemit. 

Së fundi, këtë po e bëni tashmë edhe me kupolën.  Qytetarët po i shikojnë frytet që në ditët e para. Administrimi po keqësohet dhe errësira po shtohet.

 Me të gjitha këto veprime të ndërmarra deri tani qeveria ka demonstruar paaftësinë e saj. Kjo qeveri e paaftë tashmë po përdor policët dhe prokurorët për të mbledhur faturat e energjisë elektrike. 

Humbjet, nga 36% që ishin, i ka çuar në 56% dhe administratorët e energjisë elektrike kanë dorë të lirë për të vjedhur, sepse kryeministri Rama nuk u kërkon llogari atyre, por fajëson qytetarët. 

Në fjalimin e fundit në task-forcën  e energjisë tha se të gjithë shqiptarët janë hajdutë dhe se në vend është vjedhur kolektivisht, referoi që 91% e familjarëve dhe 80% e bizneseve kanë borxhe për energjinë elektrike Po cila qe zgjidhja që ofroi Kryeministri? Ai tha le të shtyjmë ditët e qeverisë duke krijuar një task-forcë. Dhe kush  është pjesë e kësaj task-force? Janë ministrat.

 Pra, tashmë kemi një shtet të modelit policor, sepse me të është edhe prokurori i Përgjithshëm, në të bën pjesë edhe drejtori i Përgjithshëm i Policisë.

Por i kujtojmë Kryeministrit se çdo ditë po dëgjojmë të ngrihet nga një task-forcë. Tashmë ai nuk do të ketë më njerëz për të caktuar nëpër task-forca, sepse janë më shumë të tilla sesa personalitete që duhen për anëtarë të tyre. 

Por ka edhe një ironi tjetër: ministri i Energjetikës në vend që të japë llogari, u kërkon llogari të tjerëve. Ai në fjalimin fundit të tij në pjesën më të gjatë të kohës shau qeverinë që iku dhe më tej urdhëroi që të kthehet terri i vitit 2005 nëpërmjet ndërprerjeve sistematike të energjisë elektrike, madje edhe në mënyrë të qëllimshme, për të frikësuar dhe gjunjëzuar qytetarët para qeverisë. Në vend që të parashtronte dhe të merrte përgjegjësinë për mekanizmat e reja të menaxhimit të këtij sistemi, ministri kërkoi xhandarë dhe rritjen e masave ndëshkuese. 

Pra, tashmë, shqiptarët kanë një model në të cilin mospagesa e energjisë elektrike kualifikohet si veprimtari armiqësore.  Qytetarët kërcënohen me burg në rast se ... (shkëputje incizimi)... duke vënë në front të task force-ës dhe të grupeve të punës policët dhe prokurorët. Por nuk është rasti i vetëm. Policët tashmë i shikojmë kudo. I pamë me Kryeministrin që në ditën e parë kur qeveria u ul në karrige.  Tani i shikojmë edhe në subjektet private, ku policët shkojnë në grup, për të trembur bizneset dhe për të vjelë tatime. Tani do t’i shikojmë edhe në familje, për të tmerruar familjet dhe fëmijët e tyre.  E keqja më e madhe është që vazhdon kërcënimin ndaj bizneseve. Përveç kërcënimeve të tjera, tashmë Kryeministri i kërcënon ata duke u thënë se jeanë edhe hajdutë të energjisë elektrike. Që prej katër muajsh jemi dëshmitarë të rritjes së taksave, pa i pyetur dhe pa i dëgjuar këto biznese. Që me ardhjen në pushtet, bizneset u gënjyen se do t’u shlyhen borxhet, por qeveria e zhyti vendin në borxh dhe ne presim me statistika të njoftuara paraprakisht që borxhi publik do të shkojë akoma më shumë sesa u miratua në aktin normativ të vitit të kaluar: pra nga 57% në 70,5%. Por nuk shlye asnjë borxh ndaj bizneseve. Njëkohësisht, Kryeministri dhe të tijtë u tallën me politikën “Shqipëria - superfuqi energjetike”, por sot  e kemi parë Kryeministrin që me kokën ulur dhe si i zënë në faj deklaron se Shqipëria ka potenciale të mëdha energjetike. Kryeministri dhe të tijtë i sulmuan koncesionet dhe i kërcënuan koncesionarët, ndërsa sot si i zënë në faj shkon e bën vizita në kantieret e tyre. Ka dalë edhe nëpër botë, duke ftuar që të vijnë e të investojnë në Shqipëri. Barrën më të madhe e kanë qytetarët. Ata, të shpallur hajdutë, duhet të vijnë te Kryeministri e t’i luten për pakëz dritë. Qytetarët e kishin harruar errësirën që në vitin 2005, sepse qeveria e Partisë Demokratike punoi me moton që është kosto më e madhe po të mos e kesh energjinë dhe jo ta kesh. Filozofia e re thotë se do të ketë kufizime. Qytetarët duan të kenë drita, por nuk mund t’i paguajnë faturat, sepse qeveria i ka lënë pa punë dhe, më e keqja, edhe pa përkrahje sociale. Qeveria nuk ka dhënë ndihmën ekonomike dhe pagesën e invalidëve që prej katër muajsh. Pra, si mund t’i paguajë kjo shtresë faturat e energjisë elektrike? Kryeministri u thotë qytetarëve që secili të paguajë atë që merr dhe jo atë që nuk merr. Kjo është shumë e drejtë kur e thua, por të emëruarit e tij në Entin Rregullator rikthyen faturën aforfe. Pra, qytetari duhet të paguajë aq sa do qeveria. Çfarë u mbetet qytetarëve? Të duartrokasin Kryeministrin, por në errësirë. Mirëpo ata nuk janë skllevër, por qytetarë europianë. Ata presin që Shqipëria të bëhet anëtare e BE-së. Në emër të tyre, në këtë dalje para jush, do t’i kërkoja qeverisë  që së pari të anulojë faturën amorfe. Ky faturim është zhvatje e xhepave të shqiptarëve. I kërkojmë Kryeministrit të mos marrë borxh për vete, të mos marrë borxh për luksin e qeverisë, por të blejë energji dhe të furnizojë qytetarët. I themi kryeministrit të mos i trajtojë qytetarët si vjedhës, sidomos pjesën në nevojë, por t’u japë atyre ndihmën ekonomike dhe subvencionin e energjisë elektrike, i cili u takon me ligj dhe nuk është bamirësi nga na e qevrisë. Së fundi, i themi ta menaxhojë mirë sistemin e energjisë elektrike, sepse sistemi energjetik qe përmirësuar ndjeshëm pas vitit 2005. Është një sistem shumëfunksional. Është një sistem që ju e keni marrë në dorë me rezervën më të madhe energjetike. Por ai kërkon të menaxhohet për shqiptarët dhe jo për qeveritarët. 

Faleminderit!

Ilir Meta – Fjalën e ka ministri Arben Ahmetaj.  

Arben Ahmetaj – Në fakt, kur flasim për një ndryshim si ky i radhës, i Entit Rregullator të Energjisë, është shumë e rëndësishme që të bëjmë një retrospektivë, jo shumë larg, por vetëm pesë muaj më parë, se çfarë ka ndodhur dhe si e gjetëm sistemin elektro-energjetik shqiptar dhe në fakt të gjithë sistemin energjetik shqiptar. Sistemi elektro-energjetik shqiptar, në të gjithë zinxhirin e vet trashëgoi një borxh kaskadë prej 1 miliardë dollarësh, të cilin e ka akoma në kurriz. Më 23 qershor ky sistem qe i falimentuar. Të tria kompanitë kryesore ishin të zhytura në borxhe, përveç se kishin shkatërruar modelin energjetik shqiptar, ishin kthyer dhe janë akoma një ngarkesë e drejtpërdrejtë në buxhetin e shtetit, në familjet shqiptare dhe në buxhetin ekonomik. Dua t’ju rikujtoj, ju të opozitës së sotme, që çmimi i energjisë elektrike u dyfishua në mandatin tuaj. Kjo faturë është sërish në kurrizin e familjeve shqiptare. Për informacion të shqiptarëve, janë 150 milionë euro humbje, vit për vit. E morët sistemin me 33% humbje dhe e çuat në 58%. Qytetarët shqiptarë duhet ta dinë se në mandatin tuaj Fierza punonte, por ajo energji shkonte dëm vit për vit. 

Më 23 qershor borxhi ndaj privatëve, atyre hidrocentraleve që janë krijuar me iniciativë private, me kredi e djersë, ishte 40 milionë dollarë. Janë të falimentuar, megjithëse prodhojnë me eficiencë, për shkak të menaxhimit dhe talljes që u keni bërë. Doni të dini për KESH-in? I falimentuar. E keni sjellë këtu mbi shtatë herë, në mënyrë që buxheti i shtetit jo vetëm të bëhej garant, por t’i jepte para për të funksionuar. Pse? Sepse sistemin e falimentuat. Sollët një flamur privatizimi të dështuar. Çfarë ndodhi me CEZ Shpërndarjen? Ajo që e trumbetuat si fitore të sistemit elektro-energjetik shqiptar, në fakt rezultoi humbja e drejtpërdrejtë në ekonominë shqiptare, për shkak të keqmenaxhimit dhe korrupsionit. Po u them qytetarëve shqiptarë drejtpërsëdrejti se qeveria e sotme po lufton përditë për ta nxjerrë sistemin nga ajo ku e la kjo opozitë. Është një betejë tejet e vështirë, sepse sistemi është lënë në gjendje të mjerueshme. Sepse modeli dështoi, sepse e mbizotëroi korrupsioni. Ajo minisuperfuqia energjetike, e trumbetuar në tetë vite, sot është katandisur në një industri të falimentuar, ndërkohë që është vendi i dytë për frymë në Europë për kapacitete ujore. 

Çfarë është task forca?  Ajo është një përpjekje serioze, e drejtpërdrejtë e qeverisë për të menaxhuar me emergjencë atë që ju keni lënë të falimentuar. Po ju deklaroj se asnjë familje shqiptare nuk ka ngelur dhe nuk do të ngelë pa drita, sepse qeveria bën dy gjëra njëherësh. E para, garanton qytetarët, por edhe kompanitë, se do të jetë atje në çdo moment emergjence për t’i mbështetur, në mënyrë që furnizimi të jetë i pandaluar. E dyta, po ndërmarrim një reformë tejet të vështirë: reformën e reformimit të sistemit dhe modelit energjetik që për ironi të fatit është i falimentuar për shkak të keqmenaxhimit dhe të korrupsionit të opozitës së sotme, pra qeverisjes së djeshme. Për borxhin publik është e rëndësishme të theksojmë dy elemente. Në dokumentet zyrtare të FMN-së deklarohet që keni lënë të padeklaruara 720 milionë dollarë. Ne kemi dokumentuar borxhin që latë të fshehur në kurriz të shqiptarëve dhe të bizneseve. Patjetër që do ta dokumentonim, sepse një qeveri nuk mund të gënjejë, ashtu siç bëtë ju. Një qeveri u del përballë shqiptarëve dhe u thotë: “Po, kjo është situata!”. Ne u thamë shqiptarëve se çfarë situate trashëgojmë, pra me borxhe të fshehura. Borxhi nuk ka qenë 62%, por 70%. Ne jemi një qeveri që i shohim në sy të vërtetën dhe vështirësinë. Gjithçka që po bëjmë sot, duke përfshirë edhe task force-ën, edhe reformimin e institucioneve rregullatore, edhe menaxhimin e ekonomisë, edhe marrëveshjen me FMN-në, edhe negociatat me Bankën Botërore, është për ta rikthyer zhvillimin ekonomik dhe ekonominë shqiptare në rrugën e duhur. 

Faleminderit!

(Zëra në sallë.)
Ilir Meta – Nuk ju përmendi fare. 

Zoti Berisha, ju lutem, nuk ju përmendi.

(Zëra në sallë.)
Nuk e tha Berisha... 

Dy minuta replikë. 

Sali Berisha – Do të donte të thoshte qeveria “Meta”, por ajo ishte “Berisha”.

Ilir Meta – Të jesh krenar për atë punë.

Sali Berisha – Të dashur qytetarë dhe qytetare, sapo dëgjuat një mashtrim disa herë më të madh t[ zëdhënësit dhe kryekreut të tij të marra së bashku. Parafolësi bëri fjalë për energjinë. Në muajt e parë të qeverisjes së tij u bëri shqiptarëve peshqesh gjobën kolektive: aforfenë. Kishte një përpjekje titanike nga qeveria e mëparshme për të çliruar shqiptarët nga ky akt i pandershëm e i padrejtë dhe nga kjo gjobë e pamëshirshme ndaj atyre që nuk kanë, por derrat e kënaqur për sokratët e vuajtur nuk kanë vëmendje dhe nuk pyesin kurrë. Ky është edhe morali i kthimit të pagesës aforfe. 

Ky njeri famoz, i cili di vetëm anglisht dhe asgjë tjetër në ekonomi, duhet të skuqej përpara qytetarëve shqiptarë dhe të kërkonte pardon që riktheu pagesën aforfe.  Ky njeri shpif e trillon për një borxh që nuk ekziston askund. Me dëshmitarë të rremë këta kërkojnë t’ju mashtrojnë edhe ju, të dashur qytetarë; me dëshmitarë të rremë këta do të merrnin statusin; me dëshmitarë të rremë këta kërkojnë borxhin, por dëshmitarët e rremë i kanë këmbët e shkurtra sa vetë gënjeshtra.

(Deputetit Sali Berisha i ndërpritet fjala, për arsye se i ka mbaruar koha e replikës.)

(Mungesë incizimi.)

Ilir Meta – Zoti Berisha, ju lutem!

(Zoti Berisha, flet pa mikrofon përpara foltores.)

(Kryetari Ilir Meta i drejtohet zotit Berisha, i cili flet pa mikrofon përpara foltores.)

Ilir Meta – Pse është akt i shëmtuar? Nuk është akt i shëmtuar të ndërhysh vend e pa vend?

(Deputetët e PD-së flasin nga vendi.)

Nuk ia kam ndërprerë asnjëherë fjalën zotit Paloka.

(Zoti Berisha flet pa mikrofon përpara foltores.)

Zoti Paloka, urdhëroni, për procedurë!

Edi Paloka – Zoti Kryetar,

Është e vërtetë që zoti Berisha e mori fjalën për replikë dhe ne e njohim Rregulloren, por mos harroni se në këtë parlament, në kundërshtim me çdo rregullore, kryetari i grupit parlamentar socialist, zoti Ruçi, e merrte fjalën sa herë që donte dhe fliste sa dëshironte dhe kurrë nuk ia kemi ndërprerë fjalën.

Zoti Berisha është ish-kryeministri i Shqipërisë. Ai është më i rëndësishëm se kryetari i grupit parlamentar, zotërinj. Ju mund t’i vlerësoni si të doni ish-kryeministrat tuaj. Mund t’i përdorni si të doni, por ne i respektojmë dhe kërkojmë që t’i respektojë edhe parlamenti.

Faleminderit!

Ilir Meta – Faleminderit!

Ju lutem, ju e dini konsideratën time për zotin Berisha, por mendoj se duhet të jemi sa më të përmbajtur në respektimin e Rregullores, jo thjesht në kuptimin formal, por ( ndonjë ditë do t’ju nxjerr edhe bilancin e kohës deri tani, se kush ka folur më shumë në këtë parlament, opozita apo maxhoranca) është shumë e rëndësishme të kuptojmë se parlamenti duhet të funksionojë dhe secili duhet të respektojë edhe kolegët e tjerë.

Zonja Topalli, urdhëroni për procedurë!

Jozefina Topalli – Zoti Kryetar,

Në arkivin e Kuvendit të Shqipërisë keni të transkriptuara fjalët e të gjithë deputetëve. Gjatë 8 vjetëve, të paktën sa kam qenë unë në atë karrige, ku jeni ju sot, minutat dhe orët që fliste opozita në atë kohë ishin shumë më të mëdha se  maxhoranca. 

Më gjeni një rast që kryetarit të grupit parlamentar të PS-së, jashtë çdo rregulli dhe artikulli të Rregullores së Kuvendit, t’i jetë ndërprerë ndonjëherë fjala. Madje pa ia dhënë fjalën, çohej nga karrigia,  shkonte përpara foltores  dhe fliste aq sa dëshironte. Në qoftë se ju kodin e heshtjes e keni për veten tuaj, harrojeni se mund t’ia impononi opozitës. Opozita nuk ka asgjë tjetër veçse fjalën dhe kontrollin parlamentar.  Deri tani, zoti Kryetar, keni shkelur Rregulloren në mënyrën më flagrante. Fjalën mos ia ndërprisni opozitës. Kodin e heshtjes mbajeni për vete!

Faleminderit!

Ilir Meta – Zoti Gjiknuri, urdhëroni!

Damian Gjiknuri – Të nderuar deputetë,

Të dashur qytetarë, sapo dëgjuam ligjëratën e dëshmitarit të rremë të superfuqisë energjetike, ose të minisuperfuqisë energjetike. Fjala mini dhe super bëhet superfuqi vetëm në gojën e dëshmitarit të rremë të minisuperfuqisë. E para, për t’i dhënë logjikë bisedës.

Cili është realiteti me minisuperfuqinë energjetike? Çfarë ndodhi me minisuperfuqinë energjetike? Është  e vërtetë, sepse t’u thuash shqiptarëve çdo ditë: “Jam minisuperfuqi energjetike, hidrocentralet e Enver Hoxhës kanë vazhdimisht energji”, patjetër që njerëzit nuk do të paguajnë, patjetër që investitorët e atyre koncesioneve  do  të të japin para për të marrë koncesionin, edhe pse nuk garantojnë asgjë nga energjia që furnizojnë.

Çfarë bëri ky zotëria me superfuqinë e tij energjetike? 

Së pari, doli dhe zhvilloi teorinë: “O burra koncesione, sepse Shqipëria ka resurse ujore”. Po, shumë mirë, ka resurse ujore. 

Le t’ia shpjegojmë pak publikut dhe atyre që duan të dëgjojnë në këtë sallë. Të gjithë i njohin investitorët e koncesioneve të hidrocentraleve. Pse nuk marrin lekë ata sot? Sepse zotëria tha: “Po, hajdeni, unë do t’ju jap kontrata”. Po çmimi i këtyre investimeve ku do të reflektohet? Nuk do të reflektohet asgjëkund. Sot që flasim, 40 milionë euro çdo vit janë të pambuluara, për shkak të kësaj politike.

 Çfarë ndodhi me HEC-et e tjera? Nuk mund të zhvillohen dot, sepse me këtë çmim energjie, duke mos i thënë publikut të vërtetën se çdo investim i ri koncensionar duhet paguar nga konsumatori final, krijohet hendeku. Kështu krijohet borxhi.

Çfarë bëri zotëria, dëshmitari i rremë i minisuperfuqisë? Sepse është interesante  deal-i CEZ-Berisha.

“Viti 2009, privatizimi më i suksesshëm. Më në fund sollëm një nga kompanitë më serioze në Europë, -janë fjalët e tua këto, nuk të imitoj dot aq bukur siç i thua ti, por po ti them,- tregu i energjisë elektrike u çlirua. Monopoli gllabërues i shtetit iku.”

Në fakt, çfarë i dhe një kompanie private, CEZ-it? I dhe licenca monopol absolute. Mbylle sytë aty ku duhej të kërkoje llogari për investimet që nuk u bënë.  Bëre aktin më kriminal dhe sot KESH-it ka kushtuar miliona euro. I ule çmimin e energjisë KESH-it nga 2.7, që duhej t’ia shiste CEZ-it, në 2.2. Ministri që ke në krah nuk ka qenë dakord, edhe shumë të tjerë nuk ishin dakord, por ishin deal-et e tua që nuk të linin, duhej ta bëje patjetër.

Pra, ia ule çmimin KESH-it nga 2.7 në 2.2 vetëm për t’i bërë favor CEZ-it. Sot KESH-i është 520 milionë euro borxh. Ky borxh erdhi për shkak të favoreve që i bëre CEZ-it.

Nga ana tjetër, çfarë bëre? Sepse ti vetëm çudira ke bërë. Në vitin 2013 po afroheshin zgjedhjet dhe të duheshin para, se kishe bastin tjetër elektoral. Për ty nuk kishte rëndësi si zhvillohej ekonomia shqiptare, për ty kishte rëndësi si të fitoje edhe një mandat tjetër. Shite 4 hidrocentrale për 90 milionë euro, lëre se ç’thonë 100 e ca milionë euro, sepse 30 milionë ia ktheve TVSH KURUM-it. 

Çfarë bëre? Për shkak të atyre kapaciteteve  KESH-i paguan 20 milionë euro çdo vit. E bëje ti për pronën tënde? A ka njeri që mund ta bëjë këtë gjë? Vetëm ti mund t’ia bësh vendit tënd, sepse nuk është malli yt. 

Flasim për dritat. Qytetarëve shqiptarë nuk u mungon energjia. Vërtet ka probleme teknike dhe për këtë jemi të qetë dhe të qartë. Pse ndodh kjo? Pasi nuk të funksionoi deal-i me kompaninë CEZ, u detyrove t’i hiqje licencën. Shumë mirë bëre. Po çfarë bëre? “As mish, as peshk”, thonë shqiptarët. As privat, as publik. As vlerësim teknik nuk bëre (dhe vetëm kjo qeveri po e bën), por as vlerësim financiar nuk bëre se çfarë more në zotërim. 

Situata e CEZ-it është 950 milionë dollarë borxh. Qytetarët shqiptarë duhet ta dinë dhe unë tani po flas për ta. Qytetarë shqiptarë, është e vërtetë se ka probleme teknike, sepse një kompani që operon me 50% humbje e ka të pamundur të sigurojë cilësi më të mirë të energjisë. Kjo është trashëgimia që morëm nga dëshmitari i rremë i superfuqisë energjetike. Ky është realiteti dhe do kohë të përmirësohet. 

Reformat në sektorin e energjisë janë reforma të vështira dhe gropa e madhe financiare nuk mbushet në një ditë. Sot ka drita dhe qeveria po e menaxhon shumë mirë kaskadën, duke e mbajtur edhe në nivelet e duhura, duke siguruar edhe energjinë nga importi, që po e paguan qeveria në rastet kur duhet.

A e dini si është kjo punë? Ka një shprehje: “Shkatërron murin dhe i thua atij tjetrit se pse nuk po pastron ciflat”.  A e kuptoni se çfarë keni bërë? Keni shembur një sistem të tërë elektro-energjetik. Duhet t’i dëgjojnë shqiptarët të gjitha këto.

Vazhduat me sigurinë energjetike, superfuqia, superfuqia thoshit. Kompania TERNA erdhi para shumë vitesh dhe tha kërkoi dëshmitarit të rremë të superfuqisë: “Të lidhim Italinë me Shqipërinë nëpërmjet kabllit nënujor”.  Një vend normal investimet i çon aty ku siguron më shumë siguri energjetike, që do të thotë më shumë interkonjeksione dhe më shumë lidhje, mundësi që ato kompani shqiptare që do të investonin në koncesione  të mos rrinin të presin lekët nga KESH-i, që nuk do t’i ketë kurrë, se nuk ka para, se ky çmim nuk reflektohet diku, pra të krijohej mundësia e eksportit. Çfarë bërë  zotëria? Zotëria kishte diellin atje, u lidh me një kompani komerciale italiane dhe ata do të shkonin  t’ia shisnin TERNA-s. Dhe projekti dështoi, e përfitoi Mali i Zi. Ata nuk kishin dëshmitarë të rremë superfuqi, por kishin njerëz modestë, që thoshin se nuk kemi probleme me energjinë, kërkonin që të lidhinin marrëveshje me Italinë dhe e bënë. Ka shumë gjëra të tjera që unë nuk po i them këtu, por do t’i vijë dita, sepse në ato zyra ku je ulur ti  dhe ne sot, mësohen shumë gjëra, se si janë zhvilluar ato. Fatkeqësia qëndron se këta njerëz, që i bindën shqiptarët për superfuqi energjetike, i kanë bërë dëmin më të madh këtij vendi. 

Hidrocentrali i Ashtës i ftoi investitorët austriakë, u garantoi çmimin e blerjes në kundërshtim me ato parime që kishte vendosur  ligji, sepse ligji thoshte se  do të stimulohen për blerje energjie vetëm operatorët me një fuqi të caktuar, ka qenë 10 mega, e çuan 15, dhe kjo në kundërshtim me direktivën, por ky është kapitull tjetër, do ta hapim më vonë, u dha investim të garantuar. As lekët nuk ua garanton, as çmimin e atij hidrocentrali nuk e ka reflektuar në çmim dhe jemi te kushtet ku jemi sot.  Çdo ditë për shkak të kësaj politike, për shkak të kontratave që ti ke dhënë, shqiptarët duhet të paguajnë dhe 40 milionë euro më tepër për energjinë. Por ti nuk e bën këtë, se ti ke parimin mashtrues: Hajde merr koncesion, por mos reflekto në çmim, se pastaj e ka fajin qeveria, nuk duhet të ngrihet çmimi, e ka fajin qeveria pse nuk ka drita”. 

Sistemin energjetik e ke lënë në pikën më të fundit. Po i siguroj qytetarët shqiptarë se energjia elektrike nuk do të mungojë. Qeveria shqiptare i ka marrë masat  për mirëmenaxhimin financiar dhe nëse do të ketë nevojë për importin e energjisë, ajo do të importohet. Nga ana tjetër ky vit është shumë i rëndësishëm për disa reforma të rëndësishme. E para duhet të zgjidhim atë konflikt të hapur që e ka lënë zotëria me kompaninë CEZ. Shpresojmë për ndonjë zgjidhje të mirë, por do të përgatitemi edhe për shpronësimin, në qoftë se është e nevojshme, në mënyrë që shteti të vërë dorë në atë kompani dhe situata të mos degradojë, siç ka degraduar. 

Nga ana tjetër ka nevojë për reforma të rëndësishme në treg për të hequr ekskluzivitetin e shpërndarjes që i dha zotëria kompanisë CEZ, i dha dhe shitje, dhe shpërndarje. Si mund të zhvillohej tregu i lirë energjetik? Si mundet që këta hidrocentrale private, që ky i premtoi me inflacionin e premtimeve, siç e ka zakon, me kontrata,  të krijonin treg? 

Ky është realiteti. Këto janë masa të vështira, por janë gjëra të vërteta që njerëzve duhet t’u thuhen në sy, ndryshe njerëzit duhet të kënaqen me lugën bosh, ashtu siç dëgjuan këtë dëshmitarin e rremë energjetik, dhe po jetojnë realitetin e vërtetë energjetik, që nuk është ai që ka thënë dëshmitari i rremë për vite, që Shqipëria do të jetë minisuperfuqi energjetike. 

Po kthehem te Enti Rregullator i Energjisë, meqenëse e përmendët. Për herë të parë kemi një ent që është aktiv dhe nuk bën deal-et e fshehta nga enti te kryeministri dhe në fund kryetari i entit shkon punësohet te kompania Ashta së cilës zotëria i dha kontratën. Mjafton të shikoni këtë lidhje dhe do të kuptoni se çfarë pavarësie ka enti. Enti Rregullator i Energjisë, meqë paske hallin e faturës oforfe, i ul 5 lekë çmimin e energjisë KESH-it, që ky ia shiste CEZ-it, vetëm për interesin e tij. A keni parë në ndonjë vend të botës një ent të pavarur që mbron interesa publike, t’i jepet urdhër me telefon?  Këtë ke bërë, dhe ti e di shumë mirë. 

Pra, ky është realiteti i situatës energjetike dhe jam shumë i sigurt se shqiptarët  do t’ia shikojnë punën Entit Rregullator të Energjisë. Ai do të jetë një ent që do të mbrojë interesat e konsumatorëve, ashtu siç do të marrim me seriozitet edhe ankesat, për sa i përket cilësisë së furnizimit. Unë po ju them një gjë: pa investime në këtë sektor nuk mund të ketë cilësi më të mirë të furnizimit dhe investimet duan një politikë prudente, duhen marrë ca masa të forta reformatore, ashtu siç po gjejmë edhe mbështetjen te institucionet ndërkombëtare për të investuar në këtë sektor, për ta nxjerrë nga balta ku e futi dëshmitari i rremë i minisuperfuqisë energjetike. 

Ilir Meta – Po, zoti Paloka.

Edi Paloka – Unë gëzohem që ministri na informoi se do të kemi drita, megjithatë këtë duhet ta bëjë brenda Rregullores. Sepse ministri kundërfirmues i projektligjit, sipas Rregullores, vërtet ka të drejtë ta marrë fjalën sa herë të dojë, por e ka me kohë të përcaktuar. Vetëm ministri që ka të bëjë me projektligjin ka të drejtën e kohës së pakufizuar.  Këtu po flasin të gjithë ministrat sipas qejfit. 

Ilir Meta – Shikoni edhe Kushtetutën edhe Rregulloren, zoti Berisha. 

Sali Berisha - Ndihmë më e madhe nuk mund të na jepet. Marrëzitë e tyre janë ekzemplare. Ministri që i tha kryekreut të vet se me rritjen e prodhimit të energjisë rritet dhe çmimi, zëdhënësi i energjisë që deklaroi në këtë sallë se nafta tani është e parëndësishme për energjinë, del dhe flet këtu me një koeficient mizerabël. Ai harron se ajo politikë energjetike e ndjekur solli këtu gjigantët e botës, njëshin e botës, ku shkon dhe mburret kryekreu yt. Pasi deklaroi në fushatë se unë gënjeja, këtu tha krijohen vende pune. Shtadkraft-i i Norvegjisë është ndërtuesi numër një për hidrocentralet në të gjithë botën. Ajo politikë solli këtu Verbund-in, i cili ndërtoi një state of art, ndërtoi hidrocentralin me turbinat e tipit të veçantë “Matrix”, më të madhin që ekziston. Po ndërtohen kryevepra të tjera në lumenjtë e Fanit, që fantazia deficitare jotja nuk i merr dot me mend se çfarë janë, pale më kryekreut tënd. Por halli yt kryesor është të rrisësh çmimin. Por ta dish mirë se rritja e çmimit do të të kushtojë ty dhe qeverisë tënde më shumë se çdo gjë tjetër. Po, nuk kemi lejuar rritjen e çmimit për qytetarët shqiptarë, e them këtu publikisht, sepse çmimi i energjisë është një çmim... (Zotit Berisha i ndërpritet  fjala se ka mbaruar koha në dispozicion.)

Ilir Meta – Fjalën e ka zoti Peleshi.

Niko Peleshi – I nderuar kryetar i Kuvendit,

Të nderuar deputetë, 

Në fakt nuk e mora fjalën për të vazhduar në hullinë ku opozita ose ish-kryeministri tenton ta fusë gjithmonë këtë seancë.  Këtu ka shumë shpifje dhe shumë të pavërteta dhe ai synon të mbledhë çdo të pakënaqur që i del përpara. Këtë e filloi një deputet i opozitës në një diskutim pa sens, duke dalë në mbrojtje të atyre që vjedhin energjinë elektrike, të atyre që nuk e paguajnë. Pra, një diskutim pa sens që rreket të kapë sa më tepër nga çdo njeri që del i pakënaqur, qoftë nga njëri krah i politikës, qoftë nga krahu tjetër. 

Ne nuk kemi ndër mend të vazhdojmë këtë lloj stili. Ne kemi detyra të tjera përpara qytetarëve shqiptarë, por disa të vërteta duhen thënë. I tha shumë mirë ministri i Energjisë, por unë dua t’i theksoj edhe në cilësinë e kryetarit të taskforce-s. Të flasësh kundër taskforcës, ndërkohë që e ke lënë sistemin energjetik me 50% humbje, me 200 milionë dollarë shpërdorim, vjedhje të energjisë elektrike;  të mos përshëndesësh një nismë të qeverisë që, në fund të fundit, synon ta kthejë në normalitet, ta formalizojë këtë sistem, ashtu sikundër ne kemi marrë përsipër të formalizojmë edhe pjesën tjetër të ekonomisë, të cilën ju e latë në këto nivele, pra në informalitet, do të thotë të mos kesh as sensin më minimal të qytetarisë dhe të përgjegjësisë ndaj qytetarëve shqiptarë. 

Mjafton t’ju përmend vetëm një shifër nga muaji i parë, nga janari për të kuptuar se sa e vërtetë është shifra prej 200 milionë dollarësh në vit humbje. Për shkak të punës së taskforcës, të njësive operacionale në çdo qark, vetëm për muajin janar ne mundëm t’i kthejmë buxhetit të CEZ-it 10 milionë dollarë më tepër. Pra, 10 milionë dollarë më tepër vetëm në muajin e parë të taskforcës, e cila ka ende shumë punë për të bërë, sepse nuk është një taskforcë si ato tuajat që fillonte dhe mbaronte në një aksion që zbehej dita-ditës, pa rezultat, por është një taskforcë që është vetëm në fillimin e një pune për të krijuar një kulturë të re të raporteve të qytetarit me shtetin, që në këto vite u deformuan, sepse shteti asnjëherë nuk ishte në krahun e qytetarit, prandaj edhe qytetarët nuk e shikonin më shtetin si aleat, por në anën tjetër të barrikadës, e shikonin shpeshherë si armik. 

Puna e taskforcës është vetëm fillimi për të krijuar kulturën e re kur shteti, i pari, bën gjestin e vet të respektimit të detyrimeve, ndaj edhe në çdo taskforcë u kemi bërë thirrje institucioneve shtetërore, u kemi vënë detyra dhe objektiva që, së pari, institucionet shtetërore, punonjësit e këtyre institucioneve, punonjësit e CEZ-it duhet të jenë modeli dhe shembulli i pagimit të detyrimeve, sepse kjo ishte një kulturë e përmbysur në këto vite, produkt i së cilës ishte edhe mosrespektimi i kontratave, mospagimi i detyrimeve të qytetarëve ose të bizneseve. 

U fol për çmimin e energjisë elektrike. Natyrisht, ju e rritët çmimin e energjisë elektrike, sepse u pretë rrugën eksporteve. Në qoftë se ka një krim në sektorin energjetik është pikërisht e kundërta e asaj që tha ish-Kryeministri, pra pengimi i linjës së interkonjeksionit me Kosovën, pengimi dhe sabotimi i linjës së interkonjeksionit me Italinë, e cila do ta shpëtonte sistemin energjetik shqiptar, do të hapte mundësi pafund për investitorët vendas dhe të huaj të këtij sektori, sepse do të hapeshin shtigje, do të lidhej me tregun ndërkombëtar të energjisë jo vetëm nëpërmjet linjës me Serbinë, por edhe përmes alternativës tjetër, me Italinë. Ky është fillimi dhe fundi i të gjitha të këqijave që kanë lindur në sistemin energjetik shqiptar, përfshirë këtu edhe rritjen e çmimit. 

Për qytetarët e thjeshtë ndoshta duket nonsens, ashtu siç edhe u artikulua këtu se si ka mundësi që rritja e prodhimit të energjisë elektrike nga hidrocentralet e vegjël privatë çon në rritjen e çmimit. Por është e vërtetë, sepse ato hidrocentrale kanë çmim të fiksuar. Qeveria është e detyruar ta blejë energjinë e hidrocentraleve me një çmim fiks, madje më të lartë se çmimi i tregut dhe për sa kohë që tregu është i mbyllur dhe nuk eksporton dot, detyrimisht kjo e fut në kolaps buxhetin. 

(Deputetja Topalli ndërhyn nga vendi.)

Shumë faleminderit, zonja Topalli! Ju keni shumë etikë dhe këtë e keni treguar në vite edhe me fjalorin tuaj, edhe me të gjitha epitetet që përdorni. Ju falënderoj, por mos kujtoni se fitoni ndonjë votë nga kjo sjellje dhe nga ky qëndrim!

Tani që Shqipëria u bë një superfuqi energjetike, nuk jam dakord me ministrin e Energjisë. Natyrisht, në këto 8 vjet qeveria shqiptare ishte një superfuqi energjetike. Ndaj nuk jam dakord me të, kam një mendim të ndryshëm. Qeveria shqiptare në 8 vjet me Kryeministrin e saj u bë superfuqia e energjisë së shpifjes dhe të baltës, dhe për këtë nuk ka dyshim.

Faleminderit!

Ilir Meta – Do të flisni në vend të zotit Kozma Dashi? 

(Zoti Berisha kërkon të marrë fjalën.)

Nuk jua përmendi emrin njeri. Tha: “Qeveria, qeveria.” 

Fjalën e ka zoti Berisha për replikë.

Sali Berisha – Është e dhimbshme të dëgjosh njeriun që u bë zëvendëskryeministër vetëm për pikturat e vjedhura të Vangjush Mios. Ai u thotë shqiptarëve se nuk ka rrugë eksporti. Nuk ka mashtrim më ordiner se ky. Mësoje! Shko dhe lexo në arkivat e KESH-it dhe jepja edhe atij kryekreut, sepse nuk merr vesh! Atë e keni famoz në njohuri. Jepja edhe atij ta lexojë!

Ka eksportuar Edmond Haxhinasto. Ku është? Madje edhe ju vetë, zoti kryetar i Kuvendit, kur keni qenë ministër, keni eksportuar. Po, po, zoti Nasip, mësoje, ka eksportuar edhe 13 milionë kilovat-orë në ditë. Lërini ato përralla! Është turp t’ju dëgjojë kush! U shisni shqiptarëve mashtrime të turpshme, sepse doni të rrisni çmimin! Ja ku i ke! Ke dy-tre ministra aty! Përballoji linjat! Linjat përballohen. Linja me Malin e Zi. Linjat përballohen plotësisht. 13, 15 milionë. Je zëvendëskryeministër! Nuk dilet në atë mënyrë para qytetarëve. E bëni këtë, sepse doni të rrisni çmimin. 

Edhe një herë dua të theksoj këtu se çmimet energjetike të koncesioneve janë të gjitha të përfshira në çmimin e energjisë nga ERE-ja. Pyesni zotin Naço! Pyesni zotin Haxhinasto! Pyesni zotin Meta, të cilët kanë mbuluar këtë sektor. Por ERE-ja nuk lëshon kurrë autorizim pa përfshirë çmimin në të. Po ju jeni alienë dhe vetëm alienë! Mos rrisni çmimin! Këto janë përralla me mbret!

Ilir Meta – Fjalën e ka deputeti Erion Braçe.

Erion Braçe – I nderuar zoti Kryetar i Kuvendit,

I nderuar zoti Kryeministër,

Të nderuar kolegë, 

Të nderuar qytetarë, që edhe pse mundoheni ta ndiqni këtë seancë, nuk kuptoni absolutisht asgjë, sepse thelbi i çdo seance, thelbi i çdo diskutimi banalizohet qëllimisht vetëm për t’i shpëtuar përgjegjësisë për gjithë çka ndodhur gjatë 8 vjetëve të fundit të qeverisjes. 

Këtu u tha se po bëhet avokatia e qytetarëve  Po si po bëhet kjo avokati? Sistemi elektroenergjetik shqiptar gjatë 8 vjetëve të fundit është një sistem totalisht me humbje, madje për shkak të borxheve edhe një sistem totalisht i falimentuar. Nuk e di nëse zotëria e di çfarë do të thotë “faliment” dhe kur ndodh falimenti, aq më tepër në një treg ku të gjitha kompanitë në të funksionojnë si monopol. Unë besoj se kjo është e qartë fare. Kur kompanitë  akumulojnë vit për vit humbje, minimalisht gjatë 5 vjetëve të fundit, rëndohen edhe më tej me borxhe të ndërsjella midis njëra- tjetrës dhe me çmime të fiksuara për shkak të marrëveshjeve korruptive qoftë të koncesionimit, qoftë edhe të blerjes së energjisë elektrike, e çojnë sistemin në këtë gjendje, pra në faliment. Faliment do të thotë që e gjithë kostoja të mos paguhet nga zotëria, as nga zotërinjtë që e kanë bashkëshoqëruar atë në qeverisje të ndryshme. Dhe e paguani ju të gjithë, qytetarë të Republikës së Shqipërisë. 

KESH-i është sot një kompani me humbje dhe, natyrisht, ka akumuluar një borxh dramatik në raport me CEZ-in. CEZ-i është sot një kompani me humbje dhe, mbi të gjitha, në faliment. Ai ka akumuluar një borxh edhe më të madh jo vetëm ndaj KESH-it, por edhe ndaj OST-së, edhe ndaj furnitorëve të tjerë, edhe ndaj koncesionarëve privatë, edhe ndaj furnitorëve që sjellin materiale aty në CEZ. Por a mban përgjegjësi ky zotëria ndonjëherë për gjithçka bëri në sistemin elektroenergjetik, apo jo? Po flas për përgjegjësi morale këtu në këtë sallë, sepse në qoftë se ka një përgjegjësi që duhet t’i kërkohet atij njeriu, është përgjegjësia penale. 

Së pari, për privatizimin e CEZ-it, një privatizim totalisht politik. Një privatizim që nuk u mbështet kurrkund në ligj, një privatizim që transferohej thjesht nga një monopol shtetëror në një monopol privat. Një privatizim tërësisht klientelist. E mbani mend atë qitapin që mori dhe vajti në Çeki për të kërkuar statusin e vendit kandidat? Shkoi atje në mënyrë të turpshme. 

Mua më kanë mërzitur paratë e qytetarëve shqiptarë ku ju keni futur dorën dhe, natyrisht, po ua merrni vit për vit, madje do t’i merren edhe për vite të tjera, sepse neve na kërkoni të zbatojmë kontratat tuaja korruptive. Ja, ky është problemi që kemi këtu. 

Pra, filloi me privatizimin e CEZ-it me letra të bardha. Fletorja Zyrtare është ende aty, në arkivën e Kuvendit. Kontrata është përsëri me anekse të bardha, duke përfshirë edhe deklarata rregullatore që u hartuan më pas dhe që nuk është reflektuar në dokumentet zyrtare edhe sot e kësaj dite. Pastaj vazhduat me të gjithë zinxhirin e borxheve dhe favoreve që i keni bërë kompanisë CEZ. Jua përmendën këtu ministrat favorin e tmerrshëm për të cilin keni vënë veton ju personalisht, që ta blini energjinë për hesap të CEZ-i me çmim më të lirë. Rënduat një kompani publike, siç ishte Korporata Elektroenergjetike Shqiptare, strategjike në sistem, për të favorizuar kompaninë CEZ. E bëtë ju personalisht dhe natyrisht, në qoftë se duhet të kërkohet përgjegjësi, duhet të kërkohet përgjegjësi personale dhe penale për ty, që e ke bërë këtë gjë dhe për të vazhduar me të gjitha favoret e tjera. Pse mundohesh të mos ua shpjegosh hapur qytetarëve shqiptarë? Nuk të akuzoi kush për atë çmimin fiks që ke vendosur për energjinë elektrike që duhet të shesë koncesionari. Por shpjegojua qytetarëve të Republikës së Shqipërisë që KESH-i është i detyruar nga vendimet e tua personale që t’ua blejë energjinë elektrike koncesionarëve me çmim më të lartë, madje me çmim më të lartë se edhe tregu në periudha të caktuara dhe t’ia shesë CEZ-it me çmim më të lirë seç e blen. Po ku shkon kjo kosto, zotëri? Kjo shkon në xhepat e të gjithë qytetarëve të Republikës së Shqipërisë. Ti ke  shumë hidrocentralet të tuat në treg, një pjesë të të cilave i ke tërësisht politike, jo një libër të bësh ti, por 10 libra, nuk e shuan dot pronësinë që ke mbi një tufë me koncesione, mbi një tufë me hidrocentrale që thjesht do të arkëtojnë para të garantuara, se paguan KESH-i; paguajnë qytetarët e Republikës së Shqipërisë për KESH-in, për CEZ-in dhe ti arkëton në xhepin tënd para pa hesap, se “ky është biznes i garantuar, me çmime të rregulluara”, siç thua ti. 

Së fundi, kam dëgjuar gjatë gjithë kësaj periudhe që rikthehesh te historia e tatimeve. Mirë bën, se është një histori që i duhet shkuar deri në fund. Patjetër që po, por po shihja dokumentet dhe më bën përshtypje një gjë, që gjeneza e tyre është grabitja me rimbursimin e tatimit mbi vlerën e shtuar. Po si ka mundësi që ke të paktën 3 muaj që flet këtu në Kuvendin e Republikës së Shqipërisë, del në çdo medie dhe flet për këtë çështje, ndërsa vetëm për grabitjen përmes rimbursimit të tatimit mbi vlerën e shtuar nuk flet. 

Çfarë të shqetëson? Cili është sikleti yt për skemën  e grabitjes pa maskë fare, me emër e mbiemër, me numër nipti, me fatura të administratës tënde fiskale?  

(Ndërhyrje pa mikrofon.)

Pesë skema janë zbuluar deri tani. 100 milionë dollarë ka shkuar grabitja përmes rimbursimit të tatimit mbi vlerën e shtuar. Ka edhe të tjera. A ke ti ndonjë  përgjegjësi personale në këtë mes, ish-Kryeministri i vendit? A ke ndonjë përgjegjësi për grabitjen që i bëtë Thesarit të Shtetit? E kam thënë këtu dhe vazhdoj ta them: në këtë vend ka biznese të  ndershme që rropaten nga mëngjesi deri në darkë për  të fituar pesë lekë, por ka edhe dhjetëra biznese të tjera, të cilat shesin faturat e  tatimit mbi vlerën e shtuar dhe arkëtojnë para pa hesap nga rimbursimi i TVSH-së dhe nga grabitja që është bërë me këtë rimbursim. Pse nuk flet për këtë? Përse nuk artikulon qoftë edhe një minimum ndjese, që ai sistem  tek tatimet, i menaxhuar nga ortaku yt, ka pasur pikërisht këtë gropën e tmerrshme, që faturat e 10 vjetëve të hidhen në sistem për një ditë të vetëm, madje të arkëtohen 7-8 milionë edhe brenda një dite pikërisht në fund të mandatit tënd, kur ti rrije në zyrë. Ti rrije vetë në zyrë, ndërkohë që këta grabisnin. Për këtë duhet të flasësh. 

Nëse më lejon, sepse je në moshë të thyer tani dhe respekti për moshën do të vazhdojë të mbetet, dua të jap një këshillë: kur i akuzon këta zotërinjtë për korrupsion, të paktën jep një fakt! Një të vetëm. Ke katër muaj që flet për korrupsion, ndërkohë që asnjëri prej tyre nuk ka marrë ende një vendim. Nuk jep një emër, një mbiemër. Nëse ke akuza, çoji në prokurori. Kjo është opozita, që shpif lart e poshtë me libra dhe pa libra, nga mëngjesi deri në darkë, por një gjë dua te them: nëse do të ketë ndonjëherë përgjegjësi dhe nëse në të gjithë sistemin elektroenergjetik mungon sot diçka, përgjegjësia penale fillon nga ti deri tek i fundit, që ka qenë në marrëveshje me ty për të grabitur qytetarët e Republikës së Shqipërisë, të cilët do të vazhdojnë të paguajnë  çmimet që u ke vendosur këtu e tre vjet më parë thjesht dhe vetëm për të arkëtuar para në xhepat tuaj.

Ilir Meta - Po, zoti Berisha, për replikë.

Sali Berisha - Së pari, po ju them edhe një herë se asgjë nuk mund të më shpërqendrojë nga avokatia e interesit të qytetarëve. E gjithë kjo maskaradë që zhvillohet sot në parlament ka vetëm një qëllim: rritjen e çmimit të energjisë për qytetarët. Pas vendosjes së faturës aforfe, këta duan të rrisin me çdo kusht çmimin e energjisë, sepse këta janë vetëm shokët e klientelës dhe nuk kanë asgjë të përbashkët me qytetarët.

Së dyti, duan me çdo kusht që koncesionarëve t’ua ndryshojnë çmimin e blerjes, të cilin ua ka përcaktuar ERE në përputhje me  standardet e qarta ndërkombëtare. 

Për sa i përket korrupsionit,  kam folur vetëm me vepra.  Pallati “në pajë”, për të cilin askush nuk ka paguar asnjë qindarkë  as në tatime, as në dogana, as në banka, është vepër dhe kryevepër e nxirë e korrupsionit. Edhe ndonjë tjetër që po ndërton në Dajt apo diku aty afër,  i ka para të pista korrupsioni. Vila që po ndërtohet në Dajt, është e mirëfilltë korrupsioni. Njëmbëdhjetë milionë eurot e vjedhura, të vërtetuara nga parlamenti, janë aferë korrupsioni dhe ia keni vjedhur TELEKOM-it. Nuk po marr këtu akuzat e  hapura 20%-she. Kur je i nxirë dhe i lyer, natyrisht nuk mund të  dëgjosh dhe të dallosh asgjë.

Ilir Meta –  Po, zoti Mima.

Florion Mima – I nderuar zoti Kryetar, 

Të nderuar kolegë deputetë, 

Me sa duket, edhe në fushën  elektroenergjetike lajmet janë të këqija. Qeveria nuk guxon të hapë gojën dhe të informojë publikun. Në fakt, bën mirë, sepse do të ndodhte si në atë thënien proverbiale të Çurçillit drejtuar një oponenti të vet në parlamentin anglez, të cilit i tha: “Njerëzit dyshojnë se ti je idiot, ngaqë nuk flet. Më mirë mbaje gojën mbyllur, sepse po fole, do të zhdukësh çdo dyshim”.  

Qeveria nuk flet dhe populli nuk e di se përse u rikthyen faturat afrofe. Përse faturat e  energjisë vijnë gjithmonë edhe më të kripura? Përse u rikthyen frikshëm ndërprerjet e energjisë elektrike? Përse humbjet teknike u rritën në vetëm tre muaj, nga  42% në 56% në fund të muajit dhjetor? Përse qeveria ka nisur një fushatë  frikësimi, përbaltjeje dhe intimidimi të investitorëve shqiptarë dhe të huaj, të cilët guxuan të investonin në këtë sektor përpara se në karriget qeveritare të uleshin oligarkët e rinj? “Përse”-të mund të vijojnë pafund. Ato thjesht duke mbetur pa përgjigje konfirmojnë se jo vetëm nuk ka vizion, mision, strategji, program dhe projekte, por më keq akoma, “përse”-të pa përgjigje na bëjnë të besojmë se i vetmi vizion,  e vetmja strategji e kësaj qeveria përmblidhet në dyfjalëshin “tritol dhe anulim”, ose siç i thotë populli me qesëndi: “tritollim”. Ajo po shkatërron gjithçka që është ngritur me mund e djersë  nga shqiptarët përpara se pashallarët e rinj të mbështeteshin këmbëkryq në minderin qeveritar. 

Qeveria thotë se do të rishikojë të gjitha kontratat koncesionare me synim uljen e çmimit të shitjes së energjisë te KESH-i, pasi çmimi i blerjes nga KESH-i prej prodhuesve të vegjël qenka shumë më i lartë se çmimi me të cilin KESH-i  ia shet energjinë që  prodhon vetë CEZ-it. Më e mira që mund të kishit bërë ishte të mbanit gojën mbyllur për të mos zhdukur çdo dyshim, të paktën  për ato 1 milion vota që ju besuan, sepse ne kurrë nuk kemi pasur as më të voglin dyshim. Si mund të jenë, qoftë edhe të përafërta, çmimet e energjisë, e cila është prodhuar nga hidrocentralet gjigante të ndërtuara me punë vullnetar para 50 vjetëve, dhe që nuk llogarisin më amortizimin në kostot e tyre, me ato të energjisë të prodhuar me centrale të reja, por fare të vogla, ku vetëm një megavat kapacitet gjenerues kushton 1 deri në 2 milionë euro? Si mund të anatemohet një çmim blerjeje prej vetëm 10% më shumë se mesatarja e tregut ndërkombëtar, kur qëllimisht harrohet të thuhet se i ashtuquajturi favor është afërsisht sa vlera e  tarifës së transmetimit dhe  kostos së gjetjes së kapaciteteve të lira transmetuese, po ashtu është përfshirë në  tarifën përfundimtare retail të ERE-s. Përse qëllimisht harrohet të thuhet se avantazhi më i madh i qindra HEC-eve të vogla është shtimi i pavarësisë energjetike të vendit nëpërmjet krijimit të kapaciteteve të reja  kombëtare shtesë, si dhe balancimi i sistemit në Jug  dhe në mes të Shqipërisë, në kushtet kur  kapacitetet më të mëdha gjeneruese janë dislokuar në Veri të vendit? Përse qëllimisht harrohet të thuhet se çmimi i favorizuar do të ketë fuqi  për vetëm  15 vitet ose për rreth gjysmën e periudhës së koncesionit? Përse qëllimisht harrohet të thuhet se, nëse KESH-it i duket i lartë ai çmim, ai fare mirë  mund ta përballojë siç po e përballon CEZ-i, i cili ka detyrim të importojë apo të blejë në treg të hapur të tërë energjinë që i vidhet. Përse qëllimisht harrohet të thuhet se pas përfundimit të periudhës së koncesionit, vepra do të kalojë në duart e shtetit shqiptar pa asnjë kundërshpërblim, në kushtet kur shteti shqiptar nuk ka harxhuar asnjë qindarkë për  ndërtimin e veprës? Përse qëllimisht harrohet të thuhet se  secili nga prodhuesit  e vegjël mund ta shesë energjinë edhe jashtë vendit, madje atje mund ta marrë, siç edhe po merr, me një çmim shumë më të lartë sesa në Shqipëri dhe do të sjellë valutë në vend? Por që të ndodhë kjo gjë, qeveria duhet të bëjë disponibël të gjitha linjat e interkonjeksionit, të cilat ndërtohen me punë dhe jo me akuza banale e qesharake për qeverinë paraardhëse. Përse qëllimisht harrohet të thuhet se skema  e çmimit të favorizuar me 10% do të aplikohej derisa formula e re ligjore sipas ligjit “Për energjinë e  rinovueshme” të hynte në fuqi? 

Kjo formulë është më e drejtë dhe më e  ndershme. Ajo nuk bazohet më te çmimi i tregut, por tek tregues të tjerë, si vlera e  investimit, periudha  e koncesionit, orët e punës, kapaciteti gjenerues e kështu me radhë. Që të zbatohet kjo, ajo ka nevojë për koeficient të miratuar nga ERE, por qeveria e re, që ka hyrë në muajin e gjashtë  kalendarik të qeverisjes, as nuk e ka vënë ujin në zjarr, të cilin ligji ia ka dhënë me detyrim për ta ngrohur. Përse qëllimisht harrohet të thuhet se Shqipëria ka koncesionuar rreth 420  hidrocentrale  të vogla me  një vlerë prej 2,5 miliardë eurosh, me me fuqi të instaluar 1,9 giga, në një kohë që e gjithë fuqia  e instaluar gjatë 40 vjetëve të regjimit komunist është vetëm  1,7 giga? Përse qëllimisht harrohet t’i jepet përgjigje pyetjes “Përse janë pezulluar pa asnjë shkak ligjor 20-30 apo një Zot  e di se sa projekte koncesionare, të cilat kishin vite që kishin nisur studimin, projektimin dhe aplikimin për financim dhe më në fund  ia kishin dalë të merrnin bonuset qeveritare sipas ligjeve në fuqi?” Ne i dimë përgjigjet e të gjitha këtyre “përse”-ve, por më mirë ju mos e hapni gojën, sepse do të zhdukni çdo dyshim për mbështetësit tuaj, pasi ne nuk kemi pasur kurrë as më të voglin dyshim.

Ilir Meta - Zoti Balla, për replikë.

Taulant Balla - Në fakt, këtë replikë nuk e kam me parafolësin, sepse parafolësi përshesh ha. E kam me atë tjetrin që gatuan përsheshin. Edhe me atë tjetrën që tund dybekun për të bërë përsheshin.

Në kuadër të kësaj replike, dua të të përsëris ty, zotëri, që ke qenë Kryeministër: si nuk të vjen turp që nuk jep përgjigje për të gjitha ato vjedhje që janë bërë në tatime? Si nuk të vjen turp që i ke nisur një për një në arrati:  drejtorin e Tatimeve të Tiranës, drejtoreshën e Kontrollit të Tatimeve të Tiranës? Si nuk të vjen turp që kishe kthyer në ortak drejtorin e Përgjithshëm të Tatimeve? Atë që mban në anë, ish-ministrin e  Financave, drejtori i Përgjithshëm i Tatimeve i thoshte: “Nuk të njoh fare, sepse urdhrat i marr vetëm nga Kryeministri.” Me urdhrat e ish- Kryeministrit bëheshin të gjitha ato zullume për të cilat  foli me të drejtë zoti  Braçe dhe kërkoi të japësh përgjigje. Jep përgjigje sesi  e kishe ngritur të gjithë atë skemë, ku vidheshin  për një ditë të vetme 7 milionë euro! Tani të ka ikur buzëqeshja dhe je tretur, sepse hetimet po shkojnë te burimi, te drejtori i Përgjithshëm, nga i cili varej e gjithë kjo skemë. Sigurisht që drejtori i Përgjithshëm një ditë të bukur do ta nxjerrë edhe emrin  tënd, edhe të evlatit tënd.

Ilir Meta – Fjalën e ka zoti Baraj. 

(Zonja Topalli kërkon fjalën për procedurë.)

Nuk jua përmend emrin. Urdhëroni, zoti Berisha!

Sali Berisha – Kjo është skema e kryehorrit, që shërbehet me dy-tre horra, sharës profesionistë. Kjo është skema e kryehorrit, që nuk guxon të kundërshtojë një fjalë këtu, por merr një sharës si ai, i cili është në ndjekje, sepse ka përdhunuar një vajzë me AIDS; i cili është në ndjekje, sepse është ndaluar në kufijtë e Shqipërisë për trafik prostitucioni në kohën e Fatos Nanos, i cili është në ndjekje për favorizim të drogës. Kryehorri i horrave përdor sharës të paguar dhe nuk ka guxim të dalë vetë, sepse është një hajdut, sepse ndërton një pallat pesëkatësh për vete dhe gruan e tij pa asnjë qindarkë. Shërbehet horri i horrave me horra këtu, sharës profesionistë, sepse ndërton vilën në Dajt 570 metra, pa paguar asnjë qindarkë. Shërbehet kryehorri i vendit me sharës të paguar këtu, sepse është pa të ardhme dhe ka mbetur i rrethuar në kafaz për shkak të krimeve e lidhjeve të tij me krimin. Unë i them atij: dil këtu në shesh, që të të tregoj sa vlen, të t’i numëroj një e nga një. 

Po shërbehesh me çakej të keqpërdorur, të cilët i kanë futur trafiqet edhe në qelizat më të thella të vetes dhe qenies së tyre. 

(Mungesë incizimi.)

Ilir Meta – Fjalën e ka deputeti Besnik Baraj.

(Diskutime në sallë.)

Nuk ia ndërpres fjalën zotit Baraj.

(Diskutime në sallë.)

Zoti Baraj, ju lutem, vazhdoni, sepse këtu ka deputetë që kanë ardhur për të prishur seancën, jo për të thënë mendimet e tyre!

Besnik Baraj – Është për të ardhur keq që dëgjojmë parafolësin dhe kjo na bën të pyesim veten: ky njeri është i pirë, është i paekuilibruar që përdor këtë fjalor, sepse nuk po e përdor vetëm sot, por ka vite të tëra që fyen njerëz këtu?! E kam thënë edhe një herë në medie se, kur zhvillohet seancë plenare, duhet të vendoset pulla e kuqe, që të mos lejohen ta ndjekin personat nën 18 vjeç, për shkak të këtij njeriu dhe të disa të tjerëve. Fëmijët tanë shohin atë që shpesh e quani model të demokracisë, por vetëm i tillë nuk është ky lloj parlamenti me këta folës; të ngjan me një moçal. Ky është modeli sesi mund të degradojë në mënyrën e komunikimit një njeri. Është turp dhe nuk ndiej asnjë kënaqësi që jam bashkë me  folës të tillë, të cilët i drejtohen kundërshtarit sikur të jetë jo qenie njerëzore, por egërsirë! Të keni turp për këtë!

 I nderuar Kryetar i Kuvendit, ju lutem, na i hiqni këta kompjutera! Nuk e di sa kanë kushtuar, por u bënë gati një vit që rrinë këtu kot. Le t’ua dërgojmë disa shkollave, në mënyrë që të jenë vërtet të përdorshëm. Na ndalojnë pamjen dhe nuk përdoren. Në sallën tonë janë tre kompjutera të lodhur. Të paktën çoni disa aty dhe të tjerët dërgojuani shkollave, sepse do t’u bëni nder. Se sa kanë kushtuar, ky është një problem që e vlerësojnë të tjerët.

Unë dua të flas në lidhje me disa fakte. Kur vjen një mesazh nga Parlamenti Europian ose nga Departamenti i Shtetit, ne jemi mësuar ta lexojmë në mënyrë komplet të ndryshme. Këtu informacionet e marra vite më parë, kur është menaxhuar CEZ-i ose kompanitë e tjera të energjetikës, janë diskutuar siç i ka dashur qejfi çdo njeriu. Të krahasosh muajin shtator, kur është lënë CEZ-i, me muajin janar dhe dhjetor, kur humbjet janë shumë të mëdha, është njësoj si të krahasosh reshjet në verë me ato në pranverë. Në verë sigurisht që bien më pak, në pranverë bien më shumë. Krahasimet bëhen me muajt përkatës. Unë do t’ju bëj dy krahasime në lidhje me arkëtimet dhe humbjet. 

Humbjet në muajin janar të vitit 2012 kanë qenë 50,12 milionë euro. Në vitin 2013 kanë qenë 48,25. Në muajin shkurt ishin 46,82. Ato u rritën kur kompaninë e menaxhoi opozita e sotme dhe shkuan 48,71. Në kohën e CEZ-it: në muajin mars ishin 35,55  dhe shkuan 48,29. Në muajin shtator ishin 34,15, tani janë 36,26. Ka një rënie, por është muaji shtator, atëherë kur shfrytëzimi i energjisë është minimal dhe humbjet po ashtu. 

Arkëtimet në muajin nëntor të 2013-s, muaji i parë i administrimit të ri, pësuan një rritje me rreth 4% ose 108 milionë lekë më shumë në krahasim me të njëjtën periudhë të një viti më parë. Në muajin dhjetor të 2013-s arkëtimet pësuan një rritje më të lartë, rreth 20% ose 638 milionë lekë më shumë në krahasim me të njëjtën periudhë të një viti më parë. Në muajin janar të vitit 2014 arkëtimet pësuan një rritje shumë të lartë, me rreth 43% ose 1,15 miliardë lekë më shumë në krahasim me të njëjtën periudhë të një viti më parë.

Nga analiza paraprake rezulton se rritja në arkëtime ka ardhur si pasojë e rritjes së nivelit të pagesave nga bizneset dhe familjarët, jo nga buxhetorët ose jo buxhetorët. Kjo u arrit duke përmirësuar proceset e punës dhe monitorimin e debisë me përparësi vetëm këto dy segmente, të cilat janë më të vështirat për të grumbulluar debinë. Pra, vihet re që aty ku ka ndershmëri, përkushtim, miradministrim dhe vihen në detyrë njerëzit e duhur, përmirësimet janë të dukshme. Kështu që mos e krahasoni shtatorin me janarin, por janarin me janarin, dhjetorin me dhjetorin. Kur të vijmë ne në muajin shtator, do të shikoni që humbjet do të jenë shumë të ulëta se ato që keni menaxhuar ju, ndërsa arkëtimet do të jenë shumë më të mëdha. 

Nuk dua të flas për bëmat dhe premtimet, si fuqi bërthamore energjetike për diversifikimin e prodhimit të energjisë, sepse të gjithë e dimë se nuk është bërë asgjë. Propaganda e asaj kohe na bëri edhe fuqinë më të madhe në Ballkan, por ne, në fakt, nuk plotësojmë nevojat tona.

Faleminderit!

Ilir Meta – Urdhëroni zonja Topalli, për procedurë! 

Jozefina Topalli – Zoti Kryetar, lajmi që u dha sot nga qeveria ishte se do të rritet çmimi i energjisë. Suksesi juaj i sotshëm është se do t’u rritni energjinë shqiptarëve. Pas gjithë asaj që ka ndodhur gjatë këtyre muajve, kjo do të jetë një gjë shumë e rëndë për shqiptarët. Kryeministri, ashtu siç ka bërë tetë vjet rresht, është fshehur pas tre deputetëve që flasin pikë për pikë, shpifin presje për presje, të njëjtat gjëra, siç kanë bërë kur ishin në opozitë. Hapni arkivat dhe lexoni fjalët e tyre, të cilat janë vetëm copy paste e shpifjeve të turpshme që kanë bërë tetë vjet rresht, pas të cilave fshihet ai atje, që, në fakt, është pulla e kuqe e parlamentit. 

Zoti Kryeministër, keni për borxh t’i kërkoni falje opozitës. Jeni në qeveri, në maxhorancë, ndërsa ne jemi në opozitë. Ne kemi vetëm fjalën dhe të drejtën për kontroll parlamentar. Sot ti ke urdhëruar sharësit  e tu, por edhe Kryetarin e Kuvendit për të ndërprerë fjalën në kundërshtim me Rregulloren. Sot ti ke urdhëruar të shahet pa pullë të kuqe opozita. Kjo është paburrëri! Dil përballë! Fol ti! Na shaj ti! Na kritiko ti! Shpif ti! Thuaj: jam unë. Mos ua lër këtë detyrë këtyre të tjerëve dhe mos bëj hipokrizi duke u thënë të kërkojnë të falur.

Ilir Meta – Zoti Berisha, nuk ju përmendi njeri.

Edhe zonja nuk foli për procedurë. 

Sali Berisha – Mbase nuk e ke aq mirë shikimin sa të shohësh pallatin pesëkatësh të ndërtuar pa asnjë qindarkë dhe sheh kryekreun që u vërsulet pallateve me leje. Nuk ka më turp dhe duhet të skuqeni, sepse nuk sheh vilën në Dajt 570 metra, që ndërtohet pa asnjë qindarkë të deklaruar, por vetëm me gjoba në natyrë. Nuk ka më turp se sa të shërbehesh me dosje, me njerëz, të cilët kanë përdhunuar të sëmura dhe janë në prokurori. Ata i detyron të lehin si qentë në këtë platformë. Nuk ka më turp sesa, si hienë të përpiqesh të fshihesh dhe të shërbehesh me fytyra të tilla, të komprometuara, me dosje. Nuk ka më turp! Ky është turp, nëse ti e di ç’është turpi! Është turp t’i bësh vendit këtë që po i bën ti! Është turp i madh! Turp është të mashtrosh Shtetet e Bashkuara, të mashtrosh Europën! 

Po ti nuk e di ç’është turpi, sepse je një turp i vogël në krahasim me turpin e madh që të drejton ty. Ju mendoni të kaloni në këtë mënyrë. Jo, mor jo! Nuk kaloni dot as duke sharë në mënyrë, siç thashë, të paguar. 

Ju po rrisni çmimin e energjisë elektrike. Kjo është vepër kriminale. Ju mashtroni shqiptarët me çdo gjë dhe mendoni se mashtrimet tuaja do të... 

(I ndërpritet fjala.)

Ilir Meta –  Fjalën e ka ministri i Energjisë, zoti Gjiknuri.

(Debate në sallë.)
Ju lutem, mbani qetësi!

(Diskutime pa mikrofon.)
Ju lutem,përpiquni të flisni për thelbin e çështjes!

(Reagime pa mikrofon.)
Të mbarojë zoti Gjiknuri, pastaj merreni fjalën. 

Damian Gjiknuri – Ju lutem, një sqarim...

Ilir Meta – Po, do të flasë, sepse ka të drejtë të flasë. 


Damian Gjiknuri – Edi, dëgjo, sepse mbase ka interes edhe për ty. Fatkeqësisht, kjo seancë po degradon në një seancë shpifjesh. Siç duket, ajo shprehja emblematike ku dëshmitari i rremë thotë “Nuk ka rëndësi mashtrimi, por e rëndësishme është kush e thotë i pari’, mund të zërë pa dashje vend edhe këtu në sallë, te pjesa juaj. Unë dua të sqaroj publikun shqiptar dhe nuk kam gjë me ju. Kjo pjesë e seancës është organizuar për emërimin e dy anëtarëve të Entit Rregullator të Energjisë. Nuk kemi ardhur këtu as me propozimin për të rritur energjinë dhe as të bëjmë politikat se si do të ndryshojë çmimi i saj. Në asnjërën prej fjalëve tona nuk u përmend rritja e çmimit të energjisë. Ajo që ne thamë, si reagim i volumit të shpifjeve pa limit që u hodhën këtu, ishte për t’u treguar shqiptarëve se cili është realiteti energjetik sot, pra për situatën e vështirë. I garantoj ata se nuk po flasim për rritjen e çmimit të energjisë. Kemi një problem real me energjinë, të shkaktuar pikërisht nga mosreflektimi i çmimeve dhe i investimeve te çmimi i energjisë elektrike, por qeveria do të ndjekë të gjitha politikat e nevojshme, qoftë edhe ato fiskale. Çfarëdolloj ristrukturimi që mund të bëhet në çmim, ai nuk do ta prekë faturën e qytetarit. Kjo është e rëndësishme. 

Ne patjetër që do të bëjmë reforma të thella që të nxjerrim edhe klientë komercialë nga tarifat e rregulluara, sepse këtë e kërkojnë BE-ja, koha dhe prodhuesit e pavarur të energjisë. Qytetari shqiptar ka çmim të rregulluar dhe të tillë do ta ketë këtej e tutje. Prandaj, ju lutem mos tregoni anën më të ulët njerëzore në momentin ku bini nga pushteti.

Ilir Meta – Fjalën e ka zoti Paloka.

(Debate në sallë.)

Ju lutem, dëgjoni me qetësi zotin Paloka! 

Edi Paloka – Zoti Kryetar, 

Së pari, nëse jeni i interesuar për mbarëvajtjen e parlamentit, nuk duhet të merrni urdhra nga Kryeministri për ta prishur këtë parlament, por duhet të zbatoni Rregulloren. Ju duhet të përpiqeni të mos prishet ky parlament, në qoftë se të tjerët duan ta prishin. 

Ju e dini mirë që në asnjë Rregullore nuk ka të drejtë të flasë ai zotëria i mëparshëm, por u urdhërua me mesazh nga Kryeministri, ashtu siç u urdhërua edhe ky në fund, çuditërisht, se nuk e ka pasur as zakon këtë punë. Pra, siç duket, kanë filluar të marrin të gjithë urdhra me mesazhe për të sharë këtu. Pastaj akuzohemi ne se po flasim pa edukatë. Në qoftë se ky parlament...

(I drejtohet Kryeministrit.) Mos e tund kokën, zoti Kryeministër, sepse e dimë si funksionon ti. Ne që të njohim prej kohësh, e dimë mirë se si ke funksionuar. 

Në qoftë se drejtimin  e këtij parlamenti do ta bëjmë me mesazhet e këtij Kryeministri, ta dini se këtu vetëm parlament nuk do të ketë dhe ju e dini shumë mirë. 

Së dyti, zoti ministër u përpoq të thoshte se këto që po bëjnë nuk po ndodhin sepse po thotë opozita. E dimë të gjithë, e dinë edhe shqiptarët se po e bëni vetëm për të rritur çmimin e energjisë dhe kjo do të mësohet shumë shpejt. Unë u ngrita të kërkoj pesë minuta pushim, zoti Kryetar, sepse nuk mund të vazhdojë seanca me këtë gjendje.

(Reagime nga salla.)

5 minuta mbledhje grupi.

Ilir Meta – Dakord. Patjetër. Kanë të drejtë të kërkojnë pushim. 

(Reagime nga salla.)

Zoti Braçe, ju lutem! Dua të bëj këtë sqarim. Ju jeni shumë të mërzitur me diskutimin e  zoti Balla. Kjo është e drejta juaj, siç mund të jem unë i mërzitur me shumë prej diskutimeve të kolegëve këtu, por nuk e përmenda unë zotin Balla. 

(Reagime nga salla.)

Jo, jo, e përmendi zoti Florion Mima. Ju japim pamjet filmike të diskutimit të zotit Mima, ku e përmendi si “Taulant” në mënyrë fare të qartë, por ju e shikoni Rregulloren ashtu siç ju intereson ju. E merrni fjalën për replikë, kur nuk ju takon dhe e bëni fakt të kryer, kur askush nuk ju përmend emrin. Ndërkohë që kur i përmendet emri dikujt tjetër, ju mendoni se nuk duhet t’i jepet fjala, edhe pse kjo është një e drejtë që ia jep automatikisht Rregullorja. 

Së dyti, ministrave ua jep të drejtën edhe Rregullorja, edhe Kushtetuta. 

Së treti, ju lutem shumë, përmbajuni thelbit të çështjeve! Në rast se vazhdoni me akuza, me shpifje, me sharje, mos prisni lavdërime dhe duartrokitje nga kushdo që e sulmoni dhe e akuzoni. 

Prandaj, jam dakord me 5 minuta pushim. Të gjithë kemi nevojë të qetësohemi 5 minuta. Të reflektojmë dhe të fillojmë të diskutojmë në mënyrë konstruktive.

Faleminderit! 

(Pas pushimit.)

Ilir Meta – Të nderuar, deputetë rifillojmë seancën. 

Fjalën e ka kërkuar zoti Paloka. 

Edi Paloka – Zoti Kryetar i parlamentit, 

Edhe një herë dua të bëj të qartë se kjo opozitë, pavarësisht se mund t’ju duket e vogël në numër, nuk është këtu që të fyhet e të poshtërohet nga një Kryeministër, i cili, për fat të keq, të gjithë e dimë se është njeri me probleme mendore. Ju e keni zgjedhur Kryeministër, është problemi juaj, por ne nuk mund të bëhemi këtu pre e problemeve psikike të Kryeministrit, i cili urdhëron njerëz që janë në këtë parlament për të vetmen meritë se dinë të shajnë dhe të zbatojnë urdhrat e tij. 

Zoti Kryetar, po shoh që edhe ju, për fat të keq, keni filluar të merrni urdhra nga ky Kryeministër. Në qoftë se ju pëlqen ky pozicion, është çështja juaj, sepse jeni pjesë e asaj maxhorance, por, në qoftë se doni të bëni rolin  e Kryetarit të parlamentit, mos merrni më pozicione të tilla. Në qoftë se edhe ky parlament, siç fatkeqësisht është bërë sot qeveria, mbetet në dorën e një personazhi si Rama, atëherë kjo do të jetë fatkeqësi për këtë vend, por ne nuk do të bëhemi pjesë e saj. Ne do të bëjmë rolin tonë si opozitë deri në fund. 

Jua kam thënë, në këtë parlament vërtet jemi pak, por ata që përfaqësojmë nuk janë aq pak. Në qoftë se ju do të dëshironi të prishni parlamentin dhe të përballemi ndryshe, mos mendoni se ne e kemi problem. 

Faleminderit!

Ilir Meta –Fjalën e ka deputeti Kozma Dashi.

Kozma Dashi – I nderuar zoti Kryetar,

 Të nderuar kolegë,

 Problemi i shtruar sot për zgjedhjen e kryetarit dhe të një anëtari të bordit drejtues të ERE-s është me rëndësi për ecurinë e mëtejshme të politikave në fushën energjetike në Shqipëri. Tashmë ERE është një institucion i konsoliduar dhe me rekorde e tregues mjaft pozitivë. ERE është një ngrehinë solide, e cila mund dhe duhet të përballojë sfidat. Them se ERE është një institucion i konsoliduar, sepse dua të ndalem pak në raportin për vitin 2012, për t’u treguar arritjet e saj shqiptarëve. 

ERE ia doli të kontrollonte me efikasitet shërbimet e ofruara në tregun e energjisë elektrike, cilësinë e këtyre shërbimeve, dhe më e rëndësishmja mbrojtjen e konsumatorit. U rrit dukshëm kapaciteti i instaluar nga prodhuesit privatë të energjisë elektrike me 121 megavatë, si dhe u vu në punë HEC-i “Ashta”, me një fuqi prej 45 megavatësh. Po kështu, çmimet e energjisë nuk pësuan ndryshime nga viti i mëparshëm, kjo falë politikave të ndjekura nga ERE. Dua të theksoj se gati 75% e konsumit familjar rezulton në nivelin e fashës së parë prej 300 kilovat-orë në muaj. Interesant është puna e lavdërueshme e kryer nga ERE në këta tetë vjet për rritjen e kapaciteteve profesionale dhe rritjen e autoritetit të saj. 

Transparenca ndaj publikut ka qenë një nga prioritetet e ERE-s deri para pak kohësh. Punë e lavdërueshme dhe intensive u bë në drejtim të diversifikimit të  furnizimit me energji, duke iu kushtuar një vëmendje dhe angazhim konkret projektit TAP, i cili mbetet dhurata e qeverisë demokratike për Shqipërinë, që është një mundësi për gazifikimin e vendit tonë dhe lidhjen me rrjetin rajonal të gazit. Janë 65 HEC-e me fuqi totale prej 195 megavatë, që përbëjnë gati 7-8% të prodhimit neto vendas. Prodhimi i përgjithshëm i energjisë nga HEC-et deri në 15 megavatë, në 2011 ishte 136 gigavat-orë, arriti në 2012 në 299 gigavat-orë, gati dyfish. 

Ekspozeja e mësipërme tregon se me vizion dhe politika të qarta janë arritur rezultate të dukshme e të prekshme. Nuk është pa vend të përsëritim se makthi i mungesës së energjisë tashmë i takon së kaluarës. Me performancën e saj ERE ktheu besimin te konsumatori shqiptar për garantimin e furnizimit me cilësi e vijueshmëri, ERE garantoi çmime të qëndrueshme e të studiuara, ERE bindi konsumatorin shqiptar si garant se do të paguante faturën ekzakte të energjisë elektrike të konsumuar. ERE ia doli të ishte garant, duke rritur kështu besimin e konsumatorit shqiptar. Por pas kësaj performance të lavdërueshme, si për çudi na dolën përsëri faturat afrofe për t’i rritur artificialisht treguesit ekonomikë. Po të ishte rastësi apo sporadike, duhej të anashkalohej. Por jo. Është vizion politik i vendosur nga drejtuesit e rinj të pozitës. Problemi i ditës është task-forca. Mund të tregoja alarmin e konsumatorëve në qarkun Fier për faturat afrofe, por janë shumë, zotërinj. Shqetësohem sidomos për fashën nën 300 kilovat/orë konsum, të cilët, siç përmenda përbëjnë 75% të konsumatorëve familjarë, sepse janë shtresa më e prekur dhe e ndjejnë peshën më shumë, e që nga ana morale nuk mund ta pranojnë dot trokitjen e faturës afrofe në portat e tyre. Duhet të ndalet patjetër risia e faturave afrofe. 

Gjithashtu ndjej detyrim edhe për lëvizjet me vend e pa vend të punonjësve të energjetikës shqiptare, të cilët janë aset kombëtar dhe kanë kontribuar me profesionalizëm e përkushtim në menaxhimin e saj. Këta punonjës të dritës nuk duhet të ndjehen të rrezikuar nga ndryshimet politike, dhe rrethi mbyllet me ligjin e nëpunësit civil, ligj i cili do të garantonte përfundimisht shmangien e shpërdorimit të gjithë kësaj eksperience të krijuar me aq mund. Por ligji aq i përfolur, edhe pse me dritën jeshile nga Gjykata Kushtetuese, përsëri mbeti pezull. 

Do të flas edhe për vizionin e qeverisë aktuale, për koncesionet në energjetikë. Ka diçka që nuk shkon në politikën e re. Qeveria anatemon koncesionet e HEC-eve dhe kalon në sitë të rejat, ose u thuhet troç: mos investoni në HEC-e. Për më keq, vazhdon me paralajmërimin e ndryshimit të rregullave të lojës dhe rishikimin e blerjes së energjisë prej tyre, politika këto që në finale kanë bllokimin dhe asfiksimin e investimeve në këtë  fushë. Duke mbyllur shumë vende pune e duke u hequr mundësinë shqiptarëve të investojnë në vendin e tyre, harrojnë se ato vlera monetare qarkullojnë në Shqipëri dhe mes shqiptarëve. 

Me respekt dëgjova prononcimin e një prej drejtuesve të fushës që po diskutojmë, që hoqi paralele midis referendumit në Gjermani për centralet atomike dhe subvencionit të energjisë së HEC-eve në Shqipëri, duke i vënë përfundimisht kapakun asfiksimit të investimeve në këtë fushë dhe duke harruar se vërtet Shqipëria nuk është Gjermani, por HEC-et shqiptare nuk kanë krahasim me centralet atomike. Në rastin e HEC-eve flasim për energji të pastër. Në vazhdim të kësaj ideje do të shtoja se do të ishte më mirë që qeveria shqiptare, ofertën e kopjuar “1 euro” për investimet e huaja ta shndërronte në ofertë “1euro” për parqet fotovoltaike dhe olike. 

Si përfundim, sugjeroj që ngrehina e konsoliduar e ERE-s të trajtohet si e tillë, e strukturuar, solide dhe të mos fillojë me mendësinë e vitit zero. Doja t’u sugjeroja kolegëve të mi të rinj të ERE-s që të përpiqen që ngrehinës solide të ERE-s t’i shtojnë një kat tjetër, dhe jo të prishin katet ekzistuese të ndërtuara me aq mund. 

Kolegëve të nderuar të ERE-s po u them: Jo fatura afrofe! Jo çmime të rritura të energjisë elektrike! 

Ju faleminderit!

Ilir Meta – Fjalën e ka deputeti Ervin Koçi. 

Ervin Koçi – Falemnderit, zoti Kryetar! 

Edhe pse si në çdo seancë opozita mundohet ta degradojë diskutimin, sot është një fillim i mbarë për sistemin energjetik për të gjithë shqiptarët, pasi miratuam fillimin e procedurës së përshpejtuar për financimin e projektit linja e transmetimit 400 kilovolt Shqipëri – Kosovë, Tiranë – Prishtinë. Këta që janë sot në opozitë, meqë flasin tërë kohën për qytetarët, për patriotizmin, për menaxhimin, duhet të japin llogari se pse për tetë vjet e sabotuan me ndërgjegje të plotë këtë linjë transmetimi energjetike. Na bëtë me turp kudo në botë, pasi kishim një financim me terma të butë nga KFW-ja, prej 42 milionë eurosh, por ky projekt nuk u zbatua. Kjo sepse dëmtohej biznesi i familjes, biznesi me Fazlliçët. 

Ky projekt do të përmirësonte ndjeshëm sigurimin me kosto efikase të furnizimit me energji elektrike në Shqipëri, do të përmbushte kushtet për një treg të integruar të energjisë elektrike në Europën Juglindore, do të krijonte kapacitete eksportimi në Kosovë dhe do të kursente shpenzime nëpërmjet operimit të përbashkët të kapaciteteve të gjenerimit Shqipëri – Kosovë. Kjo do të kontribuonte në zhvillimin ekonomik të Shqipërisë dhe Kosovës, në synimin e përbashkët që ka marrë qeveria “Rama” dhe qeveria “Thaçi”. Vonesa e qëllimshme prej tetë vjetësh është një veprim i pastër antikombëtar kundër interesit të shqiptarëve në Shqipëri e Kosovë. Ndërsa sot na flisni për qytetarët shqiptarë, sepse ju dhimbsen shumë. Ju flisni sot për menaxhim të sektorit energjetik, por, së pari, do të na thoni se si na e latë këtë sektor. Si ka qenë realiteti? Humbjet i morëm me 48%. Kemi pasur mbi 200 milionë dollarë humbje çdo vit në sektorin energjetik. Një borxh në sistem prej 1 miliard  dollarësh. Kompanitë: CEZ, KESH  OST janë të zhytura në borxhe. Dyfishuat çmimin e energjisë elektrike për tetë vjet dhe pastaj flisni për persona të aftë që janë hequr nga puna. Por nëse keni pasur kaq njerëz të aftë,  pse na latë një sektor energjetik të falimentuar, të degraduar, të rrënuar plotësisht?

 Sot ka filluar me të vërtetë një ndryshim në sektorin energjetik. Po përmirësohet ndjeshëm performanca në këtë sektor. Humbjet vetëm në tre muaj janë ulur me 2%. Niveli i arkëtimeve është rritur ndjeshëm. Vetëm për muajin janar janë rritur me 100 milionë dollarë. Sektori ka filluar të rimëkëmbet, padiskutim duke prishur edhe disa biznese të qeveritarëve të mëparshëm, që rëndonin në kurriz të shqiptarëve. 

Ju flisni për koncesionet. Në parim ne nuk kemi qenë asnjëherë kundër koncesioneve të drejta e të ndershme e që janë në funksion të interesit publik, por kemi qenë kundër kontratave koncensionare që shiteshin në treg të zi. Sot çdo koncensionar dhe biznesmen i ndershëm ka mbështetjen e shtetit në aktivitetin e tij, ndërsa ju keni mbështetur biznesmenë si Fazlliçi, keni mbështetur hedhjen e shtyllave të tensionit të lartë, si dhe keni bërë deklarata publike që të mos paguhej energjia elektrike. 

Sektori energjetik duhet të ketë trajtim të barabartë të të gjithë konsumatorëve kudo që janë, e kjo pa diskutim edhe me forcën shtrënguese të organeve shtetërore për të siguruar energji elektrike njëzet e katër orë dhe me shërbim më të mirë. Ju si opozitë flisni për qytetarët, por jo vetëm që rritët çmimin dy herë për tetë vjet, por dëmtuat interesin e qytetarëve dhe interesin publik kur favorizuat kompaninë CEZ, pra kompaninë private ndaj KESH-it, duke dëmtuar këtë kompani publike, duke ulur çmimin me pesë lekë, dhe këto miliona euro shkuan në favor të biznesit privat, CEZ-it. Qytetarët e ndershëm duan njëzet e katër orë energji elektrike, trajtim të barabartë ku të gjithë të paguajnë, çmime të jenë të përballueshme nga buxhetet e tyre familjare, një administratë profesionale e qytetare, një shërbim të mirë. Këtë do t’ua ofrojmë ne qytetarëve shqiptarë, ndryshe nga modeli juaj që shembi një sistem energjetik, duke dhunuar qytetarët e ndershëm që paguanin energjinë elektrike. 

Faleminderit!

Ilir Meta – Fjalën e ka deputetja Liljana Elmazi.

Liljana Elmazi – I nderuar zoti Kryetar,

Unë e kuptoj se sot që ne po flasim për energjetikën, jeni pak në siklet për faktin se gjatë katër vjetve të fundit të qeverisjes “Berisha” atë sektor e kanë menaxhuar ministrat tuaj. E kuptoj, në fakt, edhe sulmin e disa deputetëve të LSI-së për arritjet, sidomos në këta katër vjet në këtë fushë, se qitja është e largët. 

Po sulmohen ministrat tuaj, zoti kryetar i LSI-së, dhe jo ministrat e Partisë Demokratike. Këta pesë muaj, qeverisja juaj në çdo fushë të funksionimit të shtetit ligjor demokratik është vënë përballë ligjit dhe shtetit, duke u pozicionuar qartë si qeveri antiligj, antishtet, por edhe antipopull. Dje, përsëri Gjykata Kushtetuese dha verdiktin duke e shpallur aktin normativ të qeverisë si antikushtetues dhe qeverinë si qeveri që merr atributet e parlamentit. Vendimet dhe veprimet e deritanishme të kësaj qeverie-shtet kanë anashkaluar ose i janë kundërvënë parlamentit, Presidentit dhe institucioneve të pavarura kushtetuese të vendit.

Për pesë muaj secili nga ne deputetët e opozitës ka faktuar dhe provuar papërgjegjshmërinë, paligjshmërinë, paaftësinë e kësaj qeverie dhe këto ditë, ato që ne kemi thënë në këta pesë muaj, ua konfirmuan edhe zyrtarët më të lartë nga SHBA-të. “Një grup oliogarkësh me paratë e krimit që erdhën në pushtet po blejnë medien, po blejnë drejtësinë. Tritol-politika, maskat dhe grabitjet e bizneseve do të çojnë në mbylljen e tyre, si rrjedhojë e panikut dhe e pasigurisë”. 

Më  thoni, të nderuar deputetë, kolegë socialistë, cili është ai investitor i huaj që do të vinte për të bërë biznes në Shqipërinë tuaj të shurdhuar nga zhurma e tritolit të shtetit ose krimit, apo të mbytur nga pluhuri i tritolit që, veç të tjerave, largon edhe oksigjenin nga ajri? Lutuni që të mos largohen shumë nga këta investitorë edhe në fushën e energjetikës, sepse po rrezikojnë biznesin dhe jetën e tyre në “republikën e tritolit” të krijuar prej jush, sepse me sa duken bathët po largohen dhe do të vazhdojnë të largohen. 

Situata e rendit është rënduar, pasi qeveria filloi t’u përgjigjet qytetarëve me tritol, duke shkatërruar jo vetëm pasuri e prona të paligjshme, dhe shumë mirë ka bërë, por edhe ato të ligjshmet.  Në këtë kontekst, kur qeveria njeh vetëm gjuhën e tritolit dhe të shkatërrimit, është një shembull i keq edhe për qytetarët. 

Ju u çorrët poshtë e përpjetë si tellall i keq, duke trembur qytetarët me gogolin e borxhit të qeverisjes “Berisha” por vetë për gjashtëmbëdhjetë muaj e kthyet në një përbindësh, që po i vë flakën ekonomisë së stabilizuar që trashëguat nga Berisha në të gjithë vendin, duke marrë 1,2 miliardë dollarë borxh jo për të bërë investime publike, jo për të ndërtuar TEC-et, siç bëri kryeministri Berisha me TEC-in e Vlorës që kushtoi 110 milionë euro, por për shpenzime luksi.

Lidhur me politikën e re të sektorit energjetik, vihet re se është e njëjta filozofi që kjo qeveri ka ndjekur për çdo sektor tjetër që është shfaqur me probleme. Fillon një fushatë mediatike, e cila shkon deri në kufijtë e terrorit psikologjik, vazhdon për një periudhë të shkurtër me këtë fushatë, pastaj e lë situatën në gjendje të lirë. Aq e fortë ishte propaganda që shoqëronte këtë fushatë, saqë ka kaluar deri në thirrje histerike të tipit: “Ata që nuk paguajnë energjinë, do të pushohen nga puna ose do të ndiqen penalisht”.

Së pari duhet theksuar se situata është problematike dhe treguesit nuk janë ata që duhet të ishin, por përmirësimet janë të ndjeshme gjatë nëntëmujorit të parë të vitit 2013. Nuk po u referohem shifrave që u përmendën më parë, madje na mësuan se si të mos krahasojmë pranverën me verën, prillin me janarin, nuk e di mirë: Çfarë po ndodh me qeverinë tuaj të re? Askush nuk interesohet të di se si u përmirësuan këta tregues, çfarë mund të jetë pozitive nga strategjia e ndjekur që të mund të vazhdojë më tej. Për këtë ka vetëm nihilizëm, zhbërje të asaj që është arritur, fillim nga e para pa asnjë strategji vetëm me propagandë terrorizuese. 

Natyrisht që rezultatet e vitit 2013 nuk ranë nga qielli, ato ishin pjesë e një strategjie të qeverisë “Berisha” të mirëmenduar dhe të vënë në zbatim me kujdes ditë për ditë, duke sjellë përmirësime të vazhdueshme. Kjo strategji ka konsistuar në këto drejtime: në liberalizimin e tregut të energjisë; në vitin 2013 sektori privat dha 20% të prodhimit të energjisë, e cila vjen nga futja në prodhim e rreth 90 impianteve të reja deri në fund të vitit 2013, ndërsa janë në proces ndërtimi 72 impiante hidrocentrale, 7 impiante eolike dhe një impiant biomasë; lidhjen e rrjetit të energjisë me atë ndërkombëtar dhe vendosjen e matësve të rinj për konsumatorët. Si rezultat i kësaj strategjie të qeverisë “Berisha” konsumi është rritur afërsisht 38%, ndërsa prodhimi është rritur afërsisht 2,8 herë. 

Qeveria e re, në vend që të vazhdojë në rrugën e nisur dhe të përmirësojë sa të mundet, madje do të bëjë mirë të përmirësojë, kërkon të zhbëjë gjithçka. Kjo natyrisht është rrugë e rrezikshme dhe në fund do ta çojë sektorin energjetik drejt kolapsit. Ju u angazhuat të ndërtonit një sistem elektroenergjetik efikas, që ofron energji të vijueshme të stabilizuar dhe me çmim të përballueshëm, duke premtuar ulje të TVSH-së së energjisë elektrike në nivelin 6% për përdoruesit familjarë, gjë që do të sillte dhe një ulje të çmimit të energjisë: mashtrim i radhës, sepse sot familjarët, por edhe bizneset po përballen me gjoba kolektive, me fatura aforfe të energjisë elektrike të rritura gati dyfish, me fatura për muajin dhjetor e nëntor me një vlerë pothuajse dyfish të vlerës mesatare  të muajve të  fundit të qeverisjes “Berisha”. 
Ndërkohë që, lavdi Zotit, edhe koha ka qenë e ngrohtë dhe nuk kanë harxhuar shqiptarët  më shumë energji për këtë, por sot në faturat e energjisë po paguajnë edhe koston e keqmenaxhimit dhe të paaftësisë suaj edhe në këtë sektor. Ju u zotuat për zbatim sa më të shpejtë të një ligji për energjinë, ndërkohë që ende nuk keni hartuar një projektligj të tillë, ashtu siç nuk keni hartuar edhe projektligje as për fusha apo sektorë të tjerë të ekonomisë, sepse Kryeministri juaj ka deklaruar më shumë se një herë, edhe në këtë foltore, që ne nuk do të bëjmë ligje. Kjo është normale për filozofinë tuaj të qeverisjes pa ligj. 

Ju u zotuat për verifikim të të gjitha lejeve koncensionare në fushën e energjisë dhe sapo u ulët në kolltuk pikërisht këtë bëtë. Në fakt, harruat që i kishin nxjerrë ministrat e LSI-së ato leje, po jo për të rregulluar punët që të bëhen më mirë, por për të anuluar lejet koncensionare, sepse klientët dhe sponsorizuesit e fitores, të vjedhjes, të blerjes së votave të 23 qershorit prisnin shpërblimin, por jo vetëm kaq. Sot ju shkoni e vizitoni ato investime dhe investitorët e suksesshëm në hidrocentralet e investuara gjatë qeverisjes “Berisha”, duke i përgëzuar për hapjen e vendeve të reja të punës dhe aktivitetin e tyre, siç bëtë në rastin e investitorit austriak të hidrocentralit të Banjës, pa u skuqur dhe pa u zverdhur aspak nga turpi, pa kërkuar aspak ndjesë për ata lumenj shpifjesh e akuzash që derdhët mbi Berishën dhe “mikun e tij austriak”, siç thoshit ju që certifikoi zgjedhjet e 2009-ës, në këmbim të lejes koncensionare për hidrocentralin që i kishte dhënë Berisha. 

Unë e kuptoj që ju kurrë nuk e keni burrërinë dhe ndjeshmërinë t’i kërkoni ndjesë publike për këto shpifje Berishës, por të paktën me hipokrizinë që ju karakterizon bëjeni ndaj investitorit të huaj. 

Ju premtuat përjashtim nga tatimfitimi gjatë tre vjetëve të parë të aktivitetit të sipërmarrësve që do të angazhohen të zbatojnë me korrektësi lejet koncensionare dhe kam bindjen e sigurinë që këtë angazhim nuk do ta mbani, pasi nuk do të jeni edhe tre vjet të tjerë që të qeverisni vendin. 

Ju premtuat energji elektrike me tarifë të reduktuar për familjet e varfra në nevojë dhe me të ardhura të pakta dhe u dhuruat fatura të majme, që e kalojnë edhe pagën mujore të tyre, madje edhe ndihmën ekonomike të këtyre familjeve.

Ju premtuat investime në rrjetin e transmetimit në mbështetje të modelit tuaj të ri ekonomik alla rilindas, por asnjë lekë investim nuk ka në buxhet për këtë.

Ju premtuat investime për rrjetin e transmetimit, në përputhje me planin e përgjithshëm kombëtar, por ende nuk keni asnjë ide të këtij plani dhe aq më shumë një plan dhe investimet tuaja të premtuara janë si kodrat pas bregut.

Çfarë tregojnë pesë muajt e qeverisjes suaj në këtë sektor?

Janë rritur humbjet nga mospagesat. Qytetarët nga të gjitha zonat, edhe nga zona që unë përfaqësoj, Vlora dhe Saranda, ankohen për faturime mbi vlerën reale të konsumit të energjisë. Unë ende nuk dëgjoj që të përmenden kamatëvonesat ose se sa është vlera e kamatave të mbledhura vitin e kaluar. Në fakt, çfarë kompensojnë këto? A ia vlen të mbahen më kur konsumatorin e çojmë në burg për mospagesë?

Faleminderit!

Ilir Meta – Fjalën e ka deputeti Besnik Dushaj.

Besnik Dushaj – I nderuar zoti Kryetar,

 Të nderuar kolegë deputetë,

Duke qenë se sektori energjetik është ndër më të rëndësishmit dhe me ndikim të drejtpërdrejtë në jetën e çdo qytetari, të biznesit, por edhe të ekonomisë së vendit, vëmendja dhe objektiv i ERE-s duhet të jetë sigurimi dhe furnizimi me energji të vazhdueshme, me cilësi të qëndrueshme dhe kosto të arsyeshme për konsumatorin, por edhe të synojë krijimin e një  tregu konkurrues financiarisht të fortë e transparent.

Unë kam bindjen që një nga ndryshimet dhe arritjet e rëndësishme të viteve të qeverisë së Partisë Demokratike në sektorin e energjisë ka qenë përmirësimi i funksionit të Entit Rregullator të Energjisë, i cili u kthye në një institucion përcaktues në shmangien e deformimeve të tregut dhe në mbrojtjen e konsumatorëve. 

Të nderuar kolegë, por ashtu siç po bën me të gjitha institucionet e vendit, qofshin ato të pavarura ose të varësisë, qeveria “Rama” po e kthen edhe këtë ent në një vegël për të shpërblyer klientët e saj me licenca ose favore të tjera dhe për vendosjen e gjobave për qytetarët shqiptarë përmes faturave aforfe të fryra, e cila është më e madhe se pensionet e pensionistëve ose ndihma ekonomike që marrin familjet në nevojë. 

Në këto ditë shkurti, ashtu si gjatë gjithë kohës, qeveria “Rama” dhe strukturat e saj po manifestojnë një arrogancë të paparë duke kërcënuar, duke mbjellë tmerr e terror, duke u munduar të trembë qytetarët, por edhe kundërshtarët politikë. Madje edhe në sallën e këtij Kuvendi, Kryeministri inskenon sharës të paguar për të sharë opozitën

Gjej rastin t’i them Kryeministrit dhe këtyre sharësve të heqin dorë nga ky model, sepse pastaj do të përballen me një reagim të fortë tonin dhe sigurisht do të lypin vrimë për të fshehur kokën.

Të nderuar kolegë,

Antiligji po zëvendëson  shtetin demokratik. Edi Rama dhe Ilir Meta me bashkëpunëtorët e tyre nuk pyesin për asgjë, madje edhe kur u jepet një shuplakë e madhe nga Shtetet e Bashkuara të Amerikës ose nga Gjykata Kushtetuese, që hodhi poshtë aktin normativ për nëpunësin civil. 

Kjo qeveri gjatë këtyre muajve vazhdon të bëjë një kasaphanë mbi administratën dhe gjithë punonjësit shqiptarë, duke larguar nga puna një pjesë të madhe të tyre dhe duke i bërë presion të vazhdueshëm pjesës tjetër. Midis njerëzve të pushuar ose të hequr nga puna janë edhe qindra specialistë të kualifikuar në fushën e energjisë, që janë hequr dhe janë zëvendësuar me militantë të pakualifikuar në këtë sektor. Kjo, sigurisht, ka dhënë efektet e saj të shpejta, pasi zona të tëra të vendit me orë, por edhe me ditë, javë e muaj ngelin pa energji elektrike si rezultat i defekteve të vazhdueshme, e ardhur kjo nga mungesa e mirëmbajtjes së rrjetit, por edhe e pajisjeve që përbëjnë sistemin tonë energjetik.

Të nderuar kolegë, 

Përpara pak ditësh qeveria krijoi task-forcë për vjeljen e detyrimit të energjisë elektrike, madje u krenua se task-forca edhe me polici ka ndërprerë energjinë në disa mijëra biznese e shtëpi në fshatra e në lagje, duke kthyer në errësirë familje e ndërmarrje të tëra. Pra, kjo qeveri, në njëfarë mënyre, elektricistët dhe punonjës të elektrikut i ka zëvendësuar me policë të armatosur. Pra, shteti policor, me anë të terrorit po përdor policinë kudo, që nga rrëzimi me tritol e deri te prerjet e energjisë elektrike. Madje policia kohët e fundit, siç  po më thotë një deputet, në një zonë kishte filluar të kontrollonte edhe ditarët e mësuesve, në vend që të merrej me sigurinë në shkolla, pasiguria e të cilave është bërë shqetësim i madh për nxënësit, prindërit dhe për mbarë shoqërinë tonë. 

Këto ditë qeveria tha se arkëtimet e janarit më të mëdha se ato të vitit të kaluar, në fakt, mashtron, pasi krahasimin duhet ta bëjë jo me muajin janar të vitit të kaluar. Në atë kohë kjo ndërmarrje ishte në varësi të çekëve dhe menaxhimi i keq i saj ishte arsyeja që kompanisë iu hoq licenca. Gjatë periudhës që kësaj kompanie iu hoq e drejta e administrimit, humbjet u zvogëluan ndjeshëm, kurse që nga shtatori me këtë qeveri humbjet janë rritur më shumë se 20%. Këtë duhet ta pranojë qeveria, por ta thotë edhe ERE-ja, e cila duhet të njoftojë parlamentin, por edhe qytetarët për rrezikun që po i kanoset krejt sistemit tonë energjetik, i cili po rrezikon të futet në një kolaps financiar dhe në këtë mënyrë po shkon drejt falimentimit.

Të nderuar deputetë, kjo humbje s’ka të bëjë vetëm me paaftësinë e qeverisë për t’i menaxhaur këto kompani dhe sistemin tonë energjetik, por me një vjedhje me përmasa gjigante që po i bëhet nga këta qeveritarë këtij sektori. Për të kompensuar këtë humbje ose vjedhje, qeveria përmes entit rregullator vendosi faturimin e konsumatorëve me fatura aforfe, fatura joreale, që po sjellin pasiguri dhe varfëri te një pjesë e madhe e familjeve shqiptare. 

Më vonë, siç po shihet, qeveria do të kërkojë edhe rritjen e çmimit të energjisë elektrike. Kjo qeveri trumbetoi shumë për një skenar të vendit në rrënim, pra vitin zero, dhe për gjoja kriza energjetike. Mendja e sëmurë dhe e çmendur e Kryeministrit Rama shkonte drejt errësirës. Me sa duket, Ramës nuk ia mbajti të luajë me energjinë, që është lojë me zjarrin. Ai e pa i trembur se për lëndët kimike u paralizua Tirana, ndërsa për energjinë do të pushtohej nga revolta i gjithë vendi. 

Edi Rama, kur ishte në opozitë, fliste për krizën  energjetike, kur në fakt, pas vitit 2005, kur demokratët erdhën në pushtet, furnizimi me energji elektrike ka qenë i vazhdueshëm. Energjia nuk ka munguar për asnjë orë dhe kjo nuk ishte e lehtë të realizohej. Pa dyshim, kjo është cilësuar si një nga arritjet më të mëdha historike të qeverisë “Berisha”. Kryeministri Berisha e kishte ndër objektivat dhe premtimet e para, të cilat u realizuan shumë shpejt dhe me moton se çmimi më i lartë i energjisë elektrike është mungesa e saj. Kjo bëri të mundur që në një periudhë të shkurtër kohore  i gjithë vendi të furnizohet për 24 orë me energji elektrike. 

Nuk mund të harrohet lehtë se vetëm  për tetë vjet socialistët e lanë vendin në një errësirë të pashembullt edhe për vendet e Botës së Tretë. Në atë kohë agjencitë e lajmeve, gazetat dhe televizionet e botës flisnin për një Tiranë dhe një Shqipëri në errësirë, për zhurmat e tmerrshme të gjeneratorëve, njerëz të trishtuar dhe të përgjumur, ndërmarrje të falimentuara dhe mijëra e mijëra të papunë. Plani i madh i Sali Berishës,  i shpallur dhe i vlerësuar në një mënyrë të jashtëzakonshme për Shqipërinë si superfuqi energjetike në rajon, gjeti jehonë të madhe. Filloi ndërtimi i dhjetëra dhe qindra hidrocentraleve anembanë vendit, nga Valbona në Devoll dhe në çdo lumë apo përrua të këtij vendi. 

Gjatë qeverisjes së PD-së u nënshkruan rreth 130 kontrata koncesioni për ndërtimin e mbi 360 hidrocentraleve me fuqi të instaluar rreth 1500 megavat dhe me një investim mbi 2 miliardë euro, nga të cilat më shumë se 60 vepra kanë hyrë në prodhim dhe një pjesë e madhe e tyre janë drejt përfundimit, çka ka mundësuar edhe rritjen e ndjeshme të të punësuarve në këtë sektor, sidomos të zonave më të varfra, siç janë zonat e thella malore të vendit.  Gjithashtu, u bënë investime të mëdha në sistemin e transmetimit për të rritur kapacitetin e importit dhe të eksportit në linjat 400 kilovolt Elbasan- Tiranë, Tiranë-Podgoricë. 

Sa i përket linjës së interkonjeksionit Shqipëri-Kosovë ka qenë qeveria “Berisha” që e ka argumentuar e para domosdoshmërinë e ndërtimit të saj, për t’i bërë komplementare dy sistemet energjetike. Madje, kishte hartuar edhe projektligjin dhe sigurisht që siguroi edhe financimin nga banka gjermane dhe procedurat u shtynë, pasi qeveria jonë nuk mund të kontraktonte për realizimin e kësaj vepre një kompani që kishte ofertën më të madhe se të tjerat dhe sigurisht kjo bëri të mundur që t’i kurseheshin shtetit më shumë se 7 milionë euro. Ky projekt tani është gati  për zbatim dhe sigurisht, bashkë me zbatimin, do të shohim edhe mburrjet e kësaj qeverie, me  meritat e  qeverisë së mëparshme. 

Për ndërtimin e këtyre veprave drejt vendit tonë vërshuan kompanitë më të mëdha të botës dhe kjo u bë e mundur, sepse qeveria “Berisha” përmirësoi në mënyrë rrënjësore klimën e biznesit, por edhe si rezultat i lehtësimit që u bëri këtyre kompanive që operonin në këtë fushë me taksa të ulëta. Kjo arritje dhe mrekullia e zhvillimit të vendit sigurisht që nuk i pëlqeu Edi Ramës dhe ende pa ardhur në pushtet, shpalli se do të anulonte të gjitha koncesionet. Madje, u tha se do të anuloheshin edhe privatizimet e hidrocentraleve. Në planin e tyre të territ dhe të Shqipërisë në vitin zero, qeveritarët dhe klanet e lidhura me ta janë vërsulur egërsisht mbi bizneset e ndershme, koncensionarët e hidrocentraleve, duke anuluar me dhjetëra kontrata, por edhe duke u bërë pengesë për përfundimin e atyre veprave hidrike që janë në ndërtim. 

Zullumi, uria qeveritare e klientëve të saj nuk kanë të ngopur. Ata po mundohen të gllabërojnë të gjithë sektorët e rëndësishëm të ekonomisë së vendit, nga sektori minerar, ai i naftës dhe deri te pronat e tjera publike. Kjo maxhorancë është krejt e korruptuar, pasi është ndërtuar jo mbi bazë programesh, por mbi bazë pazaresh dhe interesash ekonomike të grupimeve të ndryshme, jo vetëm në këtë sallë, por edhe jashtë saj, dhe si e tillë po qeveris në këta muaj. Asnjë nga këta qeveritarë nuk është në gjendje të marrë vendime pa marrë vendimin e bashkëkryetarëve, por edhe të grupeve kriminale që janë pas tyre, trafikantëve që, me para të krimit dhe të drogës, erdhën në pushtet.

Të nderuar deputetë, unë nuk jam çuditur, por besoj se as një pjesë e madhe juaja nuk  u çuditën, kur dëgjuan se i pandehuri  i tritolit shkonte nga një komisariat në tjetrin dhe askund nuk i pranohej dëshmia, derisa dëshmoi para mediave, pasi kjo qeveri po kriminalizon çdo institucion të vendit. Askush nga ne nuk duhet të çuditet kur dëgjon të penduarit e tritolit apo të tjerë që kanë kryer vepra penale të flasin me emra për politikanë të lidhur me krimin. Askush nuk duhet të çuditet kur dëgjon trafikantë që flasin për sasi të mëdha parash që kanë paguar për këtë maxhorancë për të ardhur në pushtet, por edhe për premtimet që u patën bërë. Por nuk duhet të çuditemi, pasi, siç thotë populli: “Ky stan këtë bulmet ka.”.

Të nderuar deputetë, duke u kthyer te projektligji i sotëm për emërimin e kryetarit dhe anëtarit të bordit të Komisionit të Energjisë, duhet të përsëris atë që thashë më lart, se ky bord e ka shumë të vështirë të marrë vendime që i shërbejnë përmirësimit të sistemit tonë energjetik dhe mbrojtjes së konsumatorit, pasi në mënyrë të vazhdueshme do të jetë nën tutelën e qeverisë. 

Një shqetësim i veçantë, që dua të ngre sot, është siguria e furnizimit me energji të zonave malore me dimër të gjatë dhe të ashpër, dhe këtu kam parasysh zonën time, Tropojën, pasi si rezultat  i amortizimit të linjave të shpërndarjes dhe dëmtimit të një pjesë të transformatorëve shumë fshatra në këtë rreth me ditë dhe me muaj nuk kanë energji elektrike, çka po sjell edhe paralizimin e jetës së kësaj zone. Në shumë raste kanë filluar kufizimet si para vitit 2005. Unë do ta këshilloja entin rregullator, por edhe qeverinë, të mos luajnë me energjinë, me hallet e njerëzve, se kjo do të jetë lojë me zjarrin dhe në raste të tjera përgjigjja do të jetë më e ashpër. 

Tropojanët, por edhe shqiptarët, nuk e durojnë tiraninë,  hakmarrjen dhe errësirën. 

Me keqardhje kam vërejtur se këto kohë kjo qeveri nuk bën asnjë investim në këtë sektor, madje asnjë planifikim. Kjo, sigurisht, nesër do të sjellë errësirën e gjatë. Ne, demokratët, jemi njerëz të dritës dhe zhvillimit, jemi kundër errësirës dhe njerëzve që mbjellin errësirë. 

Ndihemi të pathyeshëm për t’iu kundërvënë kësaj qeverie të keqe me të gjitha mjetet dhe mënyrat. Ne jemi dhe do të jemi në krah të popullit dhe po qe nevoja në krye të tij për të ndalur veprat kriminale të kësaj qeverie, për të mbrojtur interesat e larta të qytetarëve të Shqipërisë, të rrezikuara seriozisht nga dyshja e rrezikshme Rama-Meta dhe nga kjo maxhorancë.

Faleminderit!

Ilir Meta – Fjalën e ka deputeti Bedri Hoxha.

Bedri Hoxha – I nderuar zoti Kryetar, 

Të nderuar kolegë deputetë,

Kanë kaluar 5 muaj nga ardhja në pushtet e qeverisë së “Rilindjes” dhe panorama e jetës së shqiptarëve po bëhet gjithnjë dhe më e vështirë, kostoja e jetesës  po rritet dita-ditës, pasiguria në vend po shtohet me shpejtësi. Engjëlli i fushatës elektorale, në thonjëza, Rama, me premtime të bujshme në të gjithë sektorët e ekonomisë për vendosje të drejtësisë sociale në vend, tashmë është shndërruar në gogolin e shqiptarëve. Tashmë është e qartë si drita e diellit se kjo qeveri i ka mashtruar shqiptarët dhe asgjë e premtuar në fushatën elektorale nuk është më në axhendën e tyre.

Projektvendimi i paraqitur sot në Kuvend për emërimin e kryetarit të ERE-s dhe të një anëtari të bordit të komisionerëve nuk do të sjellë asgjë të re në drejtimin e këtij institucioni, përveçse do të legalizojë qokën e radhës së Kryeministrit për miqtë dhe militantët, si edhe do të përkeqësojë situatën e furnizimit me energji elektrike, sepse ky sistem po shkatërrohet si rezultat i largimit të paligjshëm të qindra specialistëve dhe zëvendësimit të tyre me militantë dhe të paaftë. 

Sistemi elektro-energjik shqiptar sot ndodhet në tatëpjetën e tij më të madhe, si rezultat i mungesës së një programi të qartë të kësaj qeverie në terma afatmesëm dhe afatgjatë. Sot ky sektor ndodhet në kolaps të plotë, pasi të gjithë treguesit ekonomikë dhe financiarë janë më të ulët se pesë muaj më parë dhe për këtë ju nuk mund të vazhdoni të fajësoni maxhorancën e djeshme. 

Sot qytetarët shqiptarë ndiehen më të pasigurt se kurrë për të nesërmen e tyre. Pasiguria në vend  është rritur, po ashtu dhe çmimet, si rezultat i rritjes së çmimit të naftës dhe të gazit. Premtimi elektoral i zotit Rama për uljen e çmimit të energjisë për konsumatorin familjar, ulja e TVSH-së nga 20% në 6% për këta konsumatorë, mbeti një ëndërr e shkuar. Sektori elektro-energjetik shqiptar do të njohë regres akoma më të madh, sepse kjo maxhorancë është e kapur nga mafia, rrënjët e së cilës tashmë janë të instaluara në këtë parlament dhe kapot e saj udhëheqin qeverinë dhe parlamentin e këtij vendi. Ata janë të instaluar në Policinë e Shtetit, në sektorët jetikë të ekonomisë, atje ku mund të bëhen më shumë para, për të mbyllur shpenzimet e mëdha elektorale, si edhe për t’u përgatitur për blerjet e radhës. 

Sektori elektro-energjetik shqiptar sot do të njohë regres të mëtejshëm, sepse kjo qeveri i ka shpallur luftë biznesit të ndershëm, duke i rritur taksat dhe duke favorizuar klientët e dyshes Rama-Meta. Kjo qeveri po minon çdo ditë sektorin e energjisë me luftën që u ka shpallur koncesioneve dhe investitorëve në këtë fushë, si e vetmja mënyrë për shtimin e prodhimit të energjisë në vend. Në vizitën e fundit në Itali, Kryeministri Rama u kërkoi investitorëve italianë të vijnë dhe të investojnë në Shqipëri në vepra energjetike, pasi Shqipëria është vendi i dytë në Europë pas Norvegjisë për burime hidrike. 

Ku qëndron morali i këtij Kryeministri, kur deri dje koncesionet i quante shitje të pasurisë kombëtare dhe ndërtimin e hidrocentraleve si shkatërrim për vendin? Natyrshëm lind pyetja se cili është ai investitor vendas apo i huaj, që investon në Shqipëri, ku jeta e njeriut ka çmimin më të lirë në bursën tuaj, zoti Kryeministër; ku deputetët e opozitës kërcënohen me jetë nga eksponentë të maxhorancës dhe ndonjëri mund të presë tritolin e radhës, ku opozitës i mohohen të gjitha të drejtat e sanksionuara me Kushtetutë, ku biznesmenët e ndershëm po humbin jetën në atentate të organizuara nga klientë të qeverisë? Investitorët e huaj ndiehen të kërcënuar nga shteti policor i ngritur me aq zell nga dyshja Rama-Tahiri. Tashmë punonjësit tatimorë janë zëvendësuar me ata të Policisë së Shtetit. Ata mund të kontrollojnë gjithçka: pagesën e taksave, ndërtimet e paligjshme, faturat e energjisë, të ujit, madje, siç e tha edhe një koleg parafolës, edhe ditarët e mësuesve nëpër shkolla, edhe pse nuk disponojnë ekspertizën e nevojshme për t’i bërë të gjitha këto punë. 

Ministria e Energjetikës dhe e Minierave paraqiti këto ditë pranë organit të akuzës dosjen me shkeljet e konstatuara në institucion për dhënien e  koncesioneve për periudhën 1 prill 2013-9 shtator 2013. Për çudinë e të gjithëve, qeveria “Berisha” para 1 prillit paskësh punuar mjaft mirë në këtë institucion dhe vetëm 4 muajt e fundit e paska prishur! Nga ky auditim, “blloku i Gimit”dhe blloqet e tjera tashmë janë harruar. ERE  dhe drejtuesit e rinj nuk do të mund të ushtrojnë funksionet e tyre ligjore, pasi do të jenë vasalë të qeverisë dhe të ndonjë deputeti të maxhorancës, që operon prej kohësh në këtë sektor.

Paligjshmëria si element thelbësor i kësaj qeverie po sundon edhe sektorin energjetik shqiptar. Miratimi i faturës aforfe nga ERE do të rrisë abuzivizmin në kurriz të qytetarëve dhe do të ulë nivelin e shërbimit ndaj tyre. Sot prodhuesit në sektorin energjetik shqiptar janë në prag të falimentit. KESH-i nuk është në gjendje të paguajë faturat e tyre, pasi niveli i humbjeve në rrjet po  kalon mbi 54%, shifër kjo e paregjistruar kurrë më parë. Sot këta prodhues duhet të paguajnë te shefat për të marrë një pjesë të parave të tyre për energjinë e shitur. Koncesionet në proces duhet të bëhen pjesë e klientelës së qeverisë. Sot në zonat rurale kanë filluar kufizimet e energjisë atje ku varfëria është më e madhe. Mjaft komuna në qarkun e Dibrës po vuajnë ndërprerje me orë të tëra të energjisë.  Golloborda i ka kufizimet e energjisë nga ora 09:00 deri në orën 15:00. Komuna Baz ka kufizime nga ora 09:00 deri në orën 15:00, Komuna Xibër ka 5-6 orë kufizime në 24 orë, Komuna Suç ka kufizim të energjisë nga ora 09:00 deri në orën 13:00. Komuna Rukaj ka kufizim të energjisë, kurse një pjesë e saj ka qëndruar 20 ditë pa energji elektrike për shkak të djegies së një transformatori. E njëjta situatë është edhe në bashkinë Klos, komunën Gurrë, Komsi, Macukull dhe zona të tjera të thella në Dibër dhe Bulqizë. Kudo që të vëzhgosh në zyrat e CEZ-it, në sektorin e kujdesit ndaj klientit do të gjesh radhë pafund të qytetarëve me ankesa për mbifaturim, për mosriparim defektesh, për mungesë investimesh, për mungesë të faturës së energjisë te klienti dhe për mungesë të punonjësve në terren. Drejtoria rajonale e CEZ-it dhe OST-ja po transferojnë punonjës nga një rreth në tjetrin, me qëllimin e vetëm t’i largojnë nga puna dhe t’i zëvendësojnë me militantë pa pasur asnjë kriter profesional në rekrutimin e tyre. Ndaj ky sektor po degradon me shpejtësi dhe do të jetë një gur i rëndë për ekonominë shqiptare. Sot familjet në nevojë, në fshat dhe në qytet, e kanë më të pamundur se kurrë që të paguajnë faturat e kripura të energjisë, pasi fondet sociale në shumicën e njësive vendore janë ulur me 40%. Papunësia po rritet çdo ditë. E vetmja gjë që po lulëzon është rihapja e zyrave të punës nga ministri Veliaj dhe nxitimi i Kryeministrit për të inauguruar lyerjen e tyre. Madje, ky Kryeministër po tregohet shumë largpamës, pasi ka vendosur të eksportojë krahë pune në vendet e rajonit, si Kosova, Maqedonia, Mali i Zi, edhe pse këto vende e kanë papunësinë më të madhe sesa Shqipëria. Duke përfunduar, konstatoj me keqardhje se në ditët e ardhshme qytetarët shqiptarë do të përballen jo vetëm me mungesën e energjisë dhe shërbimeve në këtë sektor, por rilindja e premtuar do të mbetet vetëm një slogan. 

Faleminderit!

Ilir Meta – Kalojmë në shprehjen e mendimit të grupeve parlamentare. 

Grupi i PDIU-së? Grupi i PR-së? Grupi i LSI-së? Jemi dakord. Grupit të PS-së? Zoti Eduard Shalsi? Dakord.

Fjalën e ka zoti Bode, në emër të PD-së. 

Ridvan Bode -  Zoti Kryetar,

Të nderuar deputetë,

Në fakt, debati i sotëm evidentoi një gjë: përmes futjes në debat të një pjese të ministrave dhe deputetëve, qeveria hodhi alibinë e rritjes së çmimit të energjisë elektrike në treg. Gjithçka që u tha, në modelin e qeverisë së zotit Rama, “shaj dhe përbalt, për të justifikuar mungesën e performancës së qeverisjes aktuale”, kishte në objektiv të vetëm. Janë disa muaj që po qeveris ky kabinet i dështuar. Në këtë periudhë jemi përballur me mungesën e funksionimit normal në çdo aspekt të qeverisjes, me iligjimitetin e qeverisjes së ardhur për shkak të veprimeve apo mosveprimeve në përputhje me ligjin, dhe me një seri masash represive, të cilat janë kundër krijimit të një ambienti normal, për të zhvilluar vendin dhe për të përballuar sfidat që kemi në procesin e integrimit. Alibia e sotme, njëlloj si te rritja e taksave, vendosja e taksës progresive, rritja e taksës mbi karburantin, bllokimi i pagave dhe pensioneve, heqja dorë nga investimet në funksion të qytetarëve, ngriti çështjen se sektori energjetik është në kolaps dhe se fajin për këtë përsëri e ka Saliu. Kjo është mënyra më e thjeshtë, gjetja e kabinetit të paaftë “Rama”, për të ndërmarrë masat represive mbi qytetarët dhe biznesin. Kjo do të thotë, as më shumë e as më pak, të fillojë propaganda e rritjes së detyruar të çmimeve të energjisë elektrike për popullatën dhe biznesin. Kjo na u quajtka reformë në sistemin energjetik! Kjo është rënie e performancës së këtyre ndërmarrjeve, institucioneve  dhe vetë qeverisë. Nuk është e vërtetë që kanë gjetur një nivel të lartë të mosarkëtimeve apo humbjeve në rrjet. Kur është privatizuar KESH-i, humbjet kanë qenë vetëm 32%, të justifikuara këto nga një ekip ekspertësh i Bankës Botërore. Ka qenë kjo performacë që nxiti një nga gjigantët energjetikë të asaj kohe për t’u futur dhe blerë kompaninë e sistemit të transmetimit dhe të shitjes.

Ç’ndodhi? Rënia e performancës nga kompania që bëri privatizimin e çoi nivelin e humbjeve në rrjet në 44%. Ky ishte shkaku i dështimit të kësaj kompanie dhe privatizimit të OST-së. Në periudhën nga rimarrja e qeverisë deri në momentin kur qeveria riktheu militantët e vet për qëllime tërësisht okulte, humbjet në rrjet ranë nga 44% në 38%. Menjëherë në harkun e tre muajve të parë humbjet kapërcyen në 56%, pa përmendur 18% të mosarkëtimit të energjisë së faturuar. Këtu është thelbi i dështimit të sistemit energjetik dhe i kolapsit ku po futet sistemi. Për kompensim, qeveria punon me komitete dhe komisione, sepse kjo qeveri nga komitetet ka ardhur, me borde dhe grupe pune, të cilat sigurisht kanë brenda policinë të parën, por të ndërmarrë me masa represive dhe për të arkëtuar jo në mënyrë të ligjshme dhe të drejtë faturimet e energjisë elektrike. Menjëherë u absolutizua faturimi amorfe, në vend të vendosjes së detyrimeve në përputhje me konsumin që tregojnë matësit elektrikë. Të gjithë qytetarët ankohen për pagimin dyfish të faturave. Sigurisht, mbifaturimi është një marifet që mund të ndodhë një muaj, apo dy, por nuk mund të vazhdohet më tej. Këtu dikush deklaron 10 milionë dollarë të mbledhur më shumë, një tjetër flet për 100 milionë. Absurditete të qeverisë që nuk e di ku e ka kokën! 

Çështja e dytë, që duket se është në intencionin e qeverisë, është prishja e koncesioneve dhe penalizmi i të gjithë investitorëve që kanë investuar kundrejt një kontrate të ligjshme, pasi sistemi i koncesioneve në energjetikë është objekt i një ligji të veçantë të miratuar në Kuvend. Ai ligj e shikon këtë sektor si prioritar në Shqipëri. Në këtë kuadër, qeveria e mëparshme ka pasur vullnetin për ta ndihmuar dhe për të rritur interesin e investimit në këtë sektor. Këtu u tha se këto janë korrupsione, se çmimet e favorizuara që u blihen kompanive të vogla të prodhimit të energjisë elektrike janë pjesë e një procesi korruptiv dhe do të rishikohen. Me një fjalë, qeveria po rishikon të gjithë modelin e ekonomisë. Për qeverinë nuk është më prioritet prodhimi i energjisë elektrike, një nga avantazhet që ka Shqipëria në konkurrimin rajonal dhe më gjerë. Për qeverinë, që i ka deklaruar armiq të gjithë ata që kanë marrë një koncesion nga qeveria e mëparshme dhe duke deklaruar se do të jetë në objektin e saj shkatërrimi i atyre kontratave, tashmë është e qartë: do t’ua prishë kontratat në një formë tjetër, duke i nxjerrë jashtë përllogaritjeve ekonomike investimet e bëra në këtë fushë. Çdo njeri që ka investuar ka një kontratë dhe llogaritjet ekonomike në përputhje me këtë format të planbizneseve të tyre. Tashmë falimentimi nuk vjen vetëm nëpërmjet taksave të larta, por në mënyrë selektive përmes ndryshimit të politikave të funksionimit: atyre ekonomike dhe të financimit të të gjithë sistemit. Kjo është artifica për të justifikuar dështimin e plotë të qeverisë në këtë sektor dhe mungesën e vëmendjes, pasi deri më sot qeveria nuk e di se ka një sektor energjetik i cili ka nevojë për ta përmirësuar administrimin, pasi ka probleme në funksionimin e tij të brendshëm, probleme që u shkaktuan në momentin e privatizimit dhe të mosfunksionimit si duhet të operatorit që privatizoi. Që situata ishte katastrofale, e mori vesh në muajin dhjetor. Atëherë kur dolëm ne dhe ua kujtuam se ishin në prag të katastrofës energjetike. Filluan kufizimet me intencionin për të përmirësuar treguesit e humbjes dhe të arkëtimeve: pra, jep më pak energji, që të paguajnë më pak dhe të kemi më pak humbje. Kjo është pjesë e një strategjie të dështuar. Përsëri flitet për grafik dhe zona të caktuara e dinë me saktësi orën në të cilën do t’u fiken dritat dhe sa do të zgjasë kjo ndërprerje. Ajo që thuhet se është çmimi preferencial i koncesioneve ai që rrit çmimin e energjisë, është një mashtrim. Modeli aktual ekonomik i çmimit që ka vendosur ERE, ka në konsideratë edhe prodhimin nga prodhuesi shtetëror, KESH-i, edhe blerjet me kapacitetin maksimal në sektorin privat, përmes koncesioneve, sikurse edhe importet. Këto kanë qenë të mbuluara në çmimin aktual. Të akuzosh se “qengji po turbullon lumin”, është e papranueshme. Ajo është e adresuar qëllimisht për të shkatërruar sistemin e prodhimit të energjisë elektrike në vend. Gjithçka ka qenë e kalkuluar. E vetmja gjë që nuk respektohet në model është rritja e humbjeve në rrjet, që do të thotë vjedhjet e energjisë elektrike dhe mosarkëtimi sipas parashikimeve. 

Grupi Parlamentar i PD-së këmbëngul që ajo që po ndodh sot është parathënia e rritjes së çmimeve të energjisë elektrike për konsumatorin, si dhe shkatërrimi i investimeve të ngritura në këtë sistem.

Faleminderit!

Ilir Meta – Në emër të Grupit Parlamentar të PS-së, fjalën e ka deputeti Eduard Shalsi. 

Eduard Shalsi – Të nderuar kolegë,

I nderuar Kryetar,

Ndërsa vija këtu, një nga kolegët më kërkoi t’i përgjigjesha një pyetjeje që ai shtronte: Ç’lidhje ka anëtari i ERE-s? Është e kotë të kërkosh logjikë nga kjo opozitë. 

Të nderuar kolegë, do t’ju sugjeroja, dhe këtu dua t’i drejtohem veçanërisht kolegut dhe profesorit të nderuar, Besnik Baraj, një natyrë qelibar, të cilin e pashë të shqetësohej nga fjalët e padenja dhe të pahijshme të Sali Berishës: Mos e merr seriozisht! Është e njëjta gjuhë. Tani ka arsye të vjellë më shumë vrer, sepse është i dëshpëruar dhe njerëzit e dëshpëruar bëjnë gjëra të dëshpëruara, i nderuar Besnik. Mos i jep kënaqësinë! Shqiptarët janë aq të mençur, të zgjuar dhe të urtë, sa t’i kuptojnë dhe t’i dallojnë gjërat, sepse gjuha e atij njeriu dhe të pavërtetat e atij njeriu, e kanë tkurrur këtë opozitë. Shikoni, sa pak janë! Në rast se do të vazhdojë me të njëjtën gjuhë, do ta tkurrë akoma më shumë. Shqiptarët nuk janë budallenj. Shqiptarët nuk ta falin nëse tallesh me ta! 

Nuk kam ndërmend të merrem me centralin bërthamor, që do të ndërtonte ish-kryeministri në Shkodër dhe vetëm pak kohë më pas e mbyti Shkodrën; nuk kam ndërmend të merrem as me frenimin dhe me bllokimin e linjës së interkonjeksionit me Kosovën, pasi ne e zhbllokuam; nuk kam ndërmend të merrem as me borxhet dhe me sektorin e falimentuar që i latë trashëgim Shqipërisë,  por meqenëse disa prej jush përmendën rritjen e çmimit të energjisë, dua t’ju them se vetëm gjatë qeverisjes së Sali Berishës çmimi për kilovatorët  për familjarët u rrit nga 4.5 lekë në 7.7 lekë. Kjo është arsyeja pse sot këta janë të nxehur, të acaruar dhe bërtasin, sepse çmimi për bizneset për kilovatorët, gjatë qeverisjes së tyre shkoi nga 9 lekë në 13.5 lekë. Këto janë lehtësisht të verifikueshme. Kjo është arsyeja pse janë të acaruar dhe nuk dinë çfarë thonë, i nderuar koleg.

Dëgjova ish-ministrin (dhe vazhdoni me linjën e ish-ministrave, që ju kanë tkurrur këtu) që iu referua humbjeve. Ja ku janë tabelat. Janë publike! Nuk mund të krahasosh mollën me dardhën. Nuk mund të krahasosh muajin shtator me muajin janar, por krahasohet muaji shtator me muajin shtator. 

Do të isha shumë dakord, i nderuar koleg i opozitës, sikur të flisje ti në këtë parlament, por flasin këta që ju kanë zhytur dhe tkurrur. Si mund t’ia lejoni vetes?

Brenda jush ka njerëz shumë të nderuar, që meritojnë të dëgjohen dhe të flasin. Mund të mos jemi dakord, por këtu vazhdojnë të flasin pafundësisht ish-kryeministri dhe ish-ministrat.

Meqenëse jemi tek emërimi i kryetarit dhe të një anëtari të bordit të ERE-s, do t’ju them një argument që t’ju shpjegoj diferencën midis nesh dhe jush, ose më mirë një pjese prej jush, sepse nuk dua t’ju fus të gjithëve në një kallëp.

Në datën 18 dhjetor të vitit 2012 në Komisionin e Veprimtarisë Prodhuese ish-qeveria solli një kandidaturë. Këtu kam procesverbalin e asaj mbledhjeje. Ligji parashikonte dhe parashikon që në komision duhet të sillen dy kandidatura. Madje kemi dëshmitarë, sepse fatmirësisht debatet tona zbardhen, gjithçka që themi lë gjurmë. Në komision ne ju kërkuam se pse kishit sjellë një kandidaturë dhe jo dy, siç e përcakton ligji. Doni t’jua lexoj se çfarë thoshte ish-kryetari  i komisionit? Jeni kuriozë? Nuk jeni kuriozë, sepse jeni të bindur . 

Megjithatë, po jua freskoj pak memorien: “Nuk kemi sjellë kandidaturë dhe propozim të dytë, sepse nuk kishim ndonjë tjetër.” Me fakte! Procesverbali është i zbardhur.  Dhe unë vazhdoja insistoja duke thënë si ka mundësi që kjo Shqipëri me shumë specialistë, nuk paska një kandidaturë të dytë! Mirëpo insistimi ynë dhe i grupit tonë ishte i kotë. 

Çfarë ndodh sot? Ditën e hënë qeveria na solli dy kandidatura, ku edhe unë  kisha vënë firmën, por pas një inspektimi të kujdesshëm konstatuam se një nga kandidaturat i plotësonte një pjesë të kritereve, por nuk plotësonte një kriter. Kështu që kërkova mirëkuptimin e komisionit dhe shqyrtimin e kthyem mbrapsht. Pra, i kërkuam ekipit përzgjedhës të sillte një kandidaturë të dytë, që të plotësonte kriteret. E kuptoni se cila është diferenca në mendësi? Ju e shkelët ligjin me të dyja këmbët dhe ishit koshientë. E keni deklaruar dhe nuk e kishit as për turp. Kurse ne e kthyem mbrapsht derisa ta plotësonim me një kandidaturë që plotësonte kriteret.

Jam i vëmendshëm si në Komisionin e Veprimtarisë Prodhuese, ashtu edhe në këtë parlament ndaj argumenteve të logjikshme dhe të arsyeshme. Dëgjoj me shumë vëmendje cilindo prej jush, por e kam shumë të vështirë të dëgjoj disa prej jush, duke përfshirë ish-kryeministrin, sidomos ish-ministrat, sepse mirë që e zhytën këtë vend dhe e çuan drejt falimentimit apo humnerës, por kanë kurajë, edhe sot e kësaj dite, të tallen me shqiptarët.

Ndaj e nisa me ty, i nderuar Besnik, duke të të thënë: Merre me qetësi! Njerëzit shikojnë dhe dëgjojnë! Nëse do të dëgjosh fjalor të tillë vulgar dhe pa etikë, thjesht përçmoje e përbuze!

Faleminderit!

Ilir Meta – Faleminderit!

Kalojmë te pika tjetër e rendit të ditës. Projektvendim “Për ngritjen e komisionit hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”

Zoti Arben Ristani, urdhëroni!

Arben Ristani – Të nderuar deputetë,

Në bazë të nenit 77 dhe 78 të Kushtetutës së Republikës së Shqipërisë, në bazë të ligjit “Për organizimin dhe funksionimin e komisioneve hetimore”, si dhe në bazë të nenit 25 të Rregullores së Kuvendit, më shumë se ¼-ta e deputetëve të këtij parlamenti po paraqet sot  kërkesën për krijimin e një komisioni hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit, si dhe për të njohur dhe verifikuar në thellësi fenomenin e lirimit nga detyra, lëvizjeve dhe emërimeve të punonjësve në Policinë e Shtetit.

Policia e Shtetit është një nga strukturat më të rëndësishme shtetërore, për shkak të misionit që kryen në mbrojtjen, respektimin e të drejtave dhe lirive themelore të njeriut, si dhe të shtetit  të së drejtës. Misioni i Policisë së Shtetit është garantimi i një mjedisi të sigurt për komunitetin nëpërmjet policimit dhe standardeve më të larta të performancës dhe krijimit të një kulture bashkëkohore të menaxhimit me infrastrukturë të përparuar. 

Synimi strategjik afatgjatë i Policisë së Shtetit është krijimi i mjedisit sa më të sigurt për shoqërinë shqiptare, që do të sjellë edhe përmirësim në cilësinë e jetesës së qytetarëve, duke bërë që Shqipëria të jetë një vend i dëshiruar për të jetuar dhe punuar. 

Mirëpo gjatë këtyre ditëve jemi bërë dëshmitarë të ngjarjeve të rënda kriminale, që kanë tronditur opinionin publik dhe kanë ngritur shqetësimin për eficiencën dhe cilësinë e shërbimit të ofruar nga Policia e Shtetit. Krahas gjendjes ekonomike dhe varfërisë, rendi dhe siguria janë sot çështjet kryesore që shqetësojnë shoqërinë shqiptare. Mjafton t’ju kujtojmë se gjatë muajit janar numri i vrasjeve ka qenë rekord; mjafton t’ju kujtojmë se gjatë muajit janar numri i goditjeve të krimit me tritol ka qenë rekord; mjafton t’ju kujtojmë se më 6 janar policia greke dhe ajo italiane kanë sekuestruar mbi 6 tonë e gjysmë lëndë narkotike, që dalin nga Shqipëria;  mjafton t’ju kujtojmë se çdo ditë në qendrat e qyteteve, në çdo orë të ditës, bandat me maska godasin pronat dhe qytetarët; mjafton t’ju kujtojmë se vjedhësit kanë goditur çdo ditë banesat e qytetarëve.

Nga analiza e bërë prej grupit parlamentar i PD-së rezulton se arsyet e rënies së menjëhershme të performancës së Policisë së Shtetit janë të lidhura ngushtësisht me lëvizjet e bëra në Policinë e Shtetit. Janë shkarkuar apo lëvizur nga detyra të gjithë drejtuesit e Drejtorisë së Përgjithshme të Policisë së Shtetit; janë shkarkuar apo lëvizur të gjithë drejtuesit e policisë në qarqe, si dhe të gjithë drejtuesit e komisariateve. Kjo ka penguar edhe vijimin e punës në Policinë e Shtetit, duke sjellë mungesë totale të eficiencës në strukturat e policisë në luftën kundër krimit, si dhe në parandalimin e ngjarjeve kriminale.

Për të gjitha pasojat e dëmshme që shkakton dekapitimi i Policisë së Shtetit, si dhe shkarkimet apo lëvizja masive e punonjësve në Policinë e Shtetit, është e domosdoshme që Kuvendi të hetojë arsyet që kanë shkaktuar këtë situatë dhe ligjshmërinë e veprimeve gjatë këtij procesi shkarkimesh dhe lëvizjesh, nëpërmjet kontrollit të zbatimit të ligjeve, të nxjerrjes së përgjegjësive për mënyrën e zbatimit të ligjit dhe të bëjë rekomandime përkatëse, me qëllim parandalimin dhe eliminimin e këtij fenomeni negativ, si dhe përmirësimin e gjendjes në të ardhmen.

Po jap disa fakte: nga muaji tetor i vitit 2013 Policia e Shtetit po aplikon lirime masive nga puna të punonjësve dhe të drejtuesve të strukturave qendrore e vendore të policisë, që për vite me radhë kanë qenë në vijën e parë të luftës kundër kriminalitetit, kundër krimit të organizuar, kundër krimit ekonomik, financiar dhe atij trans-kufitar.  Në Policinë e Shtetit po lirohen në mënyrë të kundërligjshme punonjësit që kontribuan në çmontimin dhe vendosjen përpara ligjit të dhjetëra e qindra organizatave, bandave dhe grupeve të strukturave kriminale.

Sipas të dhënave që disponohen nga ana jonë, janë liruar dhe po lirohen nga Policia e Shtetit jo në përputhje me ligjin dhe aktet nënligjore në fuqi, të gjithë oficerët dhe profesionistët e policisë të trajnuar në kurset më të mira që ka ofruar Policia e Shtetit, si: PAMECA, programi ICITAP, prezenca e OSBE-së në Shqipëri, përfaqësitë e vendeve euroatlantike etj.

Çfarë ka sjellë kjo situatë? Kjo situatë ka sjellë rritjen e dukshme të kriminalitetit në tërësi, rritjen e trafikut të drogës dhe të qenieve njerëzore, uljen e konsiderueshme të forcës goditëse të Policisë së Shtetit. Lirimet dhe spastrimet në polici janë jashtë çdo kriteri. 

Për rrjedhojë, parametrat e sigurisë publike në vend kanë pësuar një ulje të ndjeshme, që, sipas gjasave, do të thellohet akoma më shumë.

Nga analiza e bërë me rastin e largimeve nga Policia e Shtetit, rezulton se tri  janë llojet kryesore të motivacioneve:

1. Ndryshimi i strukturës organizative dhe pamundësia e emërimit në një detyrë tjetër.

2. Është ripranuar në kundërshtim me kriteret ligjore 

3. Shkurtim të funksionit organik dhe nuk kërkon ulje në gradë.

Dy motivacionet e para janë gjetje ligjore nga ministri i Brendshëm, duke qenë se nuk parashikohen në ligj dhe precedenti administrativ nuk i njeh. Ndërkohë ritheksojmë se mundësia e emërimit në një detyrë tjetër për punonjësit e Policisë së Shtetit ekziston plotësisht për shkak se nuk jemi përpara shkurtimit të numrit të përgjithshëm të punonjësve të Policisë së Shtetit. 

Nga ana tjetër rezulton se dhe në rastet kur motivacioni ka qenë shkurtimi i funksionit, largimet nga detyra janë bërë në kundërshtim me ligjin, konkretisht me ligjin “Për Policinë e Shtetit” dhe në kundërshtim me Kodin e Punës. 

Po kështu në disa raste është evidentuar se lirimi nga puna i punonjësve të policisë ka prapavijë të theksuar politike. Për ilustrim na duhet t’ju kujtojmë rastin kur janë liruar nga detyra të gjithë drejtuesit e strukturës policore, të cilët kanë drejtuar operacionin policor ku është arrestuar në flagrancë shtetasi Bashkim Tahiri, babai i ministrit të Brendshëm aktual. Konkretisht janë liruar nga detyra duke u zëvendësuar me militantë politikë drejtuesi i parë, Ismet Elezi, drejtor Kundër Krimit Financiar, drejtor i strukturës, kryekomisari Erion Hoxha me detyrë shef i Sektorit Kundër Krimit Financiar, komisar Ervin Dalipaj me detyrë shef i Seksionit Kundër Krimit Ekonomik dhe Financiar. Nuk ka asnjë dyshim se ndërprerja e marrëdhënies së punës për këta njerëz është bërë për shkaqe abuzive, pasi në këtë rast ndërprerja e marrëdhënies së punës është bërë si rrjedhojë e ushtrimit dhe përmbushjes së detyrës së tyre. 

Për sa i përket bazueshmërisë ligjore të kërkesës, Gjykata Kushtetuese e ka cilësuar si kompetencë kushtetuese të drejtën e pakicës parlamentare për ngritjen e komisionit hetimor parlamentar duke veshur ¼-n e deputetëve me këtë pushtet. Kushtetuta institucionalizon një lloj tjetër autoriteti  kushtetues që njihet si pushteti i pakicës parlamentare, që realizohet në mënyrë të pavarur dhe që është i pakufizuar nga vullneti i shumicës. E drejta e kontrollit hetimor i është njohur pakicës parlamentare, e cila, duke i pasur të kufizuara mjetet, mund ta shndërrojë atë në një instrument të fuqishëm kushtetues. Ushtrimi normal i veprimtarisë  së Kuvendit kërkon ekzistencën e elementeve të domosdoshme që kanë të bëjnë me krijimin e kushteve për respektimin e ligjeve nga të gjitha organet e tjera të pushtetit publik dhe shtetasit, si dhe pajisjen e tij me mjete të përshtatshme për realizimin e kontrollit mbi mënyrën e zbatimit të ligjeve. 

Komisionet hetimore që ngrihen për këtë qëllim, në kuptim të nenit 77 të Kushtetutës, janë një mjet që i shërben pikërisht ushtrimit të kontrollit parlamentar, janë një instrument i rëndësishëm i parlamentit për mbledhjen e informacionit për çështje të veçanta. 

Grupi Parlamentar i Partisë Demokratike shpreh besimin se respektimi i parimit të ligjshmërisë gjatë reformimit të Policisë së Shtetit përbën themelin e shtetit të së drejtës, si dhe garancitë për eficiencën në punën e strukturave policore me impakt direkt në mbrojtjen e interesit publik. 

Dekapitimi i Policisë së Shtetit, largimi i profesionistëve nga radhët e policisë, si dhe rekrutimi mbi baza politike i punonjësve të policisë cenon interesin publik dhe bëhet premisë për mosrespektimin e të drejtave dhe lirive themelore të njeriut. Mungesa e profesionalizmit të strukturave të Policisë së Shtetit është e lidhur drejtpërdrejt me mungesën e eficiencës në parandalimin e krimeve dhe luftën ndaj kriminalitetit. 

E drejta e hetimit është brenda funksionit të kontrollit parlamentar dhe detyrave  kushtetuese që parlamentarët kryejnë si përfaqësues të popullit, për sqarim ose hulumtim të mëtejshëm të çështjeve. 

Dobishmëria e këtij hetimi sigurisht që shihet në nxjerrjen e përgjegjësive institucionale duke ndihmuar me evidentimin e problemeve dhe mospërsëritjen e këtij fenomeni me ndikim në sigurinë publike dhe mbrojtjen e të drejtave dhe lirive themelore të njeriut. Objekti i hetimit është i argumentuar qartë dhe në mënyrë të mjaftueshme në kërkesë, si dhe përmban fakte të përshtatshme, të cilat tregojnë qartë se për çfarë po hetohet, duke evidentuar edhe çështjen që kërkohet të hetohet. Nga dokumentacioni dhe faktet e administruara rezulton se ekziston një lidhje substanciale midis informacionit ose hetimit që kërkohet të realizohet dhe një shkalle të arsyeshme të qëllimit legjitim të legjislativit për mbrojtjen e Kushtetutës, si dhe zbatimin e legjislacionit në fuqi. Është fakt tashmë se të gjithë drejtuesit e Policisë së Shtetit janë shkarkuar nga detyra, ndërkohë që dita-ditës po faktohet se kjo reformë po sjell rritje në mënyrë flagrante të kriminalitetit, veçanërisht krimeve të rënda që po tronditin opinionin publik.

Pra, duke qenë një çështje e veçantë dhe konkrete, si dhe për vetë pasojat e rënda që sjell procesi i largimit nga detyra i profesionistëve të Policisë së Shtetit, çmojmë se evidentimi i hollësishëm i rrethanave të kësaj çështjeje, me qëllim frenimin e këtij fenomeni në të ardhmen, përbën një çështje me rëndësi të veçantë shtetërore dhe publike. 

Kërkesa për ngritjen nga Kuvendi të këtij komisioni hetimor i përmbush të tria kriteret kushtetuese si më poshtë. 

Çështja ka të bëjë me funksionin ligjvënës dhe funksionet e tjera për të cilat ai është autorizuar të marrë masa ligjore. 

Objekti i hetimit  fokusohet në një çështje konkrete që lidhet me lëvizjet në burimet njerëzore të Policisë së Shtetit nëpërmjet largimeve nga puna, transferimit ose punësimet në Policinë e Shtetit. 

Ekzistojnë të dhëna dhe indicie të mjaftueshme që dëshmojnë për ekzistencën e një paligjshmërie gjatë këtij procesi reformimi, për të cilën është i nevojshëm hetimi parlamentar. 

Për të gjitha këto arsye ne kërkojmë ngritjen e komisionit hetimor parlamentar për qëllimin që thamë. Çështjet që do të hetohen do të jenë:

1. Njohja dhe verifikimi i të gjitha lëvizjeve të kryera në Policinë e Shtetit nga data 15 shtator 2013 deri më sot, me qëllim evidentimin e arsyeve të këtyre lëvizjeve. 

2. Kontrolli i zbatimit të legjislacionit në fuqi gjatë procesit të lëvizjeve të burimeve njerëzore në Policinë e Shtetit, ku përfshihen largimet nga detyra, transferimet ose punësimet e reja në Policinë e Shtetit.

3. Njohja dhe verifikimi i pasojave që kanë sjellë këto lëvizje me qëllim evidentimin e problematikave dhe parandalimin e efekteve të dëmshme në të ardhmen. Koha brenda së cilës kërkojmë ta zhvillojmë hetimin do të jetë dy muaj nga momenti që pranohet dhe ngrihet grupi hetimor. Besojmë se kërkesa është e argumentuar, e bazuar në Kushtetutë, në ligj dhe në Rregulloren e Parlamentit. 

Më lejoni t’ju kujtoj se kërkesa mbase ju duket e mjaftueshme, por është e bazuar edhe në programin e Partisë Socialiste, ku në faqen 20 thoni se “Qeveria jonë do të jetë llogaridhënëse ndaj Kuvendit dhe do të punojë për të përligjur besimin e tij”. Ju thoni se besoni që fuqizimi i parlamentit do të  arrihet përmes shndërrimit të Kuvendit në një platformë të përbashkët politike dhe jo thjesht si një certifikues i akteve të qeverisë. Unë jua përmenda programin e qeverisë për të thënë se është e shtuar bazueshmëria e kërkesës tonë. Me gjithë argumentin që u dha në Konferencën e Kryetarëve, pavarësisht se argumenti ishte i plotë shterues dhe juridik, pra e kam fjalën për argumentin që nuk do ta ngremë komisionin, pasi nuk kemi ngritur ndonjëherë komisione të tilla, gjithsesi për hir të Kushtetutës dhe të ligjit besoj se ju do të lëshoni pe. 

Nga ana tjetër do t’ju kujtoj se ka pasur një komision hetimor në 2005-n të ngritur me kërkesën e pakicës së asaj kohe dhe të pranuar nga shumica, një kërkesë për të hetuar lëvizjet në administratën publike në të gjitha ministritë, dhe në Ministrinë e Brendshme dhe në Policinë e Shtetit të asaj kohe, një komision i cili është drejtuar nga deputeti Blendi Klosi, në mos gaboj. Pra, këtë eksperiencë e keni. Pavarësisht se keni dhe një argument tjetër po prapë shumë të fortë, siç është argumenti se meqë punonjësit e policisë i janë drejtuar gjykatës për të kërkuar të drejtën e tyre kundër vendimeve të shkarkimit,  ju keni pengesë për ta ngritur komisionin hetimor,  unë besoj se për hir të Kushtetutës ju përsëri do të lëshoni pe dhe në këtë rast. 

Tek e fundit, çfarë do të dalë nga ky kontroll hetimor që ne duam të bëjmë? Unë këtu kam disa urdhra të largimeve nga puna të punonjësve të policisë së shtetit. Janë patjetër një shkollë e së drejtës administrative nga pikëpamja se si janë hartuar këta urdhra, me kënaqësi do t’ua tregoj dhe studentëve. Më mjafton t’ju them, për shembull, se në urdhrin nr. 841 të datës 07.12.2013 është larguar nga policia e shtetit drejtuesi Selman Tema dhe arsyeja pse është larguar nga detyra është sepse është rimarrë në polici në vitin 2005 në kundërshtim me ligjin e 2007-s “Për Policinë e Shtetit”. Po ju lexoj dhe urdhrin tjetër nr. 808, datë 19.01.2014, me të cilin është larguar komisari Shpëtim Madani. Edhe ky është larguar sepse është rimarrë në polici në vitin 2005 në kundërshtim me kriteret ligjore, pasi ripranimi i tij në vitin 2005 është në kundërshtim me nenin 58 të ligjit të vitit 2007 “Për Policinë e Shtetit”. Siç ju thashë, nga pikëpamja si janë hartuar, këto janë shkollë e së drejtës administrative, prandaj po ju them se duhet të na lini ta bëjmë këtë kontroll pikërisht për të verifikuar këtë punë të shkëlqyer të policisë. 

Po kështu edhe urdhri tjetër i datës 18.01.2014. Është larguar kryekomisari Leonard Dinkollari pasi është ripranuar në polici, ky është ripranuar një vit më vonë, në  fakt në vitin 2006, por dhe ky është prapë në kundërshtim me ligjin e 2007-s. Po kështu është larguar dhe kryekomisari Alton Brahimaj ka të njëjtin defekt. Po kështu dhe komisari Qamil Zhgaba është ripranuar në vitin 2006 në polici në kundërshtim me ligjin e 2007-s!

Pra,  duke qenë se ne do të konfirmojmë këtë punë të shkëlqyer të policisë deri tani, unë besoj se duhet të na jepni mundësinë ta ngremë këtë komision hetimor. Përveç kësaj, pasi ky komision të ngrihet, edhe vetë unë ndoshta do të ndihem gabim që kam dalë para jush dhe kam thënë se në Policinë e Shtetit  janë marrë shumica e drejtuesve të policisë me origjinë nga Tepelena dhe kur ta verifikojmë dhe të dalë e kundërta, do të kem dhe mundësi t’ju kërkoj falje. Po kështu, pasi ne ta zhvillojmë këtë kontroll, që ju me siguri për shkak të bujarisë suaj do ta pranoni, do të arrijmë të konstatojmë se shumica e drejtuesve të Policisë së Shtetit nuk  janë të gjithë ish-numërues të parë ose komisionerë të Partisë Socialiste dhe do të na jepni mundësinë të ndihemi keq këtu para jush. Sigurisht që do të gjejmë aty se ata nuk kanë qenë të inkriminuar kur kanë ikur nga policia atëherë kur kanë ikur dhe janë rimarrë në mënyrë të drejtë tani. Për më tepër do të na vijë zor që kemi pasur në polici njerëz me moshë të thyer dhe ndërkohë do të krenohemi me të rinjtë që keni marrë ju sot, të cilët fillojnë nga mosha 55 vjeç, 62 vjeç, 65 vjeç e kështu me radhë. Për të gjitha këto ne duhet ta ngremë këtë komision hetimor dhe ju do të keni mundësinë që të na bëni të ndihemi keq për atë që kemi thënë në mënyrë të padrejtë. Por, gjithsesi,  na e jepni këtë mundësi ta krijojmë komisionin hetimor parlamentar. Kjo është e drejtë e opozitës parlamentare. Kjo është tek e fundit arma që ka opozita: të ketë mundësinë e kontrollit. Jua përmenda dhe në fillim, e keni deklaruar dhe në programin tuaj dhe besoj se së bashku do të bëjmë një punë të mirë për të vënë në vend ato gjëra që janë bërë keq. 

Faleminderit!

Ilir Meta – Po, zoti Kruja.

Keltis Kruja – Të nderuar kolegë,

Të nderuar qytetarë, 

Sot, në fakt, po diskutojmë për një çështje jashtëzakonisht të rëndësishme, e cila mund të konsiderohet si thellësisht jetike për funksionimin e demokracisë në Shqipëri. Opozita ka kërkuar ngritjen e një komisioni hetimor për të verifikuar ligjshmërinë e emërimeve dhe shkarkimeve në Policinë e Shtetit. E kemi kërkuar këtë komision, sepse jemi të bindur se një nga arsyet kryesore për mungesën e sigurisë publike sot është pikërisht papërgjegjshmëria dhe klientelizmi i treguar në reformën vetëm njerëzore dhe aspak strukturore ose organizative që ka ndodhur dhe po ndodh në Policinë e Shtetit. E kemi kërkuar këtë komision në përputhje të plotë me misionin dhe detyrën tonë si opozitë, për t’u garantuar shqiptarëve transparencën e çdo reforme që ndërmerr, sidomos kur bëhet fjalë për veprime të cilat kanë ndikuar direkt në përkeqësimin e rendit publik dhe sigurisë në vend, dhe si rrjedhim edhe në pasigurinë e jetës dhe të veprimtarisë së qytetarëve, të drejta këto që u garantohen me ligj. 

E kemi kërkuar këtë komision në përputhje të plotë me Kushtetutën e vendit në të cilën në nenin 77, pika 2 thuhet: “Kuvendi ka të drejtë dhe me kërkesë të 1/4-ës të të gjithë anëtarëve të tij është i detyruar të caktojë komision hetimi për të shqyrtuar një çështje të veçantë”. 

Pra, kjo e drejtë e deputetëve nuk lihet në shqyrtimin e gjykimin e Kuvendit, kjo e drejtë i është garantuar opozitës e shprehur në mënyrë eksplicite në Kushtetutën e Republikës së Shqipërisë, në dokumentin më të lartë ligjor në hierarkinë ligjore, që rregullon funksionimin e shtetit të së drejtës. Kjo e drejtë nuk ka pse të diskutohet sot në një kohë që Kushtetuta e detyron Kuvendin për ngritjen e këtij komisioni. 

Ky është pa diskutim treguesi i radhës se ky çift që po qeveris sot vendin jo  vetëm që nuk ka vullnetin më sipërfaqësor të qeverisjes sipas kushtetutës dhe ligjit, por shtetin ligjor dhe opozitën i sheh si pengesat e vetme në rrugën për të përmbushur trillet dhe interesat e veta, pengesa këto që duhen asgjësuar me çdo çmim. 

Më duhet t’ju rikujtoj të nderuar kolegë, por dhe juve , të nderuar qytetarë, se në vitin 2005, pikërisht një komision i tillë, madje me objekt shumë më të gjerë hetimi, që përfshinte të gjithë administratën publike, sigurisht edhe Policinë e Shtetit, u kërkua nga opozita e atëhershme dhe u ngrit. U ngrit pikërisht se Kushtetuta, siç e citova më lart, ia detyron Kuvendit ngritjen e këtij komisioni. 

Është përpikshmërisht, madje edhe më e reduktuar, e njëjta kërkesë që kemi paraqitur ne sot, e cila i referohet njësoj si atëherë të njëjtit nen të Kushtetutës. Po atëherë pse nuk pranoni të zbatoni një detyrim kushtetues dhe t’i hapni rrugën një të drejte absolute, të garantuar të deputetëve të opozitës? Çfarë ju shtyn të shkelmoni në mënyrë kaq flagrante Kushtetutën dhe ligjet e vendit, themelet e funksionimit të një shteti demokratik? 

Çifti në muaj mjalti ka frikë nga ky komision hetimor për të vetmen arsye se të gjitha ato që ne kemi thënë dhe që qytetarët po i thonë çdo ditë  në tavolinat e tyre janë kthyer tashmë në të vërteta që ulërijnë. 

Në Policinë e Shtetit ka ndodhur një masakër e vërtetë me të ashtuquajturën reformë. Në emër të Rilindjes u hoqën me një të rënë të lapsit qindra oficerë e policë, që përkthehen në mijëra vite eksperiencë e shkollim, të cilët me përkushtim dhe vetëmohim të pashoq luftuan me çdo segment të krimit këto vite. Në emër të Rilindjes emërimet në postet drejtuese të Policisë së Shtetit u bënë në kundërshtim të hapur e të plotë me ligjin, me kriterin e vetëm teserën e partisë si shkollim dhe pjesëmarrjen në komisione votimi si eksperiencë. Në emër të Rilindjes, Policia e Shtetit u devijua totalisht nga misioni i saj për të garantuar rendin dhe sigurinë në vend dhe u lëshua në rrugë  si një trupë,  e cila duhet të futet kudo e të bëjë gjithçka që  i shkon në mëndje Kryeministrit dhe sejmenit të tij. Në emër të Rilindjes u shkatërruan bërthamat e veçanta të luftës kundër krimit të organizuar, të cilat në 20 vjet kanë goditur me profesionalizëm dhe vendosmëri të theksuar elementë mjaft të rrezikshëm dhe grupe tejet të strukturuara kriminale. Në emër të Rilindjes oficerët e Policisë së Shtetit, që kanë  punuar këto vite, u shpallën armiq të kësaj organizate vetëm e vetëm se  kanë shërbyer në qeverisjen e mëparshme, a thua se nuk u kanë shërbyer qytetarëve shqiptarë çdo minutë të jetës së tyre, edhe në situatat më të rrezikshme. Në emër të Rilindjes çdo arritje e kësaj policie u shumëzua më zero duke futur këtu edhe arritje të mëdha të kësaj organizate të njohura e të përgëzuara nga partnerët tanë gjatë gjithë hapave të procesit të integrimit duke filluar që nga Marrëveshja e Stabilizim Asocimit e deri te finalizimi i lëvizjes së lirë, një proces aq i dëshiruar dhe aq i vështirë për t’u menaxhuar. Në emër të Rilindjes po emërohen çdo ditë në radhët  e Policisë së Shtetit madje, në poste shumë të rëndësishme e kyçe në luftën kundër krimit të organizuar, individë me të shkuar dhe të tashme të lidhur pikërisht me ata që duhet të luftojnë. 

E pra, sot anë e mbanë vendit konstatohet lehtësisht se në qoftë se ka ndonjë gjë që ka rilindur, ky është krimi dhe kriminaliteti që të pret mu aty pas qoshes. Sot rrugët janë kthyer në një të keqe të madhe që merr jetë njerëzish, familje të tëra na janë shuar në aksidente  të tmerrshme rrugore, ndërsa patrullat e qarkullimit me orientim nga drejtuesit e policisë dhe nga ministri turren të gjejnë në rrugët më periferike makina të parkuara gabim për t’i mbytur me gjoba. 

Sot vjedhjet e banesave, makinave dhe bizneseve po njohin një rritje marramendëse, ndërkohë që porosia nga lart vjen që të hiqen sa më shumë nga komunikata e policisë, me parimin cinik e meskin se po nuk u bënë publike, zëre se nuk kanë ndodhur. 

Sot siguria publike nëpër shkolla është mjaft e kërcënuar, po na ndodhin ngjarje të njëpasnjëshme që nga lajmërimet për bomba e deri te vrasjet e fëmijëve në mes të klasës, ndërkohë që policët urdhërohen të shkojnë kudo tjetër, madje edhe për të ushtruar rolin e tatimorëve, apo ndërtimorëve, përveçse nëpër shkolla jo. 

Sot trafiku i narkotikëve në vend po njeh rekorde që kishim kohë që i kishim lënë pas, ndërkohë që në zyrat e antidrogës emërohen njerëz që u kanë shërbyer bandave që sulmonin me armë shtetin, policinë dhe qytetarët. 

Sot askush nuk jeton më i qetë në këtë vend, si pasojë e revanshit që krimi ka marrë këta muaj ndaj jetës e pronës së shqiptarëve. Ndërkohë që drejtori i policisë del e na thotë se situata e krimit në vend është më shumë se normale. 

Sot nuk ka qytetar shqiptar që e lë makinën në një vend dhe nuk i shkon qoftë edhe për pak në mendje se mund të behët pre e një shpërthimi me eksploziv, ndërkohë që shefat e komisariateve janë njerëz shumë të afërt me rrjete të strukturuara vrasësish e shpërthyesish me pagesë. 

Sot ju keni dështuar me sukses të plotë në garantimin e rendit dhe sigurisë në vend. Keni krijuar një klimë të pashembullt pasigurie për jetën te shqiptarët. Krimi  po godet jetë njerëzish, atë të zyrtarëve dhe qytetarëve të thjeshtë, nëpërmjet masakrash të tmerrshme dhe të mirorganizuara, ndërsa ai ordiner po bën kërdinë në shtëpitë dhe bizneset e tyre, ndërkohë që sejmeni i kryeministrit na shfaqet në çdo studio televizive i ulur dhe thotë se shteti është në këmbë. Sot, edhe kur tritoli i krimit bën ndonjë ditë pushim, kujdeset Kryeministri që me tritolin e tij qeveritar të mos i lejë asnjë ditë pa shpërthime qytetarët e tij. 

Ja pra, për të gjitha këto ne kërkojmë ngritjen e këtij komisioni hetimor, që do të bëjë transparencën e të gjithë paligjshmërisë që po shoqëron shkarkimet dhe emërimet në Policinë e Shtetit, që do të bëjë transparencën e të gjithë veprimtarisë së organizatës që paguhet dhe ka për mision, në radhë të parë, sigurimin e cilësisë së jetës,  e pronës së qytetarëve. Ne e kërkojmë këtë komision në emër të opozitës, por edhe në emër të së drejtës së qytetarëve për të parë seç po ndodh në strukturën, e cila duhet t’i garantonte ata që të flinin të qetë  dhe të jetonin të sigurt.

Faleminderit!

Ilir Meta -   Faleminderit !

Fjalën e ka zoti Fatmir Xhafaj.

Fatmir Xhafaj-  Faleminderit!

Të them të drejtën, të flasësh sot këtu për komisionet hetimore është sa e lehtë, aq edhe e vështirë. Një nga parafolësit tha se këta urdhra do t’ua japë studentëve. Unë do ta këshilloja që mbasi të dëgjojë këtu disa fakte, që të mos e prekë më, po i ra shansi në jetën  e tij, temën e komisionit hetimor. 

Komisionet hetimore parlamentare janë një turp në historinë e këtij parlamenti  gjatë tetë vjetëve të kaluara. Është një histori e turpshme, një histori e dhimbshme për parlamentarizmin. Ne kemi sot një jurisprudencë të pasur kushtetuese në fushën e komisioneve hetimore. Kemi pesë vendime të Gjykatës Kushtetuese, katër prej të cilave kanë rrëzuar vendimet tuaja për ngritjen e komisioneve hetimore parlamentare. Ne kemi praktikën më të pasur në Europë  me kërkesa dhe vendime për komisionet hetimore parlamentare. Plot 27 të tilla në tetë vjet, afërsisht tre -katër komisione hetimore parlamentare ne një vit, që një parlamenti mund t’i ndodhin në 100 vjet. 

Ju, nëse do të kishte një Guinness të parlamentarizmit, do të kishit hyrë aty pa diskutim, pikërisht për komisionet hetimore. Ky parlament ka rekordin  europian të raporteve pozitë-opozitë në ngritjen e komisioneve hetimore. 14 kërkesa janë gjatë 8 vjetëve nga opozita e djeshme dhe 13 nga maxhoranca e djeshme, opozitë e sotme. 

Ju që sot shkruani në kërkesën tuaj se Kushtetuta institucionalizon një lloj autoriteti kushtetues që njihet si pushteti i  shumicës parlamentare, që realizohet në mënyrë të pavarur dhe që është i pakufizuar nga vullneti i shumicës dhe se e drejta e kontrollit hetimor i është njohur pakicës parlamentare, e cila duke i pasur të kufizuara mjetet, mund ta shndërrojë atë në një instrument të fuqishëm kushtetues, ju i keni miratuar vetëm një komision parlamentar opozitës në tetë vjet dhe nga 12 komisione hetimore parlamentare, gjashtë i keni rrëzuar me komision hetimor paralel të maxhorancës, dy nuk i keni kaluar fare nga Konferenca e Kryetarëve në  seancë plenare. 

Ju keni disa rekorde specifike, keni komisionin hetimor me afatin më të shkurtër të mundshëm në historinë e një komisioni parlamentar, keni Komisionin për Bashkinë e Tiranës në 2009-ën, që zgjati vetëm tri javë dhe që u shpall antikushtetues nga Gjykata Kushtetuese. 

Ju keni komisionin hetimor më të gjatë që vazhdon ende edhe sot, Komisionin Hetimor për Tivarin, që ka filluar më 15.07.2010 me një afat një vit, është shtyrë pastaj dhe zgjatur afati me 6 muaj të tjerë dhe ende sot nuk ka një vendim parlamenti për mbylljen e këtij komisioni hetimor parlamentar. 

Ju pa dyshim keni komisionin hetimor më të turpshëm në historinë parlamentare, komisionin për ngjarjen tragjike të 21 janarit, ose i quajtur ndryshe “Komisioni i puçit”. Ju keni komisionin hetimor më qesharak, të ashtuquajturin “Komisioni  i veshit”. 

Shkurt, periudha juaj tetëvjeçare lidhur me komisionet hetimore mund të përmblidhet me një fjali të vetme  dhe do të hyjë në Guinness si “Komisionet hetimore të puçit për veshin”. Kjo është simbolika e komisioneve tuaja hetimore.

Pra, e thënë shkurt, kemi shembuj tragjikë dhe qesharakë, aq sa me të drejtë gjithë kjo histori e shndërruar prej jush në një histori tragji-komike me personazhe të gjitha nga radhët tuaja. Mjaftojnë këto statistika e të dhëna për të kuptuar se cili është raporti juaj me Kushtetutën dhe ligjin në këtë fushë, se cili është respekti juaj për Kushtetutën dhe vendimmarrjen kushtetuese, se cili është koncepti dhe qasja juaj për opozitën dhe rolin e saj në kontrollin parlamentar. 

Kjo është  një histori që sipas mendimit tim, ju turpëron dhe më vjen keq kur flisni për këtë çështje.

Ju po kërkoni sot një komision të ri hetimor, për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore në Policinë e Shtetit etj. Ky është pak a shumë objekti juaj nga çfarë përcaktohet edhe politika juaj. Ndërkohë Partia Demokratike ka depozituar pranë prokurorisë një kallëzim penal për kryerjen e veprës penale të shpërdorimit të detyrës parashikuar nga neni 248 i Kodit Penal, procedim ky i shqyrtuar nga Prokuroria  e Përgjithshme lidhur me dy persona të kallëzuar, Kryeministri dhe ministri i Brendshëm,  pikërisht për këto çështje për cilat ju kërkoni komision hetimor parlamentar. 

Rezulton se 208  ish-punonjës   në rang republike të Policisë së Shtetit u janë drejtuar organeve administrative me qëllim shqyrtimin e ligjshmërisë së akteve administrative të nxjerra nga strukturat përkatëse të Policisë së Shtetit, që ka sjellë për pasojë largimin e tyre nga ky organ dhe kjo është një e drejtë e ligjshme e tyre. Nga kërkesa e depozituar e Grupit Parlamentar të Partisë Demokratike rezulton se faktet e sjella në kërkesë në lidhje me largimin nga detyra që, u përkasin disa emrave të cilët u prezantuan këtu edhe si akte konkrete nga parafolësi i parë, aktualisht janë objekt i shqyrtimit ligjor në Gjykatën Administrative Tiranë, janë çështje në proces, ata emra që u lexuan këtu dhe shumë të tjerë si puna e tyre. 

Në këto kushte është e qartë se objekti i komisionit hetimor parlamentar i kërkuar prej jush krijon përplasje ndërmjet pushtetit legjislativ dhe gjyqësor, të cilët  njëkohësisht do të hetojnë të njëjtat çështje. Përfundimi i çështjes nga parlamenti padyshim do të afektonte vendimmarrjen e gjykatës dhe të prokurorisë, sepse me ngritjen e këtij komisioni hetimor do të krijohet hyrje në juridiksionin e veprimtarisë së gjykatës dhe prokurorisë si pushtete kushtetuese të pavarura. Dhe kjo, sipas Gjykatës Kushtetuese,  e thënë në vendimin  e saj  nr. 22/2010, do të përbënte një kërcënim real për shkeljen e parimit të ndarjes dhe balancimit të pushteteve, për një ndërhyrje të tepruar në sferën e kompetencave të organeve të tjera shtetërore. Po sipas vendimit nr.20 /2007 do të deformonte kompetencat kushtetuese të Kuvendit për të hetuar në fusha ose në çështje që nuk i përkasin drejtpërdrejt një funksioni të kontrollit parlamentar, duke dubluar, zëvendësuar apo shmangur veprimtarinë e institucioneve të pavarura në ushtrimin e kompetencave të tyre ligjore. 

Tani më thoni se cili është ligji dhe cili është antiligji që ju trumbetoni gjithë këto ditë. Ju thashë, ne kemi paraqitur rreth 12 kërkesa në 8 vjet, se 2 kanë qenë të Lëvizjes Socialiste për Integrim, për komisione hetimore kuvendore. Asnjëra prej tyre nuk ka pasur si objekt hetimi çështje që ndërkohë ishin në juridiksionin e gjykatës ose të prokurorisë. Për hir të së vërtetës, ka qenë një, për të cilën ju, me të drejtë, na detyruat të ndryshonim objektin e hetimit, meqenëse çështja ishte në shqyrtim në Kolegjin Zgjedhor dhe ne e ndryshuam. Por edhe kur e ndryshuam, ju nuk e miratuat, sepse na thatë: “Nuk mund të ngrihet një komision hetimor parlamentar për kontrollin e zbatimit të ligjshmërisë.”

(Ndërhyrje nga salla.) 

E thatë ju, do t’jua lexoj. 

E dini vetë ju kush mund ta ketë thënë. Shprehimisht keni thënë kështu: “Është maskë gjithçka lidhet me objektin e këtij komisioni. Vazhdoni ballon me maska! Mund të vazhdoni sa të doni, por kjo është qesharake. Kontroll zbatimi bëjnë komisionet e përhershme parlamentare.” 

Nuk ka gjë, e kupton vetë ai. 

Është në procesverbal. “Por ne nuk mund të ecim me këtë logjikë, se kjo është jashtëzakonisht mjerane dhe rudimentare”- ka thënë ai. 

 (Ndërhyrje nga salla.)

Nuk thashë gjë. Vetëm “Ai” thashë. 

Pra, ju që sot doni kontrollin e zbatimit të ligjshmërisë, dje na e rrëzonit, sepse kishim shkruar kontrollin e zbatimit të ligjit. Po ju? Sillni sot këtë dhe e quani një të drejtë të madhe të opozitës, ndërkohë që kësaj maxhorance sot, kur ishte dje opozitë, ia keni fshirë për pesë minuta nga seanca. 

Ju thoni sot se Rama dhe Meta rrëzojnë kërkesën legjitime të opozitës për hetim parlamentar e të tjera. Mirëpo çfarë keni thënë ju më 23 dhjetor të vitit 2010? Keni thënë: “Ne nuk kemi pse të marrim atributet e komisioneve të tjera. Ne bëjmë punën tonë pa marrë atributet e askujt dhe askush nuk na pengon ne. Mjafton të ndjekim procedurën ligjore.” Por ne nuk mund të themi edhe deputetë, edhe magazinierë, edhe arkivistë, edhe atë dhe atë, se kjo nuk mund të shkojë. Pra ju, pse ne paraqitëm një kërkesë që të hetonim për detyrën e një magazinieri, na thatë: “Po çfarë do të hetoni ju, atë e ka magazinieri, dhe ju si deputetë do ta hetoni punën e magazinierit?” 

(Diskutime në sallë.)

E dini çfarë thotë një tjetër prej jush? Thotë: “Problemi është se kërkesa e Partisë Socialiste më 20 dhjetor të vitit 2012 nuk është në konflikt me ne, me Partinë Demokratike, por me Kushtetutën...” Për të mos u zgjatur më shumë me argumente juridike, “...Kuvendi nuk mund të marrë atribute të institucioneve të tjera dhe nuk mund të ketë hetim për një çështje, për të cilën edhe Komisioni Qendror i Zgjedhjeve dhe Kolegji Zgjedhor nuk e kanë thënë fjalën e fundit.” 

E njëjta gjë është edhe kjo, fjalën e fundit do ta thotë gjykata. 

Duroni! Përse nuk duroni? Çfarë problemi keni? Prisni të mbarojë prokuroria, prisni të mbarojë gjykata dhe kërkoni komision hetimor parlamentar. Por ndërkohë ju që qaheni se po vdes dyshja Rama-Meta, se kanë bllokuar transparencën, kontrollin parlamentar, ju pak kohë më parë thirrët ministrin ose Kryeministrin për interpelancë. Po ju keni shumë mjete të tjera që mund t’i zbatoni. Rregullorja ka të paktën edhe 9 instrumente të tjera që mund t’i ezauroni, po ju nuk mund të merrni kompetencën e gjykatës dhe të prokurorisë. 

Në fund fare kam edhe një gjë. Doli kryetari juaj dje dhe tha para Grupit Parlamentar: “Kjo është një ujdi mafioze, e menduar dhe e organizuar. Rama dhe Meta manifestuan dje arsyen pse nuk duan të japin llogari për emërimet, sepse ata janë të lidhur me krimin dhe qëndrojnë pas krimit.” Pastaj vazhdon: “Hapini rrugën komisionit hetimor të kërkuar nga opozita. Hetoni edhe ju bashkë me ne, kërkoni edhe ju bashkë me ne të kthehet ligjshmëria e të tjera.” Cila nga këto të dyja qëndron? Nga njëra anë u thoni “bashkëpunëtorë të opozitës” dhe në rastin tjetër u thoni “bashkëpunëtorë të krimit”. Në njërin rast u thoni: “Ju jeni bashkëpunëtorë të krimit dhe të kriminelëve në Policinë e Shtetit”, pastaj u thoni: “Hajdeni të jeni bashkëpunëtorë të opozitës”. Kjo është një gjuhë e vjetër, që nuk e nderon opozitën parlamentare.

Unë nuk mendoj që ju nuk e dini se po gaboni. Mendoj se të paktën në këndvështrimin tim keni dy arsye. 

Arsyeja e parë është se doni të krijoni alibinë që opozitës nuk po i lihet hapësira e nevojshme, gjë që vetëm ky Kuvend dhe këto mure e dinë se çfarë ka ndodhur. I keni marrë deputetët e opozitës për zhelesh jashtë. Po ju dëgjojmë me orë të tëra, pa ju fyer, duke ju respektuar edhe kur shkelni Rregulloren e Kuvendit. 

Arsyeja tjetër? Sapo policia pati një sukses të jashtëzakonshëm, vuri në pranga banditë, që është pak t’u thuash të rrezikshëm, ju vetëm i luftoni, por të paktën lini shijen e suksesit te policia. Jepuni atyre një mbështetje! Jepuni atyre optimizëm, se kjo është detyra jonë e përbashkët në shërbim të qytetarëve të këtij vendi. 

Faleminderit!

Ilir Meta – Faleminderit!

Nuk jua përmendi emrin, zoti Berisha. E ka treguar me respekt.

Fjalën e ka zoti Berisha për replikë.

Sali Berisha – Ligjërata e tij është dëshmi totale dhe induksion i kryekreut të vendit tuaj, jo tonit, i cili në një besnikëri të verbër me atin e tij shpirtëror kërkon të shuajë këtu zërin e opozitës. Në një anë rrëfen se si do të rregullojë vilën e atit të tij shpirtëror, në anën tjetër vjen këtu dhe shërbehet. Shërbehet si burracak, si frikacak, me sharës profesionistë dhe shkon gjer në përdorim të orientimit seksual për kundërshtarin. 

(Ndërhyrje nga salla.)
Po, po. Ligjin e kam bërë unë, jo ti. 

Sot këtu po ndodh akti më antidemokratik në historinë e parlamentit. Për të dytën herë opozitës po i hiqet e drejta e komisionit hetimor parlamentar. Çfarë do të hetojë opozita? Opozita do të hetojë ngritjen e krimit në sistem. Këtë keni frikë ju. Këtë nuk e doni ju, por ne do ta bëjmë. Nuk është problemi ky drejtor apo ai, por problem është krimi në sistem. 

Ilir Meta – Po, zoti Tahiri.

Saimir Tahiri – Ulu, dëgjoje, doktor, se është edhe për ty kjo ose ik e futi ndonjë lopatë si tek ajo fotografia te liqeni. E mban mend? Se je mësuar lopçar dhe lopataxhi.

Ulu, dëgjoje! Pse ke frikë të rrish këtu? 

Mirë, ke lënë Mulin këtu, nuk ka problem, ai është zëvendësuesi. 

Dëgjoni, se vlen edhe për ju! Në fakt, unë besoj se nëse ka një njeri në këtë sallë...

(Zoti Noka ndërhyn nga salla.)
Zoti Mul, dëgjo! Nëse ka një njeri brenda kësaj salle që ka ndërtuar jetën duke besuar...

(Ndërhyrje nga salla.)

Zoti Kryetar, e kam të shkurtër fjalimin...

Ilir Meta – Ju duhet të vazhdoni, zoti Tahiri, sepse nuk dëgjohen të tjerët! 

Saimir Tahiri – Nëse ka një njeri brenda kësaj salle që ka ndërtuar jetën duke besuar se gënjeshtra bën xhiron e botës, sa e vërteta nuk ka veshur ende këpucët, ky është pa dyshim deputeti Berisha. Në kaq vite sa e dëgjoj në parlament, edhe jashtë tij, gojë më të përdalë në politikë nuk kam dëgjuar, që nuk është ndalur as te pragu i shtëpisë, as te dhoma, as te krevati, as te nderi, as te morali, as te rregullat minimale shoqërore, madje ka hyrë edhe poshtë pantallonave.

Të nderuar kolegë, edhe unë kam qenë në opozitë dhe bashkë me kolegët e rinj kemi kaluar kohën tonë këtu në Kuvend duke kuptuar politikën, duke kuptuar sjelljen, kufijtë e të lejueshmes dhe të të palejueshmes, por kurrë nuk kam menduar se mund të bëja ndonjëherë politikë duke shkelur mbi gjithçka kam qenë. Jam dhe do të jem edhe nesër kështu, edhe pa qenë në ndonjë detyrë. 

Nuk jam habitur teksa kam dëgjuar dhe dëgjoj akuza e sulme nga më të ndryshmet prej opozitës, por kam menduar dhe mendoj se akuzat mund dhe duhet të ndalojnë tek unë, te kolegët e mi, te maxhoranca, te përfaqësuesit politikë, pra kurrë të mos zbresin deri tek teknicienët, te specialistët, te profesionistët, siç janë në këtë rast punonjësit e Policisë së Shtetit. 

E folura mbrapsht e jo rrallë kriminale, dhe goja e përdalë as kësaj radhe nuk lë gënjeshtër, shpifje, mashtrim dhe akuzë kriminale pa bërë ndaj meje, ndaj kolegëve të mi të maxhorancës, ndaj Kryeministrit, sigurisht pa kursyer as punonjësit e ndershëm të Policisë së Shtetit që dje, ky që iku këtu, i la në pikë të hallit e sot u hedh vrer pikërisht kur ata përballen me krimin në kulmin e sakrificave, duke mbajtur mbi kurriz edhe hallet që na la po ky. Pas tij kanë vijuar me akuza e shpifje, e baltë pa fund nga sekretari i tij te SHQUP-i dhe deputetët e opozitës me radhë. 

Gënjen. Sigurisht, gënjen për politikë, por kësaj radhe nuk gënjen vetëm për politikë, por edhe nga frika.  “Frika të mban gjallë”, thotë shprehja, e dini ju dhe shikojeni që ta kuptoni mirë shprehjen. Ka frikë se mos e harrojnë. Ka frikë se mos nuk ia fishkëllen më njeri, mos nuk i binden më as këta që ka rrotull. Ka frikë se mos e lë koha mbrapa; se mos e marrim vesh ne dhe publiku se ka marrë fund.

E keni parë që sa herë del këtu, del me një ipad në dorë? E ka kot. E bën për të treguar se edhe ai është me kohën, se ecën me hapin e kohës. E keni parë atëherë kur ishte Kryeministër si dilte e bënte një orë not, dy orë not, hipte malin, bënte vrap te Muri Kinez? E bënte kastile që të dukej se ishte këtu dhe se nuk e lë koha mbrapa. E keni parë sesi del dhe flet këtu pa kufi çdo 10 minuta? Dhe, zoti Kryetar, meqenëse jemi këtu, hajde bëjmë dy foltore, te njëra të rrijë permanent ai këtu, ndërsa ne të tjerët të flasim këtej, por të paktën ta lëmë këtu. E bën nga frika që të mos marrim vesh ne që koha e ka lënë pas. Prandaj flet pa kufi në këtë foltore, sepse e di që po blen kohën dhe vëmendjen qoftë edhe me koston e  damkosjes së deputetëve që ka këtu, të cilët i ka bërë si ushtarë të vënë në rresht dhe të përsëritin ato që thotë ai. Aq frikë ka, sa mirë vetë, por ngul të gjithë familjen para televizorit, duke nisur sms histerie me porosi, me lajka, me urime për ata gjithologët që çon të ndërsyer nëpër emisione, që për pak na  i bëri edhe president, sepse ka frikë të  hapë televizionin dhe të mos jetë ai. Prandaj ka gënjyer  shumë këto kohë, po aq më shumë keni gënjyer edhe ju të tjerët që përtypni qorrazi jashtëqitjen që nxjerr goja e përdalë e atij aty. Sigurisht  për politikë e ka bërë këtë. Sa më shumë suksese ka policia në luftën kundër krimit të organizuar, aq më shumë shtohen gënjeshtrat, vreri,  shpifjet dhe akuzat. Sa më shumë luftohet korrupsioni në këtë vend, sa më shumë luftohet krimi i organizuar, aq më shumë sulmoni policinë. 

Ditët e fundit, kur policia po merr rezultate konkrete kundër një lloji të veçantë të kriminalitetit, jo vetëm janë shtuar akuzat, por është shtuar edhe një instrument tjetër, kërkesa për komision hetimor ndaj policisë. Policia lufton krimin, ju bëni kërkesë për komision hetimor ndaj policisë. Policia arrin suksese ndaj krimit, ju villni vrer dhe lloj-lloj shpifjesh ndaj Policisë së Shtetit. Del i pari nga ju dhe lëshon gënjeshtra nga më zdromset,  e përsërisni ju, pastaj e vini në gojën e medies që deri dje e ushqenit po ju, pastaj me demek ua jepni analistëve që i ndërseni me sms dhe pastaj vini këtu për të hetuar gënjeshtrat që i shpikni po ju. Askush nga ju nuk i ka menduar kostot. Po bëni gjithçka për të errësuar punën e Policisë së Shtetit. Është instrumenti juaj. Po bëni gjithçka për të penguar punën e Policisë së Shtetit dhe jo vetëm kaq, por me deklaratat tuaja, e them me përgjegjësi, po i jepni zemër krimit, po e inkurajoni dhe po nxisni paligjshmërinë. 

Meqenëse jam këtu,  po jua bëj të qartë edhe juve edhe atyre që  ju dëgjojnë ju e mendojnë se mund të kontribuojnë me akte dhe me vepra për të përmbushur deklaratat tuaja: të mos fluturojë njeri me mendimin se në këtë vend mund të bësh ndonjë krim dhe t’ia kalosh paq. Policia  e Shtetit dhe drejtësia  në tërësi do të bëjnë drejtësi dhe askush nga këta këtu, askush nga ju, nuk do të ketë takatin t’i dalë për zot.
Javën që shkoi policia bëri publike rezultatet e para të një ndër  operacioneve më të suksesshme në historinë e saj, por ndoshta  shembull për vitet që vijnë më pas. Nuk e di ku e gjetët kurajën ta quanit edhe këtë operacion dështim. Nuk latë pisllëk pa hedhur në ajër vetëm e vetëm që të mos i linit shqiptarët të ndjehen të sigurt me Policinë e Shtetit në krye të detyrës. E filluat duke thënë se ky nuk ishte aksion i policisë, por njëri nga banda, thatë në fillim, dhe pastaj e gjithë banda u vetëdorëzua. Gënjeshtër  e paimagjinueshme. Policia e Shtetit, së bashku me Prokurorinë e Krimeve të Rënda, ka organizuar një hetim profesional shembullor, si rezultat i të cilit u  zbardh dhe u kap një zinxhir i tërë, që nga porositësit e dyshuar, ndërmjetësit, ekzekutorët me pagesë të një sërë vrasjesh mafioze dhe kriminale, të cilët në veprimtarinë kriminale  të tyre nuk kishin kursyer as eksplozivët dhe tritolin. Vazhduat  duke thënë se gruaja e  biznesmenit të  arrestuar me dyshimin se është porositës për një vrasje, qenka vajza e tezës sime. Gënjeshtër më të trashë dhe më mediokre nuk kam  dëgjuar. Kush e thotë këtë gjë? Njeriu që nuk e dinte nëse kishte baxhanak dhe jo më të dinte ku i punonte baxhanaku,  apo të dinte se baxhanaku numëronte arkat e  fishekut te biznesi i  të birit në fshatin Gërdec, dhe ky  nuk e dinte se ishte atje dhe  me atë biznes u vranë 26 njerëz të pafajshëm. Po mirë dakord, e ditka kë   kam teze dhe kë kam vajzë teze, megjithëse kjo është një gënjeshtër fare zdromse, që vetëm një mendje e marrë mund ta thotë,  por ju vazhduat duke thënë se shefi i Komisariatit të Durrësit ka  qenë shoferi  personal i biznesmenit të  dyshuar për vrasjen, pastaj thatë jo shefi i komisariatit por drejtori, madje aluduat se për këtë shkak njëri nga  ata që deklaroi  u vonua dhe u sorollat 12 ditë. Janë mashtrime të turpshme që vetëm një gënjeshtar  karriere si Saliu dhe  ju që e ndiqni pa diskutim mund t’i bëni. Unë ju them me garanci se as shefi i Komisariatit të Durrësit, as drejtori i Durrësit, dhe asnjë punonjës  i Policisë së Qarkut Durrës nuk ka qenë kurrë shofer i biznesmenit të dyshuar. 

Edhe fakti tjetër që gjoja qenka sorollatur 12 ditë është gënjeshtër, një gënjeshtër vetëm për të baltosur suksesin e policisë. Përkundrazi, policia nuk është vonuar asnjë sekondë dhe ka bërë një hetim profesional bashkë me Prokurorinë e Krimeve të Rënda. Aq shumë po përpiqeni të gënjeni, sa jeni bërë montazhierë filmash. Nxorët një video, ku me demek një oficer policie qenkësh sipas jush pjesëtar i bandës së Zanit. Të mjerë që nuk njihni asnjë lloj limiti në gënjeshtrat që thoni! Përgjigjen për gënjeshtrën  e fundit nuk po jua jap unë, jua dha i njëjti gazetar që i nxjerr vazhdimisht  të palarat tuaja në shesh: Artan Hoxha, të cilin mbase po e  vë në siklet që po ia përmend emrin. Është i njëjti që më 21 janar  ju përgënjeshtroi gënjeshtrën kriminale të asaj kohe, sipas së cilës të katër të ndjerët e vrarë në mes të bulevardit ishin vrarë nga afër, nga pak metra dhe jo nga  garda. Kësaj radhe përgjigjen e  morët me sekondat që i kishit prerë po të njëjtit filmim, sepse në ato kohë të tmerrshme, kur kjo tokë digjej nën plumba dhe vrasje siç e katandisi ai që iku pak minuta më parë nga këtu, kur me Zanin negociohej a të shkonte Romano Prodi në Vlorë apo jo, i madh dhe i vogël ka mundësinë ta shikojë dhe ta kuptojë atë video se oficeri i policisë në ato ditë të vështira ishte aty për të bërë detyrën në mbrojtje të disa gazetarëve, duke negociuar që ata të kalonin pa dëme dhe pa vrasje. Prandaj gënjeni trashë, shpifni pa kufi dhe kapeni pas pasqyrave vetëm e vetëm që të nxini punën e policisë. 

Para dy minutash doli një pijedashës këtu dhe tha se Selman Tema (mirë që kisha kohë të marr kartelën) është hequr bazuar në ligjin e vitit 2007. 

I dashur pijedashës, ja ku e kam urdhrin. Lirohet nga Policia e Shtetit me motivacionin: “Është ripranuar në kundërshtim me kriteret ligjore, neni 20, pika 2 e  ligjit nr. 8553, datë 25.11.1999  “Për Policinë e Shtetit”. Dhe vazhdon i njëjti nen, për të konfirmuar nenet 2 dhe 3 të ligjit të vitit 2007, sepse konfirmojnë nenin e ligjit të  vitit 1999. Por çfarë është Selman Tema?

(Ndërprerje pa mikrofon.)

Është me profesion veteriner dhe e keni futur në polici. Është larguar për thyerje të rëndë të disiplinës, për vjedhje. Mirë që është veteriner, sepse mirë që e bëtë policinë punë shtazësh, por po na kërkoni që edhe veterinerë, edhe hajdutë të mbajmë në punë? Jo! Nuk ndodh kjo në Policinë e Shtetit të rilindur, siç duam ta bëjmë ne për shqiptarët.

Edhe sikur të lajthitem një sekondë edhe unë, edhe shumica dërmuese e shqiptarëve dhe t’ju besojmë  për ato që thoni, sipas së cilave kam vajzë teze gruan e biznesmenit, apo se shefi i komisariatit paska qenë shofer personal i tij, një pyetje kam: kush i arrestoi këta? Ju nuk i arrestuat. Kjo do të thotë: na thoni faleminderit këtu, se paskemi arrestuar kushërinj dhe të njohur. Pra, që do të thotë se Policia e Shtetit ka bërë detyrën në mënyrë profesionale. Pra, ju duhet ta tërhiqni gënjeshtrën mbrapsht. Ne ju premtojmë se do të bëjmë sikur nuk e  shohim bishtin që ju varet ndër shalë.

(Ndërhyrje pa mikrofon.)

Kërkoni falje pse shpifët kur deklaruat se eksplozivi në makinën e prefektit të Vlorës nuk ishte  eksploziv, por Edi Rama dhe Saimir Tahiri kishin bërë një skenar teatral, të denjë për filmat e Hollivudit, që të hiqnin mendjen nga taksat, ose pranoni që në çdo sukses të Policisë së Shtetit  jeni të gatshëm të gënjeni, mjafton  të errësoni çdo sukses të Policisë së Shtetit, por në të dyja rastet dilni këtu dhe kërkojini falje publikut dhe ne ju premtojmë se do të bëjmë sikur nuk e shohim  bishtin që ju varet ndër shalë.

Në këtë kuadër vjen edhe  kërkesa për komision hetimor që nuk është fare rastësore. 

E para, sepse e keni bërë tashmë rrugë. Shpikni një gënjeshtër vetë, e përforconi në publik, pastaj doni një komision hetimor për të hetuar dhe për të konfirmuar gënjeshtrën tuaj. E mbani mend sesi ky gënjeshtari i sotëm gënjente pas 21 janarit për thika me helm, për çanta pistoletë, për çadra  me  helm, stilolapsa bombë dhe kamionë me armatim dhe ngriti në parlament një komision hetimor të turpshëm për të vërtetuar gënjeshtrat e tij? Halimi që nuk është këtu, duhet ta mbajë mend  shumë mirë se aso kohe i dukej detyrë shumë e madhe e ngarkuar nga  drejtori, një detyrë që i ishte besuar atij dhe e kishte për shumë nder të noterizonte gënjeshtrat që thoshte ky, pastaj u bë ministër dhe i fuste ndonjë lugë supë. E mbani mend edhe komisionin për Tivarin dhe komisionin për “veshin” e atij diplomatit?

 Dua të bëj të qartë që në fillim,  e kam thënë këtë që ditën e parë të detyrës sime: jam i hapur për çdo hetim, për çdo verifikim, për çdo hap që mund  të hidhni në kuadër të transparencës. Jam paraqitur  për çdo interpelancë, seancë pyetjesh dhe për çdo gjë që keni kërkuar lidhur me punën e Policisë së Shtetit, sepse ne besojmë që standardi i transparencës  dhe i demokracisë brenda institucionit, administratës publike dhe brenda Policisë së Shtetit nuk është një çështje  e qeverisë, as çështje e maxhorancës, as çështje e opozitës, por është çështje e publikut. 

E dyta, ka një arsye se përse vjen pikërisht tani komisioni hetimor. Ju gabimisht mendoni se suksesi i Policisë së Shtetit është suksesi i qeverisë. E keni gabim! Ne jemi të gatshëm të ndajmë çdo arritje  dhe sukses  të Policisë së Shtetit me ju, sepse, në fakt, është i përbashkët, por duhet të hapni sytë dhe lëreni jashtë Policinë e Shtetit nga debati politik. Hapni sytë dhe mos hidhni baltë mbi Policinë e Shtetit, sepse ata janë njerëz që punojnë për sigurinë tuaj, si për sigurinë e maxhorancës, si për sigurinë e qytetarëve në bllok, pa dallim se kush është votuesi i secilit. Hapni sytë dhe lëreni Policinë e Shtetit jashtë debatit politik, sepse është i vetmi institucion që duhet të gëzojë garanci dhe imunitet, mbase edhe mbështetje nga të gjithë bashkë, në mënyrë konsensuale, sepse krimi nuk njeh politikë dhe siguria vlen edhe për fëmijët tuaj, siç vlen edhe për fëmijët e çdo shqiptari jashtë kësaj salle. 

Kolegë, po mbani anën e gabuar, po mbani anën e krimit, por mos harroni se kriminelët janë gjithmonë më pak në shoqëri, ndaj bëjini llogaritë mirë. Ndaleni këtë sulm tërësisht skandaloz ndaj Policisë së Shtetit që sot po lufton dhe po fiton në luftën kundër krimit! Lëreni Policinë e Shtetit mënjanë dhe lërini punonjësit e policisë të qetë  të punojnë! Bëjeni luftën politike brenda rregullave! Ne këtu jemi. Maxhoranca këtu është. Kryeministri këtu është. Ministrat këtu janë. Unë jam këtu. Hajdeni dhe bëjmë bashkë debat, por lëreni Policinë e Shtetit jashtë! Lërini ata djem dhe vajza të punojnë, sepse luftojnë për sigurinë tuaj! Hiqni dorë nga nxitja e krimit! Këtë e kam për ata që e bëjnë padashje, duke lexuar ndonjë deklaratë qorrazi, sepse ata të tjerët që kanë guxim ta bëjnë edhe me dashje, i pret drejtësia. 

Sa për shifrat e  kriminalitetit, unë i kam këtu, por besoj nuk është e udhës të zgjatem. Lërini zotin Mul dhe zotin pijedashës të dalin dhe t’i dyfishojnë sipas orarit! Unë di t’ju them  se puna e Policisë së Shtetit deri më sot sigurisht është përmirësuar në mënyrë radikale. Patjetër që ka ende shumë për të bërë. Patjetër jeni të ftuar të kontribuoni, por mbani parasysh një gjë: asgjë nuk do të na ndalë nga rilindja dhe nga ringritja e Policisë së Shtetit jo për ju, as për ne, por për qytetarët që meritojnë siguri dhe paqe.

Ju faleminderit shumë!

Ilir Meta - Po, zoti Paloka.

Edi Paloka - Zoti Kryetar, ky zotëria, që sapo foli, tregoi edhe një herë që është nga shembujt më tipikë se sa komike është bërë kjo qeveri. Fatkeqësia është se bërja komike e kësaj qeverie, ka sjell pasoja tragjike për shqiptarët. Është ministër Rendi një njeri që i ndan ilaçet me Kryeministrin. Nuk e kam fjalën për ilaçet që iu kapën të atit kontrabandë gjatë një operacioni të suksesshëm policie. Nga analiza e policisë doli se babai ishte ish-anëtar i atyre që quheshin komitete të shpëtimit në Vlorë, por që ishin banda, zotërinj. Prandaj edhe sot po futen në polici ata që i mori sot në mbrojtje ky njeri. 

Zoti Kryetar i Kuvendit, edhe një herë për procedurë po ju kujtoj se ministrat nuk kanë të drejtë të flasin jashtë listës kur koha është e përcaktuar. E lejuam zotërinë të flasë pikërisht për këto që thashë, sepse ai vetëm u tregon shqiptarëve pse jemi sot në këtë gjendje, pse rendi është ky që është; pse tritoli është bërë si fishekzjarr. Sepse kemi këta dy zotërinjtë që drejtojnë dhe i ndërrojnë ilaçet me njëri-tjetrin. 

Ilir Meta – Zoti Ristani, keni fjalën.

Arben Ristani – Për sa i përket faktit që ne patëm një debat në fillim, po jua përsëris edhe një herë, të hash dhe të pish në mënyrë të shëndetshme është shumë mirë, por të përdorësh atë që përdorin këta jo vetëm flokët që do t’u bien, jo vetëm sytë do t’u nxihen, por do t’u marrë edhe jetën, prandaj miqësisht lëreni sa nuk është vonë. 

Për sa i përket debatit që po bënim në lidhje me etikën në parlament, Kryeministri solli në parlament oturakun, ndërsa ministri i Brendshëm solli lopatën. Në fakt mirë bënë që i sollën, sepse lidhja që i kanë bërë këta gojës me zorrën do të na i bëjë të nevojshme këto vegla në parlament për të pastruar vendin. 

Në lidhje me debatin që po bënim, zoti Xhafaj në mënyrë korrekte dha mendimin e tij, ashtu siç dhamë edhe ne në fillim mendimin tonë korrektësisht dhe juridikisht, duke justifikuar kërkesën që bëmë. Të vetmet arsye pse ju mendoni se nuk duhet ngritur komisioni hetimor parlamentar janë se çështjet kanë shkuar për hetim në prokurori dhe disa kërkesa të punonjësve të policisë janë për shqyrtim në gjykatë. E gjithë pjesa tjetër besoj se nuk kishte të bënte me një argument kundër kërkesës sonë. Arsyet që nxori zoti Xhafaj ishin vetëm këto të dyja.

Në lidhje me këto dy arsye, po ju them:

Së pari, çështjet nuk janë në hetim në prokurori, kështu që nuk mund të jenë pjesë e argumentit.

Së dyti, nëse çështja është për shqyrtim në gjykatë, nuk është kjo, sepse vetëm një pjesë e gjithë kompleksitetit të objektit të hetimit është shkarkimi. Këtu kemi të bëjmë edhe me emërimet në punë, edhe me marrjen e njerëzve politikë në punë, edhe me marrjen e njerëzve kriminelë në punë, edhe me marrjen e njerëzve partiakë në punë. Komisioni hetimor, i ngritur për shkarkimet në administratë, i kërkuar nga ju, i pranuar nga shumica e asaj kohe, me kryetar zotin Klosi, ka hetuar pikërisht shkarkimet në administratë. Nuk besoj se do të na thoni këtu që në atë kohë nuk ka pasur padi në gjykatë, ku janë kërkuar pavlefshmëritë e shkarkimeve dhe rikthimet në punë. Kështu që precedentin e kemi, bazueshmërinë në ligj e kemi në Kushtetutë  dhe në Rregullore. U mundova t’ju argumentoj se kemi bazueshmëri edhe te programi i qeverisë suaj. Të paktën për respektin që duhet të keni për programin tuaj, duhet ta kishit pranuar këtë kërkesë. 

Ilir Meta – Fjalën e ka zoti Noka, për replikë.

Flamur Noka – Gjatë kohës që keni qenë në opozitë, një zotëri këtu e keni përdorur siç përdoren vrasësit me pagesë, si sharës me pagesë. Sigurisht, deri diku e kemi kuptuar, sepse i caktuat rolin sharës me pagesë, por tani i keni dhënë edhe një mandat ministri dhe ia dubloni sharjen me pagesë. Tani ai nuk është vetëm çështje e opozitës, sepse e keni bërë ministër dhe keni përgjegjësi...

Ilir Meta – Më falni, kam vetëm një ndërhyrje për procedurë, e keni për replikë, meqë ju përmendi emrin, apo diskutim?  

Flamur Noka – Në fillim kam replikë, më pas do të diskutoj. 

Në momentin që keni institucionalizuar sharësin me pagesë dhe e keni bërë ministër, kjo nuk është vetëm përgjegjësi juaja, sepse është një ministër që teorikisht duhet t’u shërbejë të gjithë shqiptarëve. Kjo që u bëhet shqiptarëve është fyerje. Për ne nuk është keq, sepse sa më shumë të flasë këtu, shqiptarët e shohin se cila është fytyra që po drejton policinë dhe Ministrinë e Brendshme, kush është zotëria që do të na vendosë ligjin, aq më tepër në një situatë të tillë ku oshtin tritoli nga mëngjesi në darkë, ku maskat kanë hyrë jo vetëm te bizneset, por edhe te familjet dhe, shyqyr Zotit, që fëmijët kanë mësuar instinktin e të fshehurit nën krevat. Një njeri i tillë nuk mund të dalë dhe të ulet këtu, jo më të dalë dhe të na kakarisë si gjel në majë të grumbullit të plehut. Po të ishte një njeri normal, do të fshihej në zyrë dhe do të punonte natë e ditë pa u dukur fare në opinion, për të rimëkëmbur këtë strukturë që e ka shkatërruar vetë, do të merrte përsipër detyrat dhe përgjegjësitë e tij, jo të dilte këtu. Megjithatë, për ne nxirreni, sepse pafytyrësitë tuaja dalin sheshit, jo tonat. Por për qytetarët e këtij vendi është turp ta nxirrni. Jua kemi thënë se ka probleme psikike dhe këtë po e vërteton sa herë që del e flet kështu. A ka deputet që flet me këtë gjuhë? Një njeri normal mund të flasë me këtë gjuhë, por pa qenë kategoria e zotërisë këtu. E tha edhe parafolësi, nga hashashi kalon te pluhuri i bardhë, më pas nuk i llogarit mendja se çfarë i flet goja. Ky është problem tjetër. Mbajeni dhe ta gëzoni, por shqiptarët nuk jua kanë borxh! 

Në lidhje me komisionin, të nderuar bashkëkryetarë të kësaj maxhorance, zoti Kryeministër dhe zoti bashkëkryeministër, opozita ka dy gjëra, së pari: fjalën në parlament, dhe këtë ju keni kohë që përpiqeni t’ia hiqni. Keni arritur të na mbyllni edhe mikrofonin.

Së dyti, ka kontrollin parlamentar si instrument. Ky është edhe në Kushtetutë. Ti qesh me Kushtetutën. Ti ke qeshur me të gjitha, sepse ke qeshur edhe me veten tënde. Nuk është faji im pse ke qeshur edhe me veten tënde. 

Opozita kërkon komision hetimor. Në Kushtetutë pika 2 e nenit 77 na jep të drejtën e ngritjes së një komisioni parlamentar. Ne kemi hartuar çështjen, ndërsa ju mundoheni të thoni se ka një hetim në prokurori dhe në gjykatë. Kjo është për një pikë, ndërsa ne kemi tjetër objekt. Ju nuk keni hezituar për objektin. Pra, e keni mohuar. Çfarë do të thotë mohim i së drejtës për të ngritur një komision parlamentar, që është detyrim kushtetues? Është nxjerrje jashtë loje e opozitës. Është fshirje me gomë e rolit që ka opozita në një Republikë Parlamentare. E keni ngujuar dhe po tentoni ta izoloni opozitën. Nuk ka ndodhur kurrë. E gjithë kjo që po bëni sot nuk është as më shumë dhe as më pak veçse shkallmim i parlamentarizmit. Pse? Sepse parlamentarizmi e ka të balancuar rolin e qeverisjes dhe atë të opozitës. Ju nuk e njihni këtë gjë. 

Gjatë kohës që ishit në fushatë keni thënë se do të bëni transparencë. E keni proklamuar me të madhe. Çfarë po kërkojmë me këtë komision? Transparencë. Për çfarë po e kërkojmë këtë transparencë? Për të gjithë ata që u hoqën me një të rënë të lapsit, a thua se nuk ishin policë, por kriminelë. Çfarë solli kjo? Sepse çdo lëvizje që bëhet ka pasoja, prandaj po e kërkojmë këtë komision hetimor. U demoralizua policia. Asnjë oficer dhe asnjë polic sot nuk ndihet i sigurt, gjithsecili prej tyre ndihet i kërcënuar me vendin e punës, por edhe më shumë. Pse? Sepse nuk funksionon ligji, por sms-të, telefoni dhe lapsi. 

Kërkuam komision hetimor për emërimet, sepse kemi nxjerrë argumente, fakte dhe grupfakte se ato janë në kundërshtim të plotë me ligjin, sidomos ato të drejtuesve kryesorë. Kemi përmendur çdo emër të emërimeve me shkelje ligjore, por kemi thënë se keni emëruar edhe njerëz, të cilët ministrat tuaj paraardhës i kanë hequr për lidhje me krimin. Kemi kërkuar komision për të kontrolluar veprimtarinë e policisë. Pse? Sepse kemi informacionet dhe faktet tona që ju e keni nxjerrë jashtë binarëve të ligjit Policinë e Shtetit, e keni përdorur për gjithçka tjetër, përveçse për atë që i cakton ligji i Policisë së Shtetit. Në rast se ju i keni të gjitha këto në rregull dhe gjithçka ka funksionuar sipas ligjit, pse keni frikë të ngrini një komision hetimor? Nëse është kështu siç keni thënë ju, ky komision do të nxjerrë të vërtetën, e cila mund të jetë ajo që thoni dhe më pas dilni ju të larë nga kjo histori, ndërsa ne fajtorë. Pse keni frikë dhe pse trembeni? Ne kemi thënë se drejtori i Përgjithshëm dhe të gjithë drejtuesit e tjerë janë emëruar në kundërshtim me ligjin. Çfarë ka sjellë kjo? Kur titullari emërohet në mënyrë të paligjshme, ai do të veprojë mbi bazën e paligjshmërisë. Kemi thënë se largimet kanë krijuar panik në polici. Asnjë polic nuk guxon sot të bëjë detyrën e tij. Pse? Sepse ka frikë për vendin e punës, por ka edhe më shumë frikë se mund të prekë një kriminel, i cili është i lidhur me pushtetin, pasi, siç duket, sot rëndom bandat janë të lidhura edhe me këtë zotërinë këtu, por edhe me zotërinë që iku. I kapur për fyti, sepse nuk ka si të ndodhë ndryshe, sot krimi bën ligjin në këtë vend dhe dominon në shtet. Janë strukur përballë krimit dhe vijnë e krekosen përballë deputetëve. Janë peng fund e krye të krimit. 

Nuk ke guxuar asnjëherë ta përgënjeshtrosh. Dil dhe përgënjeshtroje, sepse unë do të nxjerr edhe fakte të tjera për ty dhe zotërinë tjetër, meqë e ke merak. 

Sot maskat po bëjnë kërdinë. Maska nëpër biznese. Maska nëpër familje. Ishte gjë e tmerrshme rasti i fëmijës në Lushnjë, që për t’u shpëtuar maskave, u fut nën krevat. Ke fëmijë, zotëri, ti dhe të gjithë të tjerët. A ka gjë më të tmerrshme të shohësh sesi futet fëmija nën krevat nga tmerri i maskave dhe më pas të vish e të kakariskësh këtu?! A ka gjë më të turpshme!? A e lejon morali njerëzor këtë gjë?! Bëjeni! Qofshi ju që jeni! Mbahuni me 1 milion votat! Mbahuni, mbahuni sepse do t’ua pini lëngun shumë shpejt këtyre 1 milion votave. 

Tritoli gjëmon gjithandej. Tritol nga mëngjesi në darkë. E thashë edhe herën e kaluar, Afganistani e Iraku janë në gjysmë gjendje lufte dhe ka ditë ose javë që nuk ka tritol. Ndërsa ne gjatë muajit janar asnjë ditë nuk shpëtuam pa tritol. Gjatë janarit çdo ditë kishte tritol, tritol, tritol dhe maska. 

Të gjitha këto që kërkojmë ne kanë efekte te këto që po flasim. Ne prandaj po kërkojmë këtë komision. edhe emërimet, edhe çemërimet, edhe përdorimi e policisë si Drejtori Tatimore, si Inspektorat Ndërtimi, si Drejtori Lojërash Fati, sepse e kujtojmë të gjithë operacionin e famshëm “Fundi i marrëzisë”, ishte fillimi i babëzisë. Kundërshtoje! Ke ardhur në komision, zotërote (dil dhe përgënjeshtroje, sepse i ke qejf këto), ku ke thënë para të gjithë deputetëve të maxhoracës dhe opozitës që do t’i mbyllim lojërat e fatit. Ja ku janë deputetët këtu, nga të dyja palët, ke thënë se do t’i mbyllim lojërat e fatit. Çfarë bëre? Mblodhe një dorë parash, pasi i mbylle të gjitha, i thirre të gjithë biznesmenët që merreshin me këtë fushë një e nga një në zyrën tënde, me porosi të këtij zotërisë këtu, u more taksën dhe sot ku janë? Të gjitha lojërat e fatit në të gjithë Shqipërinë janë të hapura. Pse? Sepse taksa u pagua. Pra, operacioni “Fund marrëzisë” ishte fillimi i babëzisë. Ne prandaj kërkojmë komision hetimor, sepse duhet parë edhe fusha e veprimtarisë që ka ushtruar policia që drejton ti. Ne nuk e kemi akuzuar asnjë ditë dhe nuk kemi për ta akuzuar Policinë e Shtetit. Ne të akuzojmë ty, këtë zotërinë këtu, që është i kapur me kthetrat e krimit, akuzojmë drejtuesit që ke emëruar ti dhe ky zotëria këtu. Keni emëruar njerëz në kundërshtim me ligjin dhe që janë të inkriminuar. Çfarë pret pastaj kur emëron një drejtor policie të inkriminuar? Pret që t’i shërbejë ligjit? Do t’i shërbejë shtetit? Si thua ti, zotëri, po i shërben ligjit dhe shtetit apo kriminelit? E pra, këtë ke bërë: ke emëruar njerëz të inkriminuar dhe sot krimi vlon. T’i kanë parë edhe shijet. Pra, kanë parë që ke preferencë të madhe për tritolin dhe sot tritoli vlon. Nuk duhet të dilni dhe të kakarisni këtu, por duhet të dilni dhe të ulni kokën përballë qytetarëve. Po vriten si lepuj qytetarët, kurse ju dilni këtu e na qesëndiseni. U morët me operacionin e fundit! I famshmi operacion  juaj i fundit!

 Sigurisht, kur policia bën punën, edhe ne e inkurajojmë. Sigurisht që policinë e kemi mbështetur dhe do ta mbështesim. Asnjëherë nuk ka pasur dhe nuk ka për të pasur sulm mbi policinë dhe mbi policët e thjeshtë nga kjo opozitë, por mbi ju dhe mbi vartësit tuaj sigurisht, sepse po e zhysni policinë në batak. 

Çfarë tregoi operacioni i fundit qartësisht?! Erdhi zotëria i pandehur, shkoi te prefekti i Fierit. Pse nuk e dërgoi prefekti i Fierit te policia e këtij qyteti, por e çoi në Durrës? Ma thoni këtë! Çfarë ndodhi?! Shkoi në Durrës dhe shefi i komisariatit, shoferi i Karçinit e përzuri. Shkoi te prokurori, i cili dha urdhër që të mbikëqyrej dhe të monitorohej. Asnjë sekondë nuk është monitoruar i pandehuri i kësaj bande. Keni letra?! Nxirrini, po t’i keni. Çfarë duhej të ndodhte?! Duhej të vritej, ndjesë pastë, biznesmeni Çela në Durrës që policia të mendonte se mund të kishte ndonjë gjë serioze në këto që tha ai. Çfarë ndodhi?! E morët vesh se ishte te “News 24” duke bërë denoncim i penduari dhe u kujtuat. Pse e latë 7 ditë rrugëve Tiranë-Durrës dhe anasjelltas? Pse?! Sepse prisnit që ta vrisnin dhe të mbyllej kjo gojë, sepse e dinit që do të dilnin dhe do të dalin shumë gjëra aty, sepse banda po del me militantët tuaj. Thatë që opozita inkurajon tritolin dhe vë tritolin. Merreni, se e keni të gjithë listën e partisë!

Të gjithë i keni anëtarë partie. Të punësuar në administratën tuaj të shtetit i keni pasur, qoftë të pushtetit vendor, qoftë të pushtetit qendror. Ja, pra, këta janë tritolvënësit, se na keni akuzuar ne. E latë si qen rrugësh që ta vrisnin, që të mbyllej goja. Kur “News 24” po e bënte publike dhe do të bënte zhurmë për këtë çështje, ju u kujtuat ta merrnit në telefon. Ka qenë në studion e “News 24” dhe te “Gazeta Shqiptare” kur është marrë në telefon dhe i kanë thënë se do të shkojnë ta  marrin...

(I ndërpritet fjala.)

Ilir Meta – Fjalën e ka zoti Bylykbashi.

Oerd Bylykbashi –  I nderuar zoti Kryetar, 

Të nderuar kolegë,
Të nderuar qytetarë,

Kjo maxhorancë kartonësh, pa identitet, nën urdhrin e Kryeministrit arrogant, po përgatitet sot të rrëzojë përsëri një të drejtë kushtetuese të opozitës. Kjo është hera e dytë që kjo maxhorancë i mohon opozitës një të drejtë të garantuar me Kushtetutë: të drejtën për  të ngritur një komision hetimor. Në nenin 77 të Kushtetutës  thuhet qartë: “Kur 1/4 e deputetëve kërkojnë ngritjen e një komisioni hetimor, Kuvendi është i detyruar ta ngrejë atë”. Gjykata Kushtetuese e ka përcaktuar qartë se maxhoranca nuk ka të drejtë të vërë në diskutim ngritjen e komisionit, nuk ka të drejtë të vërë në diskutim kërkesën për ngritjen e këtij komisioni, kur 1/4 e deputetëve e kërkon.
Gjykata Kushtetuese e ka thënë qartë se komisioni hetimor parlamentar është një kompetencë e fortë kontrolli e minorancës mbi maxhorancën dhe qeverinë. Kjo Gjykatë e ka thënë po aq qartë se me vendimet e saj minoranca parlamentare përbën një entitet kushtetues, të drejtat kushtetuese të së cilës nuk mohohen dot nga parlamenti me vendim. Nëse e bëni, do të merrni përsëri një shuplakë syve nga Gjykata, siç e morët dje me shpalljen antikushtetuese të aktit normative për nëpunësit civilë. 

Ju nuk keni asnjë të drejtë të cenoni apo të ndikoni mbi objektin e kërkesës sonë. Ajo është plotësisht në përputhje me Kushtetutën. Ne kërkojmë të hetojmë një çështje të veçantë për të parë zbatimin e ligjit nga Policia e Shtetit në procesin e të ashtuquajturës reformë, por që s’është asgjë tjetër veçse një purgë, një spastrim, një prerje e kokës së drejtuesve të Policisë së Shtetit apo një shkatërrim i strukturave të saj të specializuara në luftën kundër krimit të organizuar, ekonomik dhe formave të tjera të tij. 

Ne kërkojmë të hetojmë politizimin e policisë dhe kthimin e saj në vetëm katër muaj në një organ represioni mbi qytetarët nëpërmjet shkarkimit në kundërshtim me ligjin të qindra oficerëve profesionistë për t’i zëvendësuar me militantë e komisionerë të Partisë Socialiste, duke filluar nga Drejtori i Përgjithshëm. Vetëm para pak ditësh, një qytetar denonconte te një anëtar i kësaj maxhorance një dhunim brutal nga Policia e Shtetit vetëm për dokumentacionin e policisë. Shpresoj që strukturat e brendshme të Ministrisë së Brendshme  ta hetojnë këtë rast. 
Objekti i kërkesës sonë është kushtetues, sepse kërkojmë të identifikojmë nevojat për të ndërhyrë në legjislacion, që shkeljet e gjetura të mos përsëriten. Ne kërkojmë që përgjegjësit për këtë masakër mbi profesionalizmin e policisë, duke nisur nga ky Kryeministër, që e sheh Shqipërinë si telajo pikture, dhe nga Saimir Unabomberi (kush nuk e di, le ta kërkojë në google se çfarë do të thotë), ministri i cili është shok me kriminelët. 

(Ndërhyrje pa mikrofon.)

Edhe dedikimin do t’ua tregoj unë njerëzve.

Kriminelët po e marrin shembull ministrin se si të përdorin tritolin, pra që këta dy persona të mos kenë mundësi t’i dëmtojnë arritjet e policisë me punën e palodhshme dhe asistencën e partnerëve ndërkombëtarë gjatë gjithë këtyre viteve. 
Ne po kërkojmë të hetojmë këtë shkatërrim të shtyllës kurrizore të policisë, sepse vetëm në katër muaj krimi ka ngritur kokën me format e tij më të egra. 21 atentate me dinamit vetëm në muajin janar. Shqiptarët janë të tmerruar nga kjo. Dinamit biznesmenëve, personave të thjeshtë, por akoma më keq, dinamit ndaj zyrtarëve të opozitës, vetëm me një qëllim, trembjen e saj.

Kryeministri, në mënyrë të pacipë, thotë se opozita ka frikë kur del nga pragu i derës së shtëpisë. Kjo është skandaloze. Ai jo vetëm përpiqet t’ia hedhë fajin opozitës për bombat që po plasin majtas e djathtas (sepse kush e njeh Kryeministrin e di që Edi nuk pranon faje mbi vetë), por kjo është edhe më skandaloze, sepse me këtë deklaratë ai po kërkon të ndërsejë kriminelët kundër opozitës. 

51 vrasje në katër muaj! Krimi që po u merr jetën shqiptarëve është ngritur mbi dy këmbët e pasme dhe po i hingëllin në turi këtij Kryeministri. Numri i vrasjeve është ngritur vertikalisht dhe pasiguria është kryefjalë e përditshmërisë së shqiptarëve, sepse përplasen bandat me armë në mes të qyteteve apo rrugëve të Shqipërisë dhe po vriten edhe persona të pafajshëm që janë  rastësisht në rrugë. 

Vjedhjet e grabitjet me dhunë dhe armë, si ajo e para pak ditëve në një pikë karburanti, po ndodhin kudo. 1600 të tilla kanë ndodhur në katër muaj. Krimi e ka kuptuar që policia është e zënë me prishjen e ndërtesave me leje dhe pa leje. Nuk e ka mendjen te kontrolli policor i territorit, madje i ka forcat të zëna me megaoperacione që në fund përfundojnë në flluska sapuni, si ai i lojërave të fatit, ku nuk ka asnjë person nën hetim. Prandaj, krimet me dhunë ndaj jetës, shëndetit apo pronës janë të përhapura sot kudo. Ministri, që ka qejf të bëjë sherifin, mezi pret që të dalë në televizion duke drejtuar operacionet dhe shtypur telekomandat e tritolit. Dua t’i them ministrit: “Mjaft luajte luftash në shtëpi me playstation dhe videogame!”. Policimi është profesion. Ai  nuk ka haber nga kjo punë. Me ata kriminelë që mban rrotull vetes si shoqërues apo kur miqtë me të cilët ai drekon me të vriten vetëm pak orë më pas, ai vetëm shembull të keq i jep policisë. 

Trafiqet dhe droga po përmbytin fqinjët tanë. 6 tonë hashash janë kapur prej policive fqinje vetëm në katër muaj. Kur rritet kapja, do të thotë që është rritur trafiku i narkotikëve. Italia dhe Greqia kanë po ato struktura policie dhe po ata ministra, por këta nuk nuk bëjnë show. Kjo do të thotë se sa më shumë të kapin ata, aq më shumë është rritur trafiku nga Shqipëria. Sigurisht, ministri  është interesuar për punësimin e Lazaratit. Pra, ka filluar të bëjë edhe kryeinspektorin e punës tani, përveç atij të ndërtimeve. Madje, fqinjët thonë që ky trafik droge ka lidhje me qeveritarët shqiptarë. Gjithsesi, krimi e ka kuptuar që policia e Kryeministrit është duke bërë inspektorin e ndërtimit, atë tatimor, të CEZ-it apo të punës dhe nuk ka kohë për teknikalitete, si ruajtja e rendit publik dhe lufta kundër krimit. Ju siguroj se kjo është formulë për një korrupsion galopant në polici, si ai që po ndodh sot me gjobat që po vendosen nga policia. 

Para pak ditësh u zbulua një bandë e frikshme për vrasjet me pagesë. Në fakt, nuk e zbuloi policia, por një i penduar u orvat për gati një javë për ta denoncuar. Policia e Durrësit dhe e Tiranës ia mbylli dyert derisa i penduari denoncues shkoi në media. A ka mundësi që të mos merret një denoncim, kur denoncuesi po shkallmon dyert e policisë për të bërë denoncimin?! Sigurisht, kur të gjitha fijet e emërimeve nepotike të çojnë te ministri, kështu ndodh. Çfarë doli?! Drejtori i Policisë së Durrësit ishte i lidhur kokë e këmbë me personin që akuzohej si porositës i tritolit. Po si mund ta merrte ai denoncimin, kur gruaja e porositësit të tritolit qenka vajza e tezes së ministrit?! A është vënë në dijeni ministri për këtë përpjekje për denoncim? Fakti që denoncimi nuk u mor për një javë, flet shumë. U desh të vritej një biznesmen në Durrës që të kuptohej se ç’duhej bërë, më pas të na shitej si megaoperacion i policisë.
Sot kërkojmë të hetojmë sesi Kryeministri dhe ministri i tij shpartalluan drejtimin e policisë duke shkarkuar të gjithë oficerët profesionistë dhe duke vënë në drejtim militantë partiakë. Nëse dikush përmend hetimin nga prokuroria si pengesë kushtetuese, po i them se ky hetim është pushuar, sepse, sipas prokurorisë, është çështje administrative. Pra, ne mund ta hetojmë këtë çështje. 

Pak kohë më parë këtu në Kuvend u lexua një listë impresionuese e kuadrove të sapoemëruar të gjithë nga Tepelena dhe Kurveleshi. Ta kenë në gjak policimin vallë nga kjo krahinë e nderuar, apo kjo overdozë krahinore lidhet me faktin se e kemi ministrin tepelenas?! Ministri i ka qejf këto overdoza, por tani e ka kapur pasioni i overdozës për tritolin. Unë do t’i them se overdoza të bën dëm. Të heqë dorë nga këto. Ne duam të hetojmë që të kuptojmë lidhjen shkak-pasojë midis kësaj antireforme në polici, vendosjes së prioriteteve të gabuara për policinë dhe rritjes galopante të krimit që sot shqiptarët e shohin përditë. 

Nëse e pengoni ngritjen e këtij komisioni hetimor, ju shkelni Kushtetutën. Kjo është hera e dytë qëkur penguat hetimin e skandalit për vjedhjen e të dhënave tatimore në serverët e tatimeve. Atëherë kishit hallin se ju dilnin të palarat në shesh, por, në fakt, shqiptarët e panë të filmuar të gjithë atë histori. Sot keni hall se ju del në shesh se çfarë keni bërë me shkatërrimin dhe me shpartallimin e policisë nën moton e reformës. 

Në vitin 2005 ju kërkuat dhe ne e aprovuam ngritjen e një komisioni për largimet në administratë. Atë komision e drejtuat ju, kurse sot ju doni t’i mbyllni gojën opozitës. Mendoni se kështu opinioni publik nuk do t’i marrë vesh zullumet tuaja, ashtu siç po fshihni statistikat e krimeve nga mediat dhe nga publiku. 

Një parafolës u përpoq të na jepte statistika për të argumentuar se pse nuk duhej ngritur komisioni. Më lejoni vetëm t’ju përmend se në gusht një deputete e maxhorancës këtu propozoi ngritjen e një komisioni parlamentar të përhershëm për të hetuar institucionet që janë të ngarkuara me luftën kundër kriminalitetit dhe dhënien e drejtësisë, madje duan të hetojnë edhe organet e drejtësisë.

Zoti Kryeministër, 

Zoti Kryetar i Kuvendit, 

Opozitën nuk mund ta pengoni e as ta ndalni. Unë them që këtë ta harroni.


Ilir Meta – Fjalën e ka zoti Lutaj.


Piro Lutaj – I nderuar zoti Kryetar i Kuvendit,

 I nderuar zoti Kryeministër,

 Të nderuar kolegë,

 Kërkesa e deputetëve të Partisë Demokratike nuk ka të bëjë fare me zbatimin e ligjshmërisë për lëvizjet në Policinë e Shtetit, por synon të ngrejë një komision nga ata që ngrihen vazhdimisht prej tyre, të cilët rezultatin në fund e kanë zero.  Ky komision synon të shkaktojë tension dhe të krijojë alibi se gjoja Policia e Shtetit nuk po funksionon. 

Kolegë të nderuar të opozitës, kush ka pasur veshë të dëgjojë dhe mend të kuptojë, është sqaruar mjaft mirë në debatin që është bërë tri herë rresht në Komisionin e Sigurisë nëpërmjet shpjegimeve të qarta që bëri ministri i Brendshëm. Shpjegimet që kërkoni i keni marrë edhe nëpërmjet interpelancës në kohë rekord që zhvilluat me Kryeministrin e vendit. Por ju nuk u kënaqët dhe vazhduat me logjikën tuaj, duke i denoncuar këto “bëma” në prokurori. Kjo ndoshta do të ishte forma e duhur, por si gjithmonë, edhe në këtë rast, kjo farë opozite, ashtu siç bëri tetë vjet në pushtet,  e ka shumë të vështirë të lejojë institucionet e shtetit shqiptar të bëjnë punën e tyre. 

Duke u futur në përmbajtjen e kërkesës, e cila në asnjë mënyrë nuk mund të ngrihet mbi nivelin e atij që e paraqiti dhe të ndonjë tipi që kërkon ta mbrojë, mund t’ju them, zotërinj firmëtarë, në mënyrë të veçantë të rinjve,  mos u ankoni për lëvizje masive në polici, pasi në vitin 2005, në një kohë rekord kur sapo kishit marrë pushtetin, keni bërë 1879 largime nga puna. Keni transferuar 5600 veta dhe keni punësuar gjithashtu në një kohë rekord 1332 vetë. Siç e thashë më sipër, ju nuk  e keni hallin tek ajo çfarë shkruani në kërkesë, por tek errësimi i veprimtarisë së policisë dhe i treguesve në rritje të punës së saj. 

Prej vitesh duhet ta dini se tritolvënësit largoheshin në drejtim të paditur, prej vitesh vrasësit, edhe ata me pagesë, edhe ata pa pagesë, e kishin të sigurt strehën e tyre tek tradhtarët në radhët e Policisë së Shtetit. Kjo nuk do të ndodhë më, dhe kjo sigurisht është në interes të të gjithëve. 

Duke iu referuar programit të Partisë Socialiste, këmbënguljes së Kryeministrit, të ministrit të Brendshëm dhe të të gjithë maxhorancës, po ju them se ne do ta reformojmë Policinë e Shtetit në të gjitha planet. Do ta reformojmë në personel, në trajtim, në trajnim, në moral, madje edhe në moshë. Ne do ta reformojmë Policinë e Shtetit nga çardakët tuaj, që kanë guxuar të fusin duart edhe në kufoma të vdekurish. Ne do ta reformojmë Policinë e Shtetit nga të paaftët, hajdutët  e provuar të votave dhe eunukët e shefave, që kanë guxuar  të mos zbatojnë as urdhrat e prokurorit. Ne do ta pastrojmë Policinë e Shtetit nga hajdutët dhe batakçinjtë, të cilët i kanë lënë Ministrisë së Brendshme e Policisë së Shtetit një barrë jo të vogël, 26 miliardë lekë. Ne do ta reformojmë policinë me qëllim që të marrin fund bandat e tritolit dhe të hedhjes në erë të shtyllave të tensionit të lartë, të cilat, si për koincidencë, aktivizohen gjithmonë kur ju jeni në opozitë. Ne do ta reformojmë Policinë e Shtetit, me qëllim që siguria në vend dhe jeta e qytetarëve të kenë një tjetër standard në raport me kohën kur ju keni qeverisur.

 Zotërinj deputetë të opozitës së sotme, 

Ju duhet ta dini dhe ta kuptoni mirë se u futni të dridhura në trup shqiptarëve kur flisni për sigurinë e jetës. E kjo ndodh sepse u kujtoni atyre sesi nëpërmjet një biznesi vrasës të familjarëve tuaj u morët jetën 26 qytetarëve. Mos harroni se u kujtoni gjithashtu edhe ish ministrave tuaj e-mailet vrasëse që qarkullonin nëpër korridoret e dikastereve me mbishkrimin e famshëm: “Për Shkëlzenin”. Mos harroni gjithashtu se kur flisni për siguri jete, i kujtoni edhe atij, atij të madhit tuaj, një të afërm të familjes së tij, që humbi jetën në Gërdec. Dhe për dreq ato ditë, ky farë burri bënte sikur s’e njihte. Është e vështirë t’ju kuptojnë shqiptarët se ku e futni ju 21 janarin kur flisni për respekt ndaj jetës së qytetarëve. E kanë të vështirë të kuptojnë sesi i vratë qytetarët e pafajshëm në mes të bulevardit nga dritaret e Kryeministrisë, të atij që rri aty bashkë me atë kolegen e vet. I fshehët autorët e vrasjes dhe u bëtë bashkë me ta, nuk i lejuat prokurorët e shtetit të kryenin veprimet e nevojshme ligjore, ngritët një komision hetimor në errësirën e natës, se do të hetonit opozitën për gjëmën që kishte bërë më 21 janar. Akoma nuk e dimë ç’keni bërë, sepse ai komision ngeli gjysmë nga veprimtaria dhe ishte gjysmë edhe nga drejtuesit e vet. 

Ju flisni për parregullsi në emërime. Në këtë podium, një pjesëtar i kabinetit tuaj ka guxuar të marrë kompetencat e Presidentit të Republikës për çështjet e emërimeve. Ka shkelur rëndë një dispozitë kushtetuese. Ky ka qenë ministri juaj i Mbrojtjes, i cili me paburrni e delegoi këtë dhe e konsideroi si një gabim material të një nëpunësi të vogël në ministri. Këta jeni ju.

Kush ju beson ju kur flisni për respekt ndaj institucioneve? Qytetarët nuk e harrojnë “respektin e madh” që keni treguar për institucionin e Presidentit, që vetë e zgjodhët me njëmijë e një forma. Po kështu “respektin e madh” për prokurorin e Republikës, po kështu për Shërbimin Informativ gjatë tetë vjetëve. Nuk e di, por për çudi tani ju është shfaqur një dashuri e madhe për këtë Shërbimin Informativ. 

Si mund të flisni ju për siguri të institucioneve, kur benjamini i familjes së ish-kryeministrit të Shqipërisë, Damir Fazlliç rreshtoi dhe thirri në mbledhje Këshillin e Sigurimit Kombëtar të Republikës së Shqipërisë brenda në Ministrinë e Mbrojtjes, madje në zyrën e ish-ministrit? Prandaj uluni e qetësohuni, dhe kujtoni pak se si jeni sjellë me opozitën gjatë atyre tetë vjetëve që keni qenë në maxhorancë. Çfarë u thoshin deputetëve të opozitës ai që s’është këtu dhe kjo zonja që është këtu. Nuk keni lënë nëna, motra, gra, motele, hotele, bojë këpucësh pa përmendur. Fjalë të denja vetëm për gojën tuaj. Po pse e ftoni popullin të dalë në demonstrata? Pse ne kemi larguar nga policia çardakët, të cilët futën duart në kufomat që vratë ju më 21 janar? Pse e ftoni popullin në demonstrata? Që të dalin e t’ju mbështesin ju pse ne kemi larguar drejtues të lartë të policisë, që përbëjnë rastin unikal në një shtet duke mos zbatuar urdhrat e prokurorit? Apo pse kemi larguar altoparlantët që raportonin te komisioni i turpshëm i 21 janarit, si jeniçerë të tredhur? Pse kemi larguar hienat besnike të ish-kryeministrit dhe ish-maxhorancës, që kërkonin të zhbënin edhe të vdekurit? Për këtë i kërkoni njerëzit në demonstratë? Harrojeni, se nuk do t’ju ndjekë njeri në këto marrëzira të shpallura e të deklaruara përditë! Prandaj hiqni dorë nga kjo kërkesë! Lërini institucionet e shtetit të funksionojnë ligjërisht dhe mos shpresoni kurrë se në Shqipëri do të kthehet ndonjëherë modeli juaj i qeverisjes. Atë model shqiptarët e hoqën qafe, madje e hoqën shumë mirë më 23 qershor. 

Faleminderit! 

Ilir Meta – Fjalën e ka deputeti Genc Ruli.        
Genc Ruli – Në fakt, dy-tri herët e fundit maxhoranca ka një shfrytëzim të zellshëm të të gjithë potencialit të saj oratorik, mediatik, për ta cilësuar opozitën si një forcë destruktive, që nuk pranon atë ofertë aq bujare për të bërë një konsensus të madh bipartiak në lidhje me reformën administrative. Por klima e këtyre katër muajve, e për më tepër klima e kësaj seance të sotme tregojnë se kjo është vetëm një thirrje dinake për të arritur një konsensus bipartiak. Në fakt, Rama dhe koalicioni i tij, me këtë duan vetëm të marketojnë si një shenjë të iluminizmit e të pozitivitetit të tyre pikërisht atë cilësi që nuk e kanë. Ndërkohë, pikërisht këto dy javët e fundit, kjo maxhorancë hedh poshtë me një shpërfillje krejt arrogante e të tejskajshme dy kërkesa që ka bërë opozita për ngritjen e komisioneve hetimore: një për skandalin e ndodhur në lidhje me serverin e drejtorisë së Tatimeve, dhe tjetra, kërkesa e sotme, në lidhje me ligjshmërinë e emërimeve apo çemërimeve në Policinë e Shtetit. 

Hetimi parlamentar që kërkon opozita prej kësaj maxhorance arrogante konsiderohet si një sulm destruktiv ndaj punëve, ndaj sukseseve madhore që janë arritur prej saj në atë kohë. E kjo maxhorancë që nuk fal e nuk toleron këtë refuzim të verbër, synon haptazi jo të bashkëpunojë me opozitën, se nuk e ka asnjëherë ndërmend, por qëndrimin e opozitës jashtë fushëbetejës politike, jashtë veprimit parlamentar. Arrogantët e dehur po bezdisen. Po bezdisen për faktin që u kërkojmë të analizojmë veprimet që kanë bërë, të gjejmë shkaqet e kësaj situate që është krijuar, të shohim ligjshmërinë apo paligjshmërinë e një morie aktesh zinxhir që janë nxjerrë nga kjo maxhorancë përgjatë këtyre katër muajve. Opozita po konstaton, por jo vetëm opozita, është media që po konstaton. As vetëm media e opozita. Është shoqëria dhe qytetari që po konstatojnë një përshkallëzim shqetësues të kriminalitetit, sidomos në dy muajt e fundit. Dhe më shqetësuese akoma janë format me të cilat po shfaqet ky kriminalitet i inkurajuar, ku spikasin atentatet me tritol, biznesi i zi i vrasësve profesionistë, grabitje spektakolare me maska në akset rrugore, dhe pse jo, ajo që po e përmendim pak, por që ka filluar të duket shumë: gjobat që po i vihen biznesit nga kriminelët. 
Pasojat e kësaj kaskade kriminaliteti janë jo vetëm jetët e humbura, jo vetëm pasuritë që shkatërrohen  apo që vidhen, por pasoja më e frikshme, të cilën ne këtu në këtë parlament duhet ta kuptojmë dhe të reagojmë, është fryma e pasigurisë që po kthehet në ankth, e cila do të kthehet edhe në panik social. Kur të kthehet në panik social, vendi do të gremiset keq nën thundrën e krimit. Në qoftë se paniku ndaj goditjeve të egra e të ashpra që krimi po u bën qytetarëve do të zaptojë shpirtin e këtyre njerëzve, atëherë shoqëria do të jetë dorëzuar, shteti ka kapitulluar, në atë moment as që do t’ia vlejë dhe nuk do të ketë dobi të konstatojmë paaftësitë tuaja për ta trajtuar këtë problem, për të kundërvepruar ndaj krimit. As dhe fajësinë që keni në inkurajimin direkt apo indirekt, sepse dëmi do të jetë bërë, dhe dëmi do të jetë i parikuperueshëm. Krimi nuk është trim. Përkundrazi, ai është dinak dhe hileqar. Krimi fle sa kohë që shteti është zgjuar, por zgjohet sa kohë që shteti fle apo është i dalldisur. Krimi bëhet trim kur shteti zbythet, kur shteti verbohet. Dhe verbimin e keni në portretin e ministrit tonë kaçarum, që as di ta dallojë cili është krimi apo jokrimi, kur shteti, gjoja me zellin për të luftuar krimin, kryen vetë krim apo paligjshmëri, duke nëpërkëmbur ligjin dhe duke sulmuar me dinakëri pikërisht institucionet që duhet të luftojnë krimin, që nuk është vetëm policia. 

Në reklamimin hileqar që po u bëni sot sukseseve, nuk po bëni gjë tjetër veçse po i jepni falas biznesit të krimit koordinatat, lidhjet, burimet financiare, në mënyrë që të shkëputet sa më shpejt ai partner nga një rrjet që sot është dekonspiruar. Krimi nuk është trim. Ai inkurajohet dhe trimërohet kur në ofiqet e shtetit, sidomos në ofiqet e policisë sheh shokët dhe ortakët e djeshëm, të cilët janë emëruar në funksionet e sotme. Krimi nuk është trim, por ai trimërohet, sepse sheh papërgjegjshmërinë e verbër me të cilën qeveritarët, që supozoheshin se duhet të luftonin krimin, e kanë kthyer armën e tyre jo aq ndaj krimit sa ndaj institucioneve të shtetit, me synimin pervers për të akaparuar sistemet, mekanizmat, fuqinë e shtetit në plotësimin e komplekseve që kanë si individë dhe jo në qeverisjen e halleve të njerëzve. “Një shtet, një polici “ ishte  sllogan i deklaruar nga rilindësit. Në fakt, me sjelljen e tyre të katër muajve është shtet-polici. Çdo politikani të zgjedhur ligjshmërisht, natyrshëm i duhet fuqia e shtetit për të realizuar politikat e tij dhe për t’i përmbushur ato. Veç politikanët perversë kanë një ekzaltim të veçantë ndaj asaj që është fuqia represive dhe me uniformë e shtetit, ndaj institucioneve ose sistemeve që kryejnë përgjimin e të tjerëve, ose masakrimin e fshehtë të të tjerëve dhe këtë lloj perversiteti e gjejmë sot edhe te Kryeministri ynë, edhe te ministri, që ende nuk ka kaluar pubertetin mendor. 
Kryeministri ynë u faneps menjëherë me këtë forcë me uniformë të pushtetit. Ka qenë gjëja me të cilën ra në dashuri që ditën e parë, saqë policinë sot po e shohim kudo dhe në çdo gjë e unë jam i bindur se shumë shpejt edhe Tahirin do ta sjellë këtu me uniformën e marshallit të policisë, sepse është një kompleks i njerëzve që kanë vuajtur në rininë e  tyre nga dobësia ose pasiguria, të veshin uniforma, të ndihen cuba në një ditë të caktuar. Kur nuk e kanë arritur vetë, të paktën t’ua japë uniforma këtë forcë. Dhe nga kjo dashuri e zellshme  vetëm për policinë, a thua se policia është fuqia e shtetit, policia është një nga fuqitë  e shtetit, sot kemi policinë që përdoret kundër lojërave të fatit, ashtu siç u përdor; kundër ndërtimeve pa leje ose edhe atyre me leje, po që ne i quajmë pa leje; kundër shkatërrimit të mjedisit, të pyjeve dhe të ujërave dhe kundër atyre që vjedhin në rrjetin e shpërndarjes së energjisë elektrike. Vërtet janë informalitete, vërtet shteti  duhet të reagojë, por po e çuat policinë vetëm në këto veprime, policia vetëm për një gjë nuk do të ketë kohë e mundësi të merret: me krimin. Dhe të jeni të bindur se në qershor, kur të bëhen provimet e maturës, Tahiri do t’i bëjë me Policinë e Shtetit. Mos e vini në dyshim se deri ku do të shkojë zelli i këtyre.

Tahiri ishte i mirë si ministër i Brendshëm i Partisë Socialiste, si akuzatori dhe shpifësi më i madh për këdo brenda Partisë Socialiste, edhe për të tjerët këtu, por nuk bën për ministër të Brendshëm të shtetit. Kini kujdes se nuk është rritur mirë dhe nuk i jepet ajo armë e rrezikshme në dorë një njeriu që ende nuk ka kaluar komplekset e një adoleshence pak të turbulluar. Pra, kjo ngrefosje për ta shfaqur shtetin vetëm me uniformë ushtarake policore kudo, është vetëm shejtanllëku për të treguar muskujt, për të treguar muskujt ndaj atij që vjedh energjinë elektrike, që pret një pemë etj. Vetëm ndaj krimit nuk po i tregoni muskujt dhe atje duheshin treguar muskujt sot. Kjo ishte e domosdoshme. Nëse do të kishte ndjeshmëri nga ana juaj, dhe pse jo do të doja ta besoja se do të kishte, ndaj këtij rreziku të afërt, nuk është më supozim edhe profecia jonë për krimin; nëse do të kishte përgjegjshmëri nga ju për të reaguar menjëherë dhe egër ndaj krimit, përpara se ai të bëhet më i fortë se ç’është bërë; nëse do të kishit vullnetin për të mirëqeverisur jetën dhe sigurinë e qytetarëve, atëherë ju si forcë qeverisëse, po jua themi me sinqeritet, dhe ne si opozitë do të kishim jo vetëm motivimin, por edhe detyrimin për t’iu kundërvënë, duke qenë bashkë me ju në një front, me të njëjtin vullnet dhe me të njëjtin synim: shkatërrimin e krimit që po inkurajohet rrezikshëm. E për këtë nuk ka nevojë të nënshkruajmë marrëveshje formale të konsensusit. Lufta ndaj krimit nuk pranon dy gjëra: arrogancën politike, që ju po shfaqni dhe butaforinë e konsensuseve të hedhura në letër, por që nuk respektohen në praktikë. Në qoftë se nuk doni dhe nuk pranoni ta bëni kauzën me ne, për këtë shqetësim që po  i fillon shoqërisë shqiptare, ne do ta bëjmë kauzën me qytetarin, kudo që të jetë.

Faleminderit!

Ilir Meta – Fjalën e ka zoti Armando Subashi.

Armando Subashi – Faleminderit, zoti Kryetar!

Kemi përpara një kërkesë të Grupit Parlamentar të Partisë Demokratike për ngritjen e një komisioni hetimor për të kontrolluar zbatimin e legjislacionit në fuqi lidhur me lëvizjet e burimeve njerëzore në Policinë e Shtetit etj. Jua kemi thënë edhe në Konferencën e Kryetarëve, po jua themi edhe sot se kjo kërkesë nuk mund të pranohet, jo se nuk duam ne, jo se po gjykojmë politikisht, jo se kemi frikë, ashtu siç e thanë disa nga kolegët, por sepse realisht nuk mbështetet në Kushtetutë, në ligjet e këtij vendi dhe në vendimet e Gjykatës Kushtetuese, të cilat nuk janë një ose dy, por minimumi pesë vendime, që e kanë zgjeruar, e kanë interpretuar dhe realisht na kanë ndriçuar në gjithë këto vite se si duhet të funksionojnë komisionet hetimore të Kuvendit. 
Themi që është antikushtetuese dhe antiligjore për katër arsye:

Së pari, sepse nuk ka një çështje të veçantë në kuptimin kushtetues, ashtu siç e ka përcaktuar dhe e ka interpretuar Gjykata Kushtetuese.

Së dyti, objekti i kërkesës prek parimin e ndarjes dhe të balancimit midis pushteteve në Shqipëri.

Së treti, subjektet që kërkohen të hetohen nëpërmjet këtij komisioni nuk janë institucione kushtetuese.

Së katërti, Kuvendi në funksionin e vet kontrollues nuk mund të ketë një diapazonë kaq të gjerë sa të dalë përtej natyrës së tij ligjvënëse.

Kemi një nen në Kushtetutë, që është neni 77, i cili parashikon që komisionet hetimore parlamentare mund të ngrihen për të shqyrtuar një çështje të veçantë. Të njëjtën gjë thotë edhe ligji organik për komisionet parlamentare. Mbi këtë bazë shtrohet pyetja: objekti i kërkesës që keni sjellë ju, a është një çështje e veçantë sipas përcaktimit kushtetues? Dhe, në fakt, Gjykata Kushtetuese, nuk po them çfarë themi ne apo çfarë thoni ju, në vendimin nr.18 të vitit 2003 thotë: “Komisionet hetimore janë mjete efektive kontrolli, që veprojnë vetëm brenda hapësirës kontrolluese të parlamentit dhe ngrihen për çështje të veçanta, të lidhura në mënyrë funksionale me pushtetin e ligjvënësit. Çështjet e veçanta, që përbëjnë thelbin e objektit të veprimtarisë së komisioneve hetimore parlamentare, të cilat e përmbajnë në vetvete interesin publik, janë ato që hetohen në aspektin e kontrollit dhe të zbatimit të ligjeve, të njohjes e verifikimit në thellësi të një fenomeni, ngjarje a veprimtarie dhe që nxisin nismat për propozime, amendime e miratime ligjesh”.

Në vendimin nr.22 të vitit 2010 Gjykata Kushtetuese është shprehur përsëri në aspektin kushtetues se jo çdo çështje, pavarësisht rëndësisë së saj, mund të jetë objekt i hetimit parlamentar, por vetëm ato çështje që përmbushin kriterin e veçantisë”. Në opinionin e Gjykatës Kushtetuese në parim çështje e veçantë,  objekt i një hetimi parlamentar, është një çështje me rëndësi të veçantë shtetërore ose publike. Në opinionin e kësaj gjykate, një çështje, që në aspektin kushtetues mund t’i nënshtrohet hetimit parlamentar, përbëhet nga fakte ose rrethana, të cilat përfshihen në objektin e veprimtarisë së Kuvendit dhe për të cilat ekziston një mosmarrëveshje. Në këtë kuptim, çështja duhet të jetë manifestuar përpara se Kuvendi të marrë vendim për ngritjen e komisionit hetimor dhe miratimin e objektit të këtij komisioni.

“Për rrjedhojë, - thotë Gjykata, - komisioni hetimor parlamentar ngrihet kur ekziston një çështje në kuptimin kushtetues dhe jo për të verifikuar nëse mund të zbulohet ose të gjendet ndonjë e tillë në të ardhmen.

Është gjithmonë e nevojshme të përmbushet kriteri kushtetues që çështja për të cilën zhvillohet hetimi parlamentar duhet të jetë e një rëndësie të veçantë publike. Në rast të kundërt, hetimi parlamentar në aspektin kushtetues është i pajustifikuar”. 

Bazuar në argumentet interpretative dhe kushtetuese të vendimeve të Gjykatës Kushtetuese, konstatoj se objekti i kërkesës për ngritjen e një komisioni hetimor të Kuvendit për të kontrolluar zbatimin e legjislacionit në fuqi për emërime në Policinë e Shtetit nuk përbën një çështje të veçantë. Kjo pasi Policia e Shtetit në Republikën e Shqipërisë e ka të parashikuar në ligjin e vet organik nr.9749 mënyrën e organizimit dhe të funksionimit të saj. Organizimi dhe funksionimi i kësaj policie nga maja e piramidës deri në bazë ose edhe emërimet, largimet e transferimet, ato që pretendoni ju, nuk përmbushin kriterin e veçantisë që të përbëjnë objekt për një hetim parlamentar sipas përcaktimit kushtetues. Objekti i kërkesës për ngritjen e komisionit hetimor cenon parimet kushtetuese të ndarjes dhe balancimit të pushteteve, parimin e proporcionalitetit, sepse ndërhyn në sferën e veprimtarisë së institucioneve të tjera kushtetuese dhe të atyre të krijuara me ligj, duke krijuar në këtë mënyrë një dublim kompetencash midis Kuvendit dhe këtyre institucioneve. Objekti i komisionit hetimor në radhë të parë dhe në rastin konkret krijon përplasje edhe me pushtetin gjyqësor. 

Zoti Xhafaj e përmendi, sot në gjykatat shqiptare janë një sërë çështjesh, të cilat janë duke u gjykuar mbi bazën e ankimimeve, mbi bazën e padive që kanë paraqitur një sërë zyrtarësh të policisë, të cilët nuk pajtohen me vendimet e marra. Atëherë çfarë do të bëjmë, do të ngremë një komision që do të interferojë në punën e gjykatave?  Rezultatet e këtij komisioni çfarë do të na thonë në fund? Do të udhëzojmë gjykatat se si do të vendosin për paditë që kanë për gjykim? Sigurisht që nuk mund ta bëjmë, sepse pa dyshim që kjo do të bjerë ndesh me parimin e madh që të gjithë e kemi pranuar lidhur me ndarjen dhe balancimin e pushteteve. Edhe në vendimet e Gjykatës Kushtetuese kjo është trajtuar me shumë kujdes dhe Gjykata Kushtetuese i ka dhënë një rëndësi shumë të veçantë këtij momenti. Nuk mundet që parlamenti të marrë atributet e gjykatës, nuk mundet që parlamenti të thotë që emërimi, shkarkimi ose transferimi i iks zyrtari të policisë është bërë në kundërshtim me ligjin. Si mund ta thotë këtë? Po gjykata çfarë do të thotë pastaj nëse e themi ne këtu këtë gjë? Prandaj them që objekti i kërkesës është në kundërshtim me këtë parim të madh.

Objekti i kërkesës dhe shqetësimet që ju keni në këtë kërkesë për ngritjen e komisionit hetimor të Kuvendit, do të mund të ishte objekt i një interpelance, mendoj unë, bazuar në nenin 96 të Rregullores së Kuvendit, deri këtu mund të shkoni, ku sigurisht Kryeministri i vendit ose edhe ministri i linjës mund të jepnin shpjegime për të gjitha këto gjëra, ashtu siç realisht ka ndodhur dhe ju e mbani mend që është bërë një interpelancë për këtë punë, ku Kryeministri ka ardhur dhe ka dhënë shpjegime lidhur me emërimin e drejtorit të Përgjithshëm të Policisë, por kurrsesi nuk mund t’i japim Kuvendit kompetenca, të cilat Kushtetuta nuk ia ka dhënë. 

Arsye tjetër, që e përmenda që në fillim, është edhe fakti nëse janë subjektet e parashikuara në objektin e kërkesës suaj për kontroll, për hetim parlamentar në përputhje me parimet kushtetuese dhe jurisprudencën e elaburuar me këtë rast. Qëndrimet tashmë të konsoliduara që ka mbajtur Gjykata Kushtetuese për domosdoshmërinë e respektimit të parimeve dhe koncepteve kushtetuese gjatë kryerjes së hetimeve parlamentare, janë fokusuar drejt argumentit se funksioni kontrollues i Kuvendit nuk mund të ketë një diapazon që shkon përtej natyrës së tij ligjvënëse. Policia e Shtetit funksionon dhe është e organizuar mbi bazën e ligjit të vet organik për Policinë e Shtetit dhe në atë ligj janë të parashikuara edhe transferimet, edhe largimet, edhe emërimet e reja mbi kritere konkrete dhe mbi sistemin e gradave. A përbën shkak mirëzbatimi i ligjit apo edhe mënyra e funksionimit të kësaj pjese të administratës shtetërore dhe a është në proporcion të drejtë kërkesa me arsyet për një hetim parlamentar? Po t’i referohemi praktikës sonë të brendshme dhe asaj ndërkombëtare, natyra e çështjeve të hetuara nga komisionet hetimore ka qenë e  një rëndësie substanciale ose parësore. Rrethi i subjekteve të përfshira në objektin e hetimit të komisionit hetimor del jashtë funksionit të kontrollit parlamentar. Nga parashtrimi i mësipërm dilet në përfundimin se hetimi parlamentar për këto organe drejtuese është i pajustifikuar në kuptimin kushtetues, sepse drejtori i Përgjithshëm nuk është një institucion apo funksionar i parashikuar nga Kushtetuta, por nga një ligj më se i zakonshëm. Për këto arsye mendoj se kërkesa juaj është e pabazuar, antikushtetuese dhe sipas pikëpamjes sime nuk duhet të pranohet nga Kuvendi.

Faleminderit!

Ilir Meta – Fjalën e ka deputeti Nard Ndoka.

Nard Ndoka – Faleminderit, zoti Kryetar!

Unë vërej me shqetësim konfliktin që po krijohet, i cili, për fat të keq, nuk është i ri. Po krijoni një klimë konflikti të panevojshëm me opozitën, megjithëse axhenda jonë e politikës shqiptare dhe e integrimit e kërkon që të ketë dialog dhe konsensus të vazhdueshëm mes maxhorancës dhe opozitës. Pengohet një komision hetimor duke shkelur Kushtetutën dhe ligjin “Për funksionimin e komisioneve hetimore parlamentare”, duke shkelur Rregulloren e parlamentit. Dëgjova kolegët e mi të maxhorancës duke sajuar sebepe. Kur 35 deputetë, sipas ligjit, kërkojnë ngritjen e një komisioni hetimor, ai ngrihet në mënyrë automatike. 

Nëse flasim për objektin, kjo është një temë që mund të diskutohet mes grupeve parlamentare. Nëse ka personazhe që bien ndesh me objektin e gjykimit në gjykata dhe prokurori, mund të hiqen dhe të vendoset një axhendë e ndërtuar në frymën e kompromisit, e cila ka ndodhur edhe herë të tjera në Kuvendin e Shqipërisë, kur ka një dashamirësi dhe tendencë për të respektuar ligjet dhe hapësirën që Kushtetuta i jep opozitës. Në këtë rast, jo vetëm që nuk po bëhet një gjë e tillë nga maxhoranca, por po dëgjojmë shembuj të maxhorancës së kaluar, duke na rikujtuar historitë e 8 viteve parlamentarizëm. Unë habitem edhe me vetë Kryeministrin aktual, i cili u ka premtuar shqiptarëve se do të krijojë një frymë tjetër me opozitën, se do të jetë bashkëpunues dhe se opozita e sotme do të ketë kushte dhe hapësirë tjetër, duke vendosur një model perëndimor edhe ne Kuvendin e Shqipërisë.

Për fatin e keq, një kryeministër i cili shpërfytyrohet nga shumë premtime të bujshme (se ky nuk është më i rëndësishmi që ai ka s’mbajtur dhe unë kam qenë i sigurt se nuk do t’i mbajë premtimet), po krijon konflikte me kosto shumë të madhe për vendin. Akoma nuk ka një tryezë të partive parlamentare mbi axhendën tonë politike për asnjë prej reformave që po ndërmerren në mënyrë të njëanshme, por ka një tendencë për të luftuar institucionet e pavarura. Keni nisur me ILKDP-në, me administratën, me SHISH-in dhe asnjëherë nuk keni një përgjegjësi reale për të ndërtuar një klimë besimi në shërbim të qytetarëve. Ju merrni modelet më të këqija që maxhoranca ka pasur për 8 vjet. Ka pasur edhe raste të cilat meritojnë të kritikohen, por jo të merren si modele krahasimi nga ana juaj, se: “Ju  i keni bërë keq dhe ne do të vazhdojmë të bëjmë akoma më keq”.

Pse nuk merrni rastet pozitive kur ish-kryeministri Berisha ka ditur të bashkëpunojë me një drejtor policie prej dy vjetësh, i cili ishte emëruar nga një maxhorancë e majtë? Pse nuk merrni modele ku disa drejtorë të qarqeve vazhduan karrierën e tyre profesionale për 8 vjet? Ju vepruat krejt ndryshe, me një mënyrë të shëmtuar. Ka thënë një fjalë i ndjeri Pjetër Arbnori në këtë parlament, se ju jeni specialistë e jo socialistë. Por ju, brezi i ri, nuk jeni as specialistë e as socialistë. Këta të rinj që sot zoti Rama i ka zgjedhur për të qeverisur, provokojnë më tepër opinionin dhe deputetët e tjerë sesa realisht mbrojnë punën e tyre, dhe kjo krijon acarim edhe mes kolegëve. Ne dëshirojmë të vijmë këtu dhe të japim mendimin dhe sugjerimet tona, edhe konsensus për çështje që janë të rëndësishme dhe jo të ballafaqohemi me egërsinë e kësaj maxhorance, me persona që e kanë kthyer foltoren e parlamentit,  në shembullin më të keq. Nuk besoj se bëhet karrierë duke shpifur e duke sharë. E kundërta duhet t’u vlejë edhe deputetëve të maxhorancës, të cilët mendojnë se bëhet karrierë politike duke bërë ushtarin vend e pa vend.

Zoti Kryetar i parlamentit, do të kërkoj vëmendje edhe nga ana juaj, edhe për faktin se keni qenë pjesë e maxhorancës, keni bashkëqeverisur me PD-në për 4 vjet. Në atë kohë unë isha në opozitë me ju, por mendoj se duhet një përgjegjësi më e madhe edhe për faktin se keni votuar së bashku për të krijuar balanca dhe ekuilibër. Jo në aspektin formal. Nuk është tolerancë vetëm se i keni dhënë lirinë zotit Berisha për të folur në parlament, sepse këtë liri ai e ka. Ka statusin e tij si ish-kryeministr i vendit dhe replikon me të gjithë ju dhe, sipas gjykimit tim, mirë bën. Ju duhet të krijoni më tepër hapësirë për opozitën. Nuk besoj se keni tendencën ta zhysni akoma më shumë Kryeministrin në gabimet e veta, për faktin se keni një përgjegjësi të përbashkët. Ama keni një përgjegjësi akoma më të madhe politike dhe morale. Nëse kryeministri aktual nuk e ka, ju takon juve të merrni rolin e moderatorit, qoftë edhe në rastin e sotëm. E çfarë të keqe ka që opozita të hetojë? Çfarë ka opozita armën ligjore, përveçse një komision hetimor? Fjala dhe hetimi parlamentar janë e drejta kushtetuese e opozitës. Nëse i hiqni edhe këtë, për çfarë duhet të vijë opozita në parlament? 

Unë do t’ju kërkoja kryetarëve të grupeve parlamentare, kryesisht të dy partive të mëdha, ta diskutojnë në frymën e kompromisit dhe të konsensusit ngritjen e një komisioni hetimor. Kjo i vlen edhe ministrit të Brendshëm të orientohet qartë në punë e tij, sipas gjykimit tim me aq pak eksperiencë sa fitova në drejtimin e atij pozicioni që pata në Ministrinë e Brendshme. 

Ministri ka vepruar shumë gabim, duke shkelur ligjet, Kushtetutën dhe sigurinë kombëtare. Nuk mund të shkarkohen brenda 24 orëve drejtori i Përgjithshëm i Policisë, 4 zëvendësdrejtorët dhe 12 drejtorët e qarqeve. Është goditur rëndë siguria kombëtare, informacioni i klasifikuar doli në rrugë, jo vetëm se i lëvizi ata 12 drejtorë, por i nxori në lirim. Ju e keni prishur rrjetin, sepse keni humbur besimin te qytetarët, dhe informatorët sot janë në dorën e bandave dhe banditëve dhe ndonjë zyrtar do të mbrojë veten e vet me këto informacione të klasifikuara që nuk dihet se ku janë. 

Edhe personi që përmendi zoti Braçe, për fatin e keq, kërkoi më tepër se një javë në dyert e policisë që të jepte dëshmitë e tij. Nuk ia merrnin. Unë i kam lexuar përmes mediave dhe do të jetë e frikshme, nëse  janë të vërteta. 

Këtë kërkon komisioni hetimor, që të vërtetojë ose jo deponimet e tij. Ju keni një të penduar që po nxjerr emrat e banditëve dhe atyre që kanë porositur krimin dhe kjo është një luftë brenda llojit, që nuk ka emër opozitari, por ka emrin e kryetarit të bashkisë së PS-së dhe të prefektit që akuzojnë njëri-tjetrit, prandaj është e rëndësishme ngritja e komisionit hetimor për të nxjerrë të vërtetën dhe për ta inkurajuar policinë.

 Në asnjë rast ne nuk do ta pengojmë Policinë e Shtetit në misionin dhe punë e vet kushtetuese në mbrojtje të sigurisë së qytetarëve, por do ta inkurajojmë atë. Nëse Kryeministri nuk ia shkul veshin ministrit të tij kur bën gabime, është ky komision hetimor që duhet t’i tregojë vendin. Nuk është momenti që ai të bëjë show në televizione apo replikë mbas çdo folësi, por të kryejë detyrën e tij kushtetuese, për të bashkëpunuar me parlamentin, me komisionet hetimore, t’ia vlejë rezultati  i nxjerrë nga komisioni hetimor. Nuk ka tendencë edhe për emërimet që janë bërë, por të vendoset një bazament edhe për vetë Ministrinë e Brendshme, edhe për policinë dhe nëse ka ndonjë aventurier në krye të Policisë së Shtetit sot, apo të drejtorit të policisë, është momenti për të reaguar dhe për të reflektuar. Ka mjaft deputetë të kësaj maxhorance që i kuptojnë gabimet e Ministrisë së Brendshme dhe të drejtorit të policisë. Heshtin, sepse ka një kod heshtjeje te maxhoranca;  ka një kazan që vlon, për hir të realitetit, por nuk e di se deri kur do të durojë ena e mbyllur për të shpërthyer.

Detyra e opozitës është të kërkojë respektimin e Kushtetutës, të ligjeve dhe ngritjen e një komisioni hetimor. Nëse maxhoranca do të votojë kundër ngritjes së tij, pa  marrë në konsideratë propozimet konsensuale të PD-së, sepse emrat që do të dalin gjatë hetimit janë  në konflikt me sistemin e drejtësisë, del se ky është problemi kryesor dhe ajo që e ka bllokuar Policinë e Shtetit dhe i ka hequr asaj shkëlqimin që pati gjatë këtyre viteve,  me profesionistë, të cilët kanë dhënë edhe jetën dhe disa të tjerë energjitë profesionale për të rivendosur rendin në këto vite. 

Ju po jepni një mesazh shumë të keq dhe po inkurajoni numëruesit tuaj të votave dhe ata që kanë marrë pjesë nëpër komisione, se kjo është e vetmja mënyrë për të bërë karrierë profesionale në Policinë e Shtetit apo në administratë, në një kohë që duhet të jetë krejt e kundërta; që tipa që kanë qenë pjesë e bandave, siç ishte rasti i Vlorës, për të cilin ju thoni se videoja është e montuar, se nuk është kjo apo ajo. Janë qytetarët e Vlorës ata që i japin notën gjithsecilit, në është e vërtetë, apo s’është e vërtetë. 

Ne vërtet nuk i shohim për herë të parë në ato video, por janë me mijëra qytetarë që e dinë se kush është njëri dhe kush është tjetri, se cilat janë lidhjet e një ministri apo deputeti me drejtuesit e Policisë së Shtetit!

Ju falënderoj, zoti Kryetar i parlamentit, për mundësinë, edhe pse nuk e kisha planifikuar të isha njëri prej diskutantëve, por do t’ju kërkoja personalisht, edhe si një mik i vjetër juaji, kemi kaluar një grevë urie  bashkë para disa kohësh për vendosjen e disa standardeve në këtë Kuvend, të bëni të mundur rivendosjen e konsensusit dhe dialogut politik të minuar mes maxhorancës dhe opozitës. Nuk besoj që të riparohen të gjitha me disa batuta nga karrigia e kryetarit, por duke menduar realisht për rivendosjen e këtij konsensusi, për faktin se keni marrë një notë jokaluese nga opinioni ndërkombëtar: nuk ishin pak, por ishin 12 shuplaka të forta. Mendoj se do të keni më tepër në qershor, nëse do të vazhdoni me këtë frymë konflikti dhe përjashtuese për opozitën.

Faleminderit!

Ilir Meta – Zoti Bejko, për procedurë.

Gentian Bejko – Ato që kam dëgjuar nga parafolësit e opozitës, se gjoja dëshmitari është endur nëpër polici dhe nuk ka marrë atë çka duhet, i quaj diversione. Po u them zotërinjve të opozitës që ai ishte një profesionalizëm i policisë: është vlerësuar që në momentin e parë dhe kjo ka çuar në kapjen e killerit profesionist. Nëse doni të mbushni kovën, mbusheni me ujë apo me diçka tjetër, por jo me gjëra si këto. 

Faleminderit!

Ilir Meta – Fjalën e ka zoti Berisha.

Sali Berisha – Zonja deputete,

Zotërinj deputetë,

Të dashur qytetare dhe qytetarë,

Sot është një ditë shumë e veçantë për parlamentin, ditë në të cilën maxhoranca si aleancë e krimit i shpall luftë të hapur opozitës dhe popullit opozitar, sepse shqelmon në këtë sallë të drejtën më themelore kushtetuese të opozitës, krijimin e komisioneve hetimore parlamentare. Aleanca e krimit dhe e antiintegrimit nuk mundet kurrë të pranojë hetimin e lidhjeve të saj me krimin. Kemi kërkuar komision hetimor parlamentar, të dashura qytetare dhe qytetarë, për të nxjerrë në dritën e diellit gjithçka rëndon mbi jetën, pronën dhe sigurinë tuaj. Kjo na mohohet. E kemi kërkuar këtë, sepse në krye të ekzekutivit shqiptar, si në asnjë vend tjetër të Ballkanit dhe të Europës, vjen një njeri me lidhje me bandat më të fuqishme të Shqipërisë, rajonit dhe Europës. E kemi kërkuar këtë, sepse kryekreu i socialistëve ishte miku më i ngushtë i bandës së Rrugës së Kavajës dhe së bashku me të ndërtoi kinema “Republikën” - këta turpërohen, nuk duan ta themi këtë – se kryekreut të tyre, jo nga unë, por nga komuniteti ndërkombëtar iu tha se me serialkillerë vodhi 137 kuti votimi në zgjedhjet e vitit 2003 - dhe i zhdukën;                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                    se kryekreun tuaj, jo unë, por Daut Kadrovski (unë nuk e di a është e vërtetë), me shkrim, e ka akuzuar si pjesëmarrës në vrasjen e gruas së tij, Dilës.

(Reagime në sallë.)
Është letra. Kryekreu i tyre është i njohur botërisht si njeriu që ka ndërtuar qindra e mijëra metra katrorë me bandën terroriste “Hakmarrja për drejtësi”; kryekreu i tyre ekziston në regjistrimet e vendit fqinj, i cituar nga Banda e Lushnjës; kryekreu i tyre është i lidhur si mishi me thoin me bandën e Dritan Dajtit dhe banda të tjera. Deri këtu nuk ka asgjë të re. Këto që di unë, i di mbarë Europa. Ka një gjë tjetër: për çdo qytetar shqiptar dhe çdo partner tonin është e rëndësishme se cili është qëndrimi i tij ndaj krimit tani që është bërë Kryeministër. Cili është konkluzioni i partnerëve tanë këta katër muaj? Jua them unë zyrtarisht. 

E para, Policia e Shtetit nuk ekziston, sepse është kthyer në ministri. 

Së dyti, policia ka marrë në patronazh drogën. 

Të dashur qytetarë dhe qytetare, këto konkluzione e penalizojnë secilin prej jush, i mbyllin kufijtë e Europës dhe integrimit, e bëjnë Shqipërinë një vend horror për rajonin dhe Europën. Këto donim të hetonim. Të faktonim nëse ky zotëri, me gjithë këto lidhje të tmerrshme krimi, vazhdon t’i ushqejë ato apo ka vendosur të punojë për ligjin. Nuk ka ndodhur kurrë që në katër muaj një polici të akuzohet zyrtarisht se ka marrë trafikun e drogës. Vëzhgime shumë të besuara dëshmojnë se Vlora dhe Durrësi, dhe qendra të tjera, drejtohen nga policë dhe kryepolicë. Miqtë e dinë se njeriu që zgjodhi kryekreu për kryepolic është shkarkuar, sepse ka marrë... 

(Ndërhyrje nga salla.) E ka vrarë pengun, por nuk besoj se e ka vrarë me qëllim. Ajo është punë që duhet të analizohet. E ka vrarë në operacion dhe është e filmuar. Janë bërë përpjekje titanike për të marrë videon, por ajo ekziston. Problemi është se me dokumente të qeverisë socialiste zotëria e tij është shkarkuar si një mega rryshfetxhi disamilionësh. Këto që di unë, i di edhe ai që erdhi pas meje, por atij nuk i interesojnë. I intereson që pikërisht ky njeri të jetë në krye të policisë, sepse me të mund të vjedhë dhe të bëjë ç’të dojë. 

Të dashura qytetare dhe qytetarë, në cilin vend emërohet në drejtim të Ministrisë së Brendshme një njeri që në javën e parë të emërimit i vritet ortaku në krah? Në cilin vend ka ndodhur që ministri të mbajë skaf në Vlorë – po të dojë, ia them ku e ka edhe familjen – dhe ta japë ose jo me qira? Në cilin vend ka ndodhur që porositësi i një akti të shëmtuar të jetë edhe sponsor kryesor i ministrit dhe i Kryeministrit? Opozita dhe çdo qytetar interesohen në shkallë maksimale për suksesin e policisë, por suksesin e policisë e rrënojnë vagabondët, banditët e emëruar, që shqelmojnë gjithë ditën mbi të. Nuk ndihmohet policia duke fshehur krimin. Ai që fsheh krimin është më i zi se krimineli. Po fshehe vrasjen e krimin, shkel mbi kufoma. Kjo nuk ka ndodhur kurrë, veçse me drejtuesit e sotëm. Nuk ndihmohet policia duke mashtruar publikisht dhe duke përdorur mediat. Fat i madh që u dorëzua ai në polici. Uroj që të jetë ky rrjeti kryesor i tritolit dhe Shqipëria të çlirohet nga një përqindje e madhe tritoli. Por është paturpësi nga ata që për shtatë ditë nuk ia morën dëshminë dhe tani si zagarë vërsulen medieve për të mashtruar ia mori apo s’ia mori dënimin policia. Në çdo shtet ka rregull marrja e dëshmisë. Jepet mbrojtja e caktuar. 
Ky bashkëpunëtor në vrasje u la shtatë ditë rrugëve, nga data 18 deri më datën 25, dhe u arrestua vetëm pasi u hodh në erë biznesmeni i Durrësit. Pse? Sepse kishin të bënin me kryekarkinin. Se Karkini meritonte të kishte avokat ish-prokurorin e Përgjithshëm, i cili për 24 orë nuk e hapi telefonin, derisa e çuan me detyrim në aktin më të turpshëm: të mbrojë njeriun që porositi vrasjen. Avokati është avokat dhe s’them kurrë të jetë njeri pa avokat, por kur shqiptarët shohin kryeprokurorin e vendit të shkojë e të bëjë avokatinë e një njeriu që i vuri minën tjetrit, kjo nuk kapërdihet kollaj. Ky është mision partie. Siç ishte mision partie njoftimi i dy ndërmjetësve të tjerë kryesorë. U faktua që tritolin e vendosi qeveria. E porositi Shpëtim Gjika. Nuk jam unë që e them këtë. Shpëtim Gjika është i opozitës apo i qeverisë? 

(Reagime në sallë.)
Unë po të them se çfarë thotë media. Të lutem shumë! Kjo do të thotë se fijet  e krimit i lëviz kryekreu. E thatë ju. Përgëzoj Prokurorinë e Shtetit, e cila qëndroi në të gjitha qytetet, në Vlorë, në Durrës, në Tiranë se po të mos qe ajo, N.GJ. do të ishte ekzekutuar. Nuk ishte vështirësia ky që dëshmonte, vështirësia ishte porositësi, ishte Karkini, i cili kishte në ortakëri edhe drejtorin e policisë dhe ishte sponsor i ministrit dhe i Kryeministrit. Këto do të hetonim ne. 

Një ditë e dëgjova Edi Ramën të bërtasë si i çmendur: “Doganieri është simbol i hajdutit”. A flet një kryeministër me një gjuhë të tillë? Mund të ketë doganierë që abuzojnë, por simboli i hajdutit është ai që ka pallatin 5-katësh pa një qindarkë të deklaruar, ai që ka vilën 57 metër të gjatë pa asnjë qindarkë të deklaruar, ai që merr avion dhe vishet me Brione në një kohë kur deklaron 3 mijë dollarë pasuri. Doganieri është fatkeq, sepse nuk ka faqezinj rreth tij, delinkuentë, që kanë përdhunuar edhe të sëmurë, që kanë vjedhur, që kanë marrë pjesë në drogë dhe nuk dalin të lehin sipas oreksit që u thotë doganieri, por siç u thotë kryehajduti, dalin çdo ditë.

Zoti kryetar, isha shumë i sigurt që ju s’mund ta pranonit këtë komision. S’mund ta pranoni se lidhjet e krimit janë lidhjet më të tmerrshme të kësaj maxhorance. Po ju garantoj se po bëni një gabim shumë të madh. Ju u shtypni sot shqiptarëve, aq sa përfaqësojmë ne, të drejtën e hetimit parlamentar, një të drejtë kushtetuese, por ne do të bëjmë gjithçka që bashkë me qytetarët ta rivendosim këtë të drejtë.      

Ilir Meta – Fjalën e ka deputeti Blendi Klosi.

Blendi Klosi –  Dëgjuam deputetin, i cili foli përsëri me të njëjtën gjuhë; foli duke thënë të njëjtat sharje; foli përsëri për të njëjtin person opozitar, nuk ka rëndësi emri; foli për të gjithë ata që nuk mendojnë si ai.

Doli këtu përpara foltores dhe me paturpësinë më të madhe kërkoi ngritjen e komisionit hetimor për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit, ku përfshihen largimet nga detyra, transferimet apo punësime të reja. 

Si mund të kërkojë Sali Berisha komision hetimor për administratën publike? Si mund të kërkojë ky njeri zbatimin e ligjit? Sa herë që e ka pasur në dorë, ai vetëm e ka shkatërruar. Ai nuk mendon se një ditë shteti mund të forcohet në Shqipëri dhe mund të qeveriset në  këtë vend, por mendon se vetëm zbatimi kokulur i urdhrit të tij mund ta bëjë Shqipërinë.

 Si mund të kërkojë ai zbatim të ligjit në administratën publike, kur në vitin 1992, kur mori pushtetin,  e shkarkoi menjëherë administratën. Në vitin 1995 bëri ligjin e shërbimit civil, të cilin nuk zbatoi asnjëherë. Në vitin 2000 u bë ligji “Për statusin e nëpunësit civil”, por në vitin 2005, kur erdhi Sali Berisha në pushtet, komisioni hetimor i ngritur në atë kohë nuk u mbështet asnjëherë  nga ky parlament. Asnjë nga ministrat nuk erdhi të raportonte në atë komision. Jozefina Topalli nuk lejoi të lexohej raporti në këtë sallë, i cili dëshmonte se vetëm në 6 muaj ishin larguar nga administrata plot 14 mijë punonjës. Ai raport dëshmoi sa shumë ishte shkelur ligji i shërbimit civil dhe sa shumë punonjës të aftë ishin larguan nga puna, apo të gjithë ata që nuk mendonin si Sali Berisha. 

Në këtë raport, që gjendet sot në parlamentin shqiptar, ka edhe një pjesë  për Policinë e Shtetit. Për kë doni të bëni hetim? Për cilin nga ata që u largua doni të bëni hetim? Për cilin nga ata që u vu në detyrë doni të bëni hetim? A ka ndonjë nga ata që mund të krahasohet me kryekomisarin Artan Didi, i cili është plagosur në luftë për të mbrojtur shtetin, është plagosur në luftë kundër terroristëve më të mëdhenj të botës? Po ju kë mbroni? Grupin “Çiftelia”? 

Për kë doni të bëni hetim dhe ta krahasoni me komandantin Çiva, që është sot në detyrë, i cili nuk është aq i gjatë dhe i gjerë sa kanë qenë njerëzit tuaj?  Ai është një njeri që punon gjithë ditën, kapi kriminelin më të madh të këtyre 22 vjetëve në vendin tonë. Ai kryekrimineli, për të cilin diskutoni kaq shumë sot, ka bërë mbi 30 vrasje, dy në kohën kur drejtojnë këta djem dhe 28 kur ishit ju në pushtet. Pse nuk e kapët ju që dilni e flisni sot? 

Për cilin doni të bëni hetim? Për cilin grup? Për grupin që drejtonte trafikun e naftës?  Atë doni të hetoni? Të gjithë shqiptarët e dinë që e drejtonit ju, për interesat e Sali Berishës.  Për cilin grup doni të hetoni ju? Për grupin që kontrollonte trafiqet në Shqipëri? Për grupin që ndërtonte pallate, që sot po shemben me tritol dhe që kontrollonte Policinë e Ndërtimit? Po, zotëri, ato pallate do të shemben me tritol, sepse këto grupe që ju doni t’i mbroni i ndërtuan pallatet në mes të rrugës. 

Para tri ditësh isha në Shkozet dhe pashë se te shesh- rrotullimi, në mes të rrugës, është ndërtuar një pallat 4- katësh.

Për kë doni të flisni? Për ata që lejuan lojërat e fatit?  Cilin grup doni të mbroni? Për cilin doni të bëni hetim? Cilin ministër doni ta krahasoni me Saimir Tahirin, që po punon dhe po lufton çdo ditë kundër krimit? Për cilin nga ish-ministrat e Brendshëm doni të flisni, që nuk kishin guxim t’i flisnin as drejtorit të Përgjithshëm të Policisë?  I keni lexuar kabllogramet e drejtorit të Përgjithshëm të Policisë, që raporton edhe ambasada amerikane? Nuk kanë guxim të flasin te nëndrejtori, sepse ai i raporton te Sali Berisha.

 Pyesni një nga ish- ministrat tuaj të Brendshëm! Ai tha: “Ç’ministër jam unë? Udhën e drejton Agron Kuliqi, kriminel, nuk kam çfarë t’i bëj; Ferdinand Pones nuk kam çfarë t’i bëj, dikush tjetër ka trafiqet, nuk kam çfarë t’i bëj”. 

Për cilin doni të bëni hetim ju? Si mund të kërkoni sot ju të hetoni? Ka vetëm një arsye: ju doni ta fusni politikën tek emërimet në polici. Kjo është e njëjta logjikë që keni përdorur edhe në vitet e kaluara, sepse ai që jua bën politikën është po i njëjti person. 

Ngrinte komision hetimor për SHIK-un. Shkuat dhe i morët të gjitha dosjet e SHIK-ut dhe i nxorët në rrugë. Edhe sot këtë doni të bëni me policinë. Të hyni atje e të ngatërroni dhe pastaj të thoni se për çdo emërim ka ndërhyrë politika. Këtë shqetësim e kanë ngritur edhe ish-ministrat, edhe ministri aktual.  Si mund të bashkëpunojnë kur politika shkon fut hundët dhe nxjerr sekretet për çdo hetim, në çdo moment? 

Në vend që të thotë ndonjë gjë të mençur si deputet 20 e ca vjet, si ish- kryeministër, si ish-President i Republikës, del këtu e nxjerr njëra pas tjetrës aksionet e policisë. Po të ishim në një botë normale, me këto që thotë ky njeri, do të ishin vrarë jo  28, sa ka vrarë ky killer, por  280 të tjerë. Shyqyr që nuk e marrin seriozisht! 

Keni kaq kohë që flisni për skenar grek. Nuk ju doli. Çfarë nuk nxorët nga goja: do të ulen pagat, do të bien të ardhurat nga tatimet, nuk ka më ekonomi. Ndërkohë, ekonomia po funksionon, edhe pse me shumë probleme, siç e latë ju,  ama po hedh  hapa përpara. Erdhët këtu dhe folët për skenar ukrainas. Kush ju vjen juve nga mbrapa që të ndiqni skenarin e Ukrainës? Erdhët këtu dhe thatë se do të bënit skenarin që bëmë edhe ne. Do të dilni në bulevard. Po si mund të dilni ju në bulevard? Keni dalë në bulevard në vitet ‘97-98. Dy- tri nga ju, nuk mbaj mend, Paloka, Albana Vokshi, Sali Berisha, ju të tjerët nuk keni qenë në atë kohë, jeni të rinj, dolën  në bulevard. Gjuajtët përpara Kryeministrisë dhe institucioneve derisa ndodhën tragjeditë, që nuk duhet të ndodhnin. 

E pra, nuk ka skenar ukrainas, nuk ka skenar grek. Ka vetëm një skenar dhe ai është i Sali Berishës. Ju nuk bëni dot atë që bëmë ne kur ishim në opozitë, vitin e kaluar, sepse ne kishim njerëzit me vete, ndërsa ju keni vetëm kontrabandistë. Është i njëjti skenar sa herë që ai largohet nga pushteti: për të destabilizuar situatën. Është i njëjti skenar, që ka ndodhur edhe në vitet 1997-2000, kur goditnin çdo ditë Kryeministrinë. 

Unë nuk kam shumë lidhje me këto histori, por kam qenë dy herë përpara plumbave. Po e them sot këtu në parlament (ai iku, Jozefina iku, ata që e kanë ditur historinë kanë ikur): dy herë kam qenë përpara plumbave në bulevard. Një herë kur gjuajtën në zyrat e Kryeministrisë më 13 dhe 14 shtator 1998 dhe më 21 janar. Në të dyja herët, edhe pse unë kam qenë një herë në maxhorancë dhe një herë në opozitë, plumbat erdhën nga ata njerëz që ju sot po i mbroni. Ju doni të mbroni ata njerëz që gjuajtën më 21 janar dhe ata që gjuajtën më 13-14 shtator 1998; ju doni të mbroni ata që lanë kapelën e policit dhe veshën maskat e kriminelit.

Faleminderit!

Ilir Meta  - Zoti Balla, urdhëroni!

Taulant Balla – Faleminderit!

Do të kisha dëshiruar shumë që ish- kryeministri ta dëgjonte edhe këtë fjalë këtu dhe jo nga dhoma e posaçme në SHQUP.  Dy fjalë duhet t’ia them. Nuk janë fjalë nga unë, por nga një dibran i vjetër, i cili thoshte: “Fëmijën e bëjnë të mirë prindërit, burrin e bën të mirë vetja, plakun e bëjnë të mirë fëmijët”. Saliu juaj, prindërit i ka pasur shumë të mirë ose mund t’i ketë pasur. Veten e tij nuk e ka pasur kurrë në dorë, sepse e morën për dore Suloja dhe Nexhmia dhe e keqpërdorën. Kurse për fëmijët, qoftë ata në shtëpi, qoftë ata te SHQUP-i, s’ka faj, sepse i ka mysybet dhe s’ka si të mos të jetë kaq i dalë duarsh. Prandaj, merreni atë burrë plak, sepse është turpi juaj, edhe për respektin që duhet të kishit për të si 20 vjet kryetar partie. Merreni dhe trajtojeni me respekt!  Respekti juaj për Sali Berishën është ta mbani sa më shumë në shtëpi. Mos e nxirrni më, qoftë këtu në parlament apo në publik, se i bëni dëm partisë suaj, i bëni dëm edhe atij burri plak që ka kohë që nuk di se çfarë flet!

Të nderuar kolegë të opozitës, ju e dini shumë mirë se çfarë policie trashëguam. Policinë e “barkderrave”, të cilët ishin bërë palë me krimin. Një polici e lidhur tërësisht, kokë e këmbë me krimin. Ai bërtet, por a e dini pse? Sepse gurët e dominosë së tij në polici, që ishin një me krimin, po largohen një nga një.

Larguam Gon Kuliçin, sepse Gon Kuliçi çdo natë i çonte pakot me dollarë dhe euro, që buronin nga trafiku i paligjshëm i naftës “Virgin”. Pse nuk e kapët dot bashkëpunëtorin e Agron Kuliçit, gjatë kohës që ishit ju në pushtet? Tashmë, policia është shumë afër kapjes së bashkëpunëtorit. Prandaj bërtet Saliu, sepse po iu kap bashkëpunëtori, zbulohet i gjithë rrjeti i kontrabandës. Rrjedhje e tmerrshme informacioni, mjafton një aksion i vetëm policie, ai i quajtur “Fundi i Marrëzisë”, për të kuptuar se çfarë lidhje kishte krimi me Policinë e Shtetit. Policia nisej të kapte infraktorët, të kapte të paligjshmit, ndërkohë nga policia njoftoheshin pikat e kazinove dhe të basteve dhe u thoshin:  “Mbylleni se po vjen policia”.  Ministri i Brendshëm, që gjej rastin ta falënderoj në emër të Grupit Parlamentar të PS-së, dhe drejtuesit e Policisë së Shtetit i kapën me presh në duar këta policë, që paguheshin nga krimi dhe nuk bënin punën e shtetit, por bënin punën e krimit.

Çfarë po bëjmë ne? Kemi vendosur t’i japim fund nënshtrimit politik të Policisë së Shtetit. Na akuzoni  se paskemi përfshirë anëtarë partie në radhët e Policisë së Shtetit! Kurrë, asnjë! Përkundrazi, jemi të bindur në atë që po bëjmë. Duam ta ndajmë përfundimisht Policinë e Shtetit nga politika. 

Kush na akuzon ne?  Këta që drejtimin e Policisë së Shtetit ia besuan bodyguard-it të Sali Berishës. Pse kush ka qenë drejtuesi politik i Policisë së Shtetit? Ish-drejtori i policisë? Jo, të gjithë e dinë se për 8 vjet me radhë drejtuesi i vërtet i Policisë së Shtetit ishte Agron Kuliçi. Ndërsa ai drejtori, i shkreti, që s’di se ç’ka firmosur, nuk është më, sepse është në hetim nga prokuroria e vendit për korrupsion. Për korrupsion, sepse ç’donte Policia e Shtetit të bënte reklama në TV KLAN, ndërkohë që njerëzit vriteshin rrugës?! Këtë nuk e dimë, por dimë që Policia e Shtetit, Ministria e Brendshme, ia kanë referuar materialet prokurorisë dhe prokuroria është e detyruar të bëjë punën e saj.

Na akuzoni se nuk po luftojmë korrupsionin. Kush? Sali Berisha, që korrupsionin e kishte pjesë të veprimit të tij politik, dhe jo vetëm. Si nuk ju vjen turp! Ia kam thënë edhe një kolegut tuaj, për sjelljen që ju keni në lidhje me korrupsionin. Korrupsioni, të dashur kolegë, nuk është as i verdhë, as i kuq, as jeshil dhe as blu. Korrupsioni është i zi dhe duhet ta luftojmë të gjithë së bashku. Por sa herë që ngrihet një akuzë korrupsioni mbi një përfaqësues të lartë të PD-së, ai çohej me vrap në mëngjes dhe i çonte mëngjesin, ai tjetri i çonte darkën, ndërkohë që Xhelal Mziu ishte i akuzuar dhe është i akuzuar për vepër penale korrupsioni të qartë. Madje edhe për vjedhje të ndihmës ekonomike të 6000 banorëve në Kamëz. Ndërsa ju shkoni dhe e mbroni Xhelal Mziun. Pse kështu luftohet korrupsioni? Jo. Korrupsioni luftohet duke u distancuar nga çdo i korruptuar. 

Nga prokuroria ka një akuzë për ish- ministrin e Mbrojtjes. Si nuk ka një deklaratë nga PD-ja që të thotë: “Po, ne nxisim institucionin e së drejtës të bëjë detyrën e vet dhe të zbardhë akuzën mbi të”! Por me vrap, gjëja e parë që vjen nga Partia Demokratike - “bunker”- sepse s’keni faj, prodhimin e Nexhmijes dhe të Sulos e keni akoma kryetar de facto të partisë suaj dhe sjelljen prej “bunkeri”  jua ka imponuar Nexhmia me Sulon. 

Për çfarë flisni? Flisni për luftë kundër kriminalitetit dhe rënie të efikasitetit të policisë? Por vetëm këtë nuk mund ta thoni, se janë gjëra që duken, janë shifra. Jua tha ministri i Brendshëm, jua thanë kolegët e mi deputetë, po jua them dhe unë një për një. Doni të flasim për vrasjet? Sigurisht, as ne, as Kryeministri, as ministri i Brendshëm nuk jemi të kënaqur me situatën e kriminalitetit dhe e kemi nxitur Policinë e Shtetit të jetë më efektive dhe rezultatet e para janë më se të dukshme. Numri i vrasjeve është ulur me 36% krahasuar me të njëjtën periudhë të një viti më parë. Unë flas për datat 16 shtator 2012-27 janar 2013 dhe 16 shtator 2013-2014. Vrasje me armë me pasojë vdekjen: rënie përgjysmë, 50% më pak. 

Persona në kërkim të kapur. Vetëm ata që janë në kërkim ndërkombëtar janë dy herë më shumë në këtë periudhë, 111%, madje më shumë se dy herë. Dhe e dini se ku i gjetëm të dënuarit dhe të kërkuarit? Nëpër administratë. E kishit mbushur administratën me njerëz në kërkim ndërkombëtar dhe në fakt nuk e kishte të vështirë Ministria e Brendshme dhe Policia e Shtetit t’i gjente, se u gjetën nëpër zyra. Në ç’kërkim ndërkombëtar ishin ata?! Ata përfaqësonin shtetin. 

Droga. Treguesit janë 41% më të lartë për vepra penale dhe 33% më të lartë për autorët e proceduar. Janë goditur 35% më shumë grupe kriminale në fushën e drogës. Janë zhvilluar 45% më shumë operacione ndërkombëtare për të njëjtën periudhë. Na flisni ju për rënie të efikasitetit të Policisë së Shtetit! 

Trafiqet. Treguesit janë 55% më të lartë, për sa u përket veprave penale dhe 59% më të lartë për autorët e proceduar. Janë realizuar me sukses 13 operacione, janë goditur 3 grupe të mëdha kriminale. 

Lufta kundër korrupsionit, se këtu e keni merakun: treguesit janë 71% më të lartë se gjatë të njëjtës periudhë të një viti më parë dhe sa u përket veprave penale, 81% më të larta për sa u përket autorëve të proceduar. Prandaj bërtisni, se litari po ngushtohet dhe sigurisht që në lak do të bien edhe ata që ishin urdhëruesit e të korruptuarve, që sot kanë rënë në rrjetën e Policisë së Shtetit. 

Ju dëgjoj shpesh të ankoheni se policia po vë shumë gjoba në qarkullimin rrugor. Po si doni ju, që një i pirë tapë, ndonjëri vjen dhe në Parlament dhe flet edhe për rendin, të marrë makinën dhe policia të mos e ndalojë? Për shkak të konsumimit të lartë të alkoolit të mos ndalohet dhe të mos procedohet penalisht? Cili është ai vend evropian, ku ne duam të integrohemi, që nuk e ka këtë praktikë? Sigurisht, në Shqipërinë tonë të dashur numri më i madh i aksidenteve ndodh të dielën duke u gdhirë e hëna në mëngjes, se mbarojnë dasmat dhe sigurisht konsumohet alkool, Dhe policia nuk duhet të procedojë penalisht pastaj për konsumim alkooli! Del opozita dhe thotë se ky është sulm kundër qytetarëve. Jo, këtu ka filluar të vendoset shteti dhe shteti fillon, pikë së pari, në marrëdhënien midis Policisë së Shtetit dhe çdo shkelësi të ligjit. 

Opozita është shumë e shqetësuar, sepse nuk kishte besim që suksesi i parë i qeverisjes sonë të ishte pikërisht në luftën kundër krimit të organizuar, në luftën kundër korrupsionit, dhe  e ripërsëris: e vlerësojmë lart punën e bërë deri tani nga Policia e Shtetit. E nxisim ministrin e Brendshëm, Policinë e Shtetit, që këto rezultate të arritura deri tani t’i thellojnë edhe më tej, ta shtrëngojnë lakun, pavarësisht se në lak mund të bjerë ndonjë ministër apo ish- kryeministër.
Faleminderit.

Ilir Meta - Faleminderit!

Po, zoti Paloka.

Edi Paloka - Faleminderit!

Së pari, zotëria parafolës bën mirë të japë përgjigje për akuzat që janë ngritur jo një herë, por disa herë këtu në Parlament. Ai e di shumë mirë që janë të vërteta, por për arsye shumë fisnike ne nuk ia kemi përmendur.

Dhe së dyti, meqë u akuzua Partia Demokratike se po mbron korrupsionin, duke mbrojtur Xhelal Mziun, zotëri, me këtë rast përveçse vërtetoni ato që ne kemi thënë, se kjo maxhorancë nuk ka synim as luftimin e krimit, as të korrupsionit, por vetëm sulmin ndaj opozitës, ky dhe rasti i zotit Imami janë nga rastet më flagrante, sepse u nisët ta burgosnit kryetarin e bashkisë me akuza false. Mediet u mbushën me akuza jo vetëm për të, por edhe për të shoqen, edhe për familjarët, vetëm që të dilte i zi para opinionit publik dhe të justifikonit sulmin. 

Pasi ra ajo akuzë, ngritët menjëherë akuzën tjetër edhe më absurde, duke e ditur shumë mirë se nuk është kryetari i bashkisë që vendos ndihmën sociale, por është një këshill i tërë bashkiak. 

E akuzuat përsëri kryetarin e bashkisë, duke vërtetuar se nuk keni qëllim luftën ndaj korrupsionit, por vetëm sulmin politik ndaj njerëzve që i kanë dhimbur dikur kryeministrit tuaj dhe nuk e di se për çfarë. E njëjta gjë ndodhi me zotin Imami. Me të rënë akuza e parë, u ngrit menjëherë akuza tjetër edhe më absurde se ajo e para. Kjo tregon vetëm se ju keni përcaktuar armiqtë e kryeministrit tuaj dhe doni t’i çoni në burg, por burgu nuk varet nga ju. Për fat të mirë, nuk është ashtu siç thotë Kryeministri juaj dhe ministri i tij i Brendshëm, se do të bëjnë drejtësi. Ka një drejtësi, ka gjykata, ka prokurori, që e bëjnë drejtësinë dhe jo këta, se po të ishte për këta, e dimë  ku kishim përfunduar tani. 

Ilir Meta – Po, zoti Bode.

Ridvan Bode – Të nderuar zotërinj deputetë, 

Zoti Kryetar,

Ne sot erdhëm në këtë seancë plenare për të kërkuar një të drejtë kushtetuese të opozitës. Ne jemi demokratë dhe e njohim rolin dhe misionin tonë. Për ne është e qartë se jeni ju maxhoranca që vendosni këtu në Parlament, por jemi po aq të qartë për misionin tonë opozitar në sovranitetin që na ka dhënë elektorati për të qenë opozita në Parlament, për të kërkuar transparencën e nevojshme dhe për të denoncuar veprimet e qeverisë kur ato nuk janë në përputhje me ligjin dhe me interesat e qytetarëve. 

Në të vërtetë ne u përballëm këtu me një mori sharjesh dhe akuzash. Edhe pse keni muaj në qeveri, ju vazhdoni në mënyrë të programuar të përdorni sharës profesionistë, me lista akuzash të gjata, që lëshohen ndaj opozitës si justifikim për dështimet tuaja të njëpasnjëshme. Kjo është një mënyrë jodemokratike. Ne jemi këtu për të kërkuar të drejtën tonë, për të ngritur një komision hetimor parlamentar, sepse këtë na e jep Kushtetuta pa kushte. Ne jemi këtu për të kërkuar hetimin rreth një çështjeje që është bërë problemi kryesor i shqiptarëve sot anembanë vendit dhe që ka të bëjë me degradimin e menjëhershëm të rendit dhe të sigurisë në vend pas ndryshimeve politike në Policinë e Shtetit dhe pas largimit për hakmarrje të verbër, dhe jo vetëm politike, të profesionistëve të Policisë së Shtetit. Ne nuk kemi nevojë të dëgjojmë, dhe aq më pak të besojmë, se Mihal Bisha i Partisë Socialiste nuk vepron më me urdhrin e komandantit dhe të Komitetit Qendror, por për të vërtetuar dhe verifikuar në  vend se çfarë po ndodh me një problem madhor, me një shqetësim mbarëqytetar.  E nëse ndjesitë tuaja ndaj qytetarëve tashmë vijnë duke u shuar, ne jemi opozita dhe jemi çdo ditë me ta. Dhe nëse ju deri më sot qytetarët shqiptarë i konsideronit numra për shuplaka, për ne ata janë njerëz që kanë halle dhe probleme, sepse prej ditësh, prej kohësh, dinamiti është bërë simboli i ditës. Maskat dhe grabitjet në rrugë, gjobat, grabitjet në shtëpi, sjellja harbute e policisë ndaj qytetarëve, inkurajimi i trafiqeve, rritja e sasive dhe trafiqeve të drogës së kapur në vendet fqinje, dhe trafiqet e tjera, të gjitha këto rrisin pasigurinë dhe kërkojnë nga ne si opozitë që shqiptarëve t’u themi se çfarë po ndodh me Policinë e Shtetit. Të paktën t’ju bëjmë presionin e duhur me argumente që e keni gabim mënyrën sesi keni vepruar deri më sot me Policinë  e Shtetit. 

Ju këtu kërkuat të gjenit justifikime, arsyen e mosarsyes për të na dhënë të drejtën e ngritjes së këtij komisioni hetimor, e cila është një e drejtë kushtetuese; justifikime se çfarë na duhen komisionet, ato nuk kanë sjellë rezultate, nga sofizmat ligjore: çështje e veçantë ose çështje e përgjithshme, te pyetja “Pse, ju do të merreni me emërime ose çemërime në administratën e policisë?”  

Çështja jonë nuk është çështje thjesht e verifikimit të largimeve të 5 ose 10 vetëve. Çështja jonë është çështja e degradimit dhe delegjitimimit të një organi jetik për jetën e çdo qytetari shqiptar, të Policisë së Shtetit. Largimet dhe emërimet kanë ngritur një sërë dyshimesh se ato nuk janë bërë mbi baza profesionalizmi dhe argumente të tjera. Dhe kjo jo thjesht se ju keni dashur që kryekomisionerin e zgjedhjeve ta bëni kryepolic, por sepse shumë fytyra në policinë e sotme të shtetit kanë penetruar nga kanale, që  tashmë janë të mirënjohura për opinionin publik, si kanale që nuk kanë të bëjnë aspak me interesin publik. Janë me dhjetëra raste, fotografi, identifikime të personave, por çfarë është më e dukshmja dhe më evidentja, është fakti që një numër jo i vogël i tyre janë larguar nga Policia e Shtetit nga ish-qeveria socialiste me akuza tërësisht të përcaktuara, të cilat kanë qenë të justifikuara për të ndërprerë karrierën e tyre në Policinë e Shtetit. Kjo për ne përbën një lajm të keq dhe shqetësim të madh. Ju në Policinë e Shtetit po prishni strukturat natyrale që lidhen me sigurinë e jetës dhe pronës së qytetarëve vetëm e vetëm për t’i përdorur si alibi për largimin e individëve dhe për të penetruar me individë të tjerë. Po i jepni policisë një fytyrë tërësisht klienteliste. 

Unë nuk e mohoj se ka pasur edhe shfaqje të tilla të izoluara, por kurrë nuk ka ndodhur që në një shkallë kaq të gjerë Policia e Shtetit të pasqyrojë interesat e një grupi tërësisht të limituar, dhe që sigurisht janë interesa okulte.

Ne jemi shumë të shqetësuar se legjitimiteti i Policisë së Shtetit ka rënë. Gjallërimi i krimit dhe i akteve terroriste në vend e ka bazën pikërisht te kjo humbje e legjitimitetit të Policisë së Shtetit dhe kjo humbje e legjitimitetit nuk ka të bëjë vetëm me mënyrën jo të ligjshme të largimit të punonjësve të policisë, me eksperiencë dhe me karrierë të gjatë, jo vetëm me rekrutime tërësisht klienteliste dhe jotransparente, por njëkohësisht edhe me përdorimin e Policisë së Shtetit për qëllime dhe arsye që nuk kanë të  bëjnë me misionin e saj.

Ne kemi parë Policinë e Shtetit të nxirret për të mbledhur taksa, për të shkuar te bizneset për të kërkuar fatura dhe dokumente dhe kjo do të ishte e mjaftueshme për të delegjitimuar një pushtet të tërë, dhe jo vetëm policinë. 

Nuk ka vend demokratik në botë që mund të përdorë policinë për qëllime të nxjerrjes së taksave. Ky është delegjitimimi  i pushtetit, dhënia pushtetit dhe gjithë strukturave të tij  një fytyrë tërësisht policore. Në të vërtetë ju donit t’i ngrinit piedestal një polici, po ngritët në piedestal tritolin, sepse delegjitimuat që në hapin e parë policinë. 

Ju përdorni policinë për të prishur ndërtimet pa leje, ju përdorni policinë për të mbledhur faturat e energjisë elektrike, madje, dhe për të kontrolluar ditarët e mësuesve nëpër shkolla. Kjo ka të bëjë me atë delegjitim masiv që ka sot Policia e Shtetit dhe me gjallërimin që ka krimi në tërë gjitha nivelet. Bërja supernjeri e një njeriu që nuk ka kapacitete, unë mendoj se është një gabim shumë i rëndë nga ana e zotit Kryeministër. Shkelja e ligjshmërisë, po ashtu, është po aq e rëndë.

Sa herë që e shoh këtë përqendrim te disa individë në qeveri, të cilët nuk kanë kapacitetin për të ushtruar funksionet e tyre, më kujtohet poezia e Pennesë për Garonën “Si la Garon avais voulu”. Garona e Pennesë do të bëhej lumi më i madh në botë, që do ta kthente në oqean detin Mesdhe, që do të pinte me një të thithur Senën, Vollgën, Danubin dhe do të bënte ç’të donte në të gjithë botën. Po Garona prej vitesh, shekujsh, e mijëvjeçarësh mbetet po ai përrua ku derdhen ujërat e përdorura të Gaskonjës dhe nuk mund  as të mbys dete dhe as të realizojë këto misione.

 Të nderuar qeveritarë, të nderuar deputetë,  zoti Kryetar i Kuvendit,

Ju me artin e sotëm të rrëzimit të kërkesës së ligjshme të Grupit Parlamentar të Partisë Demokratike për një komision parlamentar, duhet ta pyesni mirë veten se  çfarë po bëni.

 Dy kërkesa të rrëzuara. Të drejtën dhe detyrimin për të bërë transparencën në parlament opozitës ia ngarkon Kushtetuta, ia kanë ngarkuar mision  qytetarët, e ka në mision sistemi demokratik ku jemi. Alternativë në parlament janë shalësat e porositur dhe ata që kërcënojnë në mënyrë të vazhdueshme për të mbyllur gojën e deputetëve.

 Çfarë doni të bëni me këtë? Doni të na tregoni rrugën? Dhe kujtoni se ne nuk jemi të zotë për të dalë e protestuar në rrugë? E keni provuar. Ne jemi një opozitë demokratike, me një mision të qartë për t’u mbështetur këtu në parlament dhe për t’i krijuar kushte vendit për integrim. 

Ju, përballë nesh, keni kërcënimin, miradorët, mjekroshët dhe krimin si pjesë e ushtrimit të pushtetit tuaj për të mbyllur gojën e opozitës. E keni gabim. Ne kërkojmë legjitimitet. 

Ju lutem, merreni në konsideratë kërkesën tonë për të krijuar normalitet në parlament dhe për t’u dhënë përgjigje qytetarëve se çfarë po ndodh me sigurinë dhe  jetën e tyre sot.

Ilir Meta – Fjalën e ka deputetja Silva Caka.

Silva Caka – Faleminderit!

I nderuar Kryetar i Kuvendit, të nderuara kolege dhe kolegë deputetë,

Së fundi, jemi njohur me kërkesën e më shumë së 1/4-s të të gjithë deputetëve për ngritjen e një komisioni hetimor për kontrollin e zbatimit të legjislacionit në fuqi gjatë lëvizjeve të burimeve njerëzore në Policinë e Shtetit për periudhën 15 shtator dhe deri më sot. 

Në jurisprudencën e Gjykatës Kushtetuese, e drejta e pakicës parlamentare për ngritjen e komisioneve hetimore cilësohet si kompetencë kushtetuese. Madje Gjykata Kushtetuese në vendimin nr. 20 /2007 citon se me këtë pushtet të vendosur në duart e pakicës parlamentare Kushtetuta institucionalizon një lloj tjetër autoriteti kushtetues që njihet si pushteti i pakicës, që realizohet në mënyrë të pavarur dhe që është i pakufizuar nga vullneti i shumicës. 

E drejta e kontrollit hetimor i është njohur pakicës parlamentare, e cila duke i pasur  të kufizuara mjetet, mund ta shndërrojë atë në një instrument të rëndësishëm kushtetues. Gjithashtu, ligji mbi ngritjen e këtyre komisioneve hetimore parashikon se Kuvendi është i detyruar të miratojë ngritjen e komisionit kur nisma për ngritjen e tij paraqet objektin  e hetimit të komisionit, çështjen që do të hetohet, propozimin për përbërjen e komisionit dhe afatin e përafërt të përfundimit të hetimeve. Këto elemente janë bazike në ngritjen ose jo të komisionit hetimor dhe, nëse Byroja  e Kuvendit nuk arrin të përcaktojë me konsensus elementet e sipërcituara, atëherë kjo nismë shqyrtohet në seancë plenare. 

Shqyrtimi i kësaj nisme në seancën e sotme plenare nënkupton se Byroja e Kuvendit nuk ka arritur konsensusin e duhur dhe me të drejtë nuk do të mundej kurrë, pasi kërkesa e sipërcituar përmban probleme të cilat mund të cenojnë parime kushtetuese të konsoliduara, për të cilat Kushtetuta absolutisht nuk lejon që ushtrimi  i funksionit parlamentar të realizohet duke ndërhyrë, dubluar, zëvendësuar apo shmangur veprimtarinë e institucioneve të pavarura. Sipas analizës së bërë në vendimin nr. 22 /2010 të Gjykatës Kushtetuese  konkludohet se: “Objekti i kërkesës për ngritjen e komisionit hetimor cenon parimin kushtetues të ndarjes së pushteteve, si dhe parimin  e proporcionalitetit, pasi interferon në sferën e veprimtarisë së institucioneve të tjera kushtetuese dhe atyre të krijuara me ligj, duke dubluar kompetencat, duke krijuar përplasje dhe mbivendosje kompetencash, dhe duke ndikuar në sferën e përgjegjësisë  së tyre, në rastin konkret të Gjykatës Administrative dhe më tej, siç parashikohet në nenin 148 të Kushtetutës”. Duke cituar vendimin nr. 12 të vitit 2008 të Gjykatës Kushtetuese, e drejta për të ushtruar hetim parlamentar duhet të kufizohet për hir të respektimit të parimeve kushtetuese. 

Veprimtaria e një komisioni  hetimor nuk duhet të marrë kompetencat  e organeve, të cilat në bazë të Kushtetutës janë të detyruara ta realizojnë këtë kompetencë, madje vetë ligji për organizimin dhe funksionimin e komisioneve hetimore të Kuvendit parashikon në nenin 3, pika 4,  se komisioni nuk mund të ushtrojë atributet e gjykatës. 

Shkarkimet transferimet apo emërimet në radhët e Policisë së Shtetit janë bërë konform ligjeve në fuqi. Për të gjithë ata që nuk e dinë strukturën e Drejtorisë së Përgjithshme të Policisë së Shtetit, ekziston drejtoria e Standarteve Profesionale që  ka si përgjegjësi kryesore hetimin e shkeljeve administrative nga efektivat e policisë. Në përfundim të hetimeve të kësaj drejtorie, pas mbledhjes  dhe administrimit të provave, dhe bazuar në rregulloren e brendshme të disiplinës,  merren masa të ndryshme disiplinore. 

Gjithashtu, duhet të theksoj se është krijuar edhe Komisioni i Apelimit, i cili është një strukturë e pavarur që shqyrton, verifikon e kontrollon  hetimin administrativ të kryer nga Drejtoria e Standardeve Profesionale  dhe i jep cilitdo punonjës të Policisë së Shtetit të drejtën që brenda afateve të përcaktuara në rregulloren  e disiplinës të ankimojë çdo vendim, të cilin ai e çmon të padrejtë.

Këto dy struktura e ezaurojnë rekursin administrativ të një akti të caktuar dhe pastaj hapet rruga për rekursin gjyqësor në të gjitha shkallët e sistemit. Ekzistenca e  këtyre dy rrugëve mbyll ciklin e kërkimit, të rivendosjes të së drejtës, dhe komisioni hetimor për këtë çështje specifike thjesht do të sugjestiononte vendimmarrjen e gjykatave dhe do të keqinformonte publikun. 

Nëse flasim për vendime të padrejta,  më lejoni t’ ju sjell në vëmendje largimet e periudhës maj-qershor 2007, kur shumë efektivë policie u larguan me pretendimin e shkurtimeve organike dhe në mënyrë flagrante të nesërmen këto shkurtime u zhdukën dhe efektivët e larguar u zëvendësuan me të tjerë. U desh ndërhyrja  e misioneve bashkëpunuese policore që të ndalonte ky proces i degradimit të policisë. 

Ky nuk është rasti i ditëve të sotme. Të gjithë lëvizjet e burimeve njerëzore në Policinë e Shtetit janë të justifikuara dhe konform hetimeve administrative, kundrejt çdo efektivi. Pakica parlamentare duhet të bindet se largimi i efektivave të policisë është tashmë objekt i padive të depozituara në Gjykatën Administrative. 

Në respekt të demokracisë duhet të presim që të shprehet një herë Gjykata Administrative, pasi krijimi i këtij komisioni hetimor nuk bën gjë tjetër veçse tenton të ndërhyjë në pavarësinë e gjykatës dhe paragjykon e sugjestionon funksionimin e rregullt të saj. Gjithashtu, duhet t’u bëj me dije se: 

Së pari, për këtë çështje ka raportuar në seancë plenare, i thirrur në interpelancë në seancë plenare, Kryeministri i Shqipërisë.

Së dyti, ka raportuar ministri i Brendshëm, i thirrur në seancë dëgjimore në Komisionin e Sigurisë Kombëtare.

Së treti, mbi bazën e denoncimit të bërë nga Partia Demokratike, Prokuroria e Përgjithshme ka shqyrtuar dhe hetuar problematikën e mësipërme dhe në përfundim ky organ  e ka pushuar çështjen, pasi nuk rezultojnë elemente  të shkeljes së ligjit në emërimet e bëra në Ministrinë e Brendshme. Në këtë mënyrë këto çështje, si në rrugën e kontrollit parlamentar, ashtu dhe në atë të organeve të drejtësisë, janë tërësisht të ezauruara.

 Për sa i përket çështjes së ngritjes së komisionit hetimor  në vitin 2006, gjoja për të hetuar shkarkimet në administratë, dua t’ju sqaroj se ky komision u ngrit vetëm formalisht për të kërkuar zbatimin e ligjit për statusin e nëpunësit civil, por nuk funksionoi kurrë, pasi ju nuk e latë. Ky komision nuk funksionoi kurrë në Kuvend. Pra,analogjia që ju përdorët pak më parë, përsëri nuk qëndron.

Prandaj Lëvizja Socialiste për Integrim i kërkon opozitës, që jo vetëm të mos ndikojë në sistemin gjyqësor duke diktuar vendimmarrjen e këtyre organeve, por edhe të mos insistojë të bëhet iniciatore e shkeljes së Kushtetutës dhe ligjeve. Do të doja t’ju kujtoja se raporti i fundit i “Transperence International” mbi nivelin e korrupsionit na renditi në vendin e 116-të, duke treguar shifra alarmante korrupsioni, kryesisht në radhët e policisë.

 Prandaj, është i nevojshëm rinovimi i strukturave të saj dhe Lëvizja Socialiste për Integrim përgëzon qeverinë për reformën në radhët e Policisë së Shtetit.

 Për të përfunduar, Lëvizja Socialiste për Integrim mendon se ngritja e këtij komisioni hetimor nuk është në interes të publikut, pasi interesi i publikut nuk fokusohet në emra të përveçëm që hyjnë apo dalin nga radhët e Policisë së Shtetit, por fokusohet në ruajtjen e rendit, qetësisë publike dhe në luftën kundër kriminalitetit.

 Faleminderi!

Ilir Meta – Atëherë 10 minuta pushim dhe rifillojmë me diskutimin e zotit Imami dhe pastaj zotit  Çuko.   

(Pas pushimit)

Ilir Meta – Të nderuar deputetë, rifillojmë seancën. 

Fjalën e ka deputeti Arben Imami. 

Arben Imami – Faleminderit, zoti Kryetar!

Jemi mbledhur për të diskutuar një çështje të rëndësishme, e cila është një e drejtë kushtetuese, kur përputhet me kërkesat e Kushtetutës për ngritjen e një komisioni hetimor. Megjithatë, unë do të flas pak për ngjarjet, shkaqet e këtyre ngjarjeve dhe kësaj gjendjeje, që na detyruan të shkojmë në kërkesën për ngritjen e një komisioni hetimor.

Në një orë të vetme Kryeministri i Republikës së Shqipërisë rrafshoi nga zyra e ministrit të Brendshëm drejtimin më të lartë të Policisë së Shtetit, e rrafshoi për hesap të klaneve të drogës dhe të krimit të organizuar. Kryeministri duhet të tregohej i përgjegjshëm për luftën kundër krimit. Do të duhej të tregohej i përgjegjshëm si shtetar, por Kryeministri zgjodhi rrugën tjetër, të respektojë përgjegjësitë dhe lidhjet e tij të vjetra me klanet e drogës dhe krimit të organizuar. 

Sot, në këtë periudhë, policia është e politizuar maksimalisht, madje krye-emëruesi i Partisë Socialiste u bë kryepolici dhe reforma strukturore u kthye në një gjueti shtrigash. Njerëz, qytetarë, punonjës të Policisë së Shtetit, të trajnuar këtu dhe jashtë vendit, në Bashkimin Europian ose në Shtetet e Bashkuara, u flakën dhe u zëvendësuan me militantë dhe persona me precedentë kriminalë. Krahasuar me të njëjtën periudhë të një viti më parë, janë dyfishuar treguesit e kapjes së drogave të forta dhe të kanabisit në vendet fqinje, në Itali dhe Greqi, si dhe janë ulur treguesit e sekuestrimit të tyre brenda vendit. Kjo është krejtësisht e kuptueshme. Kjo është më se e natyrshme kur në krye të punëve janë vendosur shpërndarës dhe konsumatorë të drogave të rënda. 

Gjatë kësaj periudhe numri i krimeve kundër jetës, numri i grabitjeve dhe i vjedhjeve me dhunë është rritur, ndërkohë ka rënë edhe forca zbuluese dhe kjo  ka shtuar dukshëm pasigurinë e qytetarëve. Ka një epidemi eksplozivi. Edhe kur krimi bën ndonjë ditë pushim, është qeveria që eksplodon. Maska, babagjyshër, arratisje spektakolare nga burgu, grabitje spektakolare autobusësh, benzinatash, kjo është situata e krimit në Shqipëri dhe ne të gjithë i dimë shkaqet e saj. Shkaku i parë dhe më i rëndësishëm është se u shkatërrua policia me heqje e largime antiligjore të të gjithë ekspertëve dhe profesionistëve të Policisë së Shtetit, të të gjithë atyre që çuan përpara drejtësisë bandat dhe krimin e organizuar, njerëz profesionistë dhe të trajnuar nga organizatat ndërkombëtare dhe brenda vendit. 

Le të krahasojmë punën e qeverisë në vitin 2005 me qeverinë e vitit 2013. Ka pasur rezultate pozitive spektakolare në luftën kundër krimit. Shkatërrimi i bandave bëri të mundur që Shqipëria të dilte hap pas hapi nga hartat e zeza të trafikut, madje të fillonte edhe rrugën e integrimit me MSA-në që në vitin 2006. Shkrirja e strukturave të posaçme të luftës kundër krimit të organizuar dhe krimit ekonomik, kundër trafiqeve, pastrimit të parave e të tjera e kanë dobësuar Policinë e Shtetit. 

Policia e Shtetit sot punon kryesisht jashtë objektit së saj, objekt i cili është i përcaktuar nga ligji. Ajo sot nuk bën gjë tjetër veçse përdoret nga Inspektorati i Ndërtimit, nga Inspektorati i Lojërave të Fatit, ç’është më e keqja dhe më e shëmtuara del gjithandej si gjobëvënëse për tatime, taksa, fatura elektrike e të tjera. Një polici e tillë nuk ka mundësi të fokusohet në punën e saj themelore, në luftën kundër krimit. Kjo është e lidhur pa dyshim me një vizion infantil të drejtuesve politikë të këtij shteti, që e mendojnë si lojë Policinë e Shtetit, që kujtojnë se mund të ushtrojnë dhunë, që kujtojnë se mund të mposhtin të drejtat dhe liritë e njerëzve në këtë vend, njerëz të cilët janë krejtësisht të papërgjegjshëm dhe që nuk kanë absolutisht minimumin e një vetëdijeje prej shtetari, njerëz të cilët vijnë për t’u bërë kryeministra se kanë pastruar lumin e Lanës. 

Ka një mosbesim te punonjësit e Policisë së Shtetit, te drejtuesit politikë ose jopolitikë të Ministrisë së Brendshme, po ashtu te kontrolli dhe përpunimi, manipulimi i të dhënave të Policisë së Shtetit, nxjerrja e buletinit për treguesit e kriminalitetit nga Ministria e Brendshme, gjë që bie në kundërshtim të hapur me ligjin, çon në fshehjen dhe manipulimin e treguesve, mosevidentimin e veprave penale dhe, sigurisht, godet funksionimin normal dhe transparencën e nevojshme në këtë fushë. 

Lidhjet e Kryeministrit me botën e krimit kanë sjellë një demoralizim të plotë të policisë në luftën kundër krimit dhe kanë krijuar një klimë të rëndë në vend. Për këtë gjë ata kanë vepruar nëpërmjet emërimeve të drejtuesve të lartë të Policisë së Shtetit në kundërshtim me ligjin, mbi baza të militantizmit partiak, joprofesionalizmit, sponsorizimeve të ndryshme.

Nga muaji tetor i vitit 2013 po aplikohen lirime masive nga puna të punonjësve të strukturave qendrore dhe vendore të Policisë së Shtetit. E tha shumë mirë një deputet këtu: brenda natës largohen drejtori i Përgjithshëm i policisë, zëvendësit e tij dhe drejtorët në të gjitha qarqet. 

Nuk është e mundur të funksionojë asnjë strukturë kur e gjithë koka e saj drejtuese zëvendësohet në një ditë. Qoftë edhe për një kalim të asaj memorieje administrative, profesionale, do të duhej më shumë kohë, por policisë nuk iu la kohë të kryente edhe reformime të nevojshme në kohën e duhur, me njerëz edhe më të mirë sesa ata që u vunë. Përkundrazi, të gjithë ata që janë vënë, janë me grada më të ulëta sesa vendi i punës që kanë aktualisht.

Janë liruar dhe po lirohen nga Policia e Shtetit oficerë dhe profesionistë të cilët janë trajnuar në kurset më të mira që ka ofruar Policia e Shtetit, PAMECA, ICITAP-i, prezenca e OSBE-së e të tjera. Po lirohen ata që me punë e përkushtim bënë të mundur që me luftën e tyre kundër krimit, vendit t’i hapet porta e integrimit euroatlantik. Njëkohësisht, me këto lirime masive në Policinë e Shtetit, duke filluar nga niveli më i lartë i hierarkisë policore e deri më poshtë, po aplikohen ripranime, rekrutime të reja, emërime dhe promovime militantësh. Kjo gjë është bërë pa respektuar kriteret profesionale, në shkelje të plotë të ligjit dhe të politikave e procedurave për menaxhimin e burimeve njerëzore, gjë që ka sjellë pa dyshim pasoja të rënda. 

Nga pikëpamja formale nuk ka pasur ndryshime të rëndësishme në strukturën organizative, madje as shkurtime të funksioneve organike të Policisë së Shtetit, prandaj akteve të lirimit të këtyre oficerëve të lartë të Policisë së Shtetit, në fakt, u mungon shkaku ligjor. Ata janë me arsim të lartë, shpesh me dy shkolla, me mastera e të tjera. 

Prandaj ne mendojmë se ngritja e këtij komisioni është në përputhje të plotë me kriteret kushtetuese. Nuk ka një çështje në prokurori. Nuk ka një çështje politike në gjykata. Ky komision nuk do të japë vendime individuale për oficerët e larguar. Ky komision do të duhet të bëjë një vlerësim të kësaj fushate spastrimi nëse është e mbështetur ose jo në ligj. Pa dyshim, kjo është një çështje e veçantë, por edhe interesi publik është i veçantë. 

Desha të them edhe dy fjalë për një parafolës. Kam preferuar të mos flas për shkak se duhet të flasin institucionet, porosi që e kanë dhënë edhe partnerët tanë qoftë të Bashkimit Europian, qoftë edhe të Shteteve të Bashkuara të Amerikës. Megjithatë, në qoftë se në radhët e Partisë Demokratike, po flasim për një njeri që nuk është këtu, për zotin Mziu, shfaqet një solidaritet normal, kjo gjithsesi nuk mund të krahasohet me drekën e zotit Gjika me zotin Rama në Vlorë. 

Faleminderit!

Ilir Meta – Fjalën e ka deputeti Arben Çuko. 

Arben Çuko – Faleminderit, zoti Kryetar!

Megjithëse parafolësi kur u largua nga detyra i la edhe motovedetat dhe makinat pa karburant, sot ishte mbushur mirë, ishte furnizuar shumë mirë. Megjithatë, në qoftë se do të ndiqja filozofinë politike të zotërisë që sapo përmenda, të grupit iniciator për ngritjen e këtij komisioni hetimor, tashmë do të më jepej mua e drejta ta quaja, siç e quajti zotëria Komisionin e Sigurisë para dy vjetve, kontrolli punëtor, fshatar dhe ushtar.  Nuk është kjo filozofia që ka mbizotëruar në këtë parlament, sidomos 8 vjetët e fundit. Historia e komisioneve hetimore është e mbushur në të gjithë spektrin nga më komikja te më tragjikja. Mjafton të përmend komisionin e veshit. Atij zotërisë iu krijua çështje shumë substanciale, kështu parashikon edhe ligji, meqenëse iu skuq veshi dhe u ngrit komision hetimor nga maxhoranca e djeshme. Po kështu, edhe kur u ngrit komisioni hetimor për masakrën e Tivarit. Për të përfunduar te komisioni sa tragjik, aq edhe komik i puç-puçit. Qëllimi i këtyre komisioneve të famshme hetimore të maxhorancës së atëhershme ishte shumë i qartë, ishte qëllim politik. Sa herë i duhej Kryeministrit të atëhershëm Sali Berisha të mbulonte diçka tjetër, ngrihej një komision hetimor. Pra, qëllimi ka qenë politik. 

Edhe ky qëllim tashmë është në vazhdën e atij qëllimi politik dhe kërkesa për ngritjen e këtij komisioni hetimor është qëllim i pastër politik, sidomos kur shoqërohet fort dhe haptazi me sulm të paprecedentë ndaj Policisë së Shtetit. Si ka mundësi që ju gjatë gjithë këtyre ditëve nuk thatë një fjalë të mirë për operacionin e kapjes së asaj bande terroriste, të atij killeri bashkë me porositësin? Si mund të guxoni të sulmoni publikisht, edhe nga këtu, drejtorin e Përgjithshëm të Policisë së Shtetit, i cili, për ironi të fatit, është plagosur dy herë: një herë në një operacion kundër terrorizmit dhe herën e dytë në një operacion kundër drogës në Lazarat. 

(Ndërhyrje nga salla.)

Mos e dëgjo atë, se është plakur shumë ai! 

Motivi mbi të cilën ngrihet kërkesa për komision hetimor, sipas Partisë Demokratike, po e them siç e keni shkruar, është: “Për rritje të theksuar të kriminalitetit”. Jo, nuk është e vërtetë. Shifrat tregojnë ndryshe, jua thanë edhe kolegët tanë.

Po, ka diçka shumë të rritur në këtë mes, janë rritur shumë propaganda dhe sulmet tuaja ndaj Policisë së Shtetit dhe veprimtarisë së ministrit të Brendshëm. Kjo po, është rritur shumë. 

E dyta, rritje të theksuar të trafikut të drogës. Po mirë, zotërinj, kjo droga e famshme kam përshtypjen se nuk është mbjellë në muajin shtator, por në atë kohë që e kishit ju edhe Policinë e Shtetit, edhe ministrin e  famshëm të Brendshëm. Ka rënie të theksuar  të forcës goditëse të Policisë së Shtetit. Si ka mundësi? Banda e këtij killeri bashkë me këta porositësit nuk u krijua në shtator, por ka dy vjet. Përse nuk e  kapët? Kjo është forca goditëse e  Policisë së Shtetit, që arriti të kapë një bandë shumë të rrezikshme të krijuar dy vjet e ca më parë. Këtu u fol shumë për porositësin. A keni bërë ndonjë analizë për porositësit e famshëm të tritoleve të shtyllave të tensionit të lartë? A i keni vënë re se shtyllat e tensionit të lartë hidheshin në erë në vitin 1998 deri në vitin 2005 dhe filluan përsëri në  dhjetor të vitit 2013? Për këtë i tërheq vëmendjen ministrit të Brendshëm dhe Policisë së Shtetit, që të bëjnë çfarë është e mundur që të kapin edhe bandën e hedhësve me tritol të shtyllave të tensionit të lartë, pastaj të dalin porositësit dhe frymëzuesit.

Qeveria dhe maxhoranca e kanë treguar me vepra mbështetjen ndaj Policisë së Shtetit, e cila si prioritet ka sigurinë publike në vend. Është rasti i parë që buxheti i Ministrisë së Brendshme rritet në një masë shumë të madhe dhe rasti i parë që Policisë së Shtetit i rritet rroga  gati dyfish. Kjo është mbështetja reale që jep qeveria për Policinë e  Shtetit dhe  për luftën kundër krimit. 

Parafolësit  e mi e shpjeguan shumë qartë edhe juridikisht përse kërkesa juaj nuk mund të merret  parasysh, sepse ju bërtisni me të madhe për atë që i keni mohuar pa të drejtë opozitës së atëhershme kur ju ishit në maxhorancë. Unë do të përmend vetëm tri fakte, pasi gjatë këtyre muajve i keni pasur të gjitha hapësirat ligjore, kushtetuese dhe parlamentare të realizoni qëllimin tuaj. 

Ministri i Brendshëm ka ardhur tri herë në Komisionin e  Sigurisë dhe ka dhënë sqarime të qarta dhe të hollësishme për punën e Policisë së Shtetit. 

Kryeministri i Shqipërisë erdhi me shpejtësinë maksimale, iu përgjigj kërkesës suaj për interpelancë  dhe shpjegoi ligjërisht në mënyrë të saktë, besoj se e mbani mend, pikërisht për këtë që kërkoni ju, për ngritjen e komisionit për procedurat e  emërimit dhe të shkarkimit.

E treta, këtë çështje ju si Parti Demokratike e keni çuar në prokurori dhe ligji “Për komisionet hetimore”, kur  çështja është në hetim,  nuk e lejon ngritjen e komisionit hetimor.

E fundit, policët e shkarkuar e kanë dërguar çështjen në Gjykatën Administrative  prandaj, zotërinj, më jepet rasti të inkurajoj sot ministrin e Brendshëm dhe Policinë e Shtetit që t’i thellojnë dhe t’i përshpejtojnë më tej reformat që kanë nisur. 

Ju faleminderit!

Ilir Meta – Fjalën e ka zoti Alban Zeneli.

Alban Zeneli – I nderuar Kryetar, 

Të nderuar deputetë, 

Përse  e kërkon Partia Demokratike ngritjen e komisionit hetimor? Policia e Shtetit që në ditën e parë të qeverisjes së maxhorancës së majtë po përballet me lirimin dhe shkarkimin e profesionistëve deri në fshirjen e  strukturave të tëra të luftës kundër krimit. Këto ndryshime të paligjshme reflektohen sot në situatën e rendit dhe të sigurisë. Këto po  prekin çdo ditë shqiptarët. 

Ditët e fundit u mbajt në Mynih konferenca vjetore për sigurinë. Nga kjo konferencë  u dërgua një mesazh për vendet e ndryshme, madje edhe për Shqipërinë. Oligarkët po përdorin paratë për t’i marrë frymën opozitës politike, kundërshtarëve, për të blerë politikanë dhe media, për të dobësuar pavarësinë e gjyqësorit dhe shoqërinë civile.” Këto janë disa nga përfundimet që kanë arritur Shtetet e Bashkuara të Amerikës për Ballkanin dhe në mënyrë  shumë të saktë janë të njëjta edhe për vendin tonë. 

Zgjedhjet e 23 qershorit u karakterizuan nga blerje masive të votave. Kjo dukuri vazhdoi edhe në zgjedhjet e Korçës. Këto përfundime të arritura në tryezën vjetore të sigurisë janë kambanë alarmi për të gjithë shoqërinë shqiptare, për vendin tonë edhe për faktin e thjeshtë se situata e sigurisë është përkeqësuar shumë me qeverisjen e dyshes Rama-Meta. Një fjalë e urtë e popullit thotë: “Çfarë do të mbjellësh, do të korrësh”. Nuk besoj se e keni harruar Tahirin në opozitë duke u orvatur të nxinte punën e policisë,  në çdo rast si showman, dhe sot për ngjarje shumë të rënda përsëri si showman, në vend që të marrë përgjegjësinë që i takon, mundohet ta hedhë atë sa andej-këtej dhe arrin deri aty sa bën përgjegjës institucione të tjera, këshilluar edhe nga eksponentë të tjerë të maxhorancës, se përgjegjësinë  për rendin dhe sigurinë nuk e paska Ministria e Brendshme  dhe Policia e Shtetit, atë mund ta ketë edhe Ministria e Transporteve, por vetëm institucioni që drejton Tahiri nuk e paska! 

Një analist shkruan se krimi duket shumë i fortë. Këtë mendim që krimi ka marrë forcë  e kanë sot të gjithë qytetarët. Si mos ta kenë këtë mendim, kur krimi është ulur këmbëkryq në jetën e  qytetarëve? Tritoli, grabitjet dhe vrasjet me pagesë janë bërë si telenovelat me shumë episode që nuk dihet se kur mbarojnë. Krimet që po ndodhin në vend me ardhjen e  dyshes Rama-Meta në pushtet nuk kanë të numëruar. Kjo situatë e rëndë e  kriminalitetit ka ardhur si rezultat i një sërë faktorësh: 

Faktori politik, ku që me fillimin e parlamentit maxhoranca  përdori të gjithë arsenalin negativ kundër opozitës, me presion dhe arrogancë.

Faktori ekonomik, ku maxhoranca po e varfëron qytetarin me rritje të taksave dhe me rritjen e  borxhit.

Faktor tjetër shumë i rëndësishëm është paligjshmëria dhe paaftësia. Me ardhjen  në pushtet të dyshes Rama-Meta e gjithë administrata u përfshi në largime dhe shkarkime nga puna me motivacione bajate. Për këtë po jap një shembull nga Policia e Shtetit: “Ripranimi i tij në datën  10.11.2005 është bërë në kundërshtim  me nenin 58, pika 1 e ligjit nr. 9749, datë 04.06.2007 “Për Policinë e Shtetit”. Të gjithë, edhe ata me inteligjencë të ulët, e kuptojnë se viti 2005 është para vitit 2007, pra paska shkelur një ligj  në vitin 2005 dhe që është miratuar në vitin 2007. Këto shkarkime dhe largime në Policinë e Shtetit u bënë treshe: Rama-Meta-Tahiri që në këtë institucion hoqën edhe struktura të tëra  të rëndësishme në luftën kundër krimit. Shkarkuan ekspertë dhe profesionistë të policisë të trajnuar nga organizata ndërkombëtare  dhe i zëvendësuan me militantë  partie, me financues të Partisë Socialiste dhe me individë joprofesionistë. Largohen nga Policia e Shtetit profesionistët që dërguan prapa hekurave  shumë  banda të krimit të organizuar dhe bënë të mundur lëvizjen e lirë në zonën Shengen dhe zëvendësohen me individë që nuk plotësojnë asnjë kriter ligjor dhe që janë të lidhur me botën e krimit. Rasti i fundit është ai i denoncimit  të të penduarit për vrasjen me pagesë. Nuk  e morën në konsideratë pothuajse  i gjithë zinxhiri komandues i hetimit të krimit, me përjashtim të disa të tjerëve. 
Kjo ka një të vërtetë,  drejtuesit e ardhur në Policinë e Shtetit  pa meritokraci  e duke shkelur ligjin në mënyrë joligjore do t’i shërbejnë në mënyrë joligjore specifikisht Partisë Socialiste dhe botës së krimit, ashtu siç po i shërbejnë. Këto lëvizje pa kriter kanë sjellë çoroditjen në punë të Policisë së Shtetit dhe dekurajimin e saj në luftën kundër krimit. Ngjarjet e tjera janë karakterizuar nga mungesa e profesionalizmit dhe nga fshehja e krimeve të ndryshme, kanë sjellë inkurajimin e krimit dhe krijimin e një pasigurie  të qytetarët. Po ju tregoj një rast kur një kolegu im nga Durrësi merr në telefon një ndërtues për t’u takuar dhe për të darkuar. E dini  se çfarë i tha? Para disa ditësh më grabitën 4 milionë lekë dhe nuk e denoncova  këtë gjë, sepse nuk kam besim askund. Nëse do të takohemi, mund të takohemi vetëm ditën. Kjo është ajo që ka bërë kjo maxhorancë për rendin edhe sigurinë e qytetarëve. Siç duket, mendojnë vetëm për grupin e  tyre, sepse kështu tha njëri prej  jush. 

Nëse nuk e dinë ata apo ekspertët e  policisë dhe të sigurisë, po u them se çdo shërbim që i bëhet krimit të organizuar do t’u kthehet në bumerang.

Për ta mbyllur, ngritja  e një komisioni hetimor është një detyrim kushtetues i kontrollit të institucioneve të sigurisë duke filluar nga Policia e Shtetit

Ju faleminderit!

Ilir Meta – Fjalën e  ka Kryeministri, zoti Edi Rama.

Edi Rama - Është bërë gjithmonë e më torturuese të marrësh pjesë me durim në seancat e këtij Kuvendi, ku  zhvillohet një jetë e ulët. Një jetë shumë e ulët, që shkon duke  u bërë çdo javë edhe më e ulët. Është po ashtu torturuese të mendosh qoftë edhe për një moment se çfarë mendojnë njerëzit që i ndjekin punimet e këtyre seancave dhe që presin me siguri shumëçka tjetër, por jo këtë që mbiprodhohet këtu me një këmbëngulje që tregon qartësisht atë që, në fakt, është përcaktuar që nga dita e parë e këtij Kuvendi, si rruga e një legjislature me dy pikënisje krejtësisht të ndryshme: pikënisja jonë e  qeverisjes së sotme dalë nga një shumicë dërmuese prej një milion votash  për të rilindur Shqipërinë dhe pikënisja juaj e qeverisë së djeshme, e dalë në opozitë pasi rrënoi Shqipërinë dhe megjithatë, në asnjë ditë të vetme, në asnjë çast të vetëm, nuk jeni të gatshëm për të kuptuar një gjë shumë të thjeshtë, pozicionin tuaj dhe për të luajtur rolin që ju ka  caktuar populli. Pikënisja jonë e shumicës më solide parlamentare që Shqipëria ka pasur që nga shekulli i kaluar, që ditën e parë ju ka dhënë gjithçka që ju në këtë sallë dhe jashtë saj ia mohuat opozitës kur ishit në pushtet. Pikënisja juaj që  ditën e parë përcaktoi një vijë sjelljeje në kundërshtim të plotë me çdo rregull të bashkëjetesës demokratike që përcaktohet nga zgjedhjet dhe me çdo normë etike në raport me publikun,  të cilit të gjithë bashkë i detyrohemi të luajmë sa më mirë rolet që na ka caktuar. Pikënisja  jonë është njëlloj si ditën e parë, ne jemi pozicionuar qartë kundër krimit, kundër korrupsionit dhe kundër injorancës rrënuese që ju e mbollët në Shqipëri në të gjitha fushat e  jetës dhe në çdo shkallë të ushtrimit të pushtetit tuaj dhe pikënisja juaj, që çdo ditë, njëlloj si ditën e parë, me akuza, shpifje, fyerje, gënjeshtra dhe gjithfarë sajesash, duke u bërë fatkeqësisht disa me dashje, shumë pa dashje, frymëzues të krimit dhe duke u bërë ca me detyrim, ca se ashtu jua kërkon SHQUP-i, mburojë e korrupsionit dhe e injorancës. Zgjedhja juaj është e qartë, s’ka asnjë dyshim: nuk doni ta pranoni vendin dhe rolin që ju ka caktuar populli, populli sovran, sepse, me sa duket, nuk duroni dot as humbjen e privilegjeve që i dhatë vetes përmes pushtetit tuaj, as dhimbjet që ju shkakton përditë vendosmëria jonë në rrugën e luftës me krimin, me korrupsionin dhe me paligjshmërinë, ku keni lënë gjurmë gjithandej. Kur them se keni lënë gjurmë gjithandej, kam parasysh pikërisht ata që këtu flasin shumë dhe që deri dje kishin në dorë për të bërë gjithçka, dhe sot të mos bënin të rënin nga qielli dhe të mos rivinin në punë shiritin e arkivës së këtij parlamenti, me po ato akuza, me po ato shpifje dhe me po atë arsenal balte, që muret e kësaj salle e dinë sa shumë e kanë shijuar.

Por edhe zgjidhja jonë është shumë e qartë; pa asnjë dyshim ne do t’ju dëgjojmë, e kemi detyrë t’ju dëgjojmë, por do ta udhëheqim vendin në rrugën që kanë zgjedhur shqiptarët, duke bërë një për një detyrat që na i kanë ngarkuar ata. Harrojeni se do të mund ta mbani peng të interesave tuaja ekonomike këtë vend! Harrojeni se do të mund të mbani peng të mëkateve tuaja në pushtet drejtësinë në këtë vend! Harrojeni se do të mbani peng të dritëshkurtësisë suaj të ardhmen që ky vend meriton! Normalisht na takonte që së bashku, secila palë me vizonin e saj, secila palë me idetë e saj, por të dyja palët të vetëdijshme dhe këmbëngulëse, në këtë Kuvend të flisni për vendin, në këtë Kuvend të flisni për njerëzit, për gjitha sfidat me të cilat ju u përballët 8 vjet. Dështuat në mënyrë spektakolare, këtë nuk e them unë, por jua thanë shqiptarët më 23 qershor dhe që duhet t’ju kishin bërë pak më të vetëdijshëm sesa ç’ishit para 8 vjetësh. Mbi të gjitha, sa më parë ta harroni se mund t’i tërhiqni shqiptarët për hunde, sikur të jenë budallenj që mund të gënjehen nga budallallëqet ju thoni përditë, aq më mirë do të jetë, jo për ju (të jem shumë i sinqertë, nuk është e mira juaj interesi ynë, në kuptimin politik), por aq më mirë do të jetë për vendin tonë të përbashkët dhe për njerëzit e këtij vendi, që bashkërisht na kanë votuar, shumica ne, pakica ju.

Po ku ka shqiptar që ta ketë harruar kaq herët batërdinë e kriminalitetit deri ditën kur ju latë pushtetin, apo të mos ketë sy dhe veshë për të vlerësuar ndryshimin real, të përditshëm të Policisë së Shtetit? Si mund ta kenë harruar shqiptarët atë që edhe për ne (qenie që për nga ky zanat dallohemi për kujtesë të shkurtër, fatkeqësisht) është e freskët, që vota e 23 qershorit ishte një votë edhe për rendin publik, dhe për sigurinë e individit dhe të pronës. Një votë që na u besua neve pikërisht, sepse ajo që ndodhi në Shqipëri ishte rënia e vazhdueshme në humnerën rrënuese të pasigurisë dhe të kriminalitetit. Shifrat zyrtare një vit më parë dhe të një viti më pas flasin vetë, flasin shumë qartë, madje flasin fort. Ju qofshi që kur flisni për të vrarët, dyfishoni numrin e të vrarëve, ndërkohë që është shumë e thjeshtë: numri i të vrarëve është thjeshtësisht i verifikueshëm nga cilido që është i interesuar ta verifikojë. Është qartësisht evidente që kur dyfishoni numrin e të vrarëve, që kur shumëfishoni numrin e vjedhjeve, që kur stërfishoni të gjitha shifrat, i keni hipur gomarit mbrapsht, se kali ju ka humbur më 23 qershor.

35 ngjarje me vrasje me 39 viktima, nga 16 shtatori deri më 31 janar të këtij viti. 54 ngjarje me vrasje, 61 viktima kanë qenë nga 16 shtatori deri më 31 janar të një viti më parë. Këto janë shifrat zyrtare njerëzish që kanë humbur jetën. Lehtësisht të verifikueshme. 

Persona në kërkim:  nga 16 shtatori i 2013-s deri më 31 janar të 2014-s janë kapur 897 persona të shpallur në kërkim. Në të njëjtën periudhë të një viti më parë 778. Po akoma më e qartë tek ajo pika që kush ndër ju është marrë me rendin publik dhe me sigurinë, u bë shkak i tërheqjes së partnerëve nga bashkëpunimi me Policinë e Shtetit shqiptar. 

Personat në kërkim ndërkombëtar: partnerë shumë të rëndësishëm refuzuan të vazhdonin të bashkëpunonin me Ministrinë e Brendshme dhe me Policinë e Shtetit shqiptar, sepse Ministria e Brendshme dhe Policia e Shtetit u kthye në krah të personave në kërkim ndërkombëtar. Tregun apo më saktë fushën e këtij kërkimi e kthyen në treg të personave në kërkim ndërkombëtar, që paguanin një rentë dhe që i nxorën bojën këtij shteti dhe policisë së tij. Po ju tregoj shifrat: gjatë të njëjtës periudhë, sot nga Policia e Shtetit janë arrestuar 53 persona, ndërsa dje vetëm 22 persona. Edhe këto shifra janë lehtësisht të verifikueshme, madje kanë edhe një burim tjetër shumë të besueshëm, që janë partnerët ndërkombëtarë. Atëherë për çfarë flisni ju?! Për kë e bëni gjithë këtë propagandë, për njëri-tjetrit? Ju jeni të mbërthyer nga ideja se shqiptarët do t’i merrni për budallenj, shpif, shpif se diçka do të mbetet dhe njëkohësisht jeni të paralizuar nga një fakt shumë i thjeshtë: ju jeni një opozitë pa kauzë! Kapeni ku të mundeni, si të mundeni dhe sa të mundeni pas gjithfarë gjërash, por ende sot gjithçka ku kapeni ju merr me vete. 

Po kështu trafiqet. Këtu dëgjon shumë gjëra që nuk të shkon mendja se një mendje normale mund t’i prodhojë, jo më pastaj një mendje, të cilën shumë mendje e kanë zgjedhur për t’i përfaqësuar këtu. Një nga ato sot ishte “keni kapur më shumë drogë, se është shtuar prodhimi i drogës”. Çfarë logjike është? Mbi ç’bazë ngrihet ky silogjizëm ekstravagant? Ku ka njerëz kaq tuhafë? Ku mendoni se janë? Ku i parafytyroni? Në cilin fshat, në cilin qytet, në cilën lagje ju çon parafytyrimi që të mendoni se ka njerëz kaq tuhafë, që të mbështesin politikën tuaj me krimin? Mjafton të mendosh për një moment efektin që bën kjo politikë te kriminelët, që ju shohin ju në televizion, që ju ndjekin ju nëpër debate, për të kuptuar se është frymëzim për ta, për të kuptuar se ca me dashje, shumë pa dashje, mund të bëheni aleatë. Gati–gati sa nuk u thoni: çfarë prisni?! Ishit më aktivë javën tjetër. Dukeni si të mpirë, ndoshta ngaqë nuk ka pasur tritol këto ditë. Mezi i prisni.

Ndërkohë është e qartë se të gjithë ata që i përkasin botës së krimit, kur dëgjojnë kaq shumë sharje, kaq shumë mallkime, kaq shumë marrëzira, nuk ndihen aspak vetëm. Por, sidoqoftë, përsëri kjo është zgjedhja juaj. Ndërkohë që ju duhet ta mbani vëth në vesh se kjo është një kohë e re, është koha e rilindjes së Policisë së Shtetit, e rikthimit të shtetit në krye të detyrës, të detyrës së vet më parësore, për të siguruar rendin dhe lirinë e çdo qytetari. Kjo është koha e prerjes së lidhjeve të politikës me krimin dhe e rivendosjes së lidhjes së policisë me ligjin. Është koha e një beteje shteg më shteg dhe hap pas hapi e shtetit me krimin, të cilën ministri ynë i Brendshëm, doni apo s’doni ju, po e udhëheq me atë kurajë, me atë ndershmëri dhe me atë gatishmëri që ju ia mohuat atij institucioni për 8 vjet me radhë.

Na keni lënë në dorë një Shqipëri që e keni bërë çorap, siç dini vetëm ju t’i bëni çorap punët, një Shqipëri të mbushur me vatra aktivitetesh kriminale dhe të paligjshme në çdo zonë dhe në çdo fushë të jetës së këtij vendi, sepse 8 vjet, nën qeverisjen tuaj, pa rrushi rrushin dhe u poq, nën shembullin e ish-Kryeministrit, që e bëri qeverinë ndërmarrjen e tij private, të shumë ministrave, që s’lanë shesh pa bërë përshesh; të drejtuesve të policisë, për të ardhur tek tema, që u nginjën e u dhjamosën në gostinë e madhe dhe të pafundme me kokat e krimit, apo të drejtorëve të drejtorive, kudo, që u kthyen në gjobëvënës  për çdo gjë dhe pa pushim.

Vetëm në 4 muaj, dua ta nënvizoj, pa u bërë ende reformat e thella, që së shpejti do t’i marrim në këtë Kuvend për miratim dhe që do sjellin, pa asnjë dyshim, rezultate ende më të prekshme dhe shumë më të padiskutueshme në vitet në vijim, ne kemi bërë një gjë, për këtë ju sugjeroj të pyesni qytetarët (Ne i pyesim qytetarët rregullisht, ne anketojmë rregullisht opinionin publik. Bëjeni dhe ju, verifikojeni këtë që po ju them), kemi ringjallur besimin e humbur të qytetarëve se ky vend mund të ketë ndonjëherë shtet dhe padyshim kemi rikthyer besimin e qytetarëve te policia dhe kemi ringjallur besimin e policisë te vetvetja. 

Shikojini më tutje rezultatet e tatimeve dhe të doganave, ku ju ngritët një sistem korrupsioni proverbial dhe gjobash arbitrare, që u kthye në një litar, i cili lidhi këmbët e tërë sipërmarrjes, që nuk ishte pjesë e atij oborrit të vogël, ku rrushi pa rrushin dhe u poq.

Flasin prapë vetë shifrat, edhe pse përsëri në tatime dhe në dogana gjithë puna e madhe mbetet për t’u bërë. Dy vajza të reja në krye të dy institucioneve të kapura, të kalbura dhe të shpartalluara nga një korrupsion shumëvjeçar, por më shumë se kaq, nga trysnia që u vinte drejtpërdrejtë nga maja e piramidës dhe që anashkalonte edhe ministrin e Financave, rikthyen në shumë pak kohë moralin e shtetit e shpresën se çdo kompani e çdo qytetar, që kanë punë me këto institucione, më në fund do të ndiejnë se nuk ka dy dyer, një të mbyllur për të shumtit dhe një të hapur për të paktët, dhe as dy rrugë, por vetëm një rrugë: rruga e shërbimit të barabartë për të gjithë.

 Jua them me sinqeritet të plotë, as ne vetë nuk ishim të bindur se objektivat shumë ambicioze të planit të tatimeve dhe të doganave për janarin, që u vendosën pas shumë diskutimesh, në bazë të marrëveshjes me Fondin Monetar Ndërkombëtar, do të mund të arriheshin 100 % për diçka shumë të thjeshtë, sepse ende nuk janë bërë reformat e parashikuara, qoftë në tatime dhe qoftë në dogana. Por, edhe tatimet, edhe doganat e tejkaluan planin e janarit, çka nuk tregon thjesht se u bë një punë e madhe, por tregon diçka tjetër, që deri dje nuk ishte vetëm vështirësia ekonomike, por ishte supervështirësia artificiale, e imponuar prej jush, që devijonte sasi marramendëse parash nga rruga për në arkën e shëtit në rrugën qorre të pushtetit tuaj.

Më lejoni të shtoj që këto të ardhura tregojnë që ekonomia ka nisur të japë shenjat e para të jetës, pas një periudhe të gjatë vdekjeje klinike, ku hyri për shkak të një çmendurie elektorale dhe të një verbërie lapidare në ushtrimin e pushtetit. 

Edhe të dhënat e konsumit për muajin janar, merrini shikojini, tregojnë po këto shenja. Ndërkohë, shkurti ka nisur me më shumë para në xhep, ndryshe nga çfarë propaganduat ju, për infermierët, mësuesit, policët, mjekët dhe për të gjithë rrogëtarët e këtij vendi, në publik apo në privat, që fitojnë nën 1, 3 milionë lekë në muaj. Padyshim, kjo rrit kapacitetin e konsumit të familjeve më të zakonshme shqiptare. Arsyeja pse po i sjell të gjitha këto këtu është për t’ju thënë se lufta jonë me krimin është një luftë sa me botën e krimin, aq edhe një luftë me shkakun e krimit në shoqërinë ku jetojmë. Lufta jonë me krimin është sa një luftë me kriminelët, aq edhe një luftë me ato rrjete kriminale që ka lënë aty gjithë struktura e kriminalizmit të ekonomisë, që u ngrit në sistem në 8 vjet, pas ikjes tuaj nga pushteti, e po ashtu është edhe një luftë kundër varfërisë, kundër papunësisë e me radhë për të rritur ekonominë. 

Ju thashë se ne i pyesim qytetarët rregullisht, çdo javë, për gjithçka duam të dimë drejtpërdrejt prej tyre dhe për gjithçka që ju ngrini. Ju siguroj që, nëse do të bëni të njëjtën gjë, do të kuptoni, edhe pse nuk do ta pranoni dot, se as nuk shtoj dhe as nuk heq nëse ju them se sot do ta ëndërronit rezultatin e 23 qershorit për veten tuaj, sikur të bëheshin zgjedhjet këtë të diel, sepse shqiptarët nuk janë budallenj dhe nuk mund të tërhiqen dot prej hunde kaq kollaj dhe t’ju dëgjojnë ju kur vini këtu dhe flisni për energjinë, për faturat aforfe, për vjedhjet e CEZ-it dhe për marrëveshjet mashtruese me CEZ-in. Ku ishit ju? Shqiptarët e dinë ku ishit. S’ka shqiptar, edhe ata më të flaktët që votojnë për ju, të cilët, thellë në mendjen e tyre, mund të besojnë një sekondë të vetme se kjo qeveri ka bërë çfarëdo qoftë për të rënduar situatën në sektorin energjetik apo në të gjithë sektorët e tjerë. Nuk ka! 

Plani ynë është shumë i qartë dhe shumëdimensional qoftë për zhvillimin e vendit, qoftë për luftën me krimin. Plani juaj është qartësisht i lexueshëm. E bëni të qartë vetë, përditë. I merrni shqiptarët për budallenj, duke u përpjekur si të marrë që të na i faturoni neve të gjitha dështimet tuaja me krimin, me ekonominë, me arsimin, me shëndetësinë, me energjinë, me integrimin evropian, me të gjitha. Kjo është zgjedhja juaj. Ju e keni në dorë. Është e drejta juaj të vazhdoni në këtë rrugë. Unë mund t’ju them sot, pas kësaj seance dhe gjithë këtyre budallallëqeve të radhës, se shqiptarët jo vetëm s’janë budallenj, por sa më shumë t’i merrni për budallenj, aq më shtrenjtë do ta paguani faturën në zgjedhjet e ardhshme. Po ashtu, sa herë vij në këtë sallë dhe ju dëgjoj ju, aq më shumë i jap të drejtë George Bernard Shaw-t, i cili thoshte: “Mbase të gjithë të djathtët nuk janë budallenj, por, me siguri, shumica e budallenjve mund të lulëzojnë vetëm djathtas”.

(Reagime në sallë.)

Dy fjalë në fund për këtë komision hetimor. Personalisht, kam pasur “fatin e madh” të shijoj  3-4 nga këto farsat tuaja hetimore. Dua të jem shumë i qartë me ju, që të mos ketë asnjë ekuivok. mos bëni kot viktimën opozitare, sikur po ju shkelen të drejtat, po ju pritet fjala, po ju mungojnë hapësirat, po ju dhunon qeveria. Mos e bëni kot këtë, sepse nuk ju beson askush dhe askush nuk ju pengon, ne jo e jo, që të hetoni çfarë të doni brenda kornizës kushtetuese dhe kornizës parlamentare. Doni të hetoni? Bujrum, hetoni! Po çfarë doni të hetoni konkretisht, këtë duhet ta sqaroni ju. Sepse, nga çfarë flisni dhe nga çfarë shkruani, s’ka Zot të marrë vesh se çfarë doni të thoni. Më saktë merret vesh vetëm një gjë, që George Bernard Shaw, kur e ka thënë atë shprehjen, duket sikur ju ka pasur ju përpara.

Ilir Meta – Fjalën e ka zoti Noka. 

Flamur Noka – Faleminderit, zoti Kryetar!

Teksa dëgjova Kryeministrin që fliste dhe po mundohej të paraqiste se për të gjitha vrasjet që ndodhin në këtë vend e ka fajin opozita, për të gjithë tritolin opozita, pse policia është katandisur në këtë pikë fajet i ka opozita, pse janë futur në polici njerëz të inkriminuar e ka fajin opozita, pse policia përdoret mish për top dhe jo për funksionet që i takojnë sipas ligjit, fajin e ka opozita, e fundit që dëgjova ishte fakti që u detyrua të lexonte shifrat që ia kishte servirur vartësi i tij. Kryeministri, mirë ministri që i fabrikon vetë dhe i lexon vetë shifrat, detyrohet të lexojë  shifrat që ka fabrikuar dhe ka falsifikuar, ndryshe nga realiteti në vend, vartësi i tij. Kur të gjithë shqiptarët po jetojnë me tmerrin, me ankthin, me pasigurinë, me maskat, me vrasjet dhe me tritolin, përsëri vjen këtu e na tregon shifra të rreme, thua se këtu është qetësi, normalitet. Pardon, zoti Kryeministër! Bravo të qoftë që ke kurajën dhe i thua!  Unë po lexoj disa shifra, se i kemi mbajtur shënim ne. 

Janë 51 vrasje. Në shtator, në periudhën kur keni marrë pushtetin dhe më mbrapa, janë 9  vrasje. Në tetor të vitit 2013 janë 11 vrasje. Në nëntor janë 7 vrasje, edhe në dhjetor 7 vrasje. Në janar janë 17 vrasje. 51 bëjnë. Ai t’i fabrikoi... Duhet të dish një gjë, zoti Kryeministër, historikisht, në bazë të ligjit, komunikatat operative i ndërton Policia e Shtetit dhe ia çon një ministrit të Brendshëm, një Kryeministrit, një Kryetarit të Kuvendit dhe një Presidentit. Në 23 vjet nuk ka bërë vaki kurrë që komunikatat të ndërtohen nga ministri. Pse nuk i lihet policisë formulimi i komunikatave, siç e ka ligji, por e bën ministri? Nuk ka qytetar në këtë vend që të besojë se nuk po bëni falsifikime. Ne i kemi ndjekur dhe i kemi mbajtur shënim të gjitha shifrat. 

Po vazhdoj më tutje. Në 100-ditëshin...

(I ndërpritet fjala.)

Ilir Meta – Ju lutem, zoti Noka, se ky është diskutim nga e para!

(Reagime nga salla.)

Mirë, por është kryeministër ai. Më vjen keq! Të lutem, zoti Noka! Lexojini edhe 30 sekonda ato, se folët një herë. Pra, i lexuat një herë ato. 

Flamur Noka – Aksidente gjithsej në 100-ditëshin e parë 530 me pasojë vdekjen. 83 qytetarë kanë vdekur në 100-ditëshin e parë të kësaj qeverie. Aksidente me pasojë plagosje të rënda: 127 qytetarë janë plagosur rëndë. Aksidente me pasojë plagosje të lehta: 526 qytetarë. Aksidentet e dhjetorit: janë 216, me pasojë vdekjen 22, ndërsa me pasojë plagosjen e rëndë 28. Të janarit: 173. 18 me pasojë vdekjen, 17 me pasojë plagosje të rëndë.

Ilir Meta – Fjalën e ka Kryeministri. 

Edi Rama – Unë citova Xhorxh Bernard Shoun për budallenj dhe nuk tregova me gisht asnjë budalla. Po me sa duket, zotëria nuk rrinte dot pa thënë se është njëri nga ata. 

Ilir Meta –Po, zoti Noka.

Flamur Noka – Kur vjen puna edhe për perversitete, edhe për budallallëqe, zotëria është mësuar të drejtojë gishtin nga vetja. Rastis ndonjëherë që nuk e drejton, por gishtin prapë të vetja e ka. 

Ilir Meta - Zoti Turku, keni fjalën. 

Ardjan Turku – I nderuar zoti kryetar!

Të nderuar kolegë deputetë! Prej javësh, e tashmë prej muajsh ndoshta, i gjithë opinioni publik, jo vetëm opozita, edhe mediat e shkruara ose ato audiovizive, merren nga mëngjesi deri në darkë pikërisht me problemin e rritjes së krimit. Në fakt, në respekt të diskutimit të sotëm, mendova që dje pasdite të shikoj disa gjëra të tjera. Të mos merrem me tritolin, të mos merrem me vrasjet, të mos merrem me numrin e pafundmë të aksidenteve që po përfundojnë me vdekje. Për koincidencë më erdhi radha të flas pas Kryeministrit. Shifrat që unë kam marrë i kam mbledhur dje direkt nga njerëzit. Nuk e di formën sesi i merr Partia Socialiste dhe qeveria, por unë i kam marrë direkt në terren dhe s’kanë të bëjnë fare me ato çka deklaron qeveria, çka deklarojnë për mediat apo për publikun drejtoritë e policive nëpër qarqe. 

Kalova në zonën e Dumresë. Janë plot pesë komuna dhe një bashki. Duke pyetur njerëzit në mënyrë të drejtpërdrejtë, më rezulton se kemi një buletin për një periudhë dymujore: fundi i nëntorit-fundi i muajit janar. Po i marr me radhë. 

(I drejtohet një deputeti që flet nga salla.)  

Zoti Erion, me ekonominë jam marrë gjithë jetën. Po merrem edhe me policinë.

Në bashkinë Belsh, për dy muaj janë vjedhur tre motorë, nga të cilët dy në fshatin Qafë-Shkallë. 

(I drejtohet një deputeti që flet nga salla)      
Mos u mërzit. Do e dëgjoni. Do ta shikoni sesi do të vijë reflektimi qytetar, që del me një pëlqyeshmëri shumë të madhe për rendin. Është vjedhur një shtëpi. Në këtë territor kanë ndodhur disa vjedhje të vogla, që konsiderohen jo shumë të rëndësishme, por që mbartin rrezik potencial shumë të madh për të ardhmen. Asnjë nuk është zbuluar dhe nuk është kapur. 

Në komunën Fierzë janë vjedhur pesë lokale: dy në fshatin Çerragë, një në fshatin Fierzë, dy në fshatin Hardhi. Dëmet kanë qenë deri në 10 milionë lekë të vjetra, që janë baras me një falimentim të një biznesi fshati. Edhe për këto nuk ka asnjë lloj zbulueshmërie. Në asnjë komunikatë nuk figurojnë. 

Në komunën Grekan janë vjedhur dy biznese me dëme të konsiderueshme. Është sulmuar natën komuna, janë thyer e shpartalluar dyert e saj. Fatmirësisht nuk është vjedhur gjë. Është sulmuar shkolla, janë hapur dyert, është vjedhur një kompjuter. Janë sulmuar dhe shkatërruar dyert e postës. Është vjedhur kabulli i ndriçimit të qendrës së Grekanit. Po kështu, ka pasur disa herë krisma armësh në aksin që lidh Grekanin me Dëshiranin, si në vitin 1997. Kanë filluar të vidhen edhe pompat. Kjo është karakteristikë e zonave që për vaditje përdorin pompat, të cilat e marrin ujin nga liqenet. Kjo është bërë e modës. Asnjë lloj komunikate, asnjë lloj kapje njerëzish, vjedhësish e të tjerë me radhë. E vetmja që nuk ka probleme të tilla është komuna Rrasë, që është më në periferi, më në qoshe, një komunë shumë e vogël me dy mijë e ca banorë, ku banorët nuk dinë vjedhje të kësaj natyre që përmendëm më sipër. 

Në komunën Kajan është një dyqan i vjedhur. Është vjedhur edhe makina e pronarit të dyqanit. Plot 5 motorë të vjedhur në këtë komunë, nga të cilët 3 në fshatin Kajan, 1 në fshatin Cestije, një në fshatin Dragot. Në fshatin Cestije është vjedhur edhe një shtëpi. Kanë hyrë hajdutët brenda. Nuk po përmendim modën tjetër të vjedhjes së produkteve blegtorale, bujqësore e kështu me radhë. Po kështu në komunën Shalës është 1 dyqan i vjedhur dhe 1 makinë e vjedhur. Në fshatin Liçaj janë 2 dyqane të thyera, 1 makinë e vjedhur. Në fshatin Kutalli është 1 dyqan i vjedhur. Mund të shkoni t’i verifikoni atje. Një stres i paparë i këtyre banorëve! Ju e testoni popullin duke u nisur nga fakti  u kap njëri që vinte tritol, apo s’u kap tjetri që vinte tritol. Po ju them se ekziston një pasiguri shumë e madhe për pronën, për pasurinë, por edhe për vetë jetën e banorëve, kur hajduti shkon e i futet në shtëpi, sepse mund të përfundohet edhe në përleshje. Të gjitha këto nuk deklarohet në asnjë vend. As në këto që janë zona autoktone, pa le më në zonat urbane.

Prandaj, zoti ministër i Rendit, unë vendosa t’jua them këto që të merrni masa, sepse po merreni me gjëra të mëdha, ndërkohë që gjërat e vogla po zgjerohen në bazë dhe po arrijnë të tronditin jetën e përditshme të qytetarëve. Këto akte i bëjnë ata të mos ndihen as të qetë e as të sigurt për jetën, por edhe për pronën e tyre. Shpresoj se do ta merrni seriozisht. 

Lind pyetja: a ka prani fizike të policisë? Sigurisht që ka, unë e shoh përditë. E shoh përditë nëpër rrugë praninë fizike. E pashë edhe dje kur u bllokua Rruga e Elbasanit, kur do të kthehesha për në shtëpi. Por në zonat rurale, ku banon pothuajse gjysma e popullsisë, në mos më shumë, nuk ka prani fizike të policisë. Ose prania fizike e punonjësve të rendit apo e inspektorëve të përkatës është e tillë saqë njerëzit tashmë kanë filluar të ankohen edhe për ndihmën ekonomike. Nuk është faji i tyre kur marrin edhe plan-vendosjet e shtëpive të tyre dhe nuk gjen dot nga bie Veriu, sepse nuk dinë ta lexojnë. Nuk është faji i tyre. Faji është i atyre që i kanë urdhëruar të merren me këto punë. Ata nuk po merren me dëmtuesit e vërtetë, me kriminelët e vërtetë të këtyre niveleve, që përbëjnë një rrezikshmëri shumë të madhe dhe mbjell një pasiguri të përditshme. 

Nuk besoj se me këto fakte që solla këtu, sado të nivelit të ulët apo të bazës që ishin,  do të më konsideroni si njeri që po inkurajon krimin. Përkundrazi, po kërkoj të tërheq vëmendjen e ministrisë përkatëse dhe të qeverisë drejt këtyre problemeve sa të vogla e të rëndomta në dukje, aq edhe të mëdha e me pasoja në të ardhmen. Po cili është shkaku? Siç më rezulton, nga stacioni i policisë së Dumresë dhe nga ai i Cërrikut para disa ditësh është shkarkuar nga detyra shefi i stacionit të policisë. Më përpara këtë fat e kishin pasur inspektorët e rendit në secilën komunë. Ka mbetur e vjetër vetëm bërthama e policëve pranë këtij stacioni. Është shkëputur memoria institucionale, memoria e gjallë. Këta njerëz i dinin elementët potencialë për krime të mundshme, për vjedhje, i njihnin konfliktet e vjetra, e dinin dokumentacionin në arkive për gjëra që kishin ndodhur më përpara. Ishin pikërisht këta që njihnin të gjithë terrenin dhe mund të adresoheshin direkt te keqbërësit e mundshëm. Është shkëputur memoria e gjallë institucionale dhe krimi ka filluar të rritet në këto nivele e të marrë përmasa shumë të mëdha. Këtë ka sjellë lëvizja e menjëhershme, ndërrimi i menjëhershëm i stafeve të drejtuesve të rendit, që nga drejtori i Përgjithshëm i policisë, drejtorët e qarqeve, drejtuesit e sektorëve të tjerë, nga të cilët përbëhet rendi, por edhe të institucioneve të tjera bashkëvepruese me organet e rendit. E gjithë kjo ka sjellë shkëputjen komplet nga baza dhe lulëzimin e këtij lloj krimi, me prirjen për t’u rritur e për t’u zgjeruar në të ardhmen. Pra, edhe një herë, do t’ju lutesha që t’i merrnit shumë në konsideratë këto gjëra.

 Nga ana tjetër ne sot jemi mbledhur për një komision hetimor. Shqetësimi ynë ka qenë pikërisht ky që po them unë. Ka qenë lëvizja masive, transferimet masive dhe emërimet e reja, të cilat mundet që në shumë raste të kenë edhe sfond apo karakter politik. Meqenëse kam vënë re shumë herë se juristët përpiqen ta kapin veshin jo drejtpërdrejt, po në drejtim të kundërt, duke bërë një rrugë të gjatë, vendosa që ta shoh edhe një herë vetë Kushtetutën. Çfarë thotë ajo për komisionet hetimore? Çfarë kanë thënë në raste të caktuara, apo çfarë thonë edhe vendimet e Gjykatës Kushtetuese? Në fakt, këtyre iu referuan edhe parafolës të tjerë. Kemi pikën 2 të nenit 77 të Kushtetutës. 
Për ngritjen e komisioneve hetimore, përdorimi i shprehjes “është detyrim” krijon një situatë krejtësisht të izoluar e specifike të lidhur ngushtësisht me plotësimin e kuorumit. Pra, Kuvendi, me kërkesë të 1/4-ës së të gjithë deputetëve, është i detyruar, dhe jo ta gjykojë, të caktojë ngritjen e komisionit hetimor për të shqyrtuar një çështje të veçantë. Nga ky këndvështrimi problemit, Gjykata Kushtetuese, vendimi nr. 18. datë 14. 05.2003, çmon se e drejta e pakicës vetëm për sa i përket kërkesës për ngritjen e komisionit hetimor, mbetet e drejtë e pakufizuar nga vullneti i shumicës. Pra, nuk varet nga vullneti juaj, po a po jo, dëshironi apo jo. Ndërkohë, qartazi ju i jepni të drejtë vetes të na kufizoni në të drejtat që neve na jep Kushtetuta. Nëse ka diçka që duhet diskutuar sot këtu, e vetmja pikë është shkalla e respektimit të parimeve kushtetuese dhe të shtetit të së drejtës në formulimin e objektit të komisionit hetimor. Këtu u referohemi tri pikave.

 Së pari, a janë çështje me interes publik apo jo rritja e kriminalitetit, siguria fizike, siguria e pronës dhe gjëra të tjera? Në mënyrë absolute e të padiskutueshme që janë.

 Së dyti, objekti i komisionit. A është funksion kushtetues i Kuvendit? Tre funksione kushtetuese ka Kuvendi: orientimin politik, miratimin e ligjeve, mbikëqyrjen e zbatimit të ligjeve. Ne s’po kërkojmë gjë tjetër: ne po kërkojmë nëse është zbatuar ligji në shkarkimet, në transferimet, në emërimet e reja në Policinë e Shtetit apo jo. 

Së treti, duhet të zbatohen parimet kushtetuese. A respektohet balancimi i pushteteve në kërkesën që ne po bëjmë apo jo? Qëllimisht ngatërrohet. Nuk kemi kërkuar hetime individësh. Le të bëjnë çfarë të duan individët me prokurorinë dhe prokuroria me individët. Neve na duhet vetëm procedura e ndjekur. Neve na duhet argumentimi. 

Ilir Meta – Po, zoti Kryeministër! 

Edi Rama – Po ndërhyj vetëm sepse në fjalën e parafolësit kishte dy gjëra që më në fund mbas kaq shumë orësh kanë kuptim dhe ia vlen të thuhen për publikun që na ndjek. Pa diskutuar pastaj se a është koha më e mirë për njerëzit për t’i pyetur për motorë të vjedhur apo për të biseduar për gjëra të tjera. Por u ngrit shqetësimi për prezencën e policisë, që nuk është aq e ndjeshme ose mungon shpeshherë në zonat që u përmendën. Kjo është absolutisht e vërtetë dhe po aq e vërtetë sa është i vërtetë fakti se Shqipëria ka numrin më të ulët të trupave policore në botë, se në Europë nuk diskutohet, dhe numri i trupave policore në Shqipëri në raport me territorin është jashtë të gjitha standardeve ndërkombëtare ose bashkëkohore. 

Ne jemi shumë të vetëdijshëm për këtë dhe zgjedhja jonë ka qenë shumë e qartë: në hapin e parë të ngremë rrogat për të gjitha trupat policore të terrenit, gjë që e bëmë duke pothuajse i dyfishuar rrogat, dhe në hapin e dytë të shfrytëzojmë rezultatet që presim dhe që pa dyshim do të marrim nga ky vit për të shtuar numrin.

Do më lejoni të ndaj me ju edhe një aspekt tjetër: kemi policinë me arsimin më të ulët mesatar në Europë, me diferencë dramatike nga vendi i parafundit; kemi policinë me moshën më të lartë mesatare në Europë, me diferencë dramatike nga vendi i parafundit. Këto dy aspekte, që më besoni, na bëjnë të na vijë zor kur na pyesin për të dhënat e policisë, partnerët me të cilët bashkëpunojmë dhe të cilëve u jemi adresuar për ndihmë, janë pjesë pikërisht e gjithë procesit të reformës dhe të ristrukturimit të Policisë së Shtetit. Besoj se kushdo që na dëgjon dhe kushdo që ka pak kujdes e bën dallimin përsëri mes nesh kur flasim për rezultatet e Policisë së Shtetit dhe mënyrën si është folur deri dje, pavarësisht se rezultatet kanë qenë: pikë e zezë.

Ne nuk propagandojmë suksese imagjinare. Ne nuk u themi shqiptarëve se kjo që kemi bërë është e gjitha dhe kënaquni me kaq. Ne jemi më të pakënaqurit në raport edhe me ju në rast se e adresojmë problemin ndershmërisht dhe në rast se ndershmërisht kërkojmë që Policia e Shtetit të performojë ashtu siç duhet. Me këtë shpirt pakënaqësie që do të na shoqërojë deri në sekondën e fundit në qeverisje, do të vazhdojmë të nxisim përmirësimin e cilësisë se punës së Policisë së Shtetit.

E dyta gjë që m’u duk përsëri me sens, në atë që folët, ishte pjesa kur shpjeguat komisionin hetimor. Ju siguroj se sikur ta kishin shpjeguar kështu ata që e kanë shkruar atë dokument, sot nuk do të ishim duke diskutuar për komisionin hetimor, se do të ishte ngritur. Ju folët në mënyrë precize për lëvizje, për ristrukturime, për natyrën e këtyre lëvizjeve e ristrukturimeve dhe kjo është një çështje krejtësisht në tagrin e parlamentit, të opozitës, të gjithë parlamentit që të mund ta hetojë, por po të lexoni çfarë kanë shkruar kolegët tuaj, qartësisht në këtë rast pa opinionin tuaj, me siguri që do të bini dakord me mua që ai objekt është tërësisht i çoroditur, siç është e çoroditur gjithë vija e sjelljes dhe gjithë qasja juaj në këtë periudhë, dhe posaçërisht ndaj Policisë së Shtetit.

Për sa i përket pastaj asaj që parlamenti është i detyruar të ngrejë komision hetimor, ju them si dëshmitar jo i rremë, që kam përjetuar një pjesë të madhe të këtyre proceseve, që përballë këtij detyrimi dhe përballë objektesh të hetimit tërësisht të qarta, në këtë sallë opozita është refuzuar jo një herë, as dy herë dhe jo për çështje emërtesash e lëvizjesh, por për çështje me rëndësi kombëtare dhe për çështje me një interes të atillë kombëtar, të provuara nga pasojat e refuzimit më pas.

Duke e mbyllur, unë do t’ju thosha, për këto dy pika që bënin sens kuptohet, duke përjashtuar motorët e vjedhur, se ajo ishte zgjedhja juaj, por nuk është e falenderueshme, dhe ju siguroj ju dhe të gjithë, që për sa na takon, jo për këtë hetim, por çfarëdolloj hetimi për çfarëdolloj çështjeje, në çfarëdolloj drejtimi, ne jemi tërësisht të hapur, madje do të donim shumë që t’i jepni një punë opozitës, se kështu e papunë, duke i rënë ditë-natë gozhdës së patkoit të kalit të ngordhur, realisht jo vetëm që s’i bëni mirë vetes dhe kjo është çështja juaj, por po i bëni dëm edhe vendit.

Ilir Meta -  Fjalën e ka zoti Turku.

Ardjan Turku – Faleminderit, zoti Kryetar!

Vetëm për të sqaruar diçka, se nuk dua që Kryeministri të më ketë keqkuptuar, gabimisht, sigurisht. Krimi është ai që është, por duke u marrë me piramidën e krimit dhe me ngjarjet më të bujshme, kemi harruar që poshtë është një shtresë që po vlon pikërisht për arsye të politikave që ju keni ndjekur në polici në të gjitha nivelet.

E dyta, duke qenë në mëdyshje, t’i thosha apo jo ata motorët e ato dyqanet etj, shpresoja që të sillja diçka dhe me sa duket arrita ta tërheq vëmendjen tuaj dhe ju të pranoni që, duke përmendur motorët, dyqanet, kamionët e vjedhur atje në bazë, krimi nuk është vetëm ai i zonave urbane. Kjo është një çështje shumë e rëndësishme, që, sa më shpejt ta kuptoni ju dhe ne të gjithë, dhe të merremi me atë punë, aq më mirë është për këtë vend.

Së fundi, meqenëse e kam lexuar edhe materialin për komisionin hetimor dhe të tjerat që përmenda aty, nuk shoh ndonjë ndryshim të madh, të tjerat janë sofizma. Ky është një komision hetimor që duhet të funksionojë dhe pavarësisht se aty është shkruar me shumë fjalë, me më shumë referenca, thelbi është po i njëjtë. Nuk e kemi çuar ndonjëherë ndërmend dhe në material nuk thuhet që me komision hetimor ne do të hetojmë individë të ndryshëm. Ky parlament, mbi bazën e atyre gjërave që do të gjejë, vetëm mund t’i sugjerojë, mund t’i çojë në prokurori dhe në gjykatë. Është ekzekutivi ai që merret. Kështu që mos t’i ngatërrojmë këto gjëra.

Faleminderit!

Ilir Meta – Të lutem, zoti Noka!

Fjalën e ka zoti Noka për procedurë.

Flamur Noka – Gënjen, gënjen dhe vetëm gënjen. Është fytyra jote që nuk zverdhet, nuk skuqet e nuk nxihet, se po të mos gënjeje, nuk do të thoshe këtu ato që the. Zotëri, pyete pak ministrin tënd, sa nga ata që ka  hequr janë me arsim të mesëm? 100% e viktimave të raprezalies në Policinë e Shtetit është me arsim të lartë. Sa prej atyre që keni kthyer në polici janë në moshë të re, se qave hallin e moshës së re ti? Të gjithë i ke me moshë mesatare 55-60 vjeç.

E dyta, Kryeministër, që ofendon me fjalë të tilla nuk ka. Por nuk është problem pse e bën ti. Pse? Sepse për atë çështje që the qëparë, me epikrizë je ti dhe ministri  yt, ne të tjerët nuk kemi asnjë epikrizë.

Faleminderit!

Ilir Meta – Fjalën e ka zoti Kryeministër.

Edi Rama – Të kërkosh replikë dhe të thuash: “Nuk më përmendi mua, por përmendi faktin”, është të thuash: fakti jam unë. Në fakt ti je fakti se nuk ke fakte, dhe duke qenë fakti pa fakte, ti ke vetëm veten, por faktin nuk e ke. Kështu që ti je thjesht një fakt. Je një fakt kokëfortë i faktit se kjo opozitë nuk ka fakte dhe kapet pas faktit tënd.

Ilir Meta – Fjalën e ka kryetari i Grupit Parlamentar i Partisë Socialiste, zoti Gramoz Ruçi.

Gramoz Ruçi - Kam ndjekur këtë seancë tepër të gjatë për një kërkesë të opozitës, për ngritjen e një komisioni hetimor për çështjen e emërimeve dhe çemërimeve në polici.

 Dua të ndalem në tri çështje dhe në fund kam edhe një propozim. 

E para, të gjithë ju, kolegë opozitarë, që në diskutimet e para thatë: jeni në kundërshtim me ligjin, keni ndryshuar strukturën, kriteret e pranimit dhe folët për shkurtimet. Do t’ju thosha që nuk keni thënë ndonjë gjë të re. Ne bëmë një fushatë elektorale, kishim një program politik elektoral dhe kemi thënë se do të vijmë në pushtet dhe me luftën kundër krimit do të përsosim strukturën organizative të Policisë së Shtetit.

 E dyta, do të forcojmë kriteret ligjore, duke pastruar Policinë e Shtetit nga të paaftët, nga nepotikët, nga partiakët dhe nga ata që janë vënë në kundërshtim me ligjin. Këtë e kemi thënë publikisht.

 E treta, do të kemi polici më efektive nëpërmjet shkurtimeve. Qeveria që ditën e parë që ka ardhur, jo me dëshirën e saj, ka bërë një shkurtim 18% në të gjitha dikasteret e këtij vendi. Dhe ne për këto të tria që ngrini ju, zotëri, jemi votuar. Çfarë kërkoni tani?

Problemi i dytë, kryekreu juaj, meqë e përdori rëndom këtë shprehje, shpalli një gjë shumë të madhe: “Sot pozita i shpall luftë opozitës dhe popullit opozitar”. Kjo ishte çështja e të gjithë këtij diskutimi dhe ju jeni munduar gjatë gjithë kohës ta fryni. 

Problemi i tretë është se në diskutimet tuaja dëgjova gjithçka, por një fjalë për Policinë e Shtetit nuk e dëgjova. Gati-gati shtrohet pyetja: jeni me krimin apo me policinë? Nga parlamentarët shqiptarë nuk dëgjova njërin që të thotë: “Bravo, Policia e Shtetit që numri i vrasjeve është ulur 30%!”, megjithëse vrasjet, është turp për politikën shqiptare, që t’i llogarisë me përqindje. Si nuk dëgjova një të vetëm, që të thotë se numri i vjedhjeve me armë është ulur 55%. Si nuk dëgjova një, që të thotë se numri i personave të kapur nga policia, që ishin në kërkim brenda vendit është rritur me 15%?! Si nuk dëgjova një, që të thotë se  numri i të kërkuarve ndërkombëtarisht nga Interpoli është rritur me 11%?! Si nuk dëgjova një, të thotë se lufta kundër korrupsionit është rritur 71%? Si nuk dëgjova një, që të thotë se numri i aksidenteve me pasojë vdekjeje është ulur me 18%? Kjo është puna e policisë, ata janë djem nënash, ne kemi të drejtë të flasim, ata s’kanë të drejtë të flasin, por rrinë natë e ditë, në borë, në shi. Shumica e tyre me qendër banimi jashtë vendit të punës dhe dëgjojnë broçkullat tona këtu, që as “bravo” që nuk u themi, po u themi “jazëk”. Ç’është kjo klasë politike?
Sigurisht, kur fola  ju kisha parasysh pikërisht ju, sepse ju e anatemuat policinë, zonja Topalli! Po  vij tek e treta: kryekreu juaj shpalli se kjo është dita ku maxhoranca i shpall luftë opozitës dhe popullit opozitar. Po mirë, unë pyes, në diskutimin e parë që maxhoranca ushtroi sot, zoti Xhafaj shtroi një problem: 14 kërkesa ka pasur opozita e djeshme dhe maxhoranca e sotshme për komision hetimor, kur ju keni qenë në maxhorancë. Ju sot thatë me të madhe: “Miratimi i komisionit hetimor është jetik për demokracinë”, e unë ju pyes: po 14 herë që opozita e djeshme ju kërkoi, kur ju ishit në maxhorancë, nuk ishte jetike për demokracinë? 

Thatë se kërkesa për komisionet hetimore është e pakushtëzuar nga maxhoranca parlamentare. Po kur ju ishit në pushtet, pse këto 14 kërkesa të opozitës së djeshme ishin të kushtëzuara nga maxhoranca parlamentare? Thatë se është e drejtë kushtetuese, dhe mua më vjen mirë që më së fundi e lexuat nenin 77, se unë në këtë podium, si sot në pushtet, edhe dje në opozitë, e kam lexuar e stërlexuar nenin 77 qindra herë në parlament. Po kur kërkonte kjo opozita e djeshme dhe ju ishit në pushtet, s’ishte po ky neni 77?
 Po vazhdoj më tej. Komisionet parlamentare janë instrumente të rëndësishme të kontrollit parlamentar. Po kur ishit në pushtet ju, pse ky kolegu parafolës tha se janë tre funksionet e parlamentit? Funksionet e parlamentit janë katër dhe pikërisht këtë funksion, kontrollin parlamentar, ne e kemi kërkuar 14 herë në 8 vjet rresht dhe ju s’na e lejuat asnjëherë. E pra, të vazhdojmë më tej, është me rëndësi të madhe politike, por ne kush s’na mblodhi. U ngrit i gjithë Brukseli, na ftoi dhe më së fundi u ulëm maxhorancë e minorancë për të ngritur një komision hetimor, pikërisht për këtë që kërkoni ju dhe pikërisht për një problem madhor, siç ishte vota e lirë dhe ju s’e miratuat dhe s’e miratuat.
 Kështu mund të vazhdoja me plot gjëra, por s’doja të thosha atë që tha ish-ministrja e Integrimit dhe sot kryetarja e Komisionit të Integrimit. Ne jemi ndryshe, nuk jemi me shprehjen “Ç’të mbillni, do korrni!” dhe këtë jua kemi thënë që ditën e parë. Për problemin që po diskutojmë, keni kërkuar 3 herë ministrin e Brendshëm në komision. Të tria herët ju ka ardhur dhe ju ka raportuar një për një, për të ushtruar pikërisht funksionin e kontrollit parlamentar. Keni kërkuar në interpelancë për të njëjtën çështje Kryeministrin e vendit. Ka ardhur këtu në këtë podium dhe u ka raportuar sipas Rregullores së parlamentit. Është detyrim kushtetues, thotë dikush nga salla. Po pse dje, 8 vjet, nuk ishte detyrim kushtetues? Në 8 vjet vetëm një interpelancë ka pranuar kryeministri juaj. Ka vazhduar më tej të drejtën për t’u ankuar në prokurori, është e drejta juaj, e personave që e ndiejnë veten të cenuar në këtë çështje. Kanë vajtur gati dyqind e ca raste në gjykatë, është e drejta e tyre, absolutisht. Ne përsëri ju themi: po, more zotërinj, edhe kërkesa juaj është e drejta e demokracisë, është e drejtë sipas Kushtetutës, është e drejtë sipas rregullores, është e drejtë sipas ligjit, absolutisht po. 

Kushtetuta, ligji, Rregullorja e parlamentit kërkojnë vetëm tri gjëra: objekti të përcaktohet sipas atij nenit të Kushtetutës dhe sipas këtij ligji; përbërja e komisionit të përcaktohet sipas ligjit përkatës, 8891 mos gabohem. E keni parë se si e keni ju objektin dhe përbërjen? E keni në kundërshtim edhe me Kushtetutën, edhe me ligjin. Unë ju thashë se kam një propozim. Zoti Kryetar i grupit të minorancës, ju drejtohem juve të parit, si personi përgjegjës që përfaqësoni grupin e minorancës; i drejtohem Kryetarit të Kuvendit. Absolutisht maxhoranca është dakord, kemi thënë se mund të bëjmë gabime të reja,  por në asnjë mënyrë nuk do të përsërisnim të vjetrat dhe do të mësojmë nga fajet e vjetra të 8 vjetëve të qeverisjes suaj dhe nuk do t’ju përgjigjemi në asnjë mënyrë me të njëjtën monedhë. Kjo ishte një nga arsyet kryesorë që ju u larguat nga pushteti. Ulemi, nën drejtimin e Kryetarit të Kuvendit, dhe të sjellim në shtratin e nenit 7, 77 dhe 78 të Kushtetutës objektin e komisionit. Të biem në shtratin e pesë interpretimeve të vendimeve të Gjykatës Kushtetuese, jo një, po pesë, për objektin e komisionit. Të biem në shtratin e ligjit përbërjen e komisionit. E keni parë sesi e keni të shkruar? Edhe kryetarin ju, edhe shumicën ju, kur ligji thotë ndryshe. Po të ishte kryetarja e djeshme, absolutisht do ta kthente mbrapsht, siç ka kthyer me të drejtë. S’e ke në përputhje me Kushtetutën, s’e ke në përputhje me Rregulloren, s’e ke në përputhje me ligjin: mbrapsht.

Ne e kemi korrigjuar, apo jo zoti Xhafaj, se ka pasur të drejtë. Ne s’kemi ushtruar ketë, por kemi thënë se për ne propozim është konkret. Ta ndërpresim këtë debat pa vlerë. Brenda javës sillni objektin e komisionit hetimor në shtratin e këtyre 3 neneve të Kushtetutës dhe 5 vendimeve të Gjykatës Kushtetuese! Sillni përbërjen e komisionit, sipas nenit përkatës të ligjit për komisioni hetimor, dhe ne jemi absolutisht dakord që ta miratojmë!
Ilir Meta – Faleminderit, zoti Ruçi! Fjalën e ka kërkuar kryetari i Grupit Parlamentar të opozitës, zoti Paloka.

Edi Paloka – Faleminderit, zoti kryetar! Së pari, do të doja ta marr si  reflektim pozitiv propozimin e zotit Ruçi. 

Jam pak në vështirësi pas fjalës së Kryeministrit, që tha se të gjithë të djathtët e botës qenkan budallenj. Duke pasur parasysh se të djathtët në botë kanë pasur edhe figura si Thatcher, Reagan etj., po pranoj të fusim veten në rangun e tyre. 

Meqë ju propozuat një marrëveshje, që mund ta bënit edhe në Konferencën e Kryetarëve, ajo që do të kërkoja, është të vazhdojmë diskutimet dhe pastaj të ulemi e të vendosim... Ose të ulemi dhe të vendosim... 

(Reagime në sallë.) 

Pse nuk dëgjoni? Çfarë keni?... A ka mundësi të flas unë?... Nuk jam kryetari juaj: jam kryetari i Grupit Parlamentar të PD-së.

Ilir Meta – Ju lutem, të përfundojë zoti Paloka!

Edi Paloka – Kemi kërkuar ne ngritjen e këtij komisioni hetimor dhe jemi të interesuar që ai të ngrihet... Janë edhe pak diskutantë, le të flasin ata dhe ta mbyllim. Po të na thuhet, të vijmë pas një jave, apo pas disa ditësh. Mirëpo pas disa ditësh ë na thoni se jeni në atë mendje. E keni treguar se sa i qëndroni marrëveshjeve. Nuk mund ta bëjmë rolin që do t’i pëlqente kryetarit tuaj. Janë edhe pak diskutantë, le të flasin ata dhe ta mbyllim.

Ilir Meta – E falënderoj zotin Ruçi për propozimin, respektoj qëndrimin  e Grupit Parlamentar të PD-së dhe propozoj që të vazhdojmë me diskutimet, ndërsa në fund vendosim nëse do ta bëjmë votimin sot, ose, nëse pranohet ideja e zotit Ruçi, votimin ta bëjmë në seancën tjetër, në varësi të mirëkuptimit të mundshëm.

Zoti Ruçi.

Gramoz Ruçi – Zoti kryetar, më duket se Kryeministri e shprehu qartë në fjalën e tij. Madje jo një herë, po dy herë. Në vazhdim të jetës së demokracisë sonë parlamentare, bëra një propozim konkret. Nëse është fjala për të vazhduar diskutimet, i vazhdojmë sot apo javës tjetër. Më lejoni që për këtë propozim që bëra në frymën e filozofisë si kryetar grupi, më duhet të konsultohem nëse duhet t’i lënë ato hartimet apo jo. 

Ilir Meta – Zoti Paloka.

Edi Paloka – Kërkoj pesë minuta për mbledhje grupi. 

Ilir Meta – Pesë minuta pushim.

(Pas pushimit)

Ilir Meta – Rifillojmë seancën.

Dua të falënderoj kryetarin e grupit parlamentar të PS-së, zotin Ruçi dhe kryetarin e grupit parlamentar të PD-së, zotin Paloka, por edhe kolegët e tjerë deputetë, zotin Xhafaj dhe zotin Bylykbashi, të cilët kanë punuar së bashku gjatë këtij pushimi për të arritur në këtë projektvendim: “Për ngritjen e komisionit hetimor për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”. Në mbështetje të neneve 7, 77 dhe 78 të Kushtetutës, të neneve 5, 6, 8 dhe 9 të ligjit nr. 8891 “Për organizimin dhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e një grupi deputetësh të grupit parlamentar të PD-së, Kuvendi i Republikës së Shqipërisë vendosi: 

I. Ngritjen e komisionit hetimor kuvendor për shqyrtimin e kërkesës së një grupi prej 36 deputetësh të grupit parlamentar të PD-së.

II. Objekti i punës së komisionit hetimor është: kontrolli i zbatimit të legjislacionit në fuqi në procesin e lëvizjeve të burimeve njerëzore në Policinë e Shtetit për periudhën 15 shtator 2013- 31 janar 2014, përfshirë largimet, transferimet dhe punësimet e reja në polici, me qëllim për të njohur dhe verifikuar tërësisht këtë proces dhe pasojat e sjella në garantimin e  sigurisë publike.

III. Komisioni ka të drejtë të hetojë dhe të bëjë transparencë të plotë për çdo çështje që përfshihet në objektin e punës së tij, në përputhje me parimet kushtetuese, veçanërisht parimin e ndarjes dhe balancimit të pushteteve, si dhe duke respektuar dhe duke mos mbivendosur kompetencat e organeve të drejtësisë.

IV. Komisioni hetimor i ngritur sipas këtij vendimi, bashkë me raportin përfundimtar, i paraqet Kuvendit në seancë plenare rekomandime në lidhje me nxjerrjen e përgjegjësive, përfshirë ato institucionale, ndryshime apo miratime ligjesh lidhur me Policinë e Shtetit.

V. Komisioni Hetimor Parlamentar përbëhet nga 15 deputetë, tetë nga maxhoranca dhe 7 nga opozita. Kryetari do të jetë i PD-së.

VI. Komisioni e ushtron veprimtarinë e tij për një afat dymujor nga miratimi i këtij vendimi.

VII. Ngarkohet kryetari i Kuvendit dhe sekretarja e Përgjithshme që menjëherë të caktojnë mjediset dhe mjetet e tjera.

Jemi dakord me këtë projektvendim?

Zoti Ruçi? 

(Zoti Ruçi shprehet dakord.)

Zoti Paloka?

(Zoti Paloka shprehet dakord.)

Për çështjen e emrave kemi rënë dakord t’i vendosim në seancën e radhës, pasi të diskutohen brenda grupeve parlamentare. Kjo ishte një kërkesë kryesisht e grupit të maxhorancës.

Urdhëroni, zoti Bylykbashi!

Oerd Bylykbashi – Faleminderit, zoti Kryetar!

Pas kaq orësh debati në këtë sallë më së fundi u ra dakord për një tekst për ngritjen e komisionit hetimor me objektin që ju lexuat. Ky është një moment i rëndësishëm, pasi kjo është një e drejtë e padiskutueshme për opozitën. Sigurisht, ne nuk diskutuam faktin se opozita ka të drejtë ta kërkojë, por ramë dakord dhe negociuam mbi objektin e komisionit. Nëpërmjet këtij reflektimi të maxhorancës, sot i hapet rrugë një hetimi parlamentar për një çështje shumë të rëndësishme dhe të mprehtë të përditshmërisë së qytetarëve shqiptarë, që është rendi dhe siguria publike e tyre. Nëpërmjet këtij objekti ne do të kemi mundësi të njohim dhe të verifikojmë të gjitha lëvizjet e kryera në Policinë e Shtetit nga data 15 shtator 2013 - 31 janar të këtij viti, me qëllim evidentimin e arsyeve të këtyre lëvizjeve, zbatimin e legjislacionit në fuqi gjatë procesit të lëvizjeve njerëzore në Policinë e Shtetit, ku përfshihen largimet e detyruara, transferimet apo punësimet, ripranimet e punonjësve në Policinë e Shtetit apo emërimet e reja, si dhe njohjen dhe verifikimin e pasojave që kanë sjellë këto lëvizje, me qëllim evidentimin e problematikave.

Përmes këtij hetimi parlamentar do të mund të ushtrojmë kontroll parlamentar për sa thamë më lart nëpërmjet shqyrtimit dhe hetimit parlamentar në përputhje me tagrin që ka ky komisionin hetimor, për urdhrat dhe vendimet për shkarkimet, riparimet, emërimet dhe transferimet në Policinë e Shtetit, urdhrat dhe vendimet për ristrukturim, reformim, ngrirje apo pezullim të punës së strukturave të Policisë së Shtetit dhe urdhrat apo vendimet për veprime apo mosveprime të policisë dhe impaktin që ata kanë pasur në parametrat e qetësisë publike në vend. 

Siç e thashë, ky reflektim i hap rrugën këtij hetimi të rëndësishëm dhe ajo që ne urojmë si grup parlamentar është që kjo mos të jetë një facesaving nga ana e maxhorancës në lidhje me një çështje kaq të rëndësishme në kuadër të dialogut të nivelit të lartë që do të vijë në ditët që vijon.

Faleminderit!

Ilir Meta – Duke përfunduar këtë çështje mendoj se propozuesi i kompromisit, zoti Ruçi, jo vetëm që ka të drejtën e fjalës, por edhe duhet ta falënderojmë për konstruktivitetin.

Gramoz Ruçi – Nuk kam dalë për të përshëndetur, por duke parë që përfaqësuesi i opozitës mori fjalën dhe shpalli triumfin dhe më në fund tha shyqyr, u kuptua se ç’është demokracia parlamentare, kontrolli parlamentar, e drejta e opozitës e të tjera, pikërisht për këto doja të flisja edhe unë. Përshëndetje, vëllezër opozitarë! Duhet të ktheheshit në opozitë pas 8 vjetësh që të kuptonit se çdo të thotë të mos përdorësh maxhorancën në kundërshtim me Kushtetutën, në kundërshtim me vendimet e Gjykatës Kushtetuese, në kundërshtim me zbatimin e ligjit për komisionet hetimore, një e drejtë që, kur ishit në pushtet, 14 herë ia mohuat opozitës së djeshme.

Së dyti, ju përshëndes përsëri që me gjithë kokëfortësinë tuaj, projektvendimin e bërë në kundërshtim edhe me nenin 7, me nenin 77 dhe me nenin 78 për objektin e komisionit hetimor, pas sugjerimit që ju bëmë dhe të propozimit që ju bëtë këtu, ratë dakord. Ju përshëndes, pavarësisht se përsëri në kundërshtim me ligjin nr. 8891 “Për komisionet hetimore” donit edhe kryetarin, që ua jep ligji, por edhe maxhorancën që s’ua jep ligji, megjithëse ratë dakord.

Unë do të thosha se kjo vepër e maxhorancës, është vepër e Kryeministrit, që e lançuat në të gjitha rasat, nga fillimi e deri në fund. Do të përshëndesja ministrin e Brendshëm, që është tërësisht i hapur për çdo kontroll parlamentar me komision hetimi, me thirrje në Komisionin e Sigurisë, me thirrje në interpelancë, se s’ka çfarë të fshehë. Siç ju kemi thënë që në krye të herës, që ditën e parë që kemi ardhur si maxhorancë, ne do të jemi ndryshe. Ja ku është një provë që ne do të jemi ndryshe.

Le të jetë kjo ditë një ogur i mirë dhe ju bëj apel sot se do të ishte mirë dhe do t’ju kuptonim nëse vërtetë jeni këta që tregoheni, nëse propozoni emrat për një reformë shumë të rëndësishme, siç është reforma territoriale dhe administrative.

Faleminderit!

Ilir Meta – Faleminderit, zoti Ruçi!

Hapet votimi me elektronikë për të verifikuar prezencën e deputetëve dhe kuorumin.

Mbyllet votimi.

114 deputetë janë të pranishëm.

Kuorumi është i mjaftueshëm për të vazhduar me votimet.

Së pari, kemi projektligjin «Për ratifikimin e marrëveshjes ndërmjet Republikës së Shqipërisë dhe Republikës së Kosovës për  statusin e anëtarëve të Forcave të Armatosura të Republikës së Shqipërisë dhe të Forcës së Sigurisë së Republikës së  Kosovës, gjatë qëndrimit të tyre të përkohshëm në territorin e shteteve përkatëse».

Hapet votimi në parim me elektronikë.

Mbyllet votimi.

Me 112 vota pro miratohet në parim projektligji.

Kalojmë në votimin nen për nen, me kartonë.

Neni 1, sipas variantit të propozuar? Pro? Kundër? Abstenim?

Miratohet.

Neni 2, sipas variantit të propozuar? Pro? Kundër? Abstenim?

Miratohet.

Hapet votimi me elektronikë në tërësi.

Mbyllet votimi.

109 vota pro, asnjë kundër, asnjë abstenim.

Miratohet në tërësi ky projektligj.

Vazhdojmë me projektvendimin “Për shqyrtimin me procedurë të përshpejtuar të projektligjit “Për ratifikimin e marrëveshjes së huas dhe projektit, ndërmjet Republikës së Shqipërisë, të përfaqësuar nga Ministria e Financave dhe operatori i Sistemit të Transmetimit, sh.a., si agjencia e zbatimit të projektit, dhe  KfW  Frankfurt am Main, për financimin e projektit “Linja e transmetimit 400 KV  Shqipëri-Kosovë (Tiranë-Prishtinë)”.

Kemi vetëm një votim.

Hapet votimi me elektronikë.

(Sistemi elektronik nuk funksionon, për këtë arsye Kryetari kërkon votim me kartonë.)
A janë dakord kryetarët e grupeve që të votojmë me kartonë?

(Kryetarët e grupeve shprehen dakord.)

Pro? Kundër? Abstenim?

Miratohet shqyrtimi me procedurë të përshpejtuar.

Vazhdojmë me e emërimin e Kryetarit të Bordit të Komisionerëve të Entit Rregullator të Energjisë (ERE)”.

Votimi është i fshehtë në të dyja rastet, në mbështetje të nenit 60, pika 1 të Rregullores.

U rikujtoj deputetëve që “pro” votohet vetëm për njërën nga kandidaturat, që do të thotë se për kandidaturën tjetër deputeti voton alternativat e tjera, pra “kundër” ose “abstenim”.

Fillimisht do të hapet votimi për vendin vakant për anëtar bordi.

Kandidaturat, siç jeni në dijeni, janë: Maksim Shuli, kandidatura e parë, dhe Kujtim Mersinaj, kandidatura e dytë.

Hapet votimi me elektronikë për kandidaturën e parë, zotin Maksim Shuli.
Mbyllet votimi.

75 pro, 36 kundër, 4 abstenime.

Hapet votimi me elektronikë për kandidaturën e dytë, zotin Kujtim Mersinaj.

Mbyllet votimi.

7 pro, 98 kundër, 5 abstenime.

Atëherë, fiton me shumicë votash zoti Maksim Shuli.

Kalojmë në votimin për vendin vakant për kryetar bordi. Kandidaturat, siç jeni në dijeni, janë: zoti Petrit Ahmeti dhe zoti Gjin Rosaj.

Hapet votimi me elektronikë për kandidaturën e parë, zotin Petrit Ahmeti.

Mbyllet votimi.

80 pro, 29 kundër, 3 abstenime.

Hapet votimi me elektronikë për kandidaturën e dytë, zotin Gjin Rosaj.

Mbyllet votimi.

9 pro, 94 kundër, 6 abstenime.

Pra, fiton me shumicë votash zoti Petrit Ahmeti.
Kalojmë te çështja tjetër “Për ngritjen e komisionit hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”, projektvendimi, të cilin unë e lexova më parë dhe për të cilin është rënë dakord nga kryetarët e dy grupeve parlamentare kryesore.
Sekretari për Procedurat dhe Votimin

Armando Subashi


Votimi është i hapur me elektronikë. Ka vetëm një votim.

Hapet votimi me elektronikë.

Pro? Kundër? Abstenim? 

Mbyllet votimi.

106 vota pro, 3 kundër, 4 abstenime.

Miratohet ngritja e komisionit.

Ju falënderoj për konsensusin dhe bashkëpunimin!

Ju njoftoj se nesër në orën 11:00 është mbledhja e parë e komisionit për reformën administrative-territoriale. Do të kishim shumë dëshirë që të vazhdonim edhe nesër me konsensus, prandaj do ta ftonim opozitën të merrte vendet që i takojnë, me të drejta plotësisht të barabarta me maxhorancën.

Natën e mirë!

(Seanca u mbyll në orën 22:00)

Kryetari i Kuvendit

Ilir Meta

